
P.H.  Roodt 

Hoog  op  die  heuwel  en  laag  in  die  vlei 


“Passion  is  notso  much  an  emotion  as  a destiny.  Whatchoice  have  I in  the 
face  of  this  wind  but  to  put  up  my  saii  and  rest  my  oars? 

- Jeanette  Winterson 

Later  jare  sou  Karel  veral  twee  dinge  van  Tant  Gerty  onthou,  en  natuurlik 
ook  op  ’n  onvermydelike  aand  weer  die  grap. 

Een 

Sy  vertolk  die  rolle  met  wisselende  stemme.  “’n  Vrou  wie  se  man  die  vorige 
aand  dood  is,  kry  ’n  telefoonoproep  van  die  begrafnisondernemer. 

‘“Daar  is  ’n  klein  probleempie.’ 

“Wat  kan  dit  wees?’ 

“Die  kis  kan  nie  toe  nie.’ 

“Waarom  dan  nie?’  Die  vrou  klink  verbaas. 

“Stilte  van  die  ander  kant  af.  ’n  Kug  oor  die  telefoon.  ‘Mevrou,  dit  is  'n 
netelige  saak.  Om  die  waarheid  te  sê,  lastig.’  Hy  kug  weer.  ‘Hoe  kan  ek  dit 
sê?  U man  ...  die  lyk  het  ’n  ereksie.’ 

‘“’n  Ereksie?  Hoe  dan  so?’ 

“‘Ja,  ’n  ereksie.  Dit  kom  soms  voor.  Rigor  mortis.  Dit  hang  af  van  die 
omstandighede  waaronder  hy  dood  is.’ 

“‘Los  die  omstandighede:  dit  kan  ek  raai.  Wat  doen  julle  in  so  ’n  geval?” 
“‘Die  penis  word  afgesny  en  in  die  kis  langs  die  lyk  geplaas.’ 

“Hierop  sê  die  vrou  ná  ’n  oomblik  se  nadenke;  ‘Druk  dit  in  sy  mond,  dan 
weet  hy  ook  hoe  dit  voel.’” 

Net  tant  Gerty  lag.  Die  prentjie  is  helder  in  Karel  se  kop:  sy  sit  by  die 
kombuistafel  en  drink  tee.  Kort-kort  gooi  sy  die  halwe  koppie  uit  ’n  wit  ronde 
teepot  vol.  Sy  drink  baie  tee  en  sy  rook  dikwels  en  veral  praat  sy  aanhoudend. 
Die  sigarette  en  goue  aansteker  is  in  ’n  silwer  blikkie  voor  haar  op  die  tafel. 
Dis  ’n  hele  proses:  die  sigaret  word  doodgedruk;  sy  drink  ’n  koppie  en  ’n 
half,  neem  ’n  volgende  sigaret,  steek  dit  sorgvuldig  aan  en  plaas  die 
aansteker  in  die  blikkie  terug.  Sy  suig  langsaam  en  blaas  ’n  dun  straaltjie 
plus  ’n  paar  kringe  voor  haar  uit.  Elke  trek  is  ’n  verposing  tussen  haar  praat. 
Sy  ma  se  aandeel  in  dié  jaarlikse  ritueel  is  dat  sy  die  asbak  leegmaak  en 
elke  halfuur  ’n  vars  teepot  voor  tant  Gerty  neersit. 

Sy  sê  in  ’n  donker  stem:  “Hoekom  lag  jy  nie?  ’n  Man  is  anders  as  ’n  hond; 
sonder  ’n  snoet  en  ’n  pels;  hy  het  twee  bene,  soms  drie.  ’n  Vrou  moet  nooit 
toelaat  dat  ’n  man  op  drie  bene  by  die  huis  uitgaan.nie.  That’s  the  moral  of 
the  joke.  Daar  kom  ’n  tyd  dat  jy  spyt  is  oor  die  sondes  wat  jy  nie  gedoen  het 
nie.  Ek  dink  nie  ek  sal  eendag  spyt  wees  nie.” 

Karel  op  veertien  sit  langs  die  kombuis,  net  buite  sig,  by  die  eetkamertafel. 

’n  boek  oop  voor  hom.  Hy  luister  met  gespitste  ore  en  kan  nie  glo  wat  hy 
hoor  nie. 

Nou  die  dag  het  sy  ma  vir  hom  gesê:  “’n  Kind  is  soos  ’n  oop  boek  vir  sy 
ouers,”  en:  “Wat  ook  al  met  ’n  kind  gebeur,  dit  is  altyd  die  skuld  van  die  ma.” 

Twee 

Dis  drie  jaar  later.  Tant  Gerty  trippel  op  hoëhakskoene  voor  Karel  die  gang 
af.  Hy  stap  met  die  twee  swaartasse  agterna.  Sy  het  mooi  bene,  sien  hy  vir 
die  soveelste  maal.  Die  stywe  swart  romp  kom  tot  in  die  waai  van  die  knieë; 
haar  boude  wieg  op  en  af  en  sywaarts.  Karel  voel  hoe  sy  gulp  lig.  Hy  kyk  na 
haar  slanke  lyf,  na  die  swart  golwende  hare,  op  na  die  plafon:  Vader  tog!  en 
struikel  oor  die  tasse. 

“Ek  hardloop  net  gou  hier  by  die  WC  in,  Hartlam;  weer  te  veel  tee  op  die 
trein  gedrink.” 

Die  deur  klik  agter  haartoe.  Reg  oorkant  die  toilet  sit  Karel  die  tasse  in  die 
gastekamer  neer.  Hy  gaan  sit  op  ’n  tas,  probeer  die  vlam  in  sy  heupe  wegdink: 
voor  hom  is  die  munisipale  swembad,  hy  duik  in  en  klief  deur  die  water. 
Dan  vlie  die  toiletdeur  oop.  Anders  as  wat  hy  gewoond  is,  gil  sy.  “Daar’s  ’n 
bleddie  slang  in  die  bak.”  Sy  struikel  vorentoe,  die  swart  romp  om  haar 
heupe  en  ’n  klein  swart  broekie  op  haar  enkels. 

Karel  sien  net  die  malse  heuwel,  die  vertikale  spleet.  Die  oomblik  is  gans  te 
gou  verby,  maar  die  beeld  sal  altyd  op  sy  oë  bly.  Hy  val  die  gang  binne.  Sy 
trippel  met  kort  treetjies  die  gang  af;  o,  die  dansende  wit  boude. 

Hy  bly  kyk  tot  sy  aí  aftrekkende  aan  die  nou  romp  in  sy  pa  en  ma  se 
slaapkamer  verdwyn.  Gebukkend  stap  hy  - lag  en  ekstase  in  sy  lyf  - om 
die  rubberslang  uit  die  toiletbak  te  haal.  Hoe  de  heks  het  die  ding  daar 
beland?  Vanoggend  nog  het  hy  veilig  agter  die  gordyn  op  die  vensterbank 
gelê.  “Slangetjie,  nou  kan  jy  ’n  ereplek  in  my  kamer  kry;  jy  laat  drome  waar 
word.” 


Op  skool  moet  ’n  mens  net  so  vierde,  vyfde  staan.  Heel  voor  en  heel  agter 
trek  te  veel  aandag.  Prestasie  en  mislukking  is  ewe  kak.  Net  bokant  die 
gemiddeld  is  veilig  - daar  los  hulle  jou  uit. 

Ek  speel  rugby,  omdat  ek  weet  ek  sal  ’n  sissie  genoem  word  as  ek  nie 
speel  nie.  Ook  sissies  trek  te  veel  aandag.  Niemand  wil  jou  uitios  nie. 
Vandag  tydens  die  oefening  skree  Piet  Paling  virmy:  “Keyser,  ek  moerjou 
nog  vandag;  dis  nie  nodig  vir  die  heelagter  om  elke  bal  wat  hy  kry  veilig  weg 
te  skop  nie.  In  moderne  rugby  moet  die  heelagter  werk  soek,  aanval,  soms 
kanse  vat.  Hoekom  speel  jy  so  verdomp  veilig?  Kom  hier,  Bliksem,  ek  sal 
jou  dwing  om  te  speel  - vat  senter.  ” Ek  sien  swarigheid  hierdie  seisoen. 
Net  die  eerste  kwartaal  van  elke  standerd  is  orraait:  dan  het  ’n  ou  al  die 
boeke  deurgewerk  en  die  res  van  die  jaar  is  een  lang  gaap. 

Dle  twee  mooiste  meisies  in  die  klas  is:  Liana  met  die  punt  tiete  en  Rita  met 
die  mooi  bene  en  boude.  Ek  wonder  hoe  sal  hulle  vry  - dalk  so  saam- 
saam? 

HalHa! 

Vanmóre  het  ou  Brilletjies  weer  iets  gesê  waaroor  ’n  mens  kan  nadink. 
Hoekom  moet  iemand  met  soveel  verstand  so  lelik  wees?:  knop  neus,  dik 
bril  ~ hoe  sou  haar  oë  lyk?  - bolla,  vet  enkels.  Ensy  dra  die  onoorspronklikste 
sakrokke  met  die  plat  dienlike  skoene,  soos  Ma  sal  sê. 

Na  aanleiding  van  een  van  Robert  Browning  se  liefdesgedigte  sê  sy: 
“Minnaars/geliefdes  wil mekaar altyd begryp.  Hoekom?  Watse  gehelm  wll 
hulle  deurgrond?  Die  ek  en  dle  jy  is  dieselfde.  Ek  is  net  soveel  geheim  soos 
jy.  Erken  dit  en  die  wonder  bly.” 

As  sy  die  bolla  afhaal,  die  bril  weggooi,  vrolikerklere  aantrek,  tlen  kilogram 
ofso  gewig  verloor,  dan,  ja  dan,  wie  weet?  Sy  het  hemelse  pramme.  Wat 
sal  gebeur  as  mens  aan  hulle  vroetel? 

Mej  B,  wat  is  jou  geheim?  Het  jou  minnaar  alles  van  jou  geweet? 

In  die  boeke  wat  ek  lees,  is  alles  so  maklik.  Veral  dié  wat  ek  by  Soutpiel 
kry.  Oor  Henry  Miller  is  ek  mal:  hel,  wat  'n  lewe  het  die  man  nie  gehad  nie. 
Eendag  gaan  ek:  1.  eers  studeer;  2.  ’n  goele  werk  kry;  3.  ryk  word;  4.  reis; 
5.  dle  vrou  van  my  drome  in  Spanje  of  Italië  ontmoet  en  trou;  6.  baaaaie 
boeke  skryf. 

Ek  het  ’n  goeie  pa  en  ’n  goeie  ma.  Hulle  gee  my  geen  pt  nie,  maar  hoekom 
is  hulle  so  gewoon,  so  normaal? 

Bert  vanoggend  by  die  skool:  “My  ou  man  het  my  ou  lady  gister  ’n  snotklap 
gegee.  Hy  was  vreeslik  de  hel  in  omdat  sy  glo  deur  die  dag  ’n  dop  vat.  Wag 
tot  die  aand  sê  my  pa  en  drink  dan  soos  ’n  ordentlike  mens  ’n  dop  of  twee 
voorete.  Hierdie  gesuipery  gaan  nog  kakafgee.  Dle  mans  In  ons  familie  vat 
nie  stront  nie,  my  oupa  het  my  pa  ook  gereeld  op  die  regte  pad  geklap,  en 
ek  moet  dikwels  koes.  ” 

Jisses,  Is  alles  so  eenvoudig:  a=b-c  - alles  resulteer  logies  na  die  volgende 
geslag.  Is  daar  niks  nuuts  nie  en  alles  maar  net  een  groot  herhaling?  Waar 
gaan  ek  beland? 

My  pa  het  my  nie  eens  gedonner  nie;  trouens,  hy  het  glad  nie  daaroor 
gepraat  dat  ek  tant  Gerty  se  doos  gesien  het  nie.  Nee,  fok,  op  papler  kllnk 
dit  erg - doos?  Dalk  skaamte,  ’n  woord  wat  my  ma  een  keer gebruik  het,  of 
vagina  (in  die  doktersboek  in  my  pa  se  studeerkamer)  - dlt  het  dle  lekker 
assosiasies  met  vag:  hare,  wol,  sagtheid.  Tant  Gerty  se  vag.  So  iets  moois 
het  ek  nog  nooit  in  my  lewe  gesien  nie.  Nee,  skaamte,  vaglna  of  vag  se  gat: 
snyvy  sagte  spleet,  vreugdesheuwel,  hemelse  poort,  ingang  na  die  paradys, 
weg  van  uitgelatenheid,  o,  soet,  soet  gehelm  - virjou  moet  ’n  mens  baie  en 
mooi  name  hê. 

Slaan  nou  al  tent  op:  ek  wonder  hoe  lank  gaan  ek  vanaand  al  skrywende 
uithou.  Gelukkig  is  dit  amper  slaaptyd,  tyd  van  drome  en  vergetelheid. 
Waaraan  kan  ek  intussen  dink?  Buks  Pieterse  se  lost  en  last  stand 

vanoggend? 

Daarsithy  voorin  die  kias:  syhare  grasgroen  gedaai.  Al  die  kinders  giggel 
en  lag.  Ou  Spyker,  ons  register-  en  geskiedenisonderwyser,  kom  die  klas 
ingestap.  Soos  sy  gewoonte  is,  sit  hy  sy  tas  op  die  tafel  neer,  haal  sy 
boeke  uit  en  groet;  almal  teem  terug,  dan  kyk  hy  dle  klas  een  vir  een  deur. 
Nou  daal  daar  gewoonllk  ’n  doodse  stllte,  want  hy  vat  nie  nonsens  nie:  Vir 
die  seuns  is  dit  maklik  vier  van  die  bestes  op  die  gat  en  vir  die  girls  ’n  week 
lank  elke  pouse  gehok  In  dle  klas. 

Almal  snlcker  nog.  Die  frons  op  sy  kop  verdiep.  Uiteindelik  val  sy  oë  op 
Buksskuins  voorhom.  "Wat probeer jy  nou  weer  demonstreer,  Pieterse?” 
Sy  hand  beduie  dat  Buks  moet  opstaan. 

“Die  groen  faktor,  Meneer,” sê  die  klein  mannetjie  terwyl hy  penorent  langs 
sy  bank  staan,  sy  gesig  ernstig.  Hy  is  óf  domastrant  óf  hy  glo  genulne  In  al 
sy  causes.  ’n  Paar  maande  gelede  het  hy  weke  lank  met  ’n  Pandabeerbadge 
op  sy  hemp  rondgeloop;  voor  dlt  was  dit  ’n  Sa ve  the  seal  een,  en  voor  dit . . . 
boring  al  die  causes. 

“Die  wat?” 

Buks  lek  oor  sy  lippe.  Hy  weet  seker  nou  moet  hy  fyn  trap.  Ou  Spyker 
spaar  niemand  nie.  En  van  die  ander  vyf  onderwysers  wat  hy  vandag  nog 
sal  moet  face,  Is  daar  ten  minste  twee  wat  sy  gal  sal  werk.  Die  arme  sot  het 
nie  gedink  dis  net  een  hekkie  wat  hy  moet  oor  nie.  “Omgewingsbewaring, 
Meneer.  Ons  moet  die  natuur  respekteer,  Meneer.  As  die  mens  aangaan 
soos  hy  nou  aangaan,  Meneer,  sal  daar ...” 

Spyker  keer  met  ’n  hand  dle  stortvloed  woorde.  “En  jy  dink  ’n  groen  kop  sal 
daarvoor  help?” 

“Ek  het  gedink  ek  kan  op  ’n  klein  skaal  mense  bewus  maak  van  ...” 

Weer  keer  die  hand  die  stomme  Buks  se  verduideliking.  “Ek  het  al  bale 
sotllkhede  in  hierdie  skool  gesien:  oorringe,  neusringe,  tatoeërmerke  op 
allerhande  noembare  en  waarskynllk  onnoembare  plekke,  maar  dlt  vat  dle 
koek.  Die  groen  faktor,  my  blou  antle.  Die  skoolreëls  Is  bale  duldelik:  geen 
kind  se  hare  mag  gekleur  word  nle.  Móre  Is  die  kleursel  weg,  of  jy  sny  jou 
hare  poenskop.  Daar  Is  genoeg  sotheld  in  hierdie  land:  ek  wll  nie  ook  nog 
teen  ’n  groen  kop  vaskyk  nie.  Het  jy  my  fyn?” 

“Maar,  Meneer,  ek ...” 

“Sit,  sot,  die  saak  is  afgehandel.  Haal  uit  julle  boeke.  ” 

Spyker  se  gesig  het  rooi  geword. 

Dit  was  snaaks  en  ook  nie  snaaks  nie.  Buks  het  die  res  van  die  periode 
groenkoponderstebo  gesit.  Miskien  is  dit  tyd  dat  Spyker  se  naam  verander. 
Vandat  hy  agtergekom  het  sy  bynaam  is  Spyker,  noem  hy  nlemand  meer 
Spyker  nle.  Sot  klink  lekker  op  die  tong.  Ou  Sot.  Ja,  dis  lekker.  Net  móre 
sal  ek  die  woord  versprei. 

Daar  is  egter  altyd  geluk  by  die  ongeluk:  Altwee  pouses  het  dle  meisles  om 
klein  Buks  gekloek. 

Ekhetnie  gisteraand  bedoel  my  pa  en  ma  moet  baklei  nie.  Nee.  Daarmoet 

net  ’n  bietjie  meer  opwinding  in  my  lewe  kom. 

Soos:  Lina  nooi  my  na  hul  huis  toe.  Haar  pa  en  ma  is  uit.  Die  kleintjies 
slaap.  Sy  verwelkom  my  met  ’n  wit  glimlag  en  slt  die  bos  rooi  rose  wat  ek 
gebring  het  in  ’n  vaas.  Sagte  lig  In  die  sitkamer.  Haar  Country-musiek  is 
vanaand gepas:  Pull outyour shoes ...  love  me  tonight...  turn  out  the  lights 
...  love  me  tonight ...  turn  out  the  lights  ...  love  me  tonight ...  don’t  worry 
about  tomorrow  ...  Êrens  tussen  die  gesels  deur  is  haar  llppe  op  myne  - 
haar  mond  smaak  na  frambose.  Ek  druk  my  hand  onder  haar  bloes  In, 
natuurlik  het  sy  nie  ’n  bra  aan  nie,  en  voel  hoe  haar  tepels  styf  word,  net 
soos  in  Soutpiel  se  boeke,  en  af,  af  oor  dle  gladde  vlaktes  na  die  heerllke 
vallei  onder-  nee,  nee,  die  storie  moet  wag. 

Vandag  hoor  ek  twee  kinders  by  die  krip  praat  terwyl  ek  langsaan  in  die 
toilet  water  afslaan:  “Berthet  ’n  moerse  verbeelding.  Hy  praat  aanmekaar 
strooi.  Ek  ken  sy  pa:  hy  sal  die  ou  tannas  met  die  bek  klap,  maar  nie  ’n 
hand  vir  haar  optel  nie. " 

“Dink  jy  so?  Hel,  hy  het  baie  genuine  geklink;  ek  het  hom  byna  jammer 
gekry.’’ 

“Dis  juis  die  punt.  Hy  vang  julle  almal  vir  suckers.  Die  storie  het  al  die  glrls 
berelk;  jy  moet  watch  hoe  draai  hulle  om  hom.  Tot  doomsday  toe  en  vry 
hom  much  better.  Hy’s  ’n  regte  kont,  die  lucky  bastard.  ’’ 

My  pa  Is  so  verstandig;  op  alles  het  hy  ’n  redelike  antwoord.  Oor  die  politiek: 
“Verandering  moet  kom.  Ons  kan  nie  aangaan  soos  ons  nou  aangaan  nie. 
Hierdie  totale  aanslag-storie  is  ’n  gevaarlike  neurose  wat  kan  omsit  In  ’n 
dodelike  siekte.’’ 

Dis  so  borlng.  Ek  wll  oorseks  praat,  Pa,  nee,  die  real  McCoy  hê.  Ek  brand, 
Pa.  Brand.  Brand.  Brand.  Heeldag  Is  daar  net  een  ding  op  my  brein. 
Vriendskap:  “Miskien  moetjy  meer  uitkom,  Seun,  vriende  maak.  Sosialisering 
is  belangrik  in  dle  lewe;  trouens,  ek  dink  sosiale  intelligensie  Is  net  so 
belangrik  as  om  gesonde  verstand  te  hê.  ’’ 

Is  die  saalheid  van  my  lewe  my  eie  skuld?  (Ek  wil  iets  anders  saai,  saal, 
saai!)  Maar  hoe  kan  ek  help  as  die  ouens  se  rugby-  en  sekspraatjies  my 
verveel?  En  as  ek  al  die  verkeerde  feite  kort-kort  moet  regstel,  sal  hulle 
dink  ek  hou  my  slim.  Boeke  lieg  minder  en  is  baie  Interessanter  as  mense. 
Daar  lewe  die  karakters  in  hoofletters.  LEWE.  En  jy  ook,  tant  Gerty  wat 
hier  blnne  ’n  vlammende  altaar  gebou  het.  /As  ek  daaraan  dink,  wll  my  hart 
by  my  keel  uitspring. 

Vanmlddag  met  my  ma  gepraat:  “Ma,  wat  is  tant  Ge'rty  se  storie?’’ 

Sy  skil  aartappels,  kyk  met  ’n  vraagteken  op  haargesig  na  my:  “Hoe  bedoel 
jy  wat  is  haar  storie?’’ 

“Ek  wil  net  meer  oor  haar  weet.  Ek  dink  sy  Is  wonderlik.  ’’ 

Sy  gllmlag:  “Wat  jy  sien,  Is  wat  jy  kry.  So  is  sy’’ 

“Maar ..."  Dle  vrae  wat  ek  wil  vra,  kan  ek nie  vra  nie.  Wat  maak  sy  elke  jaar 
vir  drie  weke  hier?  Gaan  sy  elke  aand  met  ’n  ander  man  uit?  Wat  van  haar 
man  en  klnders  in  die  Kaap?  Regte,  egte  dominee-vrae.  Jy  is  ’n  poephol. 

Karel. 

“Dankie,  Ma.”  Ma  is  ’n  toe  boek  wat  ek  stadlg  begin  lees. 

Ek  stap  na  die  sitkamer.  “Pa,  wat  is  tant  Gerty  se  storie?” 

“A,  Seun,  wil jy  bietjie  gesels ? Moeg  gestudeer?”  Hy  vou  sy  koerant  versigtig 
toe  en  sit  dit  langs  sy  stoel  neer.  “Kom  sit,  kom  sit.  ” 

“Tant  Gerty  wat  laat  haar  tick?” 

“Nee,  hoe  sal  ek  nou  sê?  Sy  is  maar  soos  sy  is.  Sy  lewe  voluit. ” 

“Hoe  bedoel  Pa  ‘voluit’?” 

Hy  glimlag  effens.  “Wel,  sy  het  min  inhibisies.  Ek  dink  julle  sal  sê  sy  het 
geen  hangups  nie.  ” 

“Kleur  die  prentjie  bietjie  in,  asseblief.”  Die  gesprek  wou-wou  interessant 
word. 

Hy  glimlag  breër.  “Jy  het  mos  oë  en  ore,  jy  kan  slen  en  hoor  wat  aangaan  en 
dan  jou  eie  gevolgtrekkings  maak.  Sy  lewe  anders  as  ek  en  jou  ma  en  dis 
haar  saak.  Miskien  moet  jy  meer  met  haar  gesels  as  sy  hier  is  - sy  Is 
wonderlike  geselskap.  ” 

By  haar  kry  ek  geen  woord  uit  nie,  Pa;  my  mond  is  altyd  droog,  want  ek 
sien  iets  anders  raak.  “’n  Mens  sal  nooit  dink  sy  en  Ma  is  niggies  nie.  Sy  is 
so  anders,  so  eksoties.  ” 

“Nee  wat,”  Pa  lag,  “hulle  is  in  sekere  opsigte  baie  dleselfde;  jou  ma  is  net 
sllmmer  en  mooler.  ” 

Oor  die  slimmer  sal  ek  nie  weet  nie,  maar  mooier?  Is  Pa  blind.  Tant  Gerty  is 
stunning,  absoluut  stunning.  “Ek  sien,  Pa,  dankie,  Pa.  ” 

Toe  ek  omdraai  om  te  loop,  het  hy  teleurgesteld  gelyk.  Wou  hy  nog  praat? 
Kan  ’n  mens  oor  enigiets/alles  met  jou  pa  praat? 

Die  aandná  die  gangeplsode  die  middag;  korreksie:  ná  die  openbarlng  van 
die  heerlike  geheim,  Is  ek  vroeg  kamer  toe.  Aan  die  etenstafel  het  ek  haar 
oë  vermy.  Sy  en  Ma  het  gemaak  asof  daar  niks  gebeur  het  nie.  Sou  Pa 
weet?  As  hy  weet,  verraai  hy  ook  niks  nle. 

Sedert  die  middag  het  ek  onbedaarlike  hartkloppings.  Is  my  gesig  rooi? 
Bewe  my  hande?  Ek  vat  die  mes  en  vurk  stywer  vas  en  konsentreer  op  my 
kos,  maar  ek proe  niks  nie.  Hoe  oud  sou  sy  wees?  Met  my  oë  op  ’n  ronde 
aartappel  roep  ek  haar gesig  in  my  gedagtes  op:  swart,  skouerlengte  hare, 
donker  oë,  reguit  neus  en  vol  mond  wat  graag  lag,  ’n  besliste  ken  rond  dle 
prentjie  af. 

Dan  vervaag  die  beeld:  Soos  in  ’n  nabyskoot  sien  ek  dle  vertikale  mond, 
die  swart  dos  bo  en  effens  minder  langs  die  lippe.  My  lyf  wil  bars  van 
heerlikheid.  Ek  eet  soos  ’n  besetene.  Dink  aan  iets  anders,  dit  help  soms, 
dle  rugbyoefening  vanmiddag:  PietPaling,  die  bliksem,  watmynou  op  senter 
het  en  my  dwing  om  gapings  te  vat.  ’n  Paarkeer  word  ek  hard  in  die  grond 
in  geboor,  maar  ek  leer  gou  om  óf  die  binne-  óf  die  bultegaping  te  vat:  jy 
moet  net  hink  op  die  llnker-  of  die  regtervoet  en  dan  vorentoe  versnel  en 
hoop  vir  die  beste. 

My  hart  bedaar,  my  bord  is  leeg. 


6 


Tant  Gerty  het  ’n  sigaret  aangesteek  en  is  soos  gewoonlik  aan  die  woord: 
"Johannesburg  een  maal  ’n  jaar  is  ’n  pelgrimstog.  ’n  Mens  ry  deur  die 
goddelike  Karoo,  deur  die  wye  vlaktes  van  die  Vrystaat,  al  verder  noord  tot 
in  hierdie  polsende  stad.  En  jou  kop  word  skoon.  ’n  Wegbreek  eenmaal  ’n 
jaar  verrig  wondere;  afstand  bring  perspektief-  daarsonder  is  jy  maar  net  ’n 
slaafvan  die  gewoonte.’’ 

Ek  kan  dit  nou  waag  om  op  te  staan.  Ek  maak  verskoning  en  gaan  kamer 
toe. 

“Is  Karel  nog  steeds  so  stil?’’  hoor  ek  tant  Gerty  vra  toe  ek  buite  die  eetkamer 
in  die  gang  gaan  staan.  “Hy  is  ’n  wandelende  geheim,  dlt  kan  mos  nie 
natuurlik  tvees  nie.  ’’ 

“Nee  wat,’’sê  Pa,  “dis  maar  sy  geaardheid;  hyls  ’n  regte  boekwurm." 

“Ja,  hy  doen  goed  op  skool,  ’’  voeg  Ma  by  “maar  hy  is  ook  baie  lief  vir  sport: 
veral  rugby  en  atletiek.  Dis  so  jammer  ons  kon  nle  nog  kinders  hê  nle.  Ek  is 
seker' ...” 

Ek  stap  sonder  sekerheid  na  my  netjiese  kamer  waar  alles  presies  op  sy 
plek  Is.  Miskien  moet  ek  ’n  slag  hier  alles  deurmekaar  donner  sodat  dit  my 
frustrasie  en  jagsheid  kan  weerspieël.  Hier  is  hopeloos  te  vêel  fokken  orde, 
maar  ek  gaan  sit  voor  my  tafel  en  haal  hierdie  dagboek  agter  die  woordeboek 
uit.  Ek  wonder  wat  sal  Ma  sê  as  sy  dit  ’n  slag  te  lese  kry.  Dalk  moet  ek  dit 
as  ’n  eksperiment  op  die  bed  laat  lê?  “’n  Kind  is  vir  ’n  ouer  soos  ’n  oop 
boek.” Ai,  Ma. 

Vandag  ’n  mooi  stuk  in  die  biblioteek  gelees:  “Jy  kom  van  Eglpte,  meneer, 
en  jy  het  nog  nooit  die  piramides  geslen  nie  ?”  (Frank  Wedeklnd.)  Dit  sal  die 
motto  by  my  eerste  boek  wees. 

Vraag  van  die  aand:  Gaan  ek  nou  altyd  as  ek  na  meisies/vroue  kyk  hulle 
sonderkoppe  sien? 

Volgens  die  dominee  Sondag  in  die  kerk  gaan  diegene  met  vleeslike 
begeertes  brandin  dle  ewigepoel  van  vuur.  Die  Christen  moethomselfelke 
dag  kruisig,  ook  sy  vleeslike  begeertes;  die  pad  is  nou  en  die  weg  smal  vir 
dlegene  wat  die  ewige  lewe  wilhê.  Baie  is  geroep,  min  uitverkies.  Maar  van 
die  jagses  is  darem  ook  uitverkies,  dominee:  Juda  wat  by  sy  skoondogter 
Tamar  “ingegaan”  en  ’n  tweeling  verwek  het;  Ragab  wat  die  verspieders 
weggesteek  het;  Dawid  en  Batseba;  die  vrou  by  die  put;  Maria  Magdalena, 
ensoeindeloosvoort. 

Ek  wil,  dominee,  maar  ek  mag  nie,  maar  ek  kan  nie;  ek  wll,  maar  ek  kan  nie 
anders  nle.  Waar  bring  dit  ’n  mens?  Indien  daar  nie  moralitelt  in  dle 
immorallteit  (immoralitiet!  - hoe  maklik  kan  letters  verstrengel  raak!)  is  nie, 
dan  is  die  verdoemenis  my  voorland,  maar  die  moolste  reëls  wat  ek  in 
Afrikaans  gelees  het,  dominee,  is  van  Ingrid  Jonker: 

As  jy  na  my  roep  uit  jou  keel 
gaan  daar  ’n  vogtige  voetpaadjie  oop 
in  'n  ruie  bos 

Teen  die  smag  na  dle  roep,  is  'n  mens  magteloos.  Op  dertien  moes  ek  elke 
dag  twee  keer;  nou  op  sewentien  kan  ek  dit,  danksy  Piet  Paling  se 
oefenmetodes,  beperk  tot  een  keer. 

Die  langste  wat  ek  kon  uithou,  ná  die  dominee  se  preek,  was  drie  dae,  maar 
dan  was  ek  elke  nag  sonder  my  keuse  met  ou  Brilletjies  van  alle  mense 
deurmekaar.  Ek  moet  darem  sê  sy  het  dle  ordentllkheid  gehad  om  haar  bril 
af  te  haal  en  haar  heupe  is  glad  nie  so  vet  nie. 

Dagboek,  oopboek,  ek  moet  jou  verbrand;jy  gaan  nog  eendag  ’n  mooi  en 
slim  vrou  vreeslik  ontnugter. 


Drie 

Die  aand  ná  die  openbaring  van  die  geheim  die  middag  skryf  Karel  tot  laat 
in  sy  dagboek.  Dofweg  op  die  agtergrond  hoor  hy  sy  pa-hulle  se  stemme  uit 
die  sitkamer.  Tant  Gerty  se  aansteeklike  lag  klink  dikwels  op.  Hy  sit  sy  lig 
af,  maak  sy  deur  versigtig  toe,  vat  die  sydeur  se  sleutel  en  glip  by  die 
agterdeuruit. 

In  die  donker  tuin  sit  hy  en  kyk  deur  ’n  spleet  in  die  gordyn  na  die  drie  van 
hulle  in  die  sitkamer.  Tant  Gerty  beduie  met  haar  hande.  Kort-kort  vou  sy 
dubbel  van  die  lag.  Sy  pa  en  ma  sit  met  hulle  rCie  na  hom:  hy  kan  nie  sien 
wat  hulle  reaksies  is  nie.  ’n  Halfuur  later  staan  aldrie  op,  tant  Gerty  gaap,  sy 
ma  trek  die  gordyne  toe. 

Tant  Gerty  se  lig  gaan  aan.  Sy  stap  na  die  venster  en  kyk  na  buite.  Karel 
weet  al  wat  sy  sal  sien,  is  die  donker  bome  en  struike,  want  dit  sper  die 
straat  af.  Stadig  begin  sy  ontklee.  Eers  die  bloes.  Sy  knoop  dit  stadig  los 
en  gooi  dit  argeloos  agter  haar  op  die  bed  neer.  Daarna  gaan  haar  hande 
agter  haar  rug  en  die  bra  gly  stadig  oor  haar  regop  borste  - sy  vryf  sag  oor 
elkeen.  Sy  wikkel  haar  heupe  om  uit  die  nou  romp  te  kom. 

Laastens  skil  sy  die  klein  swart  broekie  met  een  beweging  af.  Karel  se  oë  is 
vasgenael  op  die  donker  driehoek.  Tant  Gerty  gaan  staan  voor  die  spieël, 
draai  diekant  toe,  dan  daardie  kant  toe,  kyk  krities  na  haarself. 

Karel  het  meer  as  een  beeld  van  ’n  mooi  vrou  in  haar  vroeë  veertigerjare. 
Dit  word  die  tweede  grootste  oomblik  in  sy  lewe.  Sy  hele  lyf  gloei,  hy  kantel 
sywaarts,  wring  en  wriemel  en  pols  en  spuit  met  starende  oë  toe  die  kamer 
skielik  donker  word.  Lank  lê  hy  so  onder  die  sterre  voordat  hy  dit  waag  om 
stil  by  die  sydeur  in  te  gaan. 

Bedags  en  saans  probeer  hy  haar  so  ver  moontlik  vermy:  huiswerk  of  ekstra 
oefening  is  die  verskoning,  maar  drie  weke  lank  sit  hy  tot  laat  elke  nag 
onder  die  bome  voor  haar  venster.  Rondom  twaalfuur  stop  ’n  kar  in  die 
straat,  ’n  deur  klap,  stemme.  Die  opwinding  begin.  Haar  lig  gaan  aan.  Sy 
stap  na  die  venster,  kyk  na  buite,  maar  elke  keer  trek  sy  ná  ’n  paar  minute 
se  kyk  die  gordyne  dig. 

Hy  sou  haar  die  vakansie  nie  weer  kaal  sien  nie,  behalwe  altyd  lewend  in  sy 
gedagtes:  Die  openbaring  in  die  gang  en  al  draaiende  voor  die  spieël  in  die 
kamer. 

Jare  later  het  hy  ’n  argument  onthou  wat  sy  en  sy  pa  gehad  het.  Gedeeltes 
bly  hom  by.  “Niks  is  eenvoudig  nie,  Gerty.  ’n  Mens  moet  kontekste  in 
berekening  bring  ; jy  moet  die  omstandighede  rekonstrueer.  Dis  altyd  maklik 
om  agterna  vanuit  ’n  bepaalde  ideologiese  hoek  die  verlede  tot  dwaasheid 
te  verklaar.” 

“Maar  ons  is  die  resultaat  daarvan:  ons  Calvinistiese  voorgeslagte  het  alles 
in  hierdie  land  bedonder.  Hulle  ergste  vergryp  was,  naas  apartheid,  teen  die 
seksuele  - hulle  het  geslagte  mense  verwoes.  Ek  het  êrens  gelees  en  ek 
stem  daarmee  saam:  ‘Seksuele  passie  is  ’n  manifestasie  van  hoop”.  Hulle 
het  gedink  die  religieuse  mens  is  van  die  seksuele  mens  te  skei.  Dis  in 
kort:  stront.” 


Karel  stap  mank  met  sy  rugbystewels  om  sy  nek  die  huis  binne.  Piet  Paling 
is  ’n  drel,  ’n  maniak,  ’n  pervert,  ’n  totale,  afskryfbare,  kranksinnige  gek. 
Vanmiddag  moes  hulle  ’n  paar  taktiese  bewegings  oor  en  oor  oefen.  “Kom, 
Keyser,  breek  die  lyn,”  terwyl  hy  elke  tweede  keer  in  die  grynslaggende 
bakkies  van  die  tweedespansenter  vashardloop.  Alles  is  later  voorspelbaar. 
’n  Sissie  het  minstens  nie  hierdie  ongemak  ná  die  tyd  nie.  Rugby  is  ’n  spel 
virbarbare,  idiote,  masochiste. 

Hy  hoor  sy  pa  se  stem  uit  die  sitkamer:  “Dis  ongelooflik.  Luister  na  hierdie 
storie  in  die  koerant,  my  lief.  ’n  Opsigter  by  ’n  lykshuis  in  Amerika  is  betrap 
terwyl  hy  met  die  lyk  van  ’n  jong  vrou  wat  so  pas  ingebring  is  seks  gehad 
het.  Toe  die  polisie  egter  na  die  lyk  kyk,  haal  sy  asem  en  sit  regop.  Die 
polisie  wou  die  man  aankla  van  verkragting,  maar  die  ouers  van  die  jong 
vrou  weier  om  ’n  klag  teen  hom  te  lê.  Hulle  sê  hy  het  hulle  dogter  se  lewe 
gered;  indien  hy  haar  in  die  yskas  gesit  het,  sou  sy  verkluim  het.  Die  dokter 
wat  haar  doodsertifikaat  geteken  het,  gaan  nou  aan  die  pen  ry  - die  ouers 
wil  hom  vir  miljoene  dagvaar.  Kan  jy  nou  meer?  Dis  ’n  ander  soort  kiss  of 
life,  né?”  Hy  fluit  saggies  en  lag.  “Wys  jou  net.” 

“Ja,  ongelooflik.  Wat  verstaan  ons  van  die  lewe?  Tot  die  perverte  het  soms 
’n  funksie.” 

Karel  stel  homself  die  situasie  voor.  Dit  sal  heerlik  wees  om  iemand  op  so 
’n  wyse  tot  die  lewe  te  wek,  maar  as  hy  pynlik  kamer  toe  hink,  dink  hy: 
behalwe  Piet  Paling,  Ma,  daardie  pervert  dien  geen  doel  in  die  lewe  nie. 


Sy  kom  alleen  die  restourant  binne  en  gaan  sit  by  die  enigste  oop  tafeltjie. 
Karel  stap  nader,  notaboekie  in  die  hand. 


9 


“Goeienaand.”  Hy  sit  die  spyskaart  en  die  wynlys  voor  haar  neer.  “lets  om 
te  drink  of  wil  u dadelik  bestel?” 

Die  vrou  kyk  hom  takserend  aan,  glimlag:  “Bring  vir  my  ’n  bier,  asseblief. 
Amstel.” 

Karel  huiwer  ’n  oomblik.  Sy  herinner  hom  aan  tant  Gerty:  dieselfde  soort 
glimlag,  die  reguit  kyk  in  die  oë.  Terwyl  hy  so  na  haar  kyk,  spring  tant  Gerty 
met  haar  romp  op  die  heupe  in  sy  geheue  op:  die  vrou  se  mond  draai  vertikaal: 
’n  swart  bos  verskyn  bo  en  effens  minder  aan  die  kante.  Hy  staar  so  ’n 
oomblik  lank  af  in  die  tergende  geheim,  draai  dan  haastig  om  en  stap  na  die 
kroeg.  Dit  is  die  eerste  keer  in  byna  vyf  jaar  dat  dit  met  hom  gebeur:  vroue 
het  in  dié  tyd  hul  monde  horisontaal  behou.  Wat  gaan  nou  met  hom  aan? 
Dadelik  maak  hy  homself  sinies  wys:  nog  een  van  daai;  hel,  Pretoria  het 
seker  die  meeste  ongelukkige  vroue  in  die  land. 

Hy  ken  die  ritueel:  Sy  gaan  met  ’n  vyftigrandnoot  betaal  en  vir  hom  sê  om 
die  kleingeld  te  hou.  Ná  twintig  minute  of  so  gaan  sy  ’n  tweede  bier  bestel, 
sommige  drink  ’n  klein  bottel  wyn,  weer  vyftig  rand  na  sy  kant  toe  stoot  en 
vir  hom  sê  om  ook  dié  kleingeld  te  hou.  Ná  ’n  verdere  twintig  minute  - die 
ritueel  nader  sy  klimaks  - stap  hy  verveeld  nader.  Sy  speel  met  die  laaste 
bietjie  bier  of  wyn  in  haar  glas,  vra  ongeërg  of  hy  nie  ná  sluitingstyd  by  haar 
wil  kom  koffie  drink  of  miskien  ’n  likeur  drink  nie. 

Karel  het  nog  elke  keer  gesê:  jammer,  dit  sou  gaaf  wees,  maar  ek  skryf 
móre  ’n  toets.  Hy  kon  nie  verstaan  wat  dit  is  in  dié  vroue  wat  hom  so  afstoot 
nie.  (Die  berekende  glimlag?  Die  duur  ringe  aan  die  vingers?  Die  borste  wat 
soos  brode  uit  die  rokke  peul?  Die  plooie  in  die  nek?  Die  eksotiese  parfuum?) 
Die  meeste  trek  nie  ’n  spier  van  teleurstelling  nie,  sê  net  kortaf  hy  moet  ’n 
anderkelnergaan  roep. 

Karel,  moenie  dom  wees  nie,  lag  die  ander  studentekelners  vir  hom:  manne 
moet.  En  hulle  vertel  hom  van  luukse  slaapkamers,  alle  soorte  drank  en 
wonderlike  seks.  Die  ou  vroue  ken  van. 

Hy  sit  die  bier  en  glas  voor  haar  neer  en  wag.  Sy  sê  dankie  en  begin  drink. 
Geen  noot  kom  te  voorskyn  nie.  Hy  vra  of  sy  kos  wil  bestel;  sy  skud  haar 
kop. 

Toe  haar  glas  byna  leeg  is,  stap  hy  weer  nader.  “Kan  ek  nog  iets  vir  u 
bring?” 

Sy  glimlag.  “Nee  dankie,  vanaand  gaan  ek  vroeg  inkruip.  Oulike  plekkie 
hierdie,  is  dit  altyd  so  vol?” 

“Ja,  dis  nogal  gewild.” 

Sy  knik  haar  kop,  groet  en  vleg  tussen  die  tafeltjies  deur  toe.  Hy  kyk  die 
mooi  lyf  agterna:  ook  in  die  stap,  is  daar  iets  van  tant  Gerty;  niks  wulps  nie, 
net  rustig  vroulik  met  ’n  oerou  selfversekerdheid.  Voor  sy  die  deur  kan  haal, 
sit  sy  oë  die  rok  om  haar  heupe:  ja,  wragtag,  dieselfde  mooi  boude.  Langs 
haar  bierglas  lê  ’n  tienrandnoot. 

Drie  aande  later  is  sy  weer  daar.  Soos  die  vorige  kere  is  dit  tienuur  en  baie 
vol.  Sy  moet  tien  minute  wag  om  ’n  sitplek  te  kry. 

Karel  sorg  dat  hy  by  haar  is  toe  sy  gaan  sit.  Vanaand  het  sy  in  die  plek  van 
die  swart  rok  ’n  rooie  met  ’n  lae  hals  aan.  Sy  oë  dwaal  van  die  laggende 
gesig  na  die  gleuf  tussen  haar  borste.  Hy  probeer  hom  voorstel  hoe  die 
tepels  sal  lyk. 

“Haai,”  die  tant  Gerty-glimlag.  Karel  se  hart  begin  vinniger  klop.  “Julle 
studente  maak  seker  spanne  geld  in  hierdie  plek?  Dieselfde  as  die  vorige 
keer,  onthou  jy  nog?” 

Karel  vertrou  nie  sy  stem  nie.  Hy  knik.  Laas  op  sewentien  het  hy  so 
opgewonde  gevoel. 

Dié  keer  drink  sy  twee  biere.  Karel  is  baie  besig:  daar  is  ’n  kelner  kort  en  hy 
moet  vir  ’n  hele  paar tafels  sorg.  Toe  hy  later  die  aand  by  haar  tafel  verbyloop, 
is  dit  leeg.  Langs  die  oorvol  asbak  lê  ’n  twintigrandnoot.  Met  ’n  vreemde 
gevoel  van  teleurstelling  druk  hy  dit  in  sy  sak. 

Eers  twee  weke  later  kom  sy  op  ’n  reënerige  Woensdagaand  net  ná  elf  die 
restourant  binnegestap.  Die  afgelope  veertien  dae  het  hy  homself  betrap 
dat  sy  oë  van  halftien  af  feitlik  pal  op  die  voordeur  gerig  was.  Wat  gaan  met 
jou  aan,  broertjie,  is  jy  besig  om  op  ’n  ouer  vrou  verlief  te  raak?  Hy  moet 
homself  bedwing  om  nie  te  vinnig  op  haar  af  te  stap  nie.  Die  restourant  is 
byna  leeg.  Nog  net  ’n  paar  gaste  sit  by  twee  tafels. 

Sy  lyk  anders  as  die  vorige  twee  aande.  Karel  kyk  verras  na  die  bont  bloes, 
blou  jeans,  wit  tekkies;  haar  hare  is  weggekam  van  haar  gesig  af  en  agter  in 
’n  poniestert  vasgemaak. 

“Haai,  waar  kan  ek  sit?”  Hy  neem  haar  na  ’n  tafel  in  die  verste  hoek. 
“Dieselfde?” 

“Ja,  dankie,  bring  vir  jou  ook  een.” 

“Ons  mag  nie  aan  diens  drink  nie.”  Maarterwyl  hy  na  die  kroeg  stap,  dink 
hy:  Ivy  sal  vanaand  oorsien.  Byna  vyf  jaar  werk  hy  al  hier  en  met  sy  versigtige 
geaardheid  was  daar  nog  nooit  iets  waaroor  Ivy  kon  kla  nie;  trouens,  hy  is 
hoogs  tevrede  met  sy  werk.  Nou  die  dag  het  hy  nog  vir  hom  gesê:  “Ek  soek 
’n  partner.  As  jy  klaar  geswot  het,  en  jy  is  lus  vir  hierdie  besigheid,  kom  sien 
my.” 

Hy  gaan  sit  oorkant  haar,  maak  haar  glas  vol,  dan  syne. 

Sy  tel  die  glas  op,  maak  ’n  gebaar  as  heildronk,  neem  ’n  lang  sluk  en  sit  dit 
neer.  Uit  haar  handsak  haal  sy  ’n  pakkie  sigarette  en  bied  hom  een  aan. 
“Nee  dankie,  ek  rook  nie.”  Hy  steek  haar  sigaret  aan  met  die  aansteker  wat 
hy  altyd  vir  die  gaste  byderhand  hou. 

“Goeie  gewoonte,”  sê  sy  en  blaas  die  rook  weg  van  hom  af.  “Ek  probeer  my 
rook  beperk  tot  die  aand.”  Sy  kyk  lank  na  hom  asof  sy  wil  seker  maak  van 
iets.  Hy  voel  snaaks  genoeg  nie  ongemaklik  nie.  “Ek  is  Nora  Haupt  - moenie 
vir  my  mevrou  sê  nie;  ek  is  agt  en  twintig  jaar  oud  en  geskei.  My  ex  is  soos 
ek  ’n  staatsaanklaer;  wonderlike  man,  maar  dit  het  nie  tussen  ons  gewerk 
nie.  Vertel  my  van  jouself.” 

Karel  luister  verbaas  na  haar  direktheid.  “Wel,”  hy  aarsel  ’n  oomblik,  “daar 
is  nie  veel  om  te  vertel  nie.  My  naam  is  Karel  Keyser.  Ek  is  in  my  finale  jaar 


11 


LLB. 

Hy  sien  sy  het  dieselfde  bruin  oë  as  tant  Gerty,  maar  hier  sien  hy  ook 
spatsels  van  groen. 

“Ek  is  twee  en  twintig.”  Hy  glimlag;  miskien  kon  hy  ’n  paar  jaar  bygelieg  het. 
“Op  skool  was  ek  baie  in  my  dop  gekruip,  ’n  boekwurm  wat  net  in  my  gedagtes 
met  mense  kon  kommunikeer;  ek  het  doelbewus  ’n  studierigting  gekies  wat 
my  eendag  sal  dwing  om  met  mense  te  werk.  Sedert  my  hoërskooljare  het 
ek  verwoed  aan  ’n  dagboek  geskryf  en  gedroom  dat  ek  eendag  ’n  groot 
skrywer  sal  word  - dis  ’n  romantiese  ideaaltjie  wat  sedertdien  gesneuwel 
het. 

“Nou  ja,  dit  is  dit;  niks  opwindends  nie.  O ja:  ek  werk  al  byna  vyf  jaar  in 
hierdie  restourant  en  spaar  elke  sent  wat  ek  kan.  Oor  twee  maande  as  ek 
graad  vang,  gaan  ek  ten  minste  vir  ses  maande  oorsee  om  te  kyk  wat  daar 
anderkant  aangaan.  Veral  Parys  wil  ek  sien.  Dit  is  ’n  belofte  wat  ek  in 
standerd  sewe  aan  myself  gemaak  het.”  Karel  voel  lighoofdig  - is  dit  van 
die  bier?  - en  is  lus  om  haar  ook  van  tant  Gerty  te  vertel. 

“Dit  klink  wonderlik.  Kom  ons  gaan  na  my  huis  toe  en  praat  daar  verder.  Ek 
sien  almal  is  al  weg  en  jou  baas  wil  toemaak.” 

Vir  Karel  het  dit  agterna  gevoel  asof  alles  wat  daardie  aand  gebeur  het  van 
lankal  af  bestem  was  om  net  so  plaas  te  vind.  By  haar  meenthuis  sluit  sy 
die  deur  oop,  maak  dit  agter  hulle  toe,  neem  sy  hand  en  stap  slaapkamer 
toe.  In  die  donker  kamer  knip  sy  een  van  die  bedlampies  aan.  “Maak  jou 
tuis,”  sê  sy  en  verdwyn  in  die  badkamer. 

Hy  kyk  in  die  kamer  rond.  Bokant  die  bed  hang  ’n  kruis.  Oorkant  is  ingeboude 
kaste,  in  die  middel  ’n  spieëltafel,  regs  hang  ’n  skildery  - dit  lyk  soos  ’n 
Battis:  vrolike  rooi  en  blou  golwende  kleure  met  swart  mannetjies  die  doek 
vol.  Daaronderstaan  ’n  outydse  wiegstoel  mettalleteddiebere.  Die  bedsprei 
is  ’n  lappieskombers  van  helder  blokkies;  langs  die  bed  is  daar  ’n  klein 
Persiese  tapyt  op  ’n  beige  volvloermat.  Karel  kyk  weer  ’n  slag  na  die  gesellige 
netheid  van  alles:  die  vertrek  laat  hom  goed  voel,  alhoewel  sy  hart  in  sy 
keel  klop. 

Hy  gaan  sit  op  die  kant  van  die  bed,  trek  sy  skoene  en  kouse  uit  en  druk  dit 
onder  die  bed  in.  Stadig  maak  hy  sy  hempsknope  los.  Moet  hy  sy  broek 
ook  uittrek?  Hy  gaan  lê  kaalbolyf  op  die  bed.  Teen  die  dak  is  ’n  groot  spieël. 
Dit  voel  of  hy  van  bo  af  na  homself  kyk.  Danksy  Piet  Paling,  die  pervert,  lyk 
hy  nie  te  sleg  nie.  Ma  is  reg:  die  afwykendes  het  ook  ’n  funksie. 

Karel  maak  sy  oë  toe.  Dit  was  ’n  lang  dag.  Vanoggend  het  hy  vroeg 
opgestaan  om  te  swot,  deur  die  dag  klas  gedraf  en  vanaand  gewerk,  maar 
hy  voel  uitgerus,  vars,  gereed  en  opgewonde  vir  wat  ook  al  mag  kom. 
Skielik  tintel  sy  vel.  Nora  byt  liggies  aan  sy  oor.  Hy  maak  sy  oë  oop  en  kyk 
in  ’n  kaal  skouer  vol  sproete  vas.  Sy  klim  wydsbeen  oor  sy  maag,  buk 
vorentoe  en  begin  hom  soen:  stadig,  amper  lui,  dan  al  dringendertot  hulle 
albei  vinnig  asemhaal.  Sy  gly  met  haar  mond  teen  sy  lyf  af  en  begin  met 
vaardige  sterk  hande  sy  broek  losmaak.  Versigtig  trek  sy  dit  saam  met  die 

onderbroek  af  en  gooi  dit  op  die  vloer. 

“Hmmm.  Nie  sleg  nie.” 

Hy  lê  stokstyf,  haal  skaars  asem  en  loer  na  haar  borste. 

“Dit  lyk  of  jy  ’n  laaistok  ingesluk  het;  kom  los.  Is  dit  die  eerste  keer?”  Sy 
wag  nie  vir  ’n  antwoord  nie  en  begin  liggies  oor  sy  penis  lek. 

Hy  kreun  en  lag. 

“Wat  is  snaaks?”  Sy  loer  bo-oor  die  kloppende  orgaan  na  hom.  Haar  hare  is 
nou  los  en  hang  oor  haar  gesig. 

“Ek  het  ’n  wonderlike  tante  wat  eenkeer  ’n  grap  vertel  het;  ek  het  dit  so  pas 
weeronthou.” 

“Jy  kan  my  later  vertel,”  en  nou  suig  sy  ernstig. 

Hy  kreun  weer  en  druk  haar  kop  weg.  “As  jy  so  aangaan,  is  ek  nou  klaar.” 
“Be  my  guest,  maar  word  losser,  man.”  Sy  vryf  liggies  oor  sy  lieste,  bene 
en  werk  met  haar  mond  op  en  af.  Hy  probeer  haar  omrol,  maar  sy  gaan 
beslis  voort  met  wat  sy  doen.  Dit  voel  of  sy  hele  lyf  een  oop  senuwee  is, 
dan  is  hy  soos  ’n  dam  wat  bars.  Sy  heupe  ruk  boontoe. 

Feitlik  onmiddellik  klim  sy  bo-op  hom. 

O,  saligheid,  ek  het  rigor  mortis  van  jonkheid,  jagsheid.  Nora  se  kop  skud 
op  en  af  soos  sy  in  hom  wieg.  Baie  gou  en  dikwels  byt  sy  op  haar  lip  en  trek 
haar  asem  telkens  diep  in.  Haar  gesig  word  sagter  en  haar  oë  glasig. 

Sy  en  tant  Gerty  word  vir  hom  perfekte  replikas  van  mekaar.  Uiteindelik, 
hemel,  tant  Gerty  het  ek  jou.  Rigor  mortis,  rigor  mortis,  lag  en  kreun  hy; 
daardie  man  was  nie  dood  nie,  tant  Gerty,  hy  is  ék  en  jy  hou  my  aan  die 
lewe. 

Later  toe  hulle  sweterig  en  versadig  in  mekaar  se  arms  lê,  sê  sy  vakerig; 
“Vertel  my  van  jou  tante,”  en  hy  antwoord:  “Ek  dink  ek  het  jou  so  pas  alles 
vertel.” 

Jakkie  Wessels 

Letterkunde  en  die  reg  as  interdissiplinêre 
studierigting 

1.  Regstudíes  se  behoefte  aan  verandering 

Die  neem  van  taalkursusse  en  spesifiek  Afrikaans  en  Engels,  gaan 
binnekort  nie  meer  verpligtend  vir  regstudente  wees  nie.  Die  afskaffing 
daarvan  as  verpligte  vakke  hou  verband  met  die  rasionalisering  van 
regstudies  en  die  instelling  van  die  nuwe  vierjarige  regsgraad,  wat  uiteraard 
die  omvang  van  die  kurrikulum  beperk.  Taaldepartemente  moet  hierdie 
moontlike  verlies  aan  studente  egter  as  ’n  nuwe  uitdaging  sien  en  hier  kan 
’n  interdissiplinêre  benadering  van  nut  wees  vir  beide  die  taaldepartemente 
asook  die  síudente  self. 

Taalvaardigheid  is  van  groot  belang  vir  die  regsgeleerde:  taal  en  die 
vaardigheid  in  die  gebruik  daarvan  is  noodsaaklik  in  die  beoefening  van 
die  professie:  regsgeleerdes  word,  soos  skrywers,  as  “wordsmiths”bes\<ou. 
In  ’n  redaksionele  artikel  in  die  prokureurstydskrif  De  Rebus  (Mei  1995) 
het  die  redakteur  verwys  na  navorsing  wat  deur  die  Skole  vir  Regspraktyk 
(wat  deur  die  prokureursvereniging  aangebied  word  vir  kandidaatproku- 
reurs)  gedoen  is.  Volgens  hierdie  navorsing  het  kandidate  aangetoon  dat 
hulle  universiteitsopleiding  in  geheel  ver  te  kort  skiet  sover  dit  vaardig- 
heidsonderrig  op  gebiede  soos  probleem-analise,  regsnavorsing,  doku- 
mentopstelling  en  algemene  skryfwerk  aangaan.  Ten  slotte  is  opgemerk 
dat  die  aanleer  van  vaardighede  wat  vir  professionele  werk  benodig  word, 
die  proses  waardeur  studente  moet  gaan  om  tot  die  praktyk  toe  te  tree, 
kan  fasiliteer.  Die  redakteur  was  die  mening  toegedaan  dat  sulke 
vaardigheidsopleiding  deel  moet  uitmaak  van  studente  se  akademiese 
universiteitskursusse,  wat  gegradueerdes  ’n  beter  vooruitsig  op  toetrede 
tot  die  regspraktyk  sal  gee  (Mei  1995:  253). 

Prof.  Joan  Church  (UNISA)  het  reeds  in  1988  die  integrasie  van  die 
akademiese  en  praktiese  of  professionele  komponente  van  regsopleiding 
bepleit,  en  betoog  dat  die  benadering  tot  regsopleiding  holisties  moet  wees. 
Ten  einde  ’n  sinvolle  inset  in  die  gemeenskap  te  lewer,  moet  die  reg  die 
gemeenskapsbewussyn  weerspieël  wat  ’n  breër  perspektief  oor  die  aard 
en  inhoud  van  die  reg  en  regsbeginsels  van  studente  vereis  (THRHR  Mei 
1988:  153).  In  haar  artikel  verwys  sy  na  Benjamin  Bloom,  wat  aangetoon 
het  dat  akademiese  opleiding  doelwitte  soos  “the  recall  or  recognition  of 
knowledge  and  the  development  of  intellectual  abllities  and  skills”  insluit, 
terwyl  ses  klasse  van  kognitiewe  studie  geïdentifiseer  word,  naamlik: 

''knowledge,  comprehension,  application,  analysis,  synlhesis  and  evaluation.”  (Mei  1988: 

158) 

Met  verwysing  na  die  algemene  beginsels  van  deliktuele  aanspreeklikheid 
en  die  uitspraak  in  die  saak  Minister  van  Poiisie  v Ewels  1975  3 SA  590 
(A)  toon  sy  aan  dat  die  studiedoelwitte  as  volg  uiteengesit  kan  word: 

(i)  dat  die  studente  in  staat  sal  wees  om  die  feite  en  die  ratio  decidendi  uit 
te  lig  (kennis); 

(ii)  dat  studente  in  staat  sal  wees  om  in  hulle  eie  woorde  die  betekenis 
van  die  statutêre  bepaling  in  die  saak  te  kan  weergee  (begrip); 

(iii) dat  die  studente  in  staat  sal  wees  om  die  relevante  regsreëls  toe  te 
pas  as  hulle  met  ’n  soortgelyke  geval  gekonfronteer  word  (toepassing); 

(iv) dat  die  studente  in  staat  sal  wees  om  ’n  ‘uitspraak’  te  skryf  as  feite  oor 
’n  soortgelyke  geval  vir  hulle  gegee  word  (sintesis); 

(v)  dat  studente  die  effek  van  die  uitspraak  op  regsontwikkeling,  met 
verwysing  na  daaropvolgende  sake  kan  bepaal  (evaluasie)  (Mei  1988: 
159). 

In  beginsel  is  dit  die  ideaal;  hoedanig  dit  werklik  die  studente  help  om 
hulle  studiedoelwitte  te  bereik,  is  egter  in  realiteit  ’n  ander  vraag.  Hierdie 
beginsel  word  gewoonlik  in  eksaminering  by  sekere  vakgebiede  binne  die 
reg  gevind,  waar  studente  poog  om  in  eksamenomstandighede  die  kennis 
wat  hulle  onthou,  toe  te  pas.  Werklike  kennis,  begrip,  toepassing,  sintesisse, 
analise  en  evaluering  soos  bedoel  binne  die  raamwerk  wat  sy  voorstel  is 
hier  nie  werklik  sprake  van  nie.  Hierdie  doelwitte  is  wel  haalbaar  binne  die 
lesing/studiesituasie,  maar  weens  die  omvang  van  die  verskillende 
afdelings  van  die  regstudies  is  daar  kwalik  tyd  om  op  selfs  net  die 
belangrikste  beginsels  binne  die  verskillende  vakgebiede  te  konsentreer, 
wat  nog  te  sê  van  die  kognitiewe  leerdoelwitte  waarna  verwys  is.  Die  grootte 
van  klasse  maak  besprekings  en  oefeninge  van  die  aard  ook  byna 
onmoontlik  om  binne  die  bestaande  vakgebied  te  akkommodeer. 
Volgens  Bronstein  en  Hersch  ondervind  studente  probleme  om  die 
vaardighede  wat  hulle  in  ’n  algemene  kursus  leer  binne  ’n  bepaalde 
akademiese  konteks  toe  te  pas.  Die  kursus,  as  gevolg  van  die  algemeen- 
heid  daarvan,  gee  dikwels  nie  uiting  aan  die  taal  en  kognitiewe  vaardighede 
wat  deur  die  studente  benodig  word  binne  hulle  bepaalde  studieveld  nie. 
’n  Kreatiewe  oplossing  vir  hierdie  probleem  is  ‘team-teaching’:  ’n 
taalspesialis  en  ’n  vakspesialis  bied  saam  die  kursus  aan.  Die  Wits  Inte- 
grated  Support  Programme  for  Engineers  (WISPE)  word  as  voorbeeld 
aangehaai  van  sodanige  spanmodel.  Voordele  van  sodanige  skema  is 
onder  andere  dat  d’e  taalspesialis  kennis  opdoen  van  die  spesifieke 
taalbehoeftes  wat  die  studente  binne  daardie  dissipline  benodig.  Volgens 
WISPE  se  personeel  is  gevind  dat  studente  taal-  en  kommunikasievaardig- 
hede  meer  positief  ervaar,  aangesien  hulle  behoeftes  binne  die  konteks 
van  die  dissipline  aangespreek  word.  Hulle  aanbeveling  is  dat  ’n  kursus 
wat  gerig  is  op  taal,  studievaardighede  en  regsprobleemoplossing  binne 
die  Regsfakulteit  aangebied  moet  word  (SALJ  Februarie  1991: 159-165). 


15 


Hoewel  hulle  in  hulle  artikel  in  hoofsaak  ’n  oplossing  soek  vir  studente  wat 
nie  in  hulle  moedertaal  onderrig  ontvang  nie,  het  die  grondliggende  idee 
van  ’n  ander  tipe  taalonderrig,  waar  die  behoeftes  van  die  dissipline  in 
aanmerking  geneem  word,  beslis  meriete. 

Prof.  CRM  Dlamini  wys  daarop  dat  regsopleiding  ’n  student  se  vermoë 
om  logies  en  krities  te  dink,  moet  ontwikkel  - “to  think  like  a iawyer”,  wat 
inhou  dat  die  student  se  analitiese  vaardighede  uitgebrei  en  opgeskerp 
moet  word.  Regsopleiding  moet  meer  doeltreffend  gemaak  word,  en  daar 
moet  onthou  word  dat  die  reg  gemaak  is  vir  mense  en  nie  andersom  nie: 
die  menslike  elemente  word  maklik  uit  die  oog  verloor,  veral  dan  ook  in 
regsopleiding.  Die  regsgeleerde  moet  onthou  dat  hy  met  mense  werk,  en 
weet  wat  die  rol  van  die  reg,  asook  die  impak  daarvan,  op  die  gemeenskap 
is  (SALJ  November  1992:  595-610). 

Dat  daar  gekonsentreer  moet  word  op  navorsing  na  wyses  waarop 
regsopleiding  verbeter  kan  word,  veral  met  die  oog  op  die  vaardigheids- 
opleiding  as  ’n  belangrike  deel  van  die  kurrikulum  van  ’n  regstudent,  is 
dan  ook  die  kern  van  ’n  artikel  deur  Philip  F lya.  Die  huidige  stelsel  van 
regsopleiding  word  gekenmerk  deur  ’n  gebrek  aan  praktyksoriëntasie,  die 
afwesigheid  van  vaardigheidsopleiding,  wat  ook  inhou  die  sosiale  konteks 
waarbinne  die  regsbeginsels  werksaam  is,  en  navorsing  behoort  gedoen 
te  word  oor  die  re-evaluasie  van  doelwitte,  die  funksie,  metodes  en  inhou 
van  praktiese  regsopleiding.  Volgens  hom  behoort  houdings  te  verander 
oor  praktiese  onderrig,  nuwe  sillabusse  ingestel  te  word  en  doseertegnieke 
en  praktyksgerigte  perspektiewe  - waaroor  daar  navorsing  gedoen  moet 
word  - gewysig  word  (SALJ  Mei  1995:  265-275). 

David  Woolfrey  meld  dat  die  grootste  struikelblokke  vir  wysigings  in 
kurrikulums  onder  andere  die  volgende  is: 

• skeptisisme  oor  akademiese  ontwikkeling; 

• tradisionele  metodes  van  regstudies,  wat  deur  ’n  “rule-oriented,  knowl- 
edge-based”-benader\ng  gekenmerk  word;  onvoldoende  aandag  wat 
gegee  word  aan  die  ontwikkeling  van  algemene  intellektuele 
vaardighede  of  enige  “lawyering  skills”,  wat  daartoe  aanleiding  gee 
dat  studente  passief  en  kritiekloos  staan  teenoor  die  reg,  en  probleme 
ondervind  om  in  die  praktyk  in  te  beweeg  omdat  hulle  nie  enige 
praktiese,  probleemopiossende  vaardighede  ontwikkel  het  nie; 

• isolasie:  daar  is  die  oortuiging  dat  die  reg  ’n  unieke  dissipline  is  wat 
essensieel  verskil  van  ander  dissiplines,  wat  veroorsaak  dat  regs- 
dosente  uitgesluit  word  van  die  intellektuele  hulpbronne,  talente  en 
metodes  van  ander  dissiplines,  en  word  die  reg  hanteer  “as  ifit  existed 
in  some  hermetically-sealed  compartment”;  die  sosiale  impak  van  die 
reg  word  kwalik  in  ag  geneem  en  word  studente  nie  voorberei  vir  die 
“real-life  drama  of  law”r\\e-, 

• die  vermindering  van  hulpbronne  en  die  groeiende  getal  studente. 

Interdissiplinêre  studievelde  en  vaardigheidsopleiding  moet  volgens  hom 
oorweeg  word  ten  einde  studente  die  nodige  vaardighede  te  gee  om 
regsopleiding  te  verbeter  (SALJ  Februarie  1995:  151-159). 

Dit  is  duidelik  uit  die  artikels  wat  oor  regsopleiding  gepubliseer  word  dat 
die  nodige  opleiding  gewysig  moet  word;  dat  daar  aan  nuwe  metodes 
aandag  gegee  moet  word  ten  einde  regsopleiding  meer  prakties  asook 
praktyksgerig  te  maak,  ten  einde  aan  die  behoeftes  binne  die  professie  te 
voldoen.  Regskole,  regshulpklinieke,  en  praktyksgerigte  vakke  soos 
byvoorbeeld  Prokureurspraktyk  help,  maar  spreek  steeds  nie  die  probleem 
aan  om  aan  alle  regstudente  die  geleentheid  te  gee  om  te  leer  om  soos  ’n 
regsgeleerde  te  dink  nie,  en  gee  steeds  nie  aan  studente  die  algemene 
kognitiewe  vaardighode  wat  hulle  binne  die  professie  benodig  nie. 

2.  Die  rol  van  letterkunde  in  regsopleiding 

2.1  Inleiding 

Die  verhouding  tussen  die  reg  en  letterkunde  en  die  wedersydse  invloed 
wat  die  twee  uiteenlopende  dissiplines  volgens  sommige  praktisyns  op 
mekaar  uitoefen,  is  omvangryk.  Die  volgende  gedagterigtings  kan 
geïdentifiseer  word: 

• reg  en  letterkunde  {“law and literature’’),  waar  letterkunde  as  praktiese 
opleiding.svak  in  regstudies  gebruik  word,  ’n  beweging  wat  redelik 
aansien  geniet  in  die  VSA; 

• die  reg  in  letterkunde:  die  rol  wat  die  reg  in  letterkundige  tekste  speel, 
enersyds  as  bron  van  fiksie,  andersyds  die  persepsies  wat  oor  die  reg 
deur  letterkunde  geskep  word,  asook  die  studie  van  die  rol  van  die  reg 
in  die  geskiedenis,  veral  waar  daar  uit  die  oogpunt  van  regsgeskiedenis 
na  ouer  tekste  gekyk  word  en  regsontwikkeling  in  aanmerking  geneem 
word  en  daar  gekyk  word  na  die  wyses  waarop  sodanige  ontwikkeling 
in  tekste  gereflekteer  word; 

• letterkunde  in  die  reg:  meer  spesifiek  dan  letterkundige  aanhalings  wat 
in  uitsprake  voorkom  en  gebruik  word,  asook  die  gebruik  van  ’n  ‘storie’ 
- metafoor,  gelykenis,  narratief,  vertelling  - om  konsepte  binne  die  reg 
te  verduidelik  in  regsopleiding  aan  studente  of  om  regskonsepte  aan 
nie-regsgeleerdes  oor  te  dra; 

• die  reg  as  letterkunde:  die  gebruik  van  retoriek,  narratief  en  fiksie  in 
die  reg,  waar  fiksie  gesien  kan  word  in  die  vraag  ‘is  die  reg  fiksie?’, 
asook  oor  fiksies  binne  die  reg,  soos  byvoorbeeld  die  ‘redelike  man’- 
konsep; 

• literêre  teorieë  en  jurisprudensie/regsfilosofie  (‘literêre  jurisprudensie’), 
waar  teorieë  soos  feminisme,  postmodernisme,  dekonstruksie  en  New 
Historicism  binne  die  reg  toepassing  vind; 

• die  rol  van  beeldtekste  - met  verwysing  na  radio,  film  en  televisie,  waar 

veral  hofdramas  en  misdaadreekse  gewild  is;  die  persepsies  oor  die 
reg  wat  daardeur  gevorm  word,  die  wyse  waarop  die  reg  in  die  genre 
uitgebeeld  word,  en  die  invloed  wat  sodanige  uitbeelding  van  die  reg 
op  die  gemeenskap  het,  asook  die  ander  aspekte  waarna  reeds  verwys 
is,  behoort  ook  aandag  te  geniet,  en  moet  daar  na  meer  as  bloot 
geskrewe  tekste  gekyk  word. 

• simiotiek:  daar  kan  binne  die  konteks  van  ‘die  reg  en  letterkunde’  ook 
gekyk  word  na  die  rol  van  tekens  en  simbole  binne  die  reg  en  die 
regsproses  - byvoorbeeld:  die  dra  van  togas  deur  regslui  in  howe,  die 
verskil  in  optrede  binne  en  buite  die  hof,  asook  in  die  distrikshof  en 
hooggeregshof,  die  houdings  van  getuies  as  hulle  getuig,  en  die  verskil 
in  die  optredes  van  partye  in  strafsake  en  siviele  sake. 

Die  rol  van  letterkunde  in  die  reg  en  van  die  reg  in  letterkunde  is,  sover 
vasgestel  kon  word,  in  Suid-Afrika  oënskynlik  ’n  onontginde  interdissiplinêre 
vakgebied,  waarvan  die  moontlikhede  nog  nie  werklik  oorweeg  of  toegepas 
is  nie. 

Vir  doeleindes  van  hierdie  artikel,  sal  die  bespreking  beperk  moet  word  tot 
enkele  gedagtes  oor  die  nut  wat  letterkunde  kan  hê  vir  die  regstudent  om 
onder  meer  sy  kognitiewe  vaardighede  te  ontwikkel  en  op  te  skerp  en  sy 
studies  meer  prakties  te  maak. 

2.2  Die  waarde  van  letterkundíge  kennis  vir  die  regsgeleerde 

Die  reg  is  dikwels  die  kern  van  letterkunde,  aangesien  die  reg  in  sy  wydste 
sin  handel  oor  die  verhouding  tussen  mense,  oor  die  lewe  self,  en  mense 
se  begeertes  en  emosies  dikwels  ’n  integrale  deel  van  die  reg  vorm,  met 
al  die  drama  en  verskeidenheid  wat  daarin  gevind  kan  word,  wat  ook 
dikwels  die  grondliggende  temas  vir  letterkundige  werke  vorm.  Dit  is 
derhalwe  nie  verbasend  dat  die  reg  ’n  gewilde  tema  in  die  letterkunde 
vorm  nie.  Die  reg  en  die  werkinge  daarvan  beïnvloed  mense  se  lewe, 
fassineer  mense  en  word  dit  gevind  dat  mense  selde  afsydig  staan  teenoor 
die  reg. 

Die  reg,  en  veral  die  prosesse  soos  hofsake,  voldoen  verder  aan  letter- 
kunde  se  strukturele  behoeftes.  Daar  is  konflik  en  ’n  resolusie,  onsekerheid 
en  spanning,  helde  en  skurke,  soos  gevind  kan  word  in  meeste  letter- 
kundige  werke.  Die  publiek  toon,  soos  die  leser  van  fiksie,  ’n  verskeidenheid 
emosies  deur  die  loop  van  die  regsproses  vir  die  verskillende  rolspelers/ 
karakters  in  die  drama  wat  afspeel  in  die  hof,  wat  kan  wissel  van  simpatie, 
en/of  empatie  tot  haat  en  wraakgevoelens.  Dit  is  ook  van  belang  om  daarop 
te  let  dat  die  sleutel  tot  beide  die  reg  en  letterkunde  die  vermoë  is  om  te 
kan  interpreteer. 

Dat  daar  deur  die  eeue  heen  korrelasie  gesien  is  tussen  die  reg  en 
letterkunde,  is  ook  nie  vreemd  nie.  Plato  en  Aristoteles  het  reeds  die  waarde 
van  letterkunde  in  regstudies  raakgesien,  en  was  letterkundige  kennis  vir 

lank  selfs  as  noodsaaklik  gesien  vir  enige  regsgeleerde  - al  was  dit  dan 
net  om  te  verseker  dat  die  regsgeleerde  kennis  sal  dra  van  mense,  die 
lewe  en  emosies.  Die  impak  van  die  reg  op  ’n  persoon,  sy  lewe  en  op  die 
gemeenskap  in  geheel  kan  ook  dikwels  in  letterkundige  tekste  (met 
regstemas)  gevind  word. 

In  verskeie  lande  is  die  nut  van  letterkunde  in  regstudies  weer  raakgesien 
en  erken,  hoewel  daar  heelwat  debatte  is  oor  die  aard  en  omvang  van 
hierdie  nut.  Richard  Posner,  ’n  skryweren  regsgeleerde,  is  bekend  daarvoor 
dat  hy  ’n  negatiewe  houding  het  oor  die  waarde  van  letterkunde  vir  die 
regsgeleerde,  wat  voel  dat  letterkunde  min  het  om  aan  die  regsgeleerde 
te  bied.  Ten  spyte  daarvan  erken  hy  egter  dat  letterkunde  wel  ’n  aanvullende 
perspektief,  met  nuwe  en  stimulerende  insigte  kan  bied  aan  die 
regsgeleerde,  en  dat  ’n  studie  van  letterkunde  met  regstemas  geskilpunte 
in  die  reg  kan  illustreer  en  ’n  begrip  vir  die  reg  kan  verhoog  (1994:  5,  6). 
Lord  Macmillan  het  tydens  ’n  toespraak  in  1930  opgemerk  dat  ’n 
regsgeleerde, 

“if  he  is  to  fulfill  his  role  usefully  and  wisely  he  must  have  a mind  not  merely  stored  with 
the  precedents  of  law  but  possessing  that  width  of  comprehension,  that  serenity  of 
outlook  and  that  catholicity  of  sympathy  which  can  be  nowise  be  so  well  acquired  as 
from  consort  with  the  great  masters  of  literature.  In  such  company  is  found  the  correc- 
tive  for  the  narrowness  of  mere  professionalism”  (1971 : 138). 

Daniel  Kornstein  is  die  mening  toegedaan  dat  letterkunde  help  om  aan 
regsgeleerdes  groter  empatie  te  gee,  veral  vir  kulturele  verskeidenheid 
en  die  nuanses  van  individuele  motivering.  Regsgeleerdes  verkry  ’n  beter 
begrip  en  groter  empatie  vir  mense  en  konflik  tussen  mense  deur 
letterkunde,  kennis  en  begrip  wat  hulle  andersins  nie  sou  bekom  het  nie. 
Die  lees  van  goeie  letterkunde  help  en  moedig  mense  ook  aan  om  self 
beter  te  skryf,  verhoog  taalvaardigheid,  en  begrip  van  kommunikasie  (1 994: 
4-5). 

Met  verwysing  na  tekste  wat  potensieel  gebruik  kan  word  deur  regstudente, 
identifiseer  Ward,  met  verwysing  na  White  se  klassifisering  van  tekste, 
drie  kategorieë  tekste,  naamlik: 

• tekste  wat  gewoonlik  deur  regsteoretici  vir  hoofsaaklik  juridiese  lesers 
geskryf  word,  waarin  gepoog  word  om  letterkunde  te  gebruik  om  die 
aard  van  juridiese  teorieë  te  verduidelik; 

• literêre  tekste  wat  geskryf  word  om  kommentaar  te  lewer  op  die  reg  en 
die  gemeenskap,  waarin  sosiale  en  juridiese  ongelykhede,  geslags- 
diskriminasie,  rassisme,  en  juridiese  en  sosiale  vooroordele  uitgelig 
word; 

• literêre  tekste  waar  die  reg  gebruik  word  om  iets  anders  te  beskryf, 
soos  die  vervreemding  van  die  mens  (1995:  34,  36,  38). 

Dit  wil  blyk  asof  die  uiteindelike  pragmatiese  ambisie  van  die  ‘reg  en 

letterkunde’-beweging  die  rol  van  letterkunde  in  die  hersamestelling  van 
die  gemeenskap  wil  wees.  Eagleton  het  beweer  dat  dit  die  onmiddellike 
ambisie  van  letterkundige  studies  is  om  ’n  interdissiplinêre  benadering  na 
te  streef,  in  ’n  poging  om  letterkunde  se  politiese  en  historiese  substruktuur 
te  ontbloot.  Hierdie  selfde  ambisie  is  die  dryfveer  in  die  ‘reg  en  letterkunde’- 
beweging,  volgens  Ward.  Letterkunde,  soos  kultuur  (en  ook  die  reg),  kan 
as  “’n  sisteem  van  diskriminasies  en  evaluasies’’  beskou  word,  wat  mag 
verleen  (1995:  39). 

Vir  sekere  skrywers,  soos  Robin  West,  is  letterkunde  net  van  nut  insoverre 
dit  die  politiek  van  die  reg  openbaar,  en  is  die  hoofdoelwit  die  ontwikkeling 
van  alternatiewe  politieke  visioene.  Vir  ander,  soos  Weisberg, 
verteenwoordig  die  letterkunde  eerder  ’n  bepaalde  morele  filosofie.  Volgens 
hom  kan  stories  oor  die  reg  ’n  groter  etiese  bewustheid  bring  in  die  juridiese 
kommunikasie  van  ons  tyd  (1995:  251). 

Die  ‘reg  en  letterkunde’-beweging  word  as  deel  van  die  studiegebied  van 
jurisprudensie  (regswetenskap)  erken  sedert  die  tagtigerjare,  en  Weisberg 
merk  op  dat  die  gedagte  agter  die  erkenning  van  die  beweging  was,  en  is, 
dat: 

“[L]iterature  provides  unique  insights  inio  the  underpinnings  of  law  and  that  stories  and 
poems  stand  as  sources  of  law,  richer  and  certainly  more  accessible  than  those  others 
in  legal  philosophy  that  has  dominated  jurisprudence  for  many  years”  (1992:  3). 

Met  verwysing  na  werke  van  skrywers  soos  Dickens,  Herman  Melville  se 
BillyBudd,  William  Faulkneren  Shakespeare,  meen  Weisberg  dat  hierdie 
werke  vier  basiese  elemente  van  die  reg  wat  andersins  geïgnoreer  word, 
nie  genoegsaam  beklemtoon  word  nie,  of  selfs  verkeerdelik  waargeneem 
word  in  die  tradisionele  benadering  tot  jurisprudensie  aan  die  regsgeleerde 
kan  oordra  en  uitwys.  Die  vier  elemente,  wat  volgens  hom  ’n  literêre 
jurisprudensie  daarstel,  is: 

• hoe  ’n  regsgeleerde  kommunikeer:  stories  oor  die  reg  is  altyd  stories 
oor  hoe  persone  in  magsposisies  hulle  stories  aan  ’n  belangstellende 
gehoor  oordra; 

• hoe  ’n  regsgeleerde  mense  en  groepe  buite  die  magstruktuur  behandel: 
hoe  regsgeleerdes  mense  wie  se  ‘andersheid’  die  reg  uitdaag  of 
bedreig,  behandel; 

• hoe  ’n  regsgeleerde  redeneer:  volgens  Weisberg  verskaf  letterkundige 
uitbeeldings  van  regsgeleerdes  in  aksie  ’n  klem  wat  nie  voorkom  binne 
die  tradisionele  regsopleiding  nie; 

• hoe  ’n  regsgeleerde  voel:  fiksie  toon  ook  die  regsgeleerde  se  private 
lewe,  waardeur  erkenning  gegee  moet  word  aan  die  feit  dat  ’n 
regsgeleerde  se  private  lewe  sy  openbare  optredes  direk  of  indirek 
kan  beïnvloed  (1992:  35). 

Die  alternatiewe  ambisie  vir  die  ‘reg  en  letterkunde’-beweging  is  egter  om 

deur  die  gebruik  van  letterkunde,  ’n  beter  opleiding  te  verskaf  aan 
regstudente.  James  Boyd  White  se  boek  The  Legal  Imagination  is  geskryf 
primêr  om  aan  hierdie  doelwit  te  voldoen.  Ward  haal  ook  Dunlop  in  hierdie 
verband  aan,  wat  aanvoer  dat  beide  studente  en  dosente  beter  opgelei 
kan  word  deur  letterkunde,  en  aan  beide  die  geleentheid  gee  “to  get  be- 
yond  the  technical  and  circumscribed  study  of  legal  rules,  and  to  look  at 
law  as  part  of  the  broader  civilization”.  Regskole  is  dikwels  te  ingestel  op 
professionele  opleiding  in  die  reg,  en  konsentreer  te  min  op  die  reg  as 
deel  van  ’n  wyer  liberale  opvoeding.  “[W]hat  is  important  about  literature 
is  not  only  “what”  it  teaches  but  also  “how”  it  teaches”,  hoewel  daar  gewaak 
moet  word  daarteen  dat  die  studiegebied  nie  oorgeïntellektualiseerd 
gemaak  word  nie,  maar  gebruikersvriendelik  gehou  moet  word  (1 995: 23). 
Weisberg  brei  uit  op  die  ‘hoe’  en  ‘wat’  letterkunde  ons  kan  leer  oor  die  reg. 
Volgens  hom  ‘leer’  letterkundige  werke,  wat  ’n  regsproses  of  regsgeleerde 
in  aksie  uitbeeld,  die  leser  tweeledig: 

“First,  the  manner  of  the  representation  (the  “discourse',  in  Roland  Barthes’  sense) 
evokes  uniquely.  the  thing  represented.  And,  at  the  same  time,  the  matter  (Barthes' 
“histoire”)  uniquely  conveys  deep  structural  insights  about  many  legal  practices  (1992: 
4). 

Ander  skrywers,  soos  Cook,  vereenselwig  hulle  met  Dunlop  se  sieninge, 
veral  in  die  lig  van  die  moontlikhede  van  letterkunde  as  onderwysmetode. 
Cook  wys  daarop  dat  regsopleiding  juis  die  vaardighede  wat  letterkundige 
studies  daarstel,  benodig:  “Literature  can  present  the  student  with  a real- 
life  situation,  and  concentrate  the  mind  on  the  realities  of  case-resolu- 
í/on.”  (1995:  24). 

Getman  wys  daarop  dat  letterkunde,  binne  die  klassituasie,  iets  kan  doen 
wat  die  reg  nie  in  staat  is  om  te  doen  nie: 

“[l]t  can  present  ethical  dilemmas  which  demand  resolution  not  by  ‘lawyers’,  but  by 
people.  By  training  lawyers  to  be  lawyers,  and  not  people,  law  schools  singularly  fail  to 
equip  their  students  for  resolving  the  decisions  that  really  matter”  (1995:  25). 

Studente,  en  dan  veral  regstudente,  moet  kennis  dra  van  die  aard  en 
gebruik  van  taal.  Taal  aktiveer  die  reg  en  verander  dit  ook,  en  daarom  is 
dit  belangrik  dat  studente  taal,  en  dan  veral  regstaal  sal  verstaan  en  sal 
kan  gebruik.  Volgens  Hodges  is  die  probleem  huidig  dat  studente  “instead 
of  understanding  legal  discourse  as  a dynamic  product  of  complex  histori- 
cal,  social  and  personal  forces’,  dit  behandel  “as  an  independent  rational 
structure,  built  up  of  stable  denotations  that  correspond  to  an  objective 
reality”,  met  die  gevolg  dat  studente  “fail  to  recognize  that  discourse  is 
itself  a polyphonic  construct,  coloring  and  colored  by  human  experience.  ” 
(1995:26). 

Ward  haal  White  aan  wat  betoog  dat  dit  essensieel  is  dat  regsgeleerdes 

en  regstudente  opgelei  moet  word  in  die  gebruik  van  taal,  aangesien  almal 
dwarsdeur  hulle  lewe  tale  aanleer  en  tussen  tale  beweeg.  Volgens  White 
is  dit  die 

‘“integration’  of  literature  in  legal  study,  and  not  its  study  as  some  sort  of  foreign  field, 

which  remains  at  the  heart  of  the  law  and  literature  enterprise”  (1995:  26). 

Weisberg  beskou  die  aantrekkingskrag  van  die  reg  vir  fiksie  deels  geleë 
in  die  feit  dat  die  kunstenaar  die  gemeenskaplike  medium  erken  van  die 
skrywer  en  die  regsgeleerde,  naamlik  narratiewe  en  linguistiese  strukture, 
en  verwys  hy  na  ’n  aanhaling  van  dr  Johnson  hieroor:  “Lawyers  have  what 
writers  want”  (1992:  16).  Interessant  genoeg  is  daar  talle  skrywers  wat 
regsopleiding  gehad  het,  soos  Washington  Irving,  John  Grisham,  Etienne 
van  Heerden  en  Kas  van  den  Bergh,  om  enkeles  te  noem. 

Die  gebruik  van  letterkunde  in  regstudies  kan  en  behoort  wyer  aangewend 
te  word  - dit  is  meer  as  net  nog  ’n  filosofiese  studiegebied  binne  juris- 
prudensie,  of  uitsluitlik  vir  die  oordraging  aan  en  verskerping  van  kognitiewe 
taalvaardighede  van  regstudente;  dit  kan  dinamies  gebruik  word  om  die 
opleiding  van  regsgeleerdes  te  verseker  wat  meer  is  as  net  blote 
‘regsgeleerdes’. 

3.  Die  gebruik  van  letterkunde  in  regstudies  in  ander  lande 
3.1  Die  ontstaan  van  die  vakgebied 

Aristoteles  was  die  eerste  skrywer  wat  onder  die  definisie  van  fiksie  beide 
poëtiese  en  juridiese  fiksie  ingesluit  het.  Die  digter  en  die  juridiese  orator, 
beide  gebonde  aan  die  vereistes  van  waarskynlikhede,  was  verder  beide 
gebonde  aan  die  taak  om  vorige  optredes  te  transformeer  - in  breë  trekke 
die  plot  van  ’n  verhaal  of  die  feite  van  ’n  saak  - van  ’n  lukrake,  onuitlegbare 
reeks  van  geïsoleerde  gebeure,  na  ’n  logiese  opeenvolging  van  oorsaak 
en  gevolg.  Plato  het  reeds  die  analogiese  rolle  van  die  juridiese  regter  en 
‘regter’  erken,  en  vereenselwig  in  die  algemeen  die  twee  aktiwiteite  - 
juridiese  oorreding  en  tragiese  mimesis  - met  mekaar.  In  sy  laaste  werk 
/.aws  vergelyk  Plato  die  beste  juridiese  konstitusie,  as  ’n  akurate  mimesis 
vir  die  bedoeling  van  die  wetgewer,  met  die  beste  tragedie  (1986:  8). 
Aristoteles  het  Plato  se  idees  verder  uitgebou  en  die  ooreenkomste  tussen 
tragiese  mimesis  en  retoriese  oorreding  verder  ondersoek  en  sy  bevindinge 
word  gereflekteer  in  sy  Poeticsen  Rhetoric.  Die  beste  en  swakste  metodes 
van  dramatiese  konstruksie  stem  byvoorbeeld  ooreen  met  die  beste  en 
swakste  wyses  waarvolgens  juridiese  bewyse  geskied.  Wanneer  die  twee 
werke  gesamentlik  gelees  word,  blyk  dit  dat  die  prosedures  van  ontdekking 
binne  die  tragedie  geklassifiseer  word  volgens  die  kategorieë  wat  afgelei 
word  vir  juridiese  bewyse  (1986:  23). 

Kathy  Eden,  in  haar  werk  Poetic  and  Legal  Fiction  in  the  Aristotelian  Tra- 

dition  haal  Philip  Sidney  se  argument  oor  die  digter  en  regsgeleerde  as 
volg  aan:  “both  poet  and  lawyer, ...  use  the  fictional  method  - their  ‘imagi- 
native  ground-plots’  - not  to  establish  the  actual  existence  of  some  par- 
ticular  set  of  circumstances  but  rather  to  reach  more  generally  a just  rep- 
resentation  of  human  act/on”  (1986:3).  Sidney  verdedig  beide  die  logiese 
en  psigologiese  krag  van  fiksie  deur  dit  te  vergelyk  met  juridiese  metodes 
en  prosedures.  Hierdie  sienswyse,  betoog  Eden,  het  sy  oorsprong  in 
Aristoteles  se  werke  (1986:  4-5). 

Ward  wys  daarop  dat  Aristoteles  bewustelik  beide  die  analitiese  en  die 
metaforiese  in  sy  tekste  ingesluit  het,  en  erkenning  gegee  het  aan  beide  se 
interpretiewe  en  deskriptiewe  waarde  of  phronesis,  verklaringsanalise  of 
telos,  asook  die  metafoor  vir  oorreding  of  m/mes/s daarvan  erken  het.  Hierdie 
integrasie  is,  volgens  Aristoteles,  ook  in  regsgeleerdheid  gebruik.  Metafore, 
gelykenisse  en  narratiewe  fiksie  het  in  talle  juridiese  tradisies  as  primêre 
vorm  van  regstekste  voorgekom,  soos  byvoorbeeld  onder  die  inheemse 
bevolking  van  Noord-Amerika,  en  in  die  Joodse  en  Islamietiese  reg,  waar 
beide  die  Talmuden  Sharia  rondom  metafore  en  gelykenisse  gekonstrueer 
is,  grotendeels  weens  die  invloed  van  die  teologie  (1995:  5). 

Die  gebruik  van  metafore,  gelykenisse  en  narratiewe  fiksie  om  regspunte 
mee  te  beskryf  is  dus  geensins  ’n  moderne  konsep  nie,  en  was  dit 
inderwaarheid  ’n  studiemetode  vir  regsgeleerdes  sedert  antieke  tye.  Ward 
wys  daarop  dat  die  bestudering  van  letterkunde  ’n  beter  begrip  van  die 
reg  meebring,  en  die  doel  daarvan  is  om  horisonne  nie  bloot  te  verdiep 
nie,  maarte  verbreed  (1995:  x). 

3.2  Die  reg  en  letterkunde  as  moderne  vakgebiede 

3.2. 1 Agtergrond 

In  die  vorige  eeu  was  ’n  goeie  begrip  van  letterkunde  as  essensieel  gesien  in 
die  opleiding  van  regsgeleerdes.  Thomas  haal  Ferguson  as  volg  hierooraan: 

“According  to  Ferguson,  in  the  first  year  of  the  American  republic  the  ‘lawyer's  assert- 
iveness  as  ideological  guardian  ...  encouraged  him  to  dominate  republican  culture  and 
to  create  strong  affinities  between  law  and  literature’ ...”  (1987:  2). 

In  1833  het  Rufus  Choate,  ’n  regsgeleerde  wat  geglo  het  in  die  onskend- 
baarheid  van  die  reg,  aangevoer  dat  waar  die  reg  aanklank  vind  in  die 
rasionele  in  die  mens,  letterkunde  die  mens  “directly  to  the  heart  and  af- 
fectlons  and  imaginations  of  the  whole  people’’  aanspreek  (1987:  1 ). 
Aangesien  die  mens  beide  rasioneel  en  emosioneel  is,  kan  die  diverse 
groeperings  in  Amerika,  volgens  Choate,  alleenlik  waarlik  unifiseer  as  die 
land  se  wette  gekomplimenteer  word  deur  letterkunde  wat  geúnifiseer  is. 
Choate,  wat  die  lees  van  onder  andere  historiese  romans  aanbeveel  het, 
het  geglo  dat  dit  aanvullend  is  tot  standaard  geskiedenis,  en  die  effek  het 
om,  deur  letterkunde  in  samewerking  met  die  geskiedenis,  die  openbare 

verbeelding  aan  te  gryp,  en  so  die  onskendbaarheid  van  Amerika  se 
politieke  instellings  te  bevestig.  Respek  vir  die  reg,  het  Choate  geglo, 
ontstaan  net  as  daar  respek  is  vir  die  geskiedenis  van  die  republikeinse 
instellings  (1987:  3). 

Literêre  narratiewe  van  die  Amerikaanse  Renaissance  het  dikwels  die 
narratief  gedemistifiseer  wat  gepoog  het  om  die  juridiese  orde  te  legiti- 
miseer.  Hierdie  vermoë  van  letterkunde  om  alternatiewe  narratiewe  te 
produseer  vir  die  dominante  narratiewe  binne  ’n  kultuur  maak  dit  waardevol 
om  ideologieë  in  die  regsisteem  te  ontbloot.  Letterkunde  kan  beide 
dominante  ideologieë  ondermyn  en  dien.  Selfs  letterkunde  wat  op  die  oog 
af  ondermynend  is,  Lan  dikwels  juis  as  gevolg  van  die  ondermyning,  die 
ideologie  indirek  ondersteun.  Letterkunde,  soos  die  reg,  reageer  op  die 
historiese  situasie  van  die  tyd  deur  wyses  te  soek  waardeur  sosiale 
kontradiksies  opgelos  kan  word  (1987:  5,  6). 

Die  reg  vervul  sy  legitimiteitsfunksie  deur  retoriek.  Voorstellings  en  metafore 
word  gebruik  om  die  publiek  te  oortuig  van  die  reg  se  onpartydigheid.  Die 
reg  word  so  deel  gemaak  van  die  taal  en  die  lewe  van  elk.  Soos  James 
Kent  opmerk: 

“We  live  in  the  midst  of  the  common  law;  we  inhale  it  at  every  breath,  imbibe  it  at  every 
pore;  we  meet  with  it  when  we  wake  and  when  we  lie  down  to  sleep,  when  we  travel 
and  when  we  stay  at  home;  and  it  is  interwoven  with  the  very  idiom  that  we  speak  and 
we  cannot  learn  another  system  of  laws,  without  at  the  same  time,  another  language” 
(1987;  5). 

Volgens  Clover  kan  juridiese  instellings  en  voorskrifte  nie  bestaan  sonder 
die  narratiewe  wat  dit  vasvang  en  betekenis  gee  nie,  en  die  oorredende 
vermoë  van  ’n  argument  hang  saam  met  die  narratief  wat  gebruik  word 
om  die  redenasie  logies  te  maak.  Letterkunde  openbaar  die  verhale  wat 
’n  kultuur  oor  die  kultuur  self  vertel,  en  die  kulture  narratiewe  wat  die  reg 
sy  betekenis  en  gelding  gee  (1987:  5). 

Hiervolgens  blyk  dit  dat  die  waarde  van  letterkunde  daarin  geleë  was  vir 
hierdie  skrywers  in  die  historiese  perspektief  wat  dit  gegee  het  oor  die  reg 
en  die  impak  daarvan  op  die  gemeenskap,  en  die  belang  van 
taalvaardigheid  vir  die  regsgeleerde  wat  deur  die  kennis  van  letterkunde 
verhoog  word. 

Lord  MacMillan  het  hom  as  volg  uitgespreek  oor  die  reg  en  letterkunde  in 
1930: 

“That  alike  for  the  preservation  of  our  position  as  a learned  profession  and  for  the 
promotion  of  efficiency  in  the  art  we  practice,  it  is  essential  that  the  lawyer  should  be 
steeped  in  literature  and  keep  his  mind  constantly  refreshed  and  renewed  by  contact 
with  the  great  thinkers  of  the  past.  So  only  can  he  attain  to  true  eminence”  (1971;  146). 

Benjamin  N.  Cardozo  betoog  in  sy  1931  essay,  Law  and  Literature,  dat 
letterkunde,  en  veral  literêre  styl,  van  waarde  is  vir  regsgeleerdes.  Vorm 

en  substansie  vorm,  volgens  hom,  ’n  eenheid.  Met  verwysing  na  Henry 
James,  haal  hy  die  volgende  aan  uit  James  se  briewe  aan  Hugh  Walpole, 
’n  skrywer: 


“Don't  let  any  one  persuade  you  - there  are  plenty  of  ignorant  and  fatuous  duffers  to  try 
to  do  it  - that  strenuous  selection  and  comparison  are  not  the  very  essence  of  art,  and 
that  Form  is  not  substance  to  the  degree  that  there  is  absolutely  no  substance  without 
it.  Form  alone  takes,  and  holds  and  preserves  substance,  saves  it  from  the  welter  of 
helpless  verbiage  that  we  swim  in  as  in  a sea  of  tasteless  tepid  pudding”  (1931 : 5). 

Cardozo  voer  aan  dat  ’n  argument  wat  oortuigend  oorgedra  word,  se  krag 
geleë  is  in  die  vorm  daarvan,  wat  die  ware  kwaliteit  van  substansie  is. 
Kennis  van  letterkunde,  en  literêre  style,  het  daarom  waarde  vir  die 
praktisyn  (1931:  6). 

John  Wigmore  (aan  die  einde  van  die  vorige  eeu)  en  ook  Benjamin  Cardozo 
(in  die  twintiger-  en  dertigerjare)  het  beide  skrywers  en  digters  aangehaal 
as  die  dominante  onderwysers  van  die  reg  (1992:  3).  Wigmore  het  aan 
die  begin  van  hierdie  eeu  ’n  leeslys  saamgestel  vir  regsgeleerdes  van  100 
letterkundige  werke  met  die  reg  as  tema.  Die  doel  hiervan  was  om  die 
professie  bloot  te  stel  aan  die  genot  van  lees  asook  om  regsgeleerdes  te 
help  om  “those  features  of  their profession  which  have  been  taken  up  into 
generai  thought  and  literature”\e  vind  (1992:  34). 

James  Boyd  White,  met  die  publikasie  van  The  Legal  Imagination  in  1 973, 
was  oënskynlik  die  eerste  akademikus  wat  formeel  deur  middel  van 
letterkunde  die  reg,  en  dan  veral  met  verwysing  na  die  aspek  ‘hoe  om 
soos  ’n  regsgeleerde  te  dink’,  aan  sy  studente  oorgedra  het.  Skrywers 
soos  Ward  beskou  White  as  een  van  die  “most  commited  advocates  of 
the  importance  of  law  and  literature” {^995\  6).  Kornstein  wys  daarop  dat 
White  se  boek,  wat  op  sigself  ’n  effektiewe  stimulus  vir  die  juhdiese 
verbeelding  is,  die  ontstaan  van  die  aparte  studieveld  van  die  ‘reg  en 
letterkunde’  teweeg  gebring  het  (1994: 10). 

The  Legal  Imagination,  wat  as  handboek  dien,  het  beoog  om  regstudente 
te  leer  om  literêre  en  kulturele  kritici  te  word,  en  te  leer  hoe  om  hulle 
analitiese  vaardighede  op  die  reg  toe  te  pas  (White  1984:  xi).  In  die  boek 
word  daar  ondersoek  ingestel  na  die  gebruik  van  woorde  en  taal  deur  ’n 
regsgeleerde,  hoe  die  reg  mense  definieer;  hoe  letterkunde  regsgeleerdes 
en  die  reg  - met  verwysing  na  spesifieke  regskonsepte  - uitbeeld;  wat  die 
rol  van  narratief  is,  en  hoe  om  tekste,  en  dan  die  reg,  deur  onder  andere 
dele  van  uitsprake  as  voorbeelde  te  gebruik,  te  analiseer.  Hierdie  konsepte 
word  geïllustreer  deur  kortverhale,  dele  van  gepubliseerde  uitsprake,  en 
uittreksels  uit  bekende  literêre  werke,  waar  kommentaar  daarop  deur  kritici 
of  besprekings  daarvan  ook  in  sekere  gevalle  gegee  word.  Na  elke 
voorbeeld  is  daar  opdragte  en  vrae  aan  die  studente  waar  daar  beide 
krities  en  analities  na  die  voorbeeld  gekyk  moet  word,  en  aspekte,  wat 
byvoorbeeld  met  die  reg  of  etiek  verband  hou,  bespreek  moet  word. 

Volgens  White  was  die  beginsel  vir  sy  kursus  “[t]his  sense  that  the  life  of 
the  lawyer somehow  involves  everything,  and  that  much  ofit  is  neverstated 
oreven  talkedabout” {^985:  xxiii).  Die  werksaamhede  van  ’n  regsgeleerde 
is  volgens  hom  kuns,  met  sy  wortels  in  die  verbeelding  van  die  persoon. 
Die  kuns  is  ’n  literêre  kuns,  aangesien  die  kragte  en  beperkings  van  taal, 
meer  spesifiek  dan  regstaal,  deur  hom  bemeester  moet  word,  en  deur 
hom  beheer  moet  word.  “[T]o  ask  how  that  language  can  be  controlled  - 
what  the  lawyer can  do  with  it  - is  to  say  that  the  lawyer  is  at  heart  a writer, 
one  who  lives  by  the  power  of  his  imagination”  (1 985:  208). 

Die  krag  van  ’n  regsgeleerde  se  verbeelding  hou  ook  in  dat  hy  ’n  sosiale 
en  narratiewe  verbeelding  sal  hê.  Hy  moet  in  staat  wees  om  vooruit  te 
dink  en  te  beplan  wat  ’n  situasie  kan  inhou,  afhangende  van  wat  in  ’n 
hofsaak  byvoorbeeld  gebeur:  hy  moet  reeds  vooruit  beplan  vir  alle 
moontlike  scenarios  wat  mag  opduik.  Hy  moet  homself  kan  verplaas  in 
verskillende  situasies,  en  waar  kliënte  of  getuies  gebeure  skets,  moet  hy 
die  waarskynlikheid  al  dan  nie  daarvan  kan  insien  en  kan  bevraagteken. 
Volgens  White  is  die  verbeelding  waaroor  ’n  regsgeleerde  moet  beskik 
meer  as  ’n 

“capacity  for  pretending  or  for  perceiving;  it  is  also  the  power  that  organizes  what  is 
seen  and  claims  a meaning  for  it.  The  lawyer  must  constantly  be  ready  to  express 
things  in  an  original  way,  to  make  an  imaginatively  organized  statement,  to  speak  in  a 
way  that  meets  the  occassion  and  says  what  it  calls  for”  (1985:  209). 

Richard  Weisberg  voel  egter,  in  kommentaar  op  The  Legal  Imagination, 
dat  uittreksels  uit  werke,  soos  wat  in  sekere  gevalle  voorkom  in  die  boek, 
studente  kan  mislei  en  dat  die  werke  in  hulle  geheel  bestudeer  moet  word 
om  werklik  die  implikasies  van  aksies/gebeure  te  kan  waardeer,  en  is  hy 
skepties  oor  die  vergelykings  wat  White  maak  en  die  waarde  daarvan  in 
sekere  dele  van  die  boek.  Ten  spyte  van  sy  kritiek,  erken  ook  hy  dat  White 
baanbrekerswerk  gedoen  het  met  die  handboek  en  die  leser  daarvan 
aangemoedig  word  om  sy  siening  oor  sake  te  verbreed  en  verder  as  bloot 
die  sake  of  regstaal  le  kyk  (1992:  227-235). 

Wanneer  ’n  regsgeleerde  in  ’n  hof  opstaan  om  te  betoog,  moet  hy  in  staat 
wees  om  dit  wat  hy  weet  van  die  saak,  die  individue  betrokke  en  die  reg 
wat  van  toepassing  is,  te  organiseer,  logies  en  oortuigend  voor  te  dra  - 
gedagtig  daaraan  dat  sy  weergawe  van  die  feite  vergelyk  word  met  die 
weergawe  wat  deur  die  ander  party  in  betoog  voorgedra  word  - en  moet 
hy  poog  dat  sy  weergawe  deur  die  voorsittende  beampte  aanvaar  sal  word. 
Die  regsgeleerde  moet  hier  nie  bloot  analities  kan  optree  en  retories  ’n 
goeie  spreker  wees  nie,  maar,  soos  ’n  skrywer,  die  aanhoorder  (leser)  se 
aandag  trek  en  behou,  en  met  gemotiveerde  argumente,  die  hof  oortuig 
van  die  korrektheid  van  die  weergawe  wat  hy  aan  die  hof  voorhou. 
Elizabeth  Villiers  Gemmette,  wat  eers  ’n  dosent  in  letterkunde  was  voor 
sy  begin  het  met  haar  regstudies,  het  in  1 987  onder  andere  navraag  gedoen 

by  1 75  regsfakulteite  in  die  VSA,  waar  sy  vasgestel  het  dat  38  van  die  1 35 
regsfakulteite  wat  reageer  het,  ’n  kursus  aanbied  waar  letterkunde  gebruik 
word.  Die  redes  wat  deur  die  dosente  aangevoer  is  waarom  hulle  so  ’n 
kursus  in  hulle  kurrikulums  insluit,  was  as  volg: 

“(1 ) to  bring  about  the  configuration  of  law  and  letters  by  exposing  the  student  to  grand 
literary  style;  (23)  to  teach  the  student  to  read  a text  critically;  (3)  to  force  the  student  to 
focus  on  man's  ultimate  condition;  and  (4)  to  bring  together  in  the  student  a balance 
between  Rationalism  and  Romanticism  - a balance  between  the  head  and  the  heart,  a 
balance  between  the  Dionysian  and  the  Appollonian  Forces”  (1992:  xiv). 

Sy  het  daarna  ’n  handboek  saamgestel  met  kortverhale  en  uittreksels  uit 
dramas  en  ander  literêre  werke,  wat  sy  ingedeel  het  onder  spesifieke 
aspekte,  soos  “Establishing  laws”  met  onderafdelings  wat  insluit: 
‘natuuflike,  goddelike  en  positiewe  reg’,  ‘gehoorsaamheid  aan  positiewe 
reg’,  ‘gelykheid’,  en  ‘standaarde  en  vermoedens’.  Elke  onderafdeling  word 
ingelei  met  ’n  bespreking  van  onder  andere  tersaaklike  regskwessies,  wat 
dan  gevolg  word  deur  twee  verhale  of  uittreksels  uit  verhale,  soos 
byvoorbeeld  Tolstoy  se  verhaal  “God  Sees  the  Truth,  but  Waits’’  en 
uittreksels  uit  Sophocles  se  klassieke  drama  Antigone  onder  “Natuurlike, 
Goddelike  en  Positiewe  Reg’.  Ander  afdelings  sluit  in  ‘Die  regsisteem’, 
‘Straf’,  ‘KrimineleAangeleenthede’,  en  ‘Siviele  Aangeleenthede’.  Sy  verskaf 
verder  Wigmore  se  lys  van  regsromans,  asook  Weisberg  en  Kretschman 
se  uitgebreide  lys  van  literêre  werke  wat  met  die  reg  verband  hou,  en  ’n 
lys  van  vyftig  films  wat  met  die  reg  verband  hou. 

In  die  inleiding  tot  die  boek  verwys  sy  na  ’n  oefening  wat  sy  met  studente 
doen,  getiteld  “Briefing  Short  Stories/Plotting  Legal  Cases”.  Die  analogie 
tussen  die  twee  prosesse  word  verduidelik  aan  die  hand  van  ’n  diagram 
waarin  die  elemente  van  die  kortverhaal  se  vorm  weergegee  word,  naamlik 
“exposition,  rising  action,  climax,  falling  action,  denouement”  er\  vergelyk 
word  met  die  wyse  waarop  ’n  regsgeleerde  ’n  regsopinie  moet  saamstel. 
Dieselfde  beginsels  wat  van  toepassing  is  wanneer  ’n  kortverhaal  se  plot 
uitgewerk  of  ontleed  word,  is  hier  ook  van  toepassing  en  word  as  volg 
deur  haar  uiteengesit:  “facts,  discusslon,  issue,  rationale,  holding”.  Binne 
die  diagram  word  “exposition/facts;  rising  action/discussion;  climax/issue; 
falling  action/rationale;  denouement/hoiding”  gekorreleer.  Deur  die 
ontleding  van  die  storie  word  die  opsomming  van  getuienis  en  terselfdertyd 
die  gee  van  ’n  opinie  ’n  bekende  aktiwiteit  gemaak,  sodra  die  ooreen- 
stemmende  aard  van  beide  aktiwiteite  aan  studente  verduidelik  word  (1992: 
xv-xvi). 

Daar  is  reeds  verwys  na  talle  skrywers  wat  werke  onder  die  ‘reg  en 
letterkunde’-vaande.  gepubliseer  het,  veral  sedert  die  tagtigerjare.  ’n 
Lewendige  debat  het  hierdeur  posgevat  oor  presies  wat  die  aard  en  inhoud 
van  die  beweging  is  en  die  waarde  daarvan.  Die  meeste  skrywers 
konsentreer  op  spesifieke  toepassings  van,  of  uitgangspunte  in  die  vak- 

gebied  en  word  die  moontlikhede  van  die  toepassingsgebied  van  die 
vakgebied  kwalik  ontgin. 

Die  meeste  van  die  werke  bevat  besprekings  van  veral  klassieke  tekste 
met  regstemas,  wat  ontleed  en  bespreek  word  vanuit  ’n  juridiese  oogpunt 
en  gedagtig  aan  dit  wat  die  regsgeleerde  oor  die  reg  daarin  kan  vind. 
Hierdeur  word  daar  met  nuwe  oë  gekyk  na  die  werke  en  nuwe 
interpretasies  geheg  aan  die  inhoud  van  die  werke. 

4.  Die  posisie  in  Suid-Afrika 

In  Suid-Afrika  het  die  ‘reg  en  letterkunde’-beweging  nog  nie  enige  werklike 
vastrapplek  gevind  nie.  Slegs  ’n  handjievol  gewysdes  kon  gevind  word 
wat  inderwaarheid  ook  nog  nie  die  waarde  en  praktiese  nut  van  die  ‘reg 
en  letterkunde’  as  vakgebied  nagevors  het  nie.  Elison  Kahn  het  byvoorbeeld 
deur  die  jare  verskeie  artikels  gepubliseer  oor  die  voorkoms  van 
letterkunde,  en  meer  spesifiek,  die  gebruik  van  letterkundige  aanhalings 
deur  regters  in  uitsprake,  wat  bloot  ’n  onderafdeling  van  die  ‘letterkunde  in 
die  reg’-klassifisering  uitmaak. 

In  1992  het  JG  Mowatt  ’n  artikel  gepubliseer  genaamd  Teaching  Law 
Through  Literature,  waar  hy  in  navolging  van  Posner  die  nut  van  letterkunde 
tot  jurisprudensie  beperk  en  die  mening  uitspreek  dat  kennis  van  letter- 
kunde  ’n  regsgeleerde  nie  ’n  beter  regsgeleerde  kan  maak  nie  en  hoewel 
van  min  praktiese  nut,  die  waarde  daarvan  meer  verrykend  van  aard  is 
(De  Jure  Vol.  2 1992;  417-423). 

Duard  Kleyn  en  Frans  Viljoen  het  in  hulle  handboek  Beginnersgids  vir 
Regstudente  die  waarde  van  taalvaardigheid  en  letterkunde  kortliks 
vermeld.  Dit  op  sigself  is  die  eerste  ware  erkenning  in  Suid-Afrikaanse 
regsliteratuur  dat  daar  ’n  werkbare  en  nuttige  verhouding  kan  wees  tussen 
letterkunde  en  regstudies. 

Aangesien  dit  duidelik  is  dat  daar  na  wyses  gesoek  word  om  regstudies 
meer  prakties  te  maak,  is  dit  noodsaaklik  dat  daar  na  ander  dissiplines 
gekyk  sal  word  en  alle  moontlikhede  ondersoek  word  ten  einde  aan  die 
behoeftes  van  die  regsprofessie  asook  die  regstudent  self  te  voldoen.  ’n 
Volledige  ondersoek  na  die  waarde  en  moontlike  praktiese  nut  van  die 
‘reg  en  letterkunde’  as  vakgebied  behoort  daarom  aandag  te  geniet. 

5.  Die  praktiese  benutting  van  letterkunde  in  regstudies 
5.1  Inleiding 

Soos  reeds  voorheen  gemeld,  is  die  aard  van  hierdie  ondersoek  te  beperk 
om  werklik  alle  moontlikhede  te  ondersoek  in  ’n  vakgebied  soos  hierdie 
waar  die  toepassingsmoontlikhede  in  ’n  groot  mate  nog  onontgin  is,  selfs 
in  ander  lande.  Slegs  enkele  voorbeelde  en  gedagtes  oor  wyses  waarop 
die  ‘reg  en  letterkunde’  as  vakgebied  aanwending  kan  vind  of  praktiese 

waarde  vir  regstudente  kan  inhou,  kan  gemeld  word. 

Daar  is  reeds  vroeër  verwys  na  die  verskillende  velde  wat  geïdentifiseer 
kan  word  binne  die  vakgebied.  Hier  sal  slegs  gekyk  kan  word  na  enkele 
moontlikhede  vir  die  gebruik  van  letterkunde  as  praktiese  vak  vir  die  reg- 
student  om  onder  meer  kognitiewe  vaardighede  te  verbeter  en  te  verskerp. 
Aangesien  visuele  geletterdheid  ook  deel  uitmaak  van  die  Afrikaanse 
vakgebied,  en  meer  populêre  leesstof  volgens  my  nie  uitgesluit  kan  word 
nie,  voel  ek  dat  tekste  wat  gebruik  kan  word  in  die  vakgebied,  nie  net  tot 
klassieke  werke  beperk  moet  word  nie.  Tekste  wat  reeds  voorgeskryf  word 
aan  eerstejaarregstudente  in  Afrikaans,  kan  egter  steeds  gebruik  word. 
Die  rol  van  die  media,  en  die  persepsie  wat  daardeur  oor  die  reg  gevorm 
word,  kan  ook  nie  geïgnoreer  word  nie,  en  moet  derhalwe  ook  binne  die 
vakgebied  aandag  geniet. 

Die  benadering  tot  die  vakgebied  behoort  egter  gewysig  te  word  ten  einde 
dit  meer  te  rig  op  die  behoeftes  van  die  regstudent  self.  Ontledings  en 
besprekings  sal  dan  uiteraard  meer  met  die  reg,  asook  die  persepsies  oor 
die  reg  wat  daardeur  geskep  word,  verband  hou.  Daar  moet  dus  wyer 
gekyk  word  na  tekste  as  bloot  net  die  letterkundige  ontleding  van  werke. 
Dit  moet  gemeld  word  dat,  deur  tekste  te  interpreteer  vanuit  ’n  juridiese 
oogpunt,  daar  talle  nuwe  interpretasiemoontlikhede  van  tekste  na  vore 
gebring  kan  word,  wat  op  sigself  vir  nuwe  debatte  in  die  letterkundige 
wêreld  kan  sorg. 

5.2  Praktiese  voorbeelde 

5.2. 1 Hofverrigtinge:  opsomming  van  getuienis,  betoog 

’n  Drama  soos  Aku  vang  ’n  ster  kan  steeds  gebruik  word,  maar  die 
regsimplikasies  van  die  gebeure  word  dan  meer  spesifiek  bespreek.  In 
sodanige  bespreking  kan  opdragte  soos  die  volgende  ook  aandag  geniet: 

• die  feite  wat  voor  die  hof  gelê  sal  word  ten  einde  die  misdaad  te  bewys, 
moet  deur  die  student  opgesom  word; 

• ’n  opsomming  kan  gemaak  word  van  die  ‘getuienis’  wat  deur  elk  van 
die  ‘getuies’  (karakters)  gegee  sal  word  soos  hulle  die  gebeure  gesien 
en  ervaar  het,  soos  dit  in  die  teks  voorkom; 

• ’n  evaluering  van  elke  ‘getuie’  se  weergawe  kan  gemaak  word  en  daar 
kan  gekyk  word  na  die  verskille  in  hulle  weergawes  oor  dieselfde  feite, 
asook  hulle  motiverings,  en  kan  hulle  betroubaarheid  al  dan  nie  as 
‘getuies’  bespreek  word; 

• hierdie  feite  moet  geanaliseer  en  oorweeg  word,  en  daar  moet  gekyk 
word  watter  feite  ontbreek  in  elkeen  van  die  weergawes  en  wat  die 
redes  daarvoor  kan  wees; 

• studente  kan  beide  redes  aanvoer,  met  motivering  uit  die  ‘getuienis’ 
waarom  die  ‘beskuldigde’  skuldig  bevind  moet  word  of  vrygespreek 

moet  word; 

• betoë  kan  deur  die  studente  opgestel  word  as  beide  die  ‘staat’  en  as 
die  ‘beskuldigde’  se  ‘regsverteenwoordiger’  ter  strafversagting  en 
strafverswaring; 

• ’n  uitspraak,  gebaseer  op  die  feite  en  die  reg  kan  deur  studente  in 
hierdie  ‘saak’  gelewer  word; 

• aspekte  soos  toerekeningsvatbaarheid  kan  ook  deel  van  die  bespreking 
uitmaak. 

Op  hierdie  wyse  word  studente  prakties  in  die  hof  geplaas,  en  deur  ’n 
verhoorge\e\,  waar  daar  na  beide  die  staat  en  verdediging  se  standpunte 
gekyk  moet  word  en  ’n  beslissing  gemaak  moet  word.  Hulle  kognitiewe 
vaardighede  word  hierdeur  verbeter:  hulle  moet  getuienis  beoordeel, 
analiseer  en  evalueer  en  die  reg  toepas  op  die  feite  wat  voor  hulle  geplaas 
word.  Hierdie  ‘oefening’  kan  óf  deur  besprekings  óf  in  taakvorm  plaasvind. 
’n  Verdere  voordeel  van  so  ’n  oefening  is  dat  studente  sal  besef  dat  die 
reg  nie  ’n  ‘swart  en  wit’,  maar  inderdaad  ’n  baie  ‘grys’  wêreld  uitmaak  in 
die  toepassing  daarvan,  hulle  die  impak  van  die  reg  op  mense  kan 
waarneem  en  beleef,  en  insigte  in  mense  se  motiverings  - reg  of  verkeerd 
- vir  hulle  optredes  kan  ontwikkel. 

Ander  verhale  soos  Riana  Scheepers  se  The  name  of  the  game,  kan  op 
dieselfde  wyse  gebruik  word  om  ’n  hofsaak  voor  te  stel,  en  kan  met 
verwysing  na  ’n  verhaal  soos  Coitus  interruptus  en  Uit  twee  rigtings 
(Scheepers  1991),  die  kwessie  van  prostitusie  en  verkragting  onder  die 
soeklig  geplaas  word. 

’n  Interessante  ‘hofsaak’  kan  uitgemaak  word  as  die  volgende  ‘verdere 
feite’  aan  die  student  gegee  word  na  die  lees  van  Coitus  Interruptus:  die 
vrou  en  man  word  in  hegtenis  geneem  vir  die  moord  op  die  slagoffer:  hulle 
verweer  is  dat  die  slagoffer  die  vrou  wou  verkrag  en  dat  die  man,  in  sy 
poging  om  haar  te  help,  die  slagoffer  in  selfverdediging  vermoor  het.  ’n 
Bespreking  van  hierdie  feite  as  verweer  sal  byvoorbeeld  inhou: 

• die  waarskynlikheid  daarvan  in  die  lig  van  die  wyse  waarop  hy  dood  is 
en  waar  hy  gevind  is,  soos  dit  in  die  teks  uitgebeeld  word; 

• die  aanspreeklikheid  van  die  vrou  as  mededader  of  as  medepligtige; 

• en  feite  wat  strafverswarend  is,  of  as  strafversagting  kan  dien,  kan 
verder  ook  bespreek  word. 

5.2.2  Die  impak  van  die  reg  op  mense,  en  regsontwikkeling 

Die  reg  kan  nooit  in  ’n  kokon  gesien  word  nie.  Sosiale  en  politieke  invloede 
daarop  het,  veral  in  Suid-Afrika,  nog  altyd  ons  reg,  en  veral  die  wetgewing, 
asook  die  regstelsel  beïnvloed.  ’n  Verhaal  soos  “Na  ’n  gesprek  oor  apart- 
heid’’  van  JC  Steyn  kan  met  vrug  gebruik  word  om  die  invloed  van 
wetgewing,  die  misbruikmaking  daarvan,  en  die  impak  daarvan  te  illustreer. 

Die  studente  moet  terselfdertyd  daarop  gewys  word  dat  wetgewing  in  ’n 
histories  sosiale  en  politieke  opset  werksaam  is,  en  mense  se  handelinge 
daarvolgens  geoordeel  moet  word.  Dieselfde  feite  in  die  teks  kan  ook 
geneem  word  en  ’n  vergelyking  kan  gemaak  word,  in  die  lig  van  die 
veranderinge  in  die  opvattings  in  die  land,  gekoppel  aan  gewysigde 
wetgewing,  met  hoe  die  man  huidiglik  behandel  sou  word  en  watter 
sanksies  hom  sou  tref,  indien  enige,  en  watter  invloed  dit  op  die  verhaal 
sou  kon  gehad  het.  Die  vraag  kan  selfs  gevra  word  of  die  verhaal  vandag 
nog  geskryf  sou  kon  word.  Die  invloed  van  die  reg  op  die  skrywer  van  die 
tyd  kan  ook  bespreek  word,  asook  regsontwikkeling. 

5.2.3  Misdaadselemente 

’n  Uittreksel  uit  die  roman  Somer  van  CM  van  den  Heever  kan  byvoorbeeld 
gebruik  word  om  die  elemente  van  opset  te  verduidelik.  Wanneer  Hannes 
die  hooimied  aan  die  brand  laat  raak,  tree  hy  (anders  as  wat  die  dosente 
studente  wil  laat  glo  in  die  bestudering  van  die  teks)  met  opset  op. 
Regstegnies  het  opset  drie  kategorieë,  naamlik:  dolus  directus,  dolus 
indirectus  en  dolus  eventualis.  Wanneer  ’n  persoon,  soos  Hannes  hier,  ’n 
brandende  vuurhoutjie  in  ’n  hooimied  gooi,  wetende  dat  die  hooimied  maklik 
sal  brand,  die  gevaar  daarvan  besef  en  ignoreer,  soos  Hannes  gedoen 
het:  ”hy  dink  roekeloos:  laat  die  hele  spul afbrand,  wat  raak  dit  my.'”  (1 979: 
1 23),  voldoen  hy  aan  al  die  vereistes  wat  daargestel  word  vir  dolus  directus: 
hy  het  die  gevolge  van  sy  daad  besef  en  hom  daarmee  versoen,  wat 
regtens  beteken  dat  hy  die  hooimied  met  opset  afgebrand  het. 

Die  studente  kan  hier  opset  en  die  vorme  van  opset  bespreek  en  hulle 
uitlaat  oor  of  die  feit  dat  hy  daarna  probeer  het  om  die  hooimied  te  ‘red’ 
enige  invloed  kan  hê  op  sy  aandadigheid  of  as  strafversagting  aangevoer 
kan  word. 

5.2.4  Die  rol  van  semiotiek 

’n  Waardevolle  oefening  vir  studente  wat  gedoen  kan  word,  is  om  die 
invloed  van  simbole  - soos  die  dra  van  ’n  toga  in  ’n  hof  - op  die  mense  in 
die  hof  te  ontleed,  en  die  gedrag  van  rolspelers  binne  ’n  hofsaal  en 
daarbuite  te  ontleed  deurdat  die  studente  self  ’n  hofsaak  moet  bywoon 
om  visuele  tekens  en  simbole  te  ondersoek.  ’n  Vergelyking  kan  byvoorbeeld 
deur  studente  gedoen  word  met  verwysing  na  hulle  eie  waarnemings  en 
gevoelens  in  ’n  werklike  hof  en  die  wyse  waarop  die  hofproses  deur  ander 
mediums,  soos  televisie,  in  hofdramas  voorgestel  word,  wat  hulle  ook 
bewus  kan  maak  dat  daar  ’n  verskil  is  in  die  wyse  waarop  die  Amerikaanse 
regsproses  en  die  Suid-Afrikaanse  regsproses  funksioneer.  (Dat  daar  ’n 
verskil  is,  weet  baie  studente  dikwels  nie!)  Die  verskil  in  die  hofproses  en 
rolspelers  in  die  landdroshof  en  hooggeregshof  kan  ook  deur  hulle 
ondersoek  word,  asook  die  verskil  in  hofprosesse  in  straf-  en  siviele  sake. 
Aangesien  dit  dikwels  gebeurdat  regstudente  nooit  gedurende  hulle  studies 

in  ’n  hof  kom  nie,  is  dit  in  elk  geval  ’n  goeie  idee  om  hulle  hofsittings  te  laat 
bywoon  in  sowel  die  landdroshowe  as  die  hooggeregshof,  ten  einde  hulle 
die  geleentheid  te  gee  om  die  hofproses  self  te  beleef. 

Na  aanleiding  van  ’n  soortgelyke  voorstel  aan  dr.  Maritha  Snyman,  is  daar 
aan  die  eerstejaarregstudente  wat  Afrikaans  as  ’n  vak  geneem  het,  in 
1996  so  ’n  semiotiese  oefening  opgedra.  By  navraag  blyk  dit  dat  die 
studente  die  oefening  as  waardevol  beskou  het  en  baie  positief  daarteenoor 
gevoel  het.  Die  studente  het  onder  andere  die  mening  uitgespreek  dat 
hulle  daarna  besef  het  hoe  belangrik  dit  is  om  op  te  let  hoe  mense  in 
verskillende  situasies  optree  en  reageer. 

6.  Konklusie 

Deur  die  eeue,  van  Plato  en  Aristoteles  tot  redelik  onlangs  in  die  twintigste 
eeu,  is  daar  geglo  dat  ’n  regsgeleerde  ’n  grondige  kennis  van  letterkunde 
moet  hê  ten  einde  hom  in  staat  te  stel  om  ’n  goeie  regsgeleerde  te  wees. 
Selfs  al  word  die  argument  aanvaar  dat  letterkundige  kennis  op  sigself  nie 
’n  persoon  ’n  beter  regsgeleerde  maak  nie,  is  dit  duidelik  dat  daar  verskeie 
gebiede  in  die  regstudies  is  waar  kennis  van  en  die  gebruik  van  letterkunde 
van  nut  kan  wees  en  praktiese  waarde  kan  inhou  vir  die  regstudent. 
Gesien  in  die  lig  daarvan  dat  daar  uit  talle  oorde  ’n  beroep  gemaak  word 
dat  regsopleiding  moet  verander,  is  dit  ’n  goeie  idee  om  na  ander  dissiplines 
te  kyk,  en  die  moontlikheid  te  ondersoek  vir  interdissiplinêre  opleiding. 
Die  “reg  en  letterkunde’’-vakgebied,  met  al  sy  verskillende  klassifikasies 
is  steeds  ’n  onontginde  bron,  veral  in  Suid-Afrika,  wat  nagevors  moet  word 
en  dinamies  aangewend  kan  word  om  onder  andere: 

• regsopleiding  meer  prakties  te  maak  vir  regstudente; 

• hulle  kognitiewe  vaardighede  aan  te  leer  en  te  verskerp; 

• hulle  vermoë  om  te  interpreteer,  te  ontleed  en  te  analiseer  te  verbeter; 

• hulle  taalkennis  en  taalvaardigheid  te  verbeter; 

• hulle  mensekennis  uit  te  brei; 

• die  impak  van  die  reg  op  individue  en  die  gemeenskap  te  besef; 

• te  leer  om  krities  te  kyk  na  die  rol  en  invloed  van  die  reg  op  die 
samelewing; 

• en  hulle  regstudies  interessanter  te  maak. 

In  die  navorsing  behoort  al  die  verskillende  klassifikasies  en  onderafdelings 
van  die  “reg  en  letterkunde’’-beweging  ondersoek  te  word,  en  sal  daar 
sodoende  meerdere  aanwendingsgebiede  vir  die  letterkunde,  binne  beide 
die  taal-  en  regsdepartemente  gevind  kan  word.  Die  ‘reg  en  letterkunde’ 
kan  of  as  studiegebied 

• binne  die  taaldepartemente  aangebied  word,  of 

• binne  die  regsfakulteit  aangebied  word,  of  selfs 

• binne  bestaande  regsvakke  se  kurrikulums  opgeneem  word  om  daardie 
vakke  self  meer  prakties  aan  te  bied. 

Lieze  Marais 
En  die  res  - 


Ek  vra  of  ons  ’n  demokratiese  Here  dien 
soos  meneer  Mandela  van  die  Nobelprys  vir 
Vrede 

en  sy  stamp  haar  voet  in  die  kortsigtigheid  van  ’n  kind 

Hoe  durf  ek  die  vergelykender  lyn  van  die 

swart  sy-lebirty  na  onse  almagtige  Vader  toe  bind. 

Ek  vra  maar  net 

omdat  ek  ook  sou  wou  kies 

van  party  goed  soos  met 

bust  en  boudekry; 

dis  mos  nie  laster  nie,  by  die 

rooiskool  leer  ek  dan  vra  is  vry. 

Ek  vra  eintlik  maar  min 
net  dat  die  sedoos  moet  bekhou  vir  ’n  slag 
en  nie  die  hele  wêreld  se  drek  tot  in  my 
dinkery  kom  waai 

en  laat  eendag  die  jonges  vir  my  sal  kuier 

van  hier  tot  in  die  Baai  - 

Sê  sy  nog  in  die  deur  terwyl  ek  maak  of  ek  slaap 

Soek  eers  die  koninkryk  kind; 

maar  dit  was  weer  net  die  oopgat  van  die  deur 

voor  ek  kon  vra  waar  ek  hom  nou  moet  kom  vind 


Want  so  lief 

My  ma  sê  skryf  ’n  jubelgedig 
een  sonder  die  skewe  grynslag  van 
terughoudende  dood 

(sal  ons  gepeupel  byval  vind  by  ’n  ode  aan 
die  vullende  bruin  van  brood?) 

Wat  sal  ma  self  jubelbaar  bevind; 
die  ongedefinieerde  oorgeslane  lewe 
of  toe  hy  nog  lelieblank  uit  die  sagtegrond 
kon  lig  - die  dood  van  ’n  kind  - 


Ma  wat  die  jubeling  van  ver  gaan  haal 
en  soos  blomme  afbring  op  die  spruit; 
wat  klei  saggevinger  vorm  om  ledemate  vir 
die  uittog  maande  in  die  yskas  toe  te  sluit; 

Ma  die  ewige  kind 

in  klein  onaangetekende  stryding  van  leef 
nie  tot  jubileum  of  entreé  bestem, 
maar  hier  ingeteken  vir  gerief,  tot  diensmaagd 
om  verewig  die  growwe  hand  te  rem. 

Die  Besoek 
(vir  die  reisiger) 

Hy’t  skaars  vertel  van  die  ervaring  - 
maar  sy  hande  was  vol  gekruide  kos 
en  kleingeld  van  die  wêreld 
silindries  vir  melk  gelos 
op  die  voorstoep  van  die  ewigheid  - 
ek  kon  dit  sien  in  sy  nek 
die  glorievolle  terugtiep  na  seweduisend 
sononders  teen  duisend  horisonne 
verwek 

ek  kon  al  die  strate  en  oseane  sien 
asof  deur  ’n  ligte  mis 

so  helder  die  oë  wat  die  kleur  van  kobalt  is 
Hy’t  soms  gelag  soos  wat  ek  Italiaanse  families 
kon  dink 

en  tog  nog  na  die  hele  wêreld  geklink. 

Hy’t  skaars  vertel  van  die  ervaring  - 

maar  ek  het  myself  gelees  in  sy  oë 

in  ’n  ruim  figuur  van  die  aartappeleters 

en  wulps  Victoriaans 

dalk  ’n  gesig  in  ’n  bordeel  in  Florence 

is  ek  onthul  soos  uit  ’n  doek 

besienswaardig 

behandel 

Besoek 

Corene  Koen 
Die  vakansie 


Waar  Anna  langs  die  huis  in  die  skaduwee  sit  en  koffie  brand,  hou  sy  die 
drie  dop  wat  in  die  stofpad  aankom. 

Baas  Freek  laai  hulle  altyd  by  die  uitdraai  af  en  dan  loop  hulle  die  laaste 
entjie  huis  toe. 

Die  pad  swaai  effens  weg  en  buig  weer  huis  se  kant  toe  verby  die 
turksvylaning.  Meisie,  haar  oudste  loop  in  die  middel,  met  Apie,  die 
middelkind  en  Bybie  die  laaste  enetjie  weerskante.  Die  twee  wat  voor  Meisie 
was  het  hulle  jare  gelede  hiertussen  die  rooirante  begrawe.  In  die  tyd  toe 
die  gastro  so  erg  was,  het  so  baie  bybies  afgesterwe. 

As  Anna  na  Meisie  kyk,  kom  sit  ’n  groot  bang  op  haar  bors.  Meisie  loop 
gemaklik  met  ’n  swaai  in  die  heup,  haar  borste  vol  onder  die  dun  bloes. 
“Die  klimmeid  word  nou  groot,”  dink  Anna.  Meisie  is  amper  sestien.  Die 
gelêery  op  die  dorp  wat  Meisie  deeskedae  het,  maak  Anna  bang.  Die  laaste 
tyd  as  baas  Freek  ’n  move  maak  om  dorp  toe  te  gaan,  is  Meisie  by.  As  die 
wiele  rol  moet  sy  in.  Maar  aan  die  ander  kant  dink  Anna  weer  aan  die  twee 
kleintjies  wat  ook  maar  nêrens  kom  nie.  Dit  worry  haar  partykeer  dat  hulle 
soos  twee  bobbejaantjies  hier  in  die  vlaktes  grootword.  Hol  skoon  weg  as 
hier  vreemde  witmense  kom. 

Hulle  speel  maar  heeldag  in  die  koppe  saam  met  die  ander  klógoed  of  spring 
boffie  agter  die  huis.  As  die  twee  weet  hulle  gaan  die  volgende  dag  saam 
dorp  toe,  slaap  hulle  amper  nie  die  nag  nie. 

Dis  een  ding  van  Meisie,  sy  kyk  darem  mooi  na  hulle. 

Maar  Anna  se  grootste  worry  is  die  klomp  goed  waarmee  Meisie  elke  keer 
van  die  dorp  af  kom.  Die  twee  kleintjies  het  altyd  elkeen  ’n  pak  Simba  en 
sakke  sweets.  Meisie  self  kom  nooit  sonder  ’n  spray  sent  of  ’n  necklace  of 
’n  bangle  terug  nie.  En  laas  keer  was  dit  die  bont  skirt. 

As  Anna  vra  waar  sy  die  geld  vir  alles  kry,  sak  die  kop  net  skuins  en  die 
swart  oë  word  skelm. 

“Aag,  Ma  weet  mos  baas  Freek  gee  my  altyd  geld  as  ons  dorp  toe  gaan  vir 
die  kombuiswerk  wat  ek  vir  die  oumiesies  doen,”  is  al  wat  Meisie  altyd  sê. 
Dis  waar,  hulle  gee  Meisie  altyd  ’n  geldjie  vir  die  los  werkies  wat  sy  doen, 
maar  dis  te  min.  Te  min  om  al  hierdie  fancy  goed  mee  te  koop. 

Die  witmense  in  hierdie  wêreld  is  goed  vir  hulle  mense,  maar  nie  dat  jy  kan 
sê  met  geld  saam  nie.  Maandend  kry  jy  jou  slagding,  jou  paraffien,  jou 
mieliemeel  en  hulle  is  ook  nie  toehand  met  die  groente  nie.  Verder  kom  daar 
darem  baie  ou  kleregoed  ook  na  jou  kant  toe.  Die  veld  lê  oop  vir  jou  om 
dasse  te  jag  vir  stew  en  as  jy  siek  is,  vat  hulle  jou  in  dokter  toe,  maar  geld 
is  skaars. 

Die  drie  praat  luidrugtig  deurmekaar.  Apie  is  eerste  by,  het  Meisie  aan  die 
arm  beet:  “Kyk  Ma,  kyk  wat  het  Meisie  gekry.”  Die  horlosie  het  ’n  klein  goue 

gesiggie,  silwer  omraam  met  swart  wysters,  die  mooiste  iets  wat  Anna  in  ’n 
lang  tyd  gesien  het. 

Die  twee  kleintjies  klou  opgewonde  aan  Anna  se  bene  en  praat  altwee  gelyk. 
“Siejy,  julle  moerskonte,  onder  my  voete  uit,”  verwilder  sy  hulle. 

Sy  stoot  Meisie  voor  haar  uit,  die  huis  in.  “Nou  wil  ek  weet  wat  is  hier  aan 
die  go,  ek  is  jou  Ma.  Sê  jy  my  waar  kry  ’n  bloubek  soos  jy  so  ’n  watch?” 
Haar  maer  hande  wring  die  kopdoek  oor  haar  ore  terwyl  sy  praat. 

Meisie  se  rug  word  styf  en  ’n  koppigheid  kom  lê  oor  die  jong  gesig.  “Ek  het 
ook  my  friends,  Ma.  Ma  kan  dit  nie  nou  op  my  wil  kom  lê  dat  jy  nooit  jou 
lewe  ’n  bietjie  ge-enjoy  het  nie.  Ma  is  mos  vasgemaak  aan  hierdie  plaas. 
En  noulat  ons  praat  wil  ek  sommer  hê  Ma  moet  notice  vat  dat  ek  met 
holiday  gaan  as  die  skool  nou  toemaak.  Ek  gaan  saam  met  Mervyn  Knysna 
toe.  Ma  ken  hom,  dis  Antie  Flora  se  seun.  Ek  gaan  holiday  hou  en  nobody 
gaan  my  stop  nie.  Ek  soek  ook  ’n  bietjie  lekkerte  in  die  lewe.  Ek  loop  net 
elke  dag  skool  en  further  on  moet  ek  baby  sit  vir  jou  kleintjies  en  kombuismeid 

wees.  Om  net  te  dink  aan  ’n  lewe  soos  myne.  Ek  is  amper  sixteen  en  het 
nog  nooit  eers  die  see  gesien  nie.  Deetsembermaand  is  almal  by  die  see, 
net  nie  ons  nie.  Mervyn  is  ’n  man  met  sy  eie  kar  en  hy  het  ’n  licence,” 
koggel  sy  Anna  met  woorde  uit. 

Anna  se  gesig  lyk  soos  iemand  wat  van  dood  gehoor  het. 

“Die  Jirre  weet  dis  waar  wat  hulle  sê,  as  ’n  kind  klein  is,  trap  hy  in  jou  skoot, 
maar  as  hy  groot  is,  trap  hy  in  jou  hart.” 

Sy  haal  ’n  wit  sakdoek  voor  by  haar  bors  uit  en  sê  dan  snuiwend:  “Jy  sal  my 
moet  doodslaat  voor  ek  jou  saam  met  daai  mense  laat  gaan.  Flora  se  whole 
pay  gaan  net  so  op  soetwyn.  Hulle  is  rowwe  mense,  bakleigatte.  Daai  klógoed 
van  haar  was  almal  van  bybie-tyd  net  af  op  en  af  in  die  strate  met  hulle  se 
snotneuse.  Dis  mense  daai  wat  ’n  ander  sonder  reason  henner.  En  jy  moet 

weet,  daai  moer  kom  nie  naby  hierdie  jaarts  nie.  Die  poeliese  sal  hom  hier 
kom  optel.  Hier  laat  ek  hom  vang. 

“Lyk  my  dinge  kom  net  verkeerd  op  my  af,  want  so  moes  ek  al  die  jare 
alleen  met  julle  suffer.  Jou  Pa  is  dood  vandag,  maar  hy  was  nie  man  wat 
agter  sy  huis  gekyk  het  nie.  Alles  is  in  die  keelgat  af.  Jou  Pa  is  gesuip 
begraaf.” 

Meisie  swaai  om  en  verdwyn  agter  die  groen  gordyn  wat  die  hoek  van  die 
vertrek  afskort.  Kort  daarna  rinkel  die  water  in  die  waskom,  gevolg  deur 
plassende  wasgeluide. 

Latertoe  Anna  met  die  mandjie  eiers  van  die  hoenderhok  se  kant  af  kom  sit 
Meisie  kop  onderstebo  op  die  agterstoepie  met  ’n  bottel  pienk  Dawn  in  die 
hand,  besig  om  haar  bruin  bene  sorgvuldig  in  te  smeer. 

Anna  sien  hoe  sy  Apie  wat  met  ’n  draadkar  om  die  hoek  kom,  verwilder. 
“Kyk,  Meisie,  kyk  hy’t  tot  lights.  Dis  Tommie  s’n.  Boeta  het  hom  opgebou. 
Hy  sê  as  ek  draad  gee,  sal  hy  vir  my  ook  een  maak,”  probeer  hy  weer. 
“Kan  jy  nie  sien  ek  is  busy  nie.  Gaan  na  jou  maters  toe.  Ek  is  nie  julle 
petiers  nie,”  jak  sy  hom  af.  Verdwasing  spring  in  Apie  se  oë  en  hy  verdwyn 

weerom  die  hoek. 

Die  dae  gaan  een  na  die  ander  verby. 

Soggens  vroeg  stap  Meisie  en  Apie  na  die  buurplaas  se  skool  en  kom 
smiddags  stowwerig  terug  wanneer  die  sonbesies  sonder  asemhaal  in  die 
doringbome  skree. 

Saans  was  Meisie  die  skottelgoed  met  ’n  blok  blouseep,  haar  gesig 
waaksaam  as  Anna  agter  haar  regop  rug  beweeg. 

Sy  pak  die  borde  in  rye  op  die  rak  wat  om  die  rande  versier  is  met 
koerantpapier  wat  in  puntjies  geknip  is. 

As  sy  klaar  gewas  het,  droog  sy  die  skottel  uit  en  keer  dit  op  die  tafel  om. 
Dan  stap  sy  na  buite  met  die  skemer  om  haar  sagte  skouers,  skud  die 
Bokomo  vadoek  met  ’n  klapgeluid  uit  en  hang  dit  oor  ’n  geelbos. 

Later  verdwyn  sy  agter  die  gordyn  en  amper  elke  aand  roep  Anna:  “Meisie, 
sit  stadiger  daai  FM,  my  ore  is  bottoe.” 

’n  Wéek  voordat  die  skole  vir  die  Desembervakansie  sluit,  sien  Anna  een 
middag  iemand  met  ’n  fiets  in  die  pad  aankom. 

Deesdae  laat  die  oumiesies  haar  vroeg  loop.  Sy  sê  altyd:  “Anna,  laat  die 
jonges  nou  die  swaar  werk  doen.  Jy’t  jou  beurt  gehad.” 

Toe  die  fiets  voor  die  deur  kom,  sien  Anna  dit  is  Seun.  Seun  is  haar 
susterskind  en  Anna  is  altyd  bly  om  hom  te  sien.  Hy  werk  by  die  Merino 
slaghuis  op  die  dorp. 

Die  jong  man  swaai  sy  skraal  lyf  oor  die  saal  van  die  fiets  en  bring  dit  met 
’n  skuurgeluid  van  sy  voet  oor  die  grond  tot  stilstand.  As  hy  die  fiets 
staangemaak  het  teen  die  muur,  groet  hy  en  haal  die  swart  velhoedjie  af. 
“Nee  Antie,  ek  is  af  vandag  en  ek  moet  nou  diekant  toe,  toe  meen  ek  laat 
ek  sommer  gou  hier  afklim,”  sê  hy.  Seun  is  nie  ’n  klong  wat  baie  praat  nie. 
Jy  sien  hom  partykeer  vir  maande  nie,  en  dan  slaat  hy  sommer  uit  die 
bíoute  weerhieruit. 

Hulle  stap  die  huis  in  en  hy  gaan  sit  kruisbeen  teen  die  muur,  sy  elmboë 
gestut  op  die  smal  knieë. 

Anna  gooi  swart  koffie  en  suiker  in  ’n  blikbeker.  Sy  smeertwee  snye  brood 
met  vet  en  hou  dit  na  hom  uit.  Syself  eet  nie,  en  drink  haar  koffie  bitter. 
Seun  breek  die  brood  met  sy  lang  vingers  en  doop  dit  in  die  koffie.  Hy  kou 
in  stilte  en  sê  dan:  “Ek  sien  Mervyn  van  ou  Antie  Flora  eye  nou  se  dae  vir 
Meisie.” 

Anna  antwoord  nie.  Sy  kyk  op  die  grond  voor  haar  en  drink  haar  koffie  met 
klein  suigies. 

Seun  lek  sy  middelvinger  af  en  sê  weer:  “Antie  weet,  ek  en  daai  man  het 
mos  saam  skool  geloop.  Nee,  ek  ken  hom.  Daai  klong  hou  nie  sy  hande 
van  ’n  anner  man  se  goed  af  nie  en  hy  is  ’n  messteker.  Hy’t  mos  daai 
oompie  wat  deliveries  by  Scotts  doen  se  seun  laas  jaar  oor  die  groot  dae  so 
gesteek.  Hulle  moes  glad  hom  stitch. 

“Nee,  dis  ’n  man  daai  wat  al  baie  met  die  law  deurmekaar  was.” 

Hy  bly  ’n  rukkie  stil  en  sê  weer  versigtig:  “En  die  Oupa  wat  nou  so  buitens 

hoop  agter  in  die  donker  kamertjie  sit,  was  net  so  vroeër  van  tyd.  Hy’t  baie 
op  daai  boekie  van  hom.  Dit  loop  in  die  family.” 

Hy  eet  in  stilte  verder.  Anna  is  nie  vandag  spraaksaam  nie  en  kort  daarna 
staan  Seun  op  om  te  ry. 

As  hy  op  die  fiets  klim,  sê  hy  weer:  “My  Antie,  wees  ge-warn,  dis  ’n  wille 
voël  se  kuiken  daai.  Jy  moet  jou  meisiekind  oppas.” 

Voordat  Anna  nog  iets  kan  sê,  trek  hy  al  in  die  pad  af  met  die  fiets. 

Die  dag  wat  die  skool  sluit,  is  Meisie  en  Apie  vroeg  by  die  huis.  Anna  sien 
dadelik  Meisie  is  in  ’n  goeie  mood.  Sy  gaan  trek  een  van  haar  ou  werksrokkies 
aan  en  loop  met  die  mandjie  aartappels  en  ’n  mes  op  die  agterstoep  uit. 
Met  haar  deeglike  hande  skil  sy  die  aartappels  een  vir  een  en  plons  hulle 
dan  skoon  en  wit  in  die  skottel  water  langs  haar.  As  sy  klaar  is,  stap  sy 
singend  na  die  groot  huis  om  die  middag-skottelgoed  te  gaan  was. 

Later  die  aand  toe  sy  vir  Bybie  in  die  sinkbadjie  was,  hoor  Anna  hoe  sy 
belowe  om  die  volgende  dag  saam  met  hom  en  Apie  te  gaan  kambro’s 
grawe. 

“Ja,  Meisie,  die  laastes  wat  jy  saam  met  ons  gegrou  het,  was  sommer  so 
sopperig,  jy  kan  hulle  anthou,  né?  Jy  weet  nog  van  daai?”  begin  Apie  weer 
opgewonde. 

Vanaand  is  die  musiek  agter  die  groen  gordyn  vroeg  stil  en  die  kers  is  nog 
voor  Anna  s’n  dood. 

Die  nag  daal  koel  oor  die  uitgemergelde  vlaktes  en  in  die  donker  slaap  baie 
mense  sonder  om  eens  om  te  draai. 

Anna  staan  haar  hele  lewe  nog  soggens  vyfuur  op. 

Somer  of  winter  gaan  sy  eers  buitentoe  en  dan  bid  sy  net  daar  buite  voor 
die  huisie.  Sy  het  nooit  leer  lees  nie. 

Sy  bid  hardop  en  praat  soos  met  ’n  ou  vrind  en  partykeer  baklei  sy  soos 
met  ’n  ou  vrind.  Dan  gaan  sy  binnetoe  en  as  die  vuur  opgemaak  is  vir 
koffiewater  roep  sy  Meisie  en  Apie  om  reg  te  maak  vir  skool.  Maar  vanoggend 
los  sy  hulle,  sy  loop  en  dink  dat  dit  tog  hulle  holiday  is,  hulle  kan  maar  nog 
’n  bietjie  lê. 

Teen  sewe-uur  storm  Apie  die  kombuisie  in.  “Ma,  roep  vir  Meisie,  ons  moet 
chaila.  Sy  moet  kom,  ’n  promise  is  ’n  promise,”  roep  hy  uit. 

“Meisie,  hier’s  koffie,”  roep  Anna  voor  die  gordyn.  Daar  is  nie  ’n  roering 
agterdie  gordyn  nie. 

“Meisie,  maar  my,  hoor  jy  dan  nie.  Jy  moet  my  gou  die  lakens  help  hang 
voor  julle  loop,”  praat  Anna  weer.  Weer  is  dit  doodstil. 

’n  Benoudheid  pak  Anna  op  die  bors  en  sy  ruk  die  gordyn  weg.  Die  kooigoed 
lê  netjies  opgerol  in  die  hoek  met  die  bokvelletjie  skuins  oor  die  hobbelrige 
vloer. 

Die  waskom  is  uitgedroog  met  die  waterbeker  in  die  middel.  Anna  sien  die 
leë  hangers  aan  die  draad  wat  teen  die  muur  gespan  is.  Die  bont  skirt,  die 
gaatjiesblouse,  al  die  creams,  die  spray  sent  en  die  botteltjie  pienk  Cutex  is 
weg.  “Meisie  is  weg,  Meisie  het  weggeloop  saam  met  die  duiwel  se  kind. 

My  bid  het  die  keer  no  difference  gemaak,”  is  al  wat  Anna  sê.  Sy  sak  by  die 
tafel  neer,  met  Apie  wat  om  haar  dans,  die  mondjie  ’n  grammofoon  wat 
nooit  kan  stop  nie.  Dan  kry  Anna  se  maer  lyf  lewe.  “Maar  siejy  stilbly 
moerlanner,  ek  moet  by  baas  Freek  kom.  Hulle  moet  die  poeliese  phone, 
sommer  nou.  Die  poeliese  moet  hulle  voorlê,"  sê  Anna  en  is  klaar  op  pad 
deur  toe.  Apie  staan  en  kyk  haar  oopmond  agterna,  die  voorvingertjie  grawend 
in  ’n  neusgat. 

In  die  dae  wat  kom,  lyk  dit  of  Anna  elke  dag  ouer  word.  Haar  lyf  word  klein 
en  haar  oë  is  twee  dooie  swart  krale.  Sy  leef  op  koffie  en  vat  tot  af  en  toe  ’n 
gedraaide  Boxer  zol  by  Boeta. 

Meer  as  een  dag  sê  sy  vir  Boeta  en  die  ander  werkers:  “Julle  sal  sien,  my 
nerves  gaan  dit  nie  hou  nie.  Julle  gaan  my  gat  grou,  voor  die  jaar  uit  is.” 
As  sy  wegstap,  sê  Mary  van  Antie  Doris  met  haar  hande  vrywend  inmekaar; 
“Die  antie  gaan  dit  nie  maak  die  keer  nie.  Sy  is  al  deur  diepe  waters  met  die 
klógoed  van  haar  en  die  man  wat  so  ’n  drinker  was  en  als.” 

Die  Sondagoggend  toe  die  tyding  kom,  is  dit  al  na  Krismis  en  die  reën  hang 
in  grys  vlae  oor  die  rante,  ’n  snaakse  tyd  vir  reën  in  dié  wêreld. 

Geel  poele  water  staan  oral  en  steeds  bly  druppels  sif  uit  die  donker  hemel. 
Die  reën  het  die  vorige  aand  al  uitgesak  eri  het  naglank  soos  ’n  bang  kind 
op  die  dakke  kom  huil. 

Seun  spring  koes-koes  oor  die  waterpoele  tot  by  die  huisie  se  deur.  Hy  kyk 
vlugtig  oor  sy  skouer  en  skree  na  waar  die  armsalige  vaal  bakkie  staan: 
“Rev  hom,  Boy,  rev  hom,  jy  moet  hom  al  die  pad  rev,  my  bra,  ons  kan  nie 
nou  hiergaan  staan  nie!”  Die  bakkie  brul  en  blou  dampe  krul  die  oggendlug 
in. 

Seun  hardloop  die  huisie  in.  “Antie,  Antie  Anna,  waar  is  jy?”  roep  hy. 

“Ek  kom,  ek  kom,  ek  was  net  gou  in  die  lewentrie,”  roep  Anna  van  buite  af. 
Sy  kom  uitasem  die  huis  in  met  ’n  geel  plastieksak  oor  haar  kop. 

Seun  praat  vinnig:  “My  Antie,  nou  moet  jy  kophou,  nou  moet  ons  ons  moves 
vinnig  maak.  Hulle  het  vroeg  gephone,  die  poeliese  van  George.  Hulle  het 
hulle.  Hulle  het  hulle  gisteraand  net  anderkant  George  opgetel.  Die  kar 
waarmee  hulle  vort  is,  is  toe  meantime  gesteel.  Hulle  was  glo  hoeka  uit  op 
die  search  na  hom.  En  Meisie  is  by  die  poeliestestasie.  Hulle  sê  ons  moet 
haar  kom  haal. 

“Ek  het  try  phone  na  die  groot  huis,  maar  lyk  my  al  die  phones  hier  is 
uitgeslaat  met  die  reën  saam.” 

Anna  dink  aan  baas  Freek-hulle  wat  nog  met  holiday  is,  sy  dink  aan  die 
twee  kleintjies  wat  in  die  kamer  lê  en  slaap  en  aan  Meisie  wat  by  die  poeliese 
is. 

“Moenie  worry,  Antie,  die  trokkie  sal  ons  tot  op  die  dorp  vat.  Dan  sal  ek  plan 
maak  vir  ’n  beter  ryding  tot  op  George.  Kyk,  die  trokkie  lyk  so,  maar  hy  kan 
die  driwwe  vat.  Jy  moet  ’n  trokkie  het  vir  die  driwwe,”  sê  Seun  weer. 

Nadat  Anna  vir  hulle  vetkoek  van  die  vorige  aand  ingepak  het  en  die 
koffiebottel  volgemaak  het,  ry  hulle  by  Boeta-hulle  se  huis  om  sodat  sy 

hulle  kan  aansê  om  na  die  kleintjies  te  kyk.  Dit  ruik  na  suurdeeg  toe  die 
deur  oopgaan.  Boeta  se  oë  is  dik  geslaap  en  hy  is  nog  vol  wyn  van  die 
vorige  aand. 

Hy  staan  met  ingetrekte  skouers  in  die  deur,  sy  hande  saamgevou  soos 
een  wat  bid  en  byna  verskonend  sê  hy:  “Antie  weet,  ek  is  altyd  ’n  gewillige 
man  om  te  help,  maar  my  ou  donkietjies  sal  dit  nou  nie  oor  George  se  berge 
maak  nie.  Die  Groot  Keroo  lê  mos  wyd  van  daar,  maar  jou  kinders  is  in 
goeie  hande.  Ry  laat  julle  wegkom,  ons  sal  agter  hulle  kyk.”  Later  is  hulle 
op  pad  van  die  dorp  af  met  die  man  van  die  slaghuis  se  bakkie. 

Toe  die  drie  later  die  middag  in  George  kom,  reën  dit  steeds.  Op  die  pad  is 
min  gepraat,  met  Boy  agter  die  stuur,  Anna  in  die  middel  en  Seun  wat  net  af 
en  toe  die  venster  op  ’n  skrefie  oopdraai  om  ’n  sigaretkooltjie  uit  te  skiet. 
By  die  polisiestasie  dring  Anna  daarop  aan  om  alleen  in  te  gaan. 

“Ja?”  blaf  ’n  jong  konstabel  met  hangoë  oor  die  toonbank  na  haar.  Anna 
praat  sag  en  ’n  bewerigheid  het  in  haar  bene  kom  sit. 

“Kry  vir  Aweries,”  sê  hy  ’n  bruin  konstabel  aan  en  hulle  praat  ’n  oomblik 
eenkant. 

Hangoog  kom  weer  nader  en  leun  met  sy  elmboë  op  die  toonbank,  die 
knope  van  sy  uniform  goud  en  blink  in  die  buislig  wat  bokant  hulle  koppe 
skyn. 

“Is  dit  jou  kind  wat  hier  binne  wag?”  vra  hy. 

“Ja,  baas,”  antwoord  Anna. 

Hy  skud  sy  wollerige  wit  kop  stadig  en  sê  dan:  “Julle  bliksems  sal  ek  ook 
nooit  verstaan  nie.  Weet  jy  watse  gevaarlike  man  sit  daar  binne? 

“Julle  het  ook  nie  ’n  saak  met  julle  kinders  nie.  Weet  jy  hoekom  is  julle  altyd 
in  die  kak?  Dis  omdat  julle  daarvoorsoek.  As  ’n  mens  vir  kak  soek,  dan  kry 
jy  dit.  En  julle  nasie  is  experts  daarmee.  Julle  is  gebore  kakmakers.” 

Met  dié  kom  die  bruin  konstabel  met  Meisie  by  die  aanklagkantoor  in.  Sy 
lyk  inmekaargetrek,  haar  gesig  vaal  soos  een  wat  griep  het.  Die  oë  bly 
grond  toe  val  en  toe  sy  Anna  sien,  is  dit  net  ’n  sagte  “Ma”  wat  uitglip. 
“Laat  sy  teken  vir  haar  goed,”  beveel  Hangoog  weer.  Die  bruin  Konstabel 
grawe  in  ’n  groot  laai  onder  die  toonbank  en  haal  ’n  seilsak  te  voorskyn.  Hy 
gooi  die  inhoud  op  die  toonbank  uit.  Al  Meisie  se  kosbaarste  aardse  besittings 
lê  uitgestal  op  die  houttoonbank. 

“Dit  is  mos  jou  parcel  dié?”  maak  hy  vinnig  seker. 

Toe  hulle  by  die  deur  uitgaan,  roep  die  Sersant  agterna:  “Ouma,  jy  moet  jou 
kind  by  die  huis  hou.  Jy  sal  laat  ons  haar  doodskiet  saam  met  mense  soos 
dié.” 

Hulle  stap  in  stilte  tot  by  die  bakkie.  Meisie  bewe  van  die  koue  reëndruppels 
op  haar  kaal  skouers  en  as  hulle  inklim,  hou  Anna  woordeloos  ’n  baadjie  na 
haar  uit. 

Niemand  praat  nie  en  omtrent  twee  blokke  verder  probeer  Seun  moedig: 
“Wat  sê  julle,  hoe  lyk  dit  met  ’n  warm  paai?”  Net  Boy  dink  dis  ’n  goeie  plan. 
Na  die  groot  reëns  in  Desember  het  die  nuwe  jaar  warm  en  droog  begin. 

Seun  het  van  tyd  tot  tyd  weer  met  die  fiets  daarlangs  gekom.  Hy  het  vertel 
Mervyn  is  nog  altyd  op  trial,  en  hy  dink  hulle  gaan  hom  swaar  straf  oor  die 
baie  previous  convictions  en  al  die  buitestrawwe  wat  hy  al  gekry  het. 

Die  winter  het  verbygegaan  en  middel  September  toe  die  wit  blomme  op  die 
groot  huis  se  stoep  oopgaan,  het  Seun  kom  sê  Mervyn  het  nege  jaar  gekry. 
Die  nag  het  Meisie  se  tyd  gekom  en  Anna  het  self  die  seuntjie  in  die 
agterkamer  gevang.  In  die  kerslig  het  sy  die  klam  koppie  bekyk,  en  hom 
aan  Meisie  se  bors  gesit. 

Danie  Botha 

“Jy’s  so  gaaf,  ek  noem  iou  sommer  Gawie” 
1956-60 

Pa-hulle  noem  hom  Gawie  Karoo. 

Omdat  hy  ’n  boorling  van  daardie  geweste  was?  Hy  en  Pa  het  een  of  twee 
keer  in  Die  Hel  gaan  kuier.  Vir  Jako  was  dié  kloof  altyd  ’n  plek  van 
glinsterende  waterstrome,  donkergroen  wattelbome  en  geesdriftige  vinke. 
Nie  die  Karoo  van  Slypsteenkop  anderkant  Touwsrivier  met  die 
“granietkoppies”  en  “dorstige  skape”  van  die  biblioteekboeke  nie. 

By  hulle  terugkeer  het  Pa  nie  veel  vertel  nie.  Nie  soos  die  stories  oor  die 
Witsemberge  nie.  Soheentoe  het  Pa  in  sy  vryersjare  gegaan;  hy’t  glo  uit  ’n 
bulsak  geval  en  ’n  splint  het  in  sy  voël  gesteek.  Hy  en  oom  Gawie  het  ook 
in  later  jare  weer  daar  uitgeslaan.  Pa  was  nooit  langer  as  ’n  week  weg  nie; 
want  Ma  en  Jako-hulle  was  alleen  by  die  huis.  Oor  dié  kuiers  het  Pa  ook  nie 
eintlik  vertel  nie. 

Dalk  het  “Karoo”  te  doen  met  die  plaas  waarop  oom  Gawie  darem  ’n  bestaan 
probeer  maak:  agter  ’n  rant  vol  suiker-  en  renosterbosse,  alwyne  en 
kanniedood,  afgeskei  van  die  vallei  met  sy  boorde  en  wingerde,  en 
terselfdertyd  na  aan  die  toornige  Brandwachtberg.  As  Ouma  die  plaat  van 
“Dierbaar  ou  huis  in  die  berge  - daar  wil  ’k  woon  en  dwaal”  op  die  grammofoon 
speel,  dink  Jako  dadelik  aan  oom  Gawie  Karoo  se  huis,  eintlik  huisie. 

’n  Laaste  moontlikheid:  dat  die  mense  dink  aan  oom  Gawie  se  lang,  skraal 
lyf,  dun  haartjies,  huilgesig  en  die  effense  dralerigheid  wanneer  hy  praat. 
Hy  is  al  ’n  man  van  naby  die  veertig  en  nog  nooit  getroud  nie.  Afrikaans: 
Grammatika  by  meneer  Pansegrouw:  Wat  is  die  teenoorgestelde  van 
“oujongnooi”?  “Oujongkêrel”  - soos  oom  Gawie.  Stoksielalleen.  Kan  nie  eers 
lank  werksmense  aanhou  nie. 

So  laatmiddag  sal  hy  soms  oorgestap  kom  en  by  Oupa  in  die  Groothuis  se 
voorhuis  kom  sit  en  gesels.  Hy  dra  nie  hoed  soos  die  slimme  oom  Kosie 
Plessis  wat  altyd  vir  Oupa  so  onder  die  tafel  in  kon  redeneer  oor  die  politiek 
en  ander  landsake  nie;  sy  seun  is  ’n  prokureur  by  die  Eksekuteurskamer. 
Of  soos  oom  Giep  de  Kock  met  die  skeel  oog  wat  sy  hoed  eendag  voor  die 
kombuisdeur  in  die  modder  gegooi  het  van  kwaadheid  oor  Oupa-hulle  se 
hoenders  in  sy  ertjies  gekom  het.  Oom  Giep  se  voorkop  was  baie  wit  en  dit 
het  gelyk  of  sy  hare  ’n  klomp  middelpaadjies  het. 

Oom  Gawie  sit  op  die  stywe  langlyfstoel  met  die  rug  en  sitbak  van  groen 
leer  onder  ’n  portret  van  ’n  Duitse  keiser.  Hy’t  gewoonlik  kakieklere  aan.  Hy 
kruis  sy  bene  by  die  knieë,  wikkel  die  voet  wat  in  die  lug  is  en  sê  af  en  toe 
iets. 

Jako  kom  so  een  of  twee  maal  verby  om  te  sien  of  hy  nog  daar  is.  Draai  dan 
vies  om,  want  nou  kan  hy  nie  “Ons  roep  die  jeug”  op  Ouma-hulle  se  radio 
luister  nie.  Hy  kan  voel  hoe  kyk  oom  Gawie  vir  hom  sonder  om  iets  te  sê. 

Hy  lyk  soos  Johannes  die  geliefde  dissipel  in  die  kinderbybel,  die  kop  ook 
so  skuins  gehou,  soos  ’n  hond  wat  kyk  wat  gooi  jy  in  sy  bak. 

Een  middag  laat  roep  Ouma  vir  Jako.  Sy  staan  met  iets  wat  in  bruinpapier 
toegedraai  is.  “Oom  Gawie  het  vir  jou  ’n  present  gelos.  Maar  luister,  Jako, 
hy  is  ’n  bietjie  teleurgesteld  in  jou.  Hy  sê  jy  loop  net  verby  en  jy  groet  hom 
nie.  Ouma  se  kind  moet  tog  nie  so  maak  nie.” 

Jako  vat  die  pakkie  en  begin  aanstap. 

“Sien  jy?  Hoe  moet  jy  sê?” 

“Dankie,  Ouma.” 

Nou  draf  hy  na  sy  huis  langsaan,  reguit  kamer  toe. 

Dis  ’n  kortbroek  wat  oom  Gawie  vir  hom  gegee  het.  Vlootblou  en  van  ’n  baie 
dun  materiaal.  Mens  kan  amper  daar  deursien. 

Hy  weet  nie  of  hy  dit  ooit  gaan  dra  nie.  Hoekom  gee  oom  Gawie  dit?  Omdat 
Pa-hulle  te  arm  is  om  vir  hulle  kinders  klere  te  koop? 

Die  broek  lyk  nie  mooi  nie. 

Hy  trek  dit  aan.  Dit  is  effens  aan  die  groot  kant.  Jou  goeters  sal  losswaai  in 
dié  broek.  Jy  sal  moet  onderbroek  dra. 

Hy  vryf  oor  sy  knop.  Die  materiaal  skuur  soos  die  stukke  kant  aan  die  ou 
gordyn  waarmee  hy  hom  al  soos  koning  Dawid  en  dan  weer  soos  vryerige 
Batseba  aangetrek  het. 

Sê  nou  dit  het  nie  gepas  nie?  Sou  oom  Gawie  dit  dan  teruggeneem  het?  Het 
oom  Gawie  dit  dalk  vir  homself  gekoop  en  dit  nie  behoorlik  aangepas  nie? 
Of  het  dit  te  styf  begin  span  vir  hom? 

Aan  die  een  kant  voel  dit  jiggies  om  iemand  se  ou  klere  ...  Aan  die  ander 
kant  voel  hy  soos  ’n  man  soos  oom  Gawie. 

Hy  sal  dit  spesiaal  gaan  aantrek  as  hy  hom  die  slag  oor  die  rant  sien  aankom. 
Toe  hy  dit  uitgetrek  het,  hou  hy  die  gulpkant  voor  sy  neus.  Dit  ruik  nog  baie 
na  winkel. 

Ma  kry  soms  die  bevlieging  om  oor  naweke  in  die  veld  te  gaan  stap.  Sy  sit 
’n  siskappie  met  ’n  tarentaalpatroon  op.  Sy  bring  gewoonlik  fynhout  vir  die 
Doverstoof  terug.  As  Jako-hulle  saamgaan,  maak  hulle  dalk  ’n  vuur  êrens, 
dalk  vir  koffie  as  die  kan  en  goed  saam  gekarwei  word,  maar  gewoonlik  is 
dit  sommer  net  ’n  vuur  waarom  jy  al  in  die  rondte  wil  draf  soos  jolige 
Repelsteeltjie  van  ouds. 

Die  stappery  is  op  die  stuk  veld  op  hulle  eie  plaas.  Jako  en  Braam  hét  al  in 
die  vakansies  in  die  rigting  van  oom  Gawie  se  huis  berg  toe  geloop.  Al  met 
die  brandpaaie  langs.  Eenkeer,  in  ’n  lentevakansie,  het  hulle  dit  daarbuite 
gewaag,  nader  en  nader  aan  die  voorste  kranse  gegaan.  En  toe  ’n  geruis 
gehoor.  Dit  was  soos  ’n  klomp  stemme  van  mense  wat  kwaad  is,  wat  hulle 
wil  kom  plat  slaan  daar  tussen  die  rotse.  Die  berg  het  gelyk  asof  dit  wil 
neerval  op  hulle.  Daarna  het  hulle  nooit  weer  gaan  “bergklim”  nie. 

Maar  op  ’n  Sondagmiddag  in  die  winter  loop  Ma  met  hulle  weer  berg  se  kant 
toe.  Dria  het  by  Suzette  op  die  dorp  gekuier. 

Dit  is  toe  hulle  tussen  ’n  klompie  verdwaalde  populiere  kom,  met  baie  van 

hulle  spiernakend  dood,  dat  die  reën  begin  uitsak. 

Die  naaste  huis  is  oom  Gawie  Karoo  s’n.  Deurnat  kom  hulle  daar  aan  en 
gelukkig  maak  oom  Gawie  oop.  Ma  vra  om  verskoning  dat  hulle  so  dwaas 
was  om  net  met  truie  aan  dit  in  sulke  weer  te  waag  en  nou  so  ontydig  by 
hom  aankom. 

Stadig  sê  hy  dis  alles  oukei  en  hy  kyk  vir  Jako. 

Het  jy  nie  dalk  ’n  bietjie  geslaap  nie?  wil  sy  weet. 

Nee,  hy  het  sit  en  briewe  skryf. 

Terwyl  ma  haar  swart  hare  met  oom  Gawie  se  geel  handdoek  droog  maak, 
maak  hy  koffie. 

Jako  staan  en  kyk  by  die  klein  venster  met  die  geblomde  plastiekgordyn  uit 
na  die  reënvlae.  Hiervandaan  kan  jy  glad  nie  hulle  huis  sien  nie.  Noordwaarts 
die  gryswit  populiere  en  die  berg  met  wolke  wat  tot  oor  die  brandpaaie  begin 
sak.  Hier  om  die  huis  die  groenvaal  suikerbosstruike  met  hulle  swart  stamme 
en  takke.  Verder  kyk  jy  vas  teen  die  rant  met  die  mistroostige  verskoning 
vir’n  plaaspad  daaroor. 

Ma  gaan  sit  op  ’n  leunstoel  waarin  sy  dadelik  diep  wegsak.  Sy  trek-trek  aan 
haar  rok  by  haar  knieé. 

As  Pa  oor  hulle  jongdae  praat,  dan  lag  hy  altyd  oor  Ma  wat  net  een  ding  op 
die  brein  gehad  het:  mansmense.  En  dan  glimlag  sy  net. 

En  Braam  is  nie  sy  kind  nie,  spot  hy,  selfs  voor  oom  Jan-hulle.  Want  Flip 
Deetlefs  het  destyds  dam  kom  stoot  vir  hulle  en  oorgeslaap.  In  die  middel 
van  die  week  het  Ma  vla  en  jellie  gemaak,  en  dan  lek  Flip  Deetlefs  so  met 
behae  die  vladruppels  van  die  beker  af. 

En  Jako  was  by  die  dag  toe  die  rowwe  mans  op  die  werf  met  ’n  donkiewa 
stilgehou  het  en  Ma  was  in  die  kombuis  en  toe  kom  vra  die  een  met  die  kaal 
bolyf  of  hulle  maar  kan  gaan  hout  maak  in  die  veld.  En  toe  gryp  hy  Ma  aan 
die  arm  en  wil  iets  aan  haar  doen.  Toe  kom  Oupa  by  die  agterdeur  in  en 
swaai  sy  kierie. 

Daar  is  een  skildery  teen  die  voorhuismuur.  Van  ’n  dier  soos  ’n  buffel  wat  in 
’n  rivier  staan  met  alles  bruin  en  rooierig  en  mistig  daaromheen. 

Dit  neem  so  lank  vir  die  reën  om  te  bedaar.  Oom  Gawie  se  koffietjies  is 
maar  flou.  Dit  word  al  laat,  Pa  sal  al  gaan  melk.  En  Ma  het  nog  nie  die 
sepperyter  inmekaar  gesit  nie. 

En  Ma  en  oom  Gawie  gesels  ook  nie  eintlik  nie. 

Die  voorhuis  is  ook  slaapkamer.  Langs  ’n  bed  lê  ’n  hoop  Landstemme  en 
boekies  wat  Jako  al  by  Bakka  se  kafee  op  die  dorp  gesien  het:  vol  mans 
wat  met  gewigte  oefen,  die  ene  spiere.  En  by  die  kussing  ’n  vlootblou 
oefeningbroekie,  vol  rimpels  en  bulte  en  effens  vuil.  Slaap  oom  Gawie  daarin? 
Of  doen  hy  dalk  op  sy  eie  oefeninge? 

Oom  Gawie  grawe  ’n  armie-  en  reënjas  uit.  Jako  en  Braam  kan  onder  die 
swaar  kakiejas  loop;  Ma  kan  die  reënjas  oorgooi. 

En  so  kon  hulle  daar  wegkom. 

Jako  was  in  standerd  sewe  toe  hy  baie  aan  oom  Gawie  begin  dink  het. 

Oom  Gawie  bly  alleen.  Hy  moet  mos  ook  seks  hê. 

As  hy  oom  Gawie  was,  sai  hy  sommer  kaalgat  daar  op  die  werf  rondloop, 
oefeninge  doen  en  dan  word  sy  voël  dik  en  dan  staan  hy  so  wydsbeen  en 
sjoei,  dan  skiet  hy. 

So  teen  vieruur  se  kant  val  Jako  in  die  pad  na  oom  Gawie  se  plek.  Dis 
somer;  dit  gaan  eers  halfag  se  kant  donker  raak.  Hulle  eet  ook  later.  Niemand 
sal  hom  mis  nie.  Dis  vakansie;  hope  tyd  vir  homself. 

Hy  probeer  dink  wat  hy  vir  oom  Gawie  gaan  sê.  Hoekom  is  hy  daar?  Ag,  hy 
het  sommer  maar  net  aan  die  loop  gegaan.  Amper  soos  die  dag  saam  met 
Ma-hulle. 

Dalk  bad  oom  Gawie,  of  lê  en  slaap  hy  kaal. 

’n  Hele  ent  van  die  huis  af  draai  hy  van  die  verwaarlooste  smal  pad  af,  vleg 
tussen  die  suikerbosse  deur.  Hy  moet  oom  Gawie  betrap. 

En  toe  is  hy  agter  die  laaste  bosse  voor  die  stukkie  werf. 

Hy  hoef  nie  lank  te  wag  nie. 

Oom  Gawie  kom  by  die  agterdeur  uit  met  ’n  emmertjie  mielies.  Hy  begin  die 
pitte  vir  ’n  klompie  kapokkies  te  strooi. 

Jako  sien  oom  Gawie  se  dun  swingel  swaai,  want  hy  het  net  ’n  frok  aan. 
Die  voigende  oomblik  stap  hy  vorentoe. 

Oom  Gawie  skrik.  Driftig  gooi  hy  ’n  laaste  hand  vol  pitte  uit  en  draf  in  huis 
toe. 

Jako  stap  agterna.  Hy  moet  dit  net  doen. 

Binne  die  huis  is  dit  bedompig.  Die  laken  lê  opgefrommel  op  die  bed.  Drie 
kussings  lê  soos  ’n  lyf  oor  die  lengte  van  die  bed. 

Oom  Gawie  het  ’n  kortbroek  aangetrek  en  sit  nou  op  die  bed. 

Jako  staan  by  die  leunstoel. 

Hy  kyk  vas  teen  ’n  foto  van  Mannetjies  Roux  uit  Die  Huisgenoot  langs  die 
bed  teen  die  muur.  In  sy  Springbokklere  met  die  wit  broek  wat  so  knop 
maak  en  die  man  is  die  ene  glimlag. 

“Wil  jy  koffie  hê?” 

Vinnig  sê  Jako:  “Nee  dankie  ...  ek  moet  ook  maar  sommer  weer  loop.  Ma- 
hulle  ...  sal  wonder  waar  ek  is.” 

“Wat  van  ’n  bietjie  ertjiesop?  Ek  het  nog  oor  van  vanmiddag.” 

Jako  kry  ’n  sweetreuk  toe  oom  Gawie  die  beker  dun  sop  vir  hom  aangee. 
Terwyl  hy  dit  drink,  raak  die  reuk  sterker  en  sterker  tot  sy  oë  wil  traan 
daarvan.  Oom  Gawie  sit  op  die  onderpunt  van  die  bed  en  hou  hom  dop, 
asof  dit  ’n  baie  belangrike  gebeurtenis  is.  Dat  dit  gelukkig  is  dat  die  tyd  so 
verwyl  word. 

Later  voel  dit  vir  Jako  of  hy  ’n  kardoessak  oor  sy  kop  het. 

Oom  Gawie  stap  saam  met  hom  uit  die  bedompigheid  na  buite.  Elke  oomblik 
verwag  Jako  hy  gaan  hom  aan  die  skouer  vat  en  sê  hy  moet  vir  niemand 
vertel  wat  hy  gesien  het  nie. 

Waar  die  plaaspad  begin,  groet  hulle  nie  mekaar  nie  en  oom  Gawie  nooi 
hom  ook  nie  om  weer  te  kom  nie. 

Dis  of  Jako  ’n  toon  teen  elke  tweede,  derde  klip  wil  stamp  met  die  wegstap. 
Kort  ná  die  skole  heropen  het,  wil  Jako  weer  na  oom  Gawie  toe  gaan.  Dit 
sal  dié  keer  tog  nie  so  snaaks  wees  vir  die  oom  nie.  Hy  sal  dalk  langer  kan 
bly  en  dan  kan  hulle  oor  seks  praat. 

Toe  hy  by  die  huisie  kom,  is  daar  al  lang  skadu’s  oor  die  werf.  Die  suikerbosse 
is  ’n  swart  heining. 

Daar’s  planke  voor  die  vensters  vasgekap.  Die  agterdeur  en  die  voordeur 
het  omgeklinkte  spykers  in.  Sodat  niks  en  niemand  daar  kan  ingaan  nie. 
Wie  het  dit  gedoen?  Oom  Gawie  self? 

Teen  die  bruin  voordeur  sit  ’n  vel  papier  vas. 

Dis  geteken  deur  C.S.  du  Plessis;  Prokureur. 

Hofsake?  Is  oom  Gawie  uit  sy  huis  gesit?  Is  hy  in  die  tronk?  Wat  het  hy 
gedoen? 

Jako  lees  en  lees,  maar  verstaan  net  dat  oom  Gawie  weg  is.  Die  son  is 
onder  en  ’n  koue  strek  van  die  bergklowe  af  oor  die  werf  sonder  kapokkies. 
Hy  kan  sien  hoe  neem  hulle  oom  Gawie  geboei  na  die  vangwa  en  oom 
Gawie  laat  sak  net  sy  kop  met  die  yl  hare. 

Oor  en  oor  gebeur  dit.  Daar’s  niemand  wat  keer  nie. 

Dan  besef  Jako:  Hy  hoort  nie  hier  nie.  Netnou  word  hy  ook  gevang.  Die 
polisie  kan  kom  uit  die  klowe,  tussen  die  suikerbosse  deur. 

Jako  begin  weg  te  hardloop. 

Pa-hulle  moet  weet  dat  oom  Gawie  weg  is.  Maar  hoe  verduidelik  hy  hoe  hy 
dit  uitgevind  het?  Wat  sal  Pa  sê  as  hy  sommer  so  vir  ’n  ander  man  gaan 
kuier?  Sal  Pa  weet  wat  hy  by  oom  Gawie  gaan  soek  het? 

Op  ’n  draai  in  die  pad,  wanneer  hy  die  huis  en  die  vallei  in  die  oog  kry,  begin 
hy  loop.  Konsentreer  nou  op:  Die  huis,  Pa,  Ma,  Dria,  Braam,  Ouma-hulle. 
Oupa  voor  die  radio.  Die  sproeiers  in  oom  Giep  se  jongboord.  Die  duiwe 
deur  die  soldervenster.  Die  skoolbus.  Meneer  Du  Toit  wat  gedigte  op  plate 
voorspeel  in  die  klaskamer ...  Die  toegespykerde  huis,  Oom  Gawie  gevang. 
Oor  hy  ...  Nee,  oom  Gawie  kom  en  gaan  op  die  werf.  Sy  private  dele  - hy 
weet  hoe  oom  Gawie  sal  lyk  voor  hy  seks  met  jou  sal  hê.  Hy  en  oom  Gawie 
was  baie  na  daaraan. 

Hy  gaan  vir  niemand  van  oom  Gawie  se  weggaan  vertel  nie. 

L.F.  van  Ryneveld 

Twee  hellevaarte  met  Charon  - Vergilius,  Dante 
en  die  Christelike  verskil 


Dit  is  algemeen  bekend  dat  die  Aeneïs  van  Publius  Vergilius  Maro  (70  v.C  - 
19  n.C),  grootmeester  van  die  klassieke  Latynse  poësie,  as  model  gedien 
het  vir  die  middeleeuse  Italiaanse  digter  Dante  se  Divina  Commedia 
(Goddelike  Komedie). Danie,  protagonis  in  sy  eie  verhaal,  onderneem  ’n 
reis  deur  die  Hiernamaals  in  drie  skofte  - die  Inferno  (sy  reis  deur  die  Hel), 
die  Purgatorio  (Vagevuur  of  Louteringsberg)  en  die  Paradiso  (die  hemelse 
Paradys).  Die  blote  feit  dat  Vergilius  se  skim  optree  as  gids  deur  die  Inferno 
en  die  Purgatoriotoon  al  dat  Dante  hom  as  voorganger  en  model  erken.  In 
Vergilius  se  Aeneïs  beskryf  die  sesde  van  die  twaalf  “boeke”  hoedat  die 
mitiese  stigter  van  die  Romeinse  volk,  die  T rojaanse  vlugteling-held  Aeneas, 
die  Doderyk  besoek  om  sy  vader  se  gees  te  raadpleeg  oor  die  toekoms. 
Enigeen  wat  Aeneïs  VI  gelees  het,  voel  veral  tuis  in  die  Inferno]  talle 
karakters,  insidente,  geografiese  besonderhede  en  selfs  literêre 
besonderhede  stem  ooreen  (soos  Charon,  die  veerman  wat  siele  oor  die 
Acheronrivier  neem,  Minos,  wat  verantwoordelik  is  vir  die  regspraak  in  die 
heidense  Doderyk  en  die  Christene  se  Hel,  die  vlammende  rivier  Phlegeton, 
sommige  similees  ens.)  Waar  die  Komedle  opvallend  verskil  van 
ooreenstemmende  gedeeltes  in  die  Aeneïs  kan  dit  toegeskryf  word  aan  die 
feit  dat  dertien  eeue  die  twee  werke  skei;  dat  Dante  sy  eie  verhaal  op  sy  eie 
manier  skryf;  maar  veral  aan  die  feit  dat  Dante  se  werk  uit  Christelike 
perspektief  geskryf  is  (Bickersteth  1951:  29)  as  ’n  allegorie  van  sonde  en 
bekering  (Freccero  1965:3,  6;  Singleton  1960:  102-3;  Singleton  1977  (B), 
InfernoW.  142  n.;  Musa  1995,  lnferno\.  1 n.)tenvyl  Vergilius  ’n  nasionalistiese 
epos  geskryf  het,  ’n  heldeverhaal  van  sweií,  ontbering  en  oorlogmaak  waarin 
Grieks-Romeinse  paganistiese  godsdiensopvattings  verweef  is. 

In  hierdie  artikel  gaan  dit  oor  enkele  sodanige  verskille  wat  aangetoon  kan 
word  in  ooreenstemmende  aspekte  van  die  Aeneïs  en  die  Inferno  waar 
Dante  sy  voorganger  duidelik  nagevolg  het;  meer  spesifiek  oor  verskille 
wat  simptomaties  is  van  die  twee  digters  se  uiteenlopende  godsdienstige 
oortuigings.  Soms  is  die  invloed  van  Dante  se  Christelikheid  opvallend 
duidelik-  in  die  inskripsie  bokant  die  stadspoort  van  die  Hel  in  kanto  III  van 
die  Inferno  is  daar  ’n  verwysing  na  die  Drie-Eenheid  van  die  Christendom 
terwyl  ’n  verskeidenheid  gode  en  godinne  in  die  Aeneïs  aanbid  word  en 
selfs  deelneem  aan  die  verhaalgebeure.  Elders  is  die  Christelike  invloed 
egtersubtieler,  minder  voordie  hand  liggend,  soos  in  die  nie-vertelling  van 
die  gebeure  tussen  Dante  se  verlies  aan  bewussyn  op  die  oewer  van  die 
rivier  van  die  Doderyk  en  sy  herwinning  daarvan  op  die  oorkantste  wal.  Die 
aandag  word  hoofsaaklik  toegespits  op  Inferno  kanto  III  en  IV  en 
ooreenstemmende  gedeeltes  uit  Aeneïs  VI.  (Tereg  merk  Singleton  (1977 

(B(:  42)  op  dat  die  derde  kanto  vele  eggo’s  bied  van  Aeneas  se  afdaling  na 
die  Doderyk.) 

Ter  oriëntering  iets  oor  die  struktuur  van  die  twee  gedigte:  die  Aeneïs  is 
geskryf  in  daktiliese  heksameters,  die  voorgeskrewe  versmaat  vir  die 
klassieke  epos;  die  byna  1 0 000  verse  is  ingedeel  in  twaalf  boeke  (antieke 
boekrolle)  van  700  tot  1 000  reëls  elk;  die  eerste  ses  boeke  beskryf  Aeneas 
en  sy  volgelinge  se  omswerwinge  ná  die  Trojaanse  Oorlog  op  pad  na  die 
“beloofde  land”  in  die  Weste,  d.i.  in  Italië,  waar  huile  ’n  nuwe  volk  moet  gaan 
stig:  boeke  VII  tot  XII  handel  oor  die  swerwelinge  se  swaarkry  en  stryd  in 
Italië  self;  terwyl  boek  VI  gewy  is  aan  die  gemelde  besoek  aan  die  Doderyk. 
Dante  se  Komedie  bestaan  uit  1 00  kanto’s  van  sowat  1 30  tot  1 70  verse  elk, 
ingedeel  in  tersines  met  die  rympatroon  ABA,  BCB  ens.  {terza  rima)\  daar 
is  34  kanto’s  in  die  Inferno  en  33  elk  in  die  Purgatorio  en  die  Paradiso. 
Hierdie  oppervlakkige  beskouing  van  die  struktuur  lewer  reeds  ’n  aanduiding 
van  die  hoofverskil  ten  opsigte  van  die  religieuse:  waar  Aeneas  se  besoek 
aan  die  Doderyk  ongeveer  een  twaalfde  van  die  geheel  uitmaak,  handel 
Dante  se  hele  verhaal  oor  sy  reis  deur  die  Hiernamaals. 

Dit  is  egter  nie  net  in  insidente  dat  Dante  se  ontlening  en  terselfdertyd  die 
andersheid  van  sy  werk  blyk  nie.  ’n  Aspek  wat  dwarsdeur  die  twee  werke 
verbrei  is,  word  in  die  Aene/s verteenwoordig  deur  die  abstrakte  selfstandige 
naamwoord  pietas  (verwante  byvoeglike  naamwoord  pius),  ’n  vername 
karaktereienskap  van  Aeneas;  in  die  /nfemo  verskyn  dit  in  die  gewysigde 
vorm  van  Middeleeuse  Italiaans,  pieta,  piéta,  pletá,  pietade,  pietate  (en  die 
adjektief  pio)  wat  herhaaldelik  gebruik  word  om  Dante  (protagonis)  se 
emosionele  stand  en  persoonlikheid  weer  te  gee  (Musa  1995:  31).  Die 
hooffigure  in  beide  werke  word  dus  gekenmerk  deur  pletas/pletá  en  die 
verwagting  kon  ontstaan  dat  hul  persoonlikhede-  minstens  in  hierdie  een 
opsig  - ooreenstem.  Maar  in  die  Komedie  is  die  betekenis-inhoud  van  pletá 
sodanig  vereng  dat  hierdie  verwagting  verydel  word. 

Die  Latynse  pietas  dui  op  pligsgetrouheid  teenoor  ’n  mens  se  gode,  land, 
familie  en  anderafhanklikes:  en  dan  sagmoedigheid,  teerheid,  vriendelikheid, 
bejammering,  meegevoel  (L&Ss.v.  p/efes;  Gonin  1972:  72-3;  Bickersteth 
1951:  19-20).  Aeneas  is  ’n  gedugte  en  soms  meedoënlose  militêre  held 
soos  blyk  uit  sy  tweegeveg  teen  die  Italiese  held  Turnus  wat  hy  verwond  en 
dan,  ondanks  sy  gesoebat,  doodmaak  aan  die  einde  van  die  Aeneïs.  Hierdie 
daad  tref  die  leser  as  onvergeeflik  genadeloos,  maar  dis  ’n  uiting  van  Aeneas 
se  pietas  - “The  ethical  justification  of  Aeneas  is  his  sense  of  pletas  to- 
wards  Pallas  and  his  father  Evander  who  had  entrusted  the  young  boy  to 
him,  and  who,  upon  the  news  of  his  death,  had  one  last  request  to  make  of 
Aeneas  - vengeance”  (Williams  1973:  503);  daarenteen  is  wraak  vir  die 
Christen  nie  toelaatbaar  nie  (Rom.  12:  19,  Heb.  10:  30).  Wanneer  hy  dus 
in  Aeneïs  VI.  403  bestempel  word  as  Troius  Aeneas,  pietate  insignls  et 
armls  (“Trojaanse  Aeneas,  beroemd  vir  trou  en  wapens”;  Blanckenberg 
1 980:  1 77)  was  daar  vir  die  Romeinse  leser  sekerlik  geen  weerspreking  in 

die  verbintenis  van  pietate  (trou)  en  armis  (wapens)  nie. 

In  Aeneïs  IV  word  die  beroemde  verhaal  vertel  van  Aeneas  se  aankoms  in 
Karthago  en  die  hartstogtelike  liefdesverhouding  tussen  hom  en  koningin 
Dido.  Mercurius,  boodskapper  van  die  gode,  beveel  hom  om  sy  verblyf  hier 
te  beëindig  en  die  reis  na  Italië  voort  te  sit  in  navolging  van  sy 
noodlotsbestemming.  In  haar  onbegrip  vir  sy  gehoorsaamheid  verwens  Dido 
haar  minnaaren  dan: 

At  pius  Aeneas,  quamquam  lenire  dolentem 
solando  cupit  et  dictis  avertere  curas, 
multa  gemens  magnoque  animum  labefactus  amore 
iussa  tamen  divum  exsequitur  classemque  revisit. 

Aeneïs  IV.  393-6 


Maar  vrome  Aeneas,  alhoewel  hy  graag 
haar  smart  wou  lenig  met  sy  troos 
en  met  sy  woorde  haar  sorge  ligter  maak, 
voer  tog  met  menige  sug  en  in  sy  siel 
deur  magtige  liefde  diep  bewoé, 
die  gode  se  bevele  uit  en  gaan 
weer  na  sy  vloot  terug. 

(Blanckenberg  1980  117) 

{Pius  word  hier  vertaal  met  “vrome”).  Hy  het  dus  die  emosies  van  enige 
normale  mens  maar  sy  persoonlikheid  en  pligsbesef,  sy  pietas,  is  sterk 
genoeg  dat  hy  sy  eie  drang  na  geluk  vir  homself  maar  ook  vir  Dido  onderdruk 
en  die  wens  van  die  gode  uitvoer,  hoewel  hy  Dido  daardeur  in  die  steek  laat. 
“But  the  only  possible  defence  for  Aeneas’  actions  is  hisp/efas; ...  pietas  is 
why  he  must  leave”  (Williams  1 972;  368). 

Die  waarde  van  pietá  (en  sy  wisselvorme)  in  die  Komedie  is  heel  anders; 
hier  dui  dit  op  wroeging,  sielepyn,  smart  en  enige  emosie  wat  aanleiding 
kan  gee  tot  medelye  en  bejammering;  Singleton  (1977  (A))  vertaal  dit  met 
“pity/piteous(ly)”  ens.  {Infernol.  21,  II.  106,  IV.  21  eí pass/m)\  WaarAeneas 
se  pietas  beperk  sou  wees  tot  diegene  vir  wie  hy  as  epiese  held 
verantwoordelik  is  - sy  onmiddellike  familie  en  die  T rojane  wie  se  leier  hy  is 
- strek  Dante  se pietá  verder;  Paolo  en  Francesca  het  in  die  Romeinse  sin 
van  die  woord  niks  met  hom  te  make  gehad  nie  (sien  hieronder).  In  die 
betekenis  van  die  oorspronklike  Latyn  kom  dit  slegs  een  keer  voor  {Paradiso 
IV.  1 05;  Blanc  1 877  s.  vv.)  Voorts  word  die  woord  soms  saam  met  bv.  paura 
(vrees)  en  ander  woorde  met  onheldhaftige  betekenis  gebruik  om  Dante  op 
’n  gegewe  oomblik  te  karakteriseer,  bv.  in  Inferno  I.  19: 

Allor  fu  la  paura  un  poco  queta, 
che  nel  lago  del  cor  m’era  durata 
la  notte  ch’  i’  passai  con  tanta  pieta. 

Inferno  I.  19-21 


Toe  eers  bedaar  die  angs  so  effens  wat 

die  heilige  Lucia  hom  opgetel  en  ’n  ent  teen  die  Louteringsberg  met  hom 
uitgevlieg  het.  Wanneer  Dante  egter  in  Inferno  IV  wakker  word,  merk  hy  wel 
dat  hy  op  die  oorkantste  oewer  is,  maar  geen  woord  word  gerep  oor  hoe  hy 
daar  gekom  het  nie.  Hy  vra  Vergilius  ook  nie  daarna  uit  nie. 

Cervigni  (1 989)  wys  daarop  dat  die  vertelling  in  die  Inferno  nie  alleen  verband 
hou  met  dié  in  die  Aeneïs  nie  maar  ook  met  die  Bybelse  vertelling  van 
Christus  se  kruisiging  en  sterwe,  veral  die  weergawe  van  Mattheus.  In  die 
Aeneïs  word  ’n  aardbewing  ook  beskryf,  maar  dit  vind  piaas  voordat  Aeneas 
en  die  Sibille  die  Doderyk  binnegaan  {Aeneïs  VI.  255-8;  Blackenberg 
1 980:  1 72).  Volgens  Mattheus  27  het  ’n  onnatuurlike  duisternis  oor  die  aarde 
gekom  en  toe  Jesus  sterf,  het  die  tempel  se  voorhangsel  geskeur,  daar 
was  ’n  aardbewing  en  ander  onnatuurlike  gebeure  het  gevolg.  Die  Acheron, 
as  rivier  van  die  Doderyk,  is  die  grens  tussen  hierdie  wêreld  en  die 
Hiernamaals;  die  oorsteek  van  die  Acheron  is  ’n  metafoor  vir  sterf.  Die 
protagonis  Dante  moet  simbolies  sterf  om  die  genade  van  die 
wederopstanding  te  kan  ontvang.  Die  swye  van  die  digter  oor  die  gebeure 
tussen  die  protagonis  se  verlies  aan  bewussyn  en  herwinning  daarvan  op 
die  oorkantste  oewer  stem  ooreen  met  die  Bybel  se  swye  oor  wat  met 
Christus  se  gees  gebeur  het  tussen  sy  sterwe  op  Goeie  Vrydag  en  sy 
opstanding  die  daaropvolgende  Sondag;  hierdie  swye  word  weerspieël  in 
die  Rooms-Katolieke  liturgie  wanneer  die  voordrag  van  die  lydensgeskiedenis 
in  die  diens  op  Goeie  Vrydag  met  ’n  kort,  doodse  stilte  onderbreek  word  om 
die  dood  van  Christus  te  gedenk.  Volgens  Cervigni  (1 989)  is  die  verklaring 
van  die  oënskynlike  raaisel  oor  die  gebeure  tussen  die  derde  en  vierde 
kanto’s  dus  te  vinde  in  die  feit  dat  Dante  se  Christelike  geloof  en  sy  kennis 
van  die  Evangelies  aan  die  kern  lê  van  die  Komedie\  maar  deurdat  hy  die 
rede  vir  sy  swye  oor  die  oortog-gebeure  nie  eksplisiet  uitgespel  het  nie,  het 
talle  kritici  dit  misgekyk. 

In  die  geval  van  die  oortog  is  die  Christelike  invloed  dus  onopvallend;  maar 
in  die  inskripsie  oor  die  ingang  tot  die  Hel  is  dit  geheel  ooglopend. 

’n  Nuwigheid  wat  Dante  in  die  Hel  invoer,  ’n  afwyking  van  die  beeld  van  die 
Doderyk  in  die  Aeneïs,  is  die  visualisering  daarvan  as  ’n  ommuurde  stad 
met  inskripsie  oor  die  stadspoort.  Volgens  Mazzoni  was  sulke  inskripsies 
oor  stadspoorte  algemene  gebruik  in  die  Middeleeue  (Getto  1968:  45);  dit 
was  ook  niks  vreemds  in  die  Antieke  nie  (Dessau  5339).  Die  bewoording 
van  die  Hel  se  inskripsie  lui  soos  volg: 

Per  me  si  va  ne  la  cittá  dolente, 
per  me  si  va  ne  l’etterno  dolore, 
per  me  si  va  tra  la  perduta  gente. 

Giustizia  mosse  il  mio  alto  fattore; 
fecemi  la  divina  podestate, 
la  somma  sapïenza  e I’  primo  amore. 

Dinanzi  a me  non  fuor  cose  create 
se  non  etterne,  e io  etterno  duro. 

Lasciate  ogne  speranza,  voi  ch'intrate. 

Inferno  III.  1-9 

Deur  my  gaan  jy  in  na  die  stad  van  smarte, 
deur  my  gaan  jy  in  na  ew/ige  verdriet, 
deur  my  gaan  jy  in  na  die  verlore  mensdom. 

Geregtigheid  het  my  hoë  Maker  be\weeg; 
gemaak  is  ek  deur  die  goddelike  Almag, 
deur  die  hoogste  Wysheid  en  die  eerste  Liefde. 

Voor  my  is  daar  geen  ander  ding  geskape 
buiten  die  ewige,  en  ewig  duur  ek. 

Laat  vaar  alle  hoop,  julle  wat  hier  binnekom 

Wat  is  die  funksie  van  die  inskripsie?  Waarom  is  dit  te  sien  in  die  derde 
kanto  van  die  Inferno  maar  nie  in  die  Aeneïsnle? 

A1  bereik  dit  niks  anders  nie,  onderstreep  dit  dat  hierdie  die  Hel  van  die 
Bybel  en  van  die  Christene  is,  ’n  ondubbelsinnige  oord  van  ewige  smart  en 
straf,  teenoor  die  Grieks-Romeinse  Doderyk,  waar  die  verskrikkinge  van 
Tartarus  op  boosaards  wag  maar  ook  die  Elisiese  Velde  op  siele  van 
uitsonderlike  deugdelike  mense.  Aan  die  einde  van  elk  van  die  eerste  drie 
reëls  word  die  aard  van  die  “stad”,  die  Hel,  verdoemend  beskryf:  dis  ’n  plek 
van  smarte,  van  ewige  verdriet;  die  bestemming  van  siele  wat  verlore  gegaan 
het.  Hierdie  reëls  se  aanvangswoorde  is  identies:  per  me  si  va,  “deur  my 
gaan  jy  in”.  Drie  keer  word  dit  ingehamer  dat  daar  vir  die  siele  wat  voor  die 
poort  te  staan  kom,  geen  omdraai  is  nie. 

in  die  tweede  tersine  (verse  4-6)  word  onregstreeks  verwys  na  God  (“hoë 
Maker”)  en  die  afsonderlike  Persone  van  die  Drie-eenheid:  /a  divina 
Podestate{“ó\e  goddelike  Almag”),  somma  Sapïenza {“hoogste  Wysheid”), 
primo  Amore{“eers\e  Liefde”).  (Al)mag,  Wysheid  en  Liefde  was  aanvaarde 
terme  vir  die  Drie-enige  Persone  (Singleton  1 977  (B):  40,  n.  op  vv.  5-6).  Dit 
word  gou  duidelik  dat  regstreekse  verwysings  na  God  deur  die  verlorenes  in 
die  Hel  nie  toegelaat  word  nie^':  die  eerste  verlore  siel  met  wie  Dante  gesprek 
voer,  Francesca  da  Rimini,  verwys  na  die  Skepper  as  /7  re  de  l’universo  (“die 
Koning  van  die  heelal”;  Infernoý.  91). 

Hierdie  drie  terme  wat  hier  so  onregstreeks,  maar  ook  ondubbelsinnig,  na 
die  God  van  die  Christene  verwys,  werp  ook  lig  vorentoe  in  die  Inferno.  In 
die  eerste  Kanto  is  die  geheimsinnige  persoon  wat  uitredding  sal  bring  teen 
die  skrikwekkende  wdlvin  wat  Dante  bedreig:  ...  infin  che  7 Veltro/  verrá, 
che  la  fará  morircon  doglia  {“...  totdat  die  Windhond  kom  wat  haar  sal  vind/ 
om  te  folter  en  tot  sterf  te  dwing”;  lnferno\.  101  -2).  Wie  presies  die  Windhond 
is,  is  raaiselagtig.  ’n  Tersine  word  aan  hom  gewy: 

Questi  non  ciberá  terra  né  peltro, 
ma  sapïenza,  amore  e virtute. 

die  heilige  Lucia  hom  opgetel  en  ’n  ent  teen  die  Louteringsberg  met  hom 
uitgevlieg  het.  Wanneer  Dante  egter  in  Inferno  IV  wakker  word,  merk  hy  wel 
dat  hy  op  die  oorkantste  oewer  is,  maar  geen  woord  word  gerep  oor  hoe  hy 
daar  gekom  het  nie.  Hy  vra  Vergilius  ook  nie  daarna  uit  nie. 

Cervigni  (1989)  wys  daarop  dat  die  vertelling  in  die  Inferno  nie  alleen  verband 
hou  met  dié  in  die  Aeneïs  nie  maar  ook  met  die  Bybelse  vertelling  van 
Christus  se  kruisiging  en  stenft/e,  veral  die  weergawe  van  Mattheus.  In  die 
Aeneïs  word  ’n  aardbewing  ook  beskryf , maar  dit  vind  plaas  voordat  Aeneas 
en  die  Sibille  die  Doderyk  binnegaan  {Aeneïs  VI.  255-8;  Blackenberg 
1 980:  1 72).  Volgens  Mattheus  27  het  ’n  onnatuurlike  duisternis  oor  die  aarde 
gekom  en  toe  Jesus  sterf,  het  die  tempel  se  voorhangsel  geskeur,  daar 
was  ’n  aardbewing  en  ander  onnatuurlike  gebeure  het  gevolg.  Die  Acheron, 
as  rivier  van  die  Doderyk,  is  die  grens  tussen  hierdie  wêreld  en  die 
Hiernamaals;  die  oorsteek  van  die  Acheron  is  ’n  metafoor  vir  sterf.  Die 
protagonis  Dante  moet  simbolies  sterf  om  die  genade  van  die 
wederopstanding  te  kan  ontvang.  Die  swye  van  die  digter  oor  die  gebeure 
tussen  die  protagonis  se  verlies  aan  bewussyn  en  herwinning  daarvan  op 
die  oorkantste  oewer  stem  ooreen  met  die  Bybei  se  swye  oor  wat  met 
Christus  se  gees  gebeur  het  tussen  sy  sterwe  op  Goeie  Vrydag  en  sy 
opstanding  die  daaropvolgende  Sondag;  hierdie  swye  word  weerspieël  in 
die  Rooms-Katolieke  liturgie  wanneerdie  voordrag  van  die  lydensgeskiedenis 
in  die  diens  op  Goeie  Vrydag  met  ’n  kort,  doodse  stilte  onderbreek  word  om 
die  dood  van  Christus  te  gedenk.  Volgens  Cervigni  (1 989)  is  die  verklaring 
van  die  oënskynlike  raaisel  oor  die  gebeure  tussen  die  derde  en  vierde 
kanto’s  dus  te  vinde  in  die  feit  dat  Dante  se  Christelike  geloof  en  sy  kennis 
van  die  Evangelies  aan  die  kern  lê  van  die  Komedie\  maar  deurdat  hy  die 
rede  vir  sy  swye  oor  die  oortog-gebeure  nie  eksplisiet  uitgespel  het  nie,  het 
talle  kritici  dit  misgekyk. 

In  die  geval  van  die  oortog  is  die  Christelike  invloed  dus  onopvallend;  maar 
in  die  inskripsie  oor  die  ingang  tot  die  Hel  is  dit  geheel  ooglopend. 

’n  Nuwigheid  wat  Dante  in  die  Hel  invoer,  ’n  afwyking  van  die  beeld  van  die 
Doderyk  in  die  Aeneïs,  is  die  visualisering  daarvan  as  ’n  ommuurde  stad 
met  inskripsie  oor  die  stadspoort.  Volgens  Mazzoni  was  sulke  inskripsies 
oor  stadspoorte  algemene  gebruik  in  die  Middeleeue  (Getto  1 968:  45);  dit 
wa.s  ook  niks  vreemds  in  die  Antieke  nie  (Dessau  5339).  Die  bewoording 
van  die  Hel  se  inskripsie  lui  soos  volg: 

Per  me  si  va  ne  la  cittá  dolente, 
per  me  si  va  ne  l’etterno  dolore, 
per  me  si  va  tra  la  perduta  gente. 

Giustizia  mosse  il  mio  alto  fattore; 
fecemi  la  divina  podestate, 
la  somma  sapïenza  e 1'  primo  amore. 

Dinanzi  a me  non  fuor  cose  create 
se  non  etterne,  e io  etterno  duro. 

Lasciate  ogne  speranza,  voi  ch’intrate. 

Inferno  III.  1-9 


Deur  my  gaan  jy  in  na  die  stad  van  smarte, 
deur  my  gaan  jy  in  na  ewige  verdriet, 
deur  my  gaan  jy  in  na  die  verlore  mensdom. 

Geregtigheid  het  my  hoë  Maker  beweeg; 
gemaak  is  ek  deur  die  goddelike  Almag, 
deur  die  hoogste  Wysheid  en  die  eerste  Liefde. 

Voor  my  is  daar  geen  ander  ding  geskape 
buiten  die  ewige,  en  ewig  duur  ek. 

Laat  vaar  alle  hoop,  julle  wat  hler  binnekom 

Wat  is  die  funksie  van  die  inskripsie?  Waarom  is  dit  te  sien  in  die  derde 
kanto  van  die  Inferno  maar  nie  in  die  Aeneïsnle? 

Al  bereik  dit  niks  anders  nie,  onderstreep  dit  dat  hierdie  die  Hel  van  die 
Bybel  en  van  die  Christene  is,  ’n  ondubbelsinnige  oord  van  ewige  smart  en 
straf,  teenoor  die  Grieks-Romeinse  Doderyk,  waar  die  verskrikkinge  van 
Tartarus  op  boosaards  wag  maar  ook  die  Elisiese  Velde  op  siele  van 
uitsonderlike  deugdelike  mense.  Aan  die  einde  van  elk  van  die  eerste  drie 
reëls  word  die  aard  van  die  “stad”,  die  Hel,  verdoemend  beskryf:  dis  ’n  plek 
van  smarte,  van  ewige  verdriet;  die  bestemming  van  siele  wat  verlore  gegaan 
het.  Hierdie  reëls  se  aanvangswoorde  is  identies:  per  me  si  va,  “deur  my 
gaan  jy  in”.  Drie  keer  word  dit  ingehamer  dat  daar  vir  die  siele  wat  voor  die 
poort  te  staan  kom,  geen  omdraai  is  nie. 

in  die  tweede  tersine  (verse  4-6)  word  onregstreeks  verwys  na  God  (“hoë 
Maker”)  en  die  afsonderlike  Persone  van  die  Drie-eenheid:  la  divina 
Podestate{“d\e  goddelike  Almag”),  somma  Sap/'enza  (“hoogste  Wysheid”), 
primo  Amore{“eerste  Liefde”).  (Al)mag,  Wysheid  en  Liefde  was  aanvaarde 
terme  vir  die  Drie-enige  Persone  (Singleton  1 977  (B):  40,  n.  op  vv.  5-6).  Dit 
word  gou  duidelik  dat  regstreekse  venwysings  na  God  deur  die  verlorenes  in 
die  Hel  nie  toegelaat  word  nie^':  die  eerste  verlore  siel  met  wie  Dante  gesprek 
voer,  Francesca  da  Rimini,  verwys  na  die  Skepper  as  il  re  de  l’universo  (“die 
Koning  van  die  heelal”;  Infernoý.  91). 

Hierdie  drie  terme  wat  hier  so  onregstreeks,  maar  ook  ondubbelsinnig,  na 
die  God  van  die  Christene  verwys,  werp  ook  lig  vorentoe  in  die  Inferno.  In 
die  eerste  Kanto  is  die  geheimsinnige  persoon  wat  uitredding  sal  bring  teen 
die  skrikwekkende  wdlvin  wat  Dante  bedreig:  ...  Infln  che  'I  Veltro/  verrá, 
che  la  fará  morircon  doglia  (“...  totdat  die  Windhond  kom  wat  haar  sal  vind/ 
om  te  folter  en  tot  sterf  te  dwing”;  lnferno\.  1 01  -2).  Wie  presies  die  Windhond 
is,  is  raaiselagtig.  ’n  Tersine  word  aan  hom  gewy: 

Questi  non  ciberá  terra  né  peltro, 
ma  sapïenza,  amore  e virtute. 

e sua  nazione  sará  tra  feltro  e feltro. 


Inferno  I.  103-105 


Sy  voedsel  is  nie  geld  of  grond,  maar  wysheid, 
liefde,  en  deugdemag  - en  sy  geboorteplek 
is  êrens  tussen  Feltro®  en  Feltro  rond. 

Dit  is  die  drie  terme  in  v.  1 04  wat  van  belang  is  - sapïenza,  amore  e virtute 
(“wysheid,  liefde  en  deugdemag”).  Die  eerste  twee  is  identies  aan  twee  van 
die  terme  vir  die  Drie-eenheid,  terwyl  die  derde-  wríL/fe-  ’n  (gedeeltelike) 
sinoniem  is  vir  podestate  (Blanc  1877  en  Sansoni  1988  svv.  virtú;  virtú 
civile ...,  forza  facoltáresp.)  Dit  blyk  dus  dat  die  onidentifiseerbare  Veltro  ’n 
beslis  Christelike  figuur  is  wat  sy  krag  en  sy  ondersteuning  put  uit  die  Drie- 
eenheid.  (Vgl.  Musa  1995:  25,  n.  oorvv.  101-111). 

In  die  inskripsie  word  die  getal  drie  op  verskillende  wyses  beklemtoon.  Die 
venA/ysing  na  die  Drie-eenheid,  die  herhaling  van  die  openingsfrase  {perme 
si  va)  en  die  driemalige  verwysing  na  die  Hel  in  die  eerste  tersine  is  reeds 
genoem. 

Daarby  beslaan  die  inskripsie  self  drie  stelle  van  drie  verse;  die  ewige  duur 
van  die  Hel  word  drie  keer  genoem  (in  v.  3 en  twee  keer  in  v.  8);  en  daar  is 
drie  skeppingswoorde  {fattore,  “Maker”,  v.  4;  fece,  “gemaak”,  v.  5;  create, 
“geskape”,  v.  7).  Oor  die  mistieke  en  simboliese  waarde  van  die  getal  drie  in 
die  Christelike  Kerk  hoef  nie  uitgewei  te  word  nie.® 

En  dan,  aan  die  einde  van  die  inskripsie,  die  verskriklik  verdoemende 
Lasciate  ogne  speranza,  voi  ch’intrate  (“Laat  vaar  alle  hoop,  julle  wat  hier 
binnekom”).  Dit  is  veel  ergeras  die  stelling  in/4ene/sVI.  425  (Blanckenberg 
1 980:  1 78)  dat  daar  geen  terugkeer  uit  die  Doderyk  is  nie;  want  die  Romeinse 
Doderyk  is  nie  uitsluitlik  ’n  verdoemenis  nie  - daar  is  selfs  die  Elisiese 
Velde  waar  uitnemende  militêre  en  kulturele  helde  in  ’n  salige  toestand  verkeer 
(/4ene/s  VI.  637-678;  Blanckenberg  1 980:  1 86-8);  daar  is  ook  die  moontlikheid 
van’nterugkeertotdielewe((/4ene/s VI.  679-723;  Blanckenberg  1980:  186- 
1 89).  Vir  die  siele  in  die  ewige  verdoemenis,  die  Hel  soos  die  Christendom 
dit  verstaan,  is  daar  geen  vooruitsig  nie  en  geen  hoop  nie.  Hoewel  hulle  in 
die  “tweede  dood”  verkeer  {Inferno  1. 1 1 7),  het  hulle  geen  hoop  op  die  dood 
nie  {Questi non  hanno  speranza  di morte  -“Hierdie  siele  het  geen  hoop  op 
sterwe”;  Inferno  III.  46),  d.w.s.  geen  hoop  dat  hul  bewussyn  beëindig  sal 
word  nie  (Singleton  1977  (B):  46). 

Laastens  kom  ’n  dubbele  similee  aan  die  orde  waarvan  Dante  die  eerste 
deel  uit  die  /4ene/soorgeneem  het  maar  nie  die  tweede  nie.  Wanneer  Aeneas 
en  die  Sibille  die  oewers  van  die  Acheron  bereik,  verwonder  hy  hom  oor  die 
groot  aantal  siele  wat  daar  vergader  is  en  hunker  om  oor  te  gaan;  die  toneel 
in  die  Inferno  is  feitlik  dieselfde.  In  die  /4ene/s  word  soos  volg  uitdrukking 
verleen  aan  die  omvangryke  sieleskaar: 

quam  multa  in  silvis  autumni  frigore  primo 
lapsa  cadunt  folia,  aut  ad  terram  gurgite  ab  alto 

quam  multae  glomerantur  aves,  ubi  frigidus  annus 
trans  pontum  fugat  et  terris  immittit  apricis. 

Aeneïs  VI.  309-12 


So  veel  soos  blare  in  die  woude  wat 
in  die  herfs  se  eerste  koue  fladder-val, 
of  soos  die  voëls  wat  uit  stormsee 
in  groot  getalle  land  toe  swerm,  as 
die  koue  jaargety  hul  drywe 
en  oor  die  see  na  sonnige  lande  stuur. 

Blanckenberg  1980:  174 


In  die  Inferno  klink  dit  só: 

Come  d’autunno  si  levan  le  foglie 
l’una  appresso  de  l’altra,  fin  che  ’l  ramo 
vede  a la  terra  tutte  le  sue  spoglie, 

similemente  il  mal  seme  d’Adamo 
gittansi  di  quel  lito  ad  una  ad  una, 
per  cenni  come  augel  per  suo  richiamo. 

Inferno  II  1.1 12-7 


En  nes  die  blare  een-een  afgewaai 
word  in  die  herfs  totdat  die  tak  die  grond 
besaai  sien  lê  met  sy  verworpe  mantel, 

val  hulle  een-een  van  die  oewer  af, 
die  bose  saad  van  Adam,  op  ’n  teken  - 
soos  op  die  roep  wat  lok,  die  valkie  val. 

In  die  Aeneïs  is  daar  ’n  blaar-similee  gevolg  deur  ’n  voël-similee  en  beide 
beeld  die  groot  getal  siele  uit;  in  die  Inferno  is  daar  ook  ’n  blaar-similee 
gevolg  deur  ’n  voël-similee,  maar  laasgenoemde  is  uit  die  kuns  van  die 
valkenier  en  illustreer  hoe  die  “bose  saad  van  Adam’’  van  die  wal  afval;  die 
vergelyking  is  hier  met  ’n  enkele  voël  en  het  niks  met  die  getal  siele  te 
make  nie. 

Singleton  (1 977  (B):  55)  bespreek  Dante  se  aanpassing  van  die  eerste  similee 
deurdat  hy  die  tak  verpersoonlik  - dit  “sien”  die  gestroopte  herfsblare  op  die 
grond.  Dante  gebruik  egter  nie  die  similee  van  swermvoëls  nie;  of  hy  dit 
oorweeg  het,  is  onweetbaar,  maar  dit  sou  in  elk  geval  onvanpas  gewees 
het.  Die  rede  daarvoor  is  te  vinde  in  die  terris  ...  apricis  (“sonnige  lande”) 
waarheen  die  jaargety  die  voëls  stuur-  dit  sou  heeltemal  onvanpas  gewees 
het  in  die  geval  van  die  verdoemde  siele  op  wie  dáar  hoegenaamd  geen 
aantreklike  vooruitsig  wag  soos  op  die  voëls  nie.  Fletcher  (1966:  58)  - wat 
glad  nie  na  Dante  se  navolging  van  Vergilius  verwys  nie  - stel  dit  netjies:  “It 
is  to  be  observed  that  here  the  two  similes  strike  different  notes.  The  leaves 
fall  and  die:  the  birds  pass  on  to  brighter  lands.  And  it  is  on  the  happier  note 
that  Virgil  ends.”  Vir  Dante  se  siele  is  daar  geen  “gelukkiger  noot”  nie  want 

hulle  is  verlore;  hulle  is  reeds  verby  die  poort  met  die  inskripsie  wat  hulle 
vermaan  het  om  alle  hoop  te  laat  vaar. 

Samevattend  dan:  Dante  (protagonis)  erken  Vergilius  se  onvergelyklike  sta- 
tus  as  digter  en  as  leermeester  en  model  vir  Dante  (digter); 

“O  de  li  altri  poeti  onore  e lume, 
vagliami  ’l  lungo  studio  e 'I  grande  amore 
che  m’ha  fatto  cercar  lo  tuo  volume. 

Tu  se’  lo  mio  maestro  e ’l  mio  autore, 
tu  se’  solo  colui  da  cu’  io  tolsi 
lo  bello  stilo  che  m’ha  fatto  onore.  ...” 

Inferno  I.  82-87 


“O,  eer  en  bakenlig  vir  ander  digters, 
mag  my  lang  bestudering  van  en  liefde 
vir  u verse  my  nou  tot  voordeel  strek! 

U is  my  meester,  u voer  oor  my  gesag; 

van  u alleen  het  ek  die  edel  styl 

wat  my  alreeds  met  eer  beloon,  ontvang.  ...” 

Maar  Dante  (digter)  erken  as  opperste  gesag,  in  Francesca  se  woorde,  die 
Drie-enige  God  van  die  Christendom,  ilre  de  l’universo  (“die  Koning  van  die 
heelal”;  Inferno  V.  91).  Die  skim  van  Vergilius  verwys  na  Hom  as  die 
imperadorcha  lá  sú  regna  (“die  Keiser  wat  daar  bo  regeer”;  lnferno\.  1 24), 
en  hom  nie  in  die  Hemel  toelaat  nie,  perch’  i’  fu’  ribellante  a la  sua  legge 
(“want  ek  was  in  opstand  teen  Sy  wet”;  Inferno  1. 1 25).  Waar  enigiets  in  die 
Aeneïs  dus  leerstellig  indruis  teen  die  Christelike  leer  is  dit  te  wagte  dat 
Dante  dit  sal  vermy  of  aanpas. 

Aantekeninge 

1.  Devoto  & Oli  s.v.  pietá  “1.  Sentimento  di  dolorosa  e premurosa  partecipazione  alla 
infelicitá  altrui”  (d.i.  “1 . Emosie  van  pynlike  en  besorgde  meelewing  in  die  ongelukkigheid 
van  ’n  ander”  met  ’n  aanhaling  uit  Petrarca  (1304-74)  ter  illustrasie  wat  spesiaal 
betekenisvol  is  aangesien  dit  bewys  lewer  van  die  betekenis  van  pietá  in  die  tyd  van 
Dante  (1265-1321). 

Die  semantiese  waarde  van  pietá  en  pio  word  netjies  geïllustreer  in  Kanto  XIII; 
selfmoordenaars  se  siele  is  in  verwronge  struike  vasgevang  en  wanneer  Dante  'n  tak 
breek,  word  hy  verwytend  aangespreek  deur  ’n  siel  aan  hom  heel  onbekend: 

Non  hai  tu  spirto  di  pietade  alcuno? 

Uomini  fummo,  e or  siam  fatti  sterpi: 
ben  dovrebb’esser  la  tua  man  piú  p/a, 
se  stato  fossimo  anime  di  serpi.” 

Inferno  XIII.  36-9 


“Waarom  my  so  beseer? 
Is  jou  hart  van  alle  meegevoel  ontbloot? 

Ons  was  mense  wat  verander  is  in  struike; 
al  was  ons  siele  dié  van  slange,  moes 

jy  liewer  meegevoeHoon  met  jou  hand!” 

2.  Vertalinqs  van  Dante  se  Inferno  aangehaal  uit  die  Afrikaanse  versvertalinq  van  Anna 
C.  Naudé. 

3.  Dante  was  ’n  vername  eksponent  van  die  poëtiese  beweging  bekend  as  dolce  stil 
nuovo  (soet  nuwe  styl).  Pietá  was  ’n  tematiese  woord  in  die  werk  van  hierdie  digters 
(Migliorini  1966:  93-4  en  121). 

4.  God  “is  never  named  in  Hell  - except  in  blasphemy”  (Singleton  1977  (B):  158,  n.  op 
InfernoX.  102);  “Christ  is  always  referred  to  in  Hell  by  circumlocution”  (Singleton  1977 
(B):  189,  n.  op  Inferno  XII.  36-45).  Maar  tog  waag  die  sentour  Nessus  in  Inferno  XII. 
119-120  ’n  regstreekse  verwysing:  “Colui  fesse  in  grembo  a Dio/  lo  cor  che  'n  su 
Tamisi  ancor  si  cola”,  “Daar’s  hy  wat  binne  Gods  omhelsing  destyds  die  hart  vermoor 
het/  waarvan  die  bloed  steeds  nog  drup  oor  die  Teems.” 

5.  Watter  twee  plekke  dit  is  wat  hier  aangedui  word  met  dieselfde  naam,  Feltro.  is  net  so 
onseker  as  die  identiteit  van  die  persoon  na  wie  verwys  word  as  “die  Windhond" 
{Veltro). 

6.  Oor  3 as  rituele  getal  in  die  Aeneïs,  vgl.  Austin  1977:  106,  n.  op  v.  229:  oor  die  100 
kanto’s  in  die  Komedie,  Singleton  1977  (B)  23,  n.  op  Inferno  II.  7-9;  oor  die  7 mure  om 
die  kasteel  waar  deugdelike  maar  ongeredde  siele  hul  bevind,  Singleton  1977  (B)  64, 
n.  op  Inferno  IV.  106-11;  en  in  die  algemeen  Cirlot  (1971)  s.v.  “Numbers”. 

Bibliografie 

Austin,  R.G.,  1977.  P.  Vergili  Maronis  Aeneidos.  Liber  sextus.  With  a Commentary  by  R.G. 
Austin.  Oxford:  Clarendon  Press. 

Bickersteth,  G.L.,  1951.  Dante's  Virgil  - a Poet's  Poet.  The  Twelfth  W.P.  Ker  Memorial 
Lecture  Delivered in  the  University  of  Glasqow  7th  December,  1950.  Glasqow:  Jackson, 
Son  & Co. 

Blanc,  L.G.,  1877.  Vocabolario  dantesco  o dizionario  critico  e ragionato  della  Divina 
Commedia  di  Dante  AlighierF.  Firenze:  G.  Barbéra. 

Blanckenberg,  N.A,,  1980.  Vergilius:  van  wapens  en  'n  man.  'n  Versvertaling  van  die 
Aeneïs.  Durbanville:  Boschendal. 

Cervigni,  D.S.,  1 989.  “L’Acheronte  dantesco:  morte  del  Pellegrino  e della  poesia."  Quaderni 
d italianistica,  vol.  X no.  1-2,  pp.  71-89. 

Cirlot,  J.E.  1971.  A Dictionary  of  Symbols^.  London:  Routledge. 

Dessau,  H.,  1902.  Inscriptiones  Latinae  selectae.  Berlyn:  Weidmann. 

Devoto,  G.,  & Oli,  G.C.,  1971.  Dizionario  della  Lingua  Italiana.  Firenze:  Le  Monnier. 

Fletcher,  F.,  1966.  Virgil  Aeneid  VI:  edited  with  Introduction  and  Commentary  by  Sir  Frank 
Fletcher,  M.A.  Oxford:  Clarendon  Press. 

Freccero,  J.,  1965.  Dante:  a Collection  of  Critical  Essays  Edited  by  John  Freccero. 
Englewood  Cliffs:  Prentice-Hall. 

Getto,  G.,  1968.  Letture  Dantesche  a cura  di  Giovanni  Getto.  Volume  Primo:  InferncF. 
Firenze:  Sansoni. 

Gonin,  H.L.,  1972.  Latyn  vir  die  hoërskool;  st.  VIII.  Pretoria:  Van  Schaik. 

L&S:  Lewis,  C.T.,  and  Short,  C.,  1879  (1969  herdruk.  A Latin  Dictionary.  Oxford:  Clarendon 
Press. 

Mazzoni,  G.,  1941.  “II  Canto  III  dell’lnferno;  lettura  di  Guido  Mazzoni’’  in  Getto,  G.,  1968. 
Letture  Dantesche  a cura  di  Giovanni  Getto:  Volume  Primo,  Inferno.  Firenze:  Sansoni. 

Migliorini,  B.,  1966.  The  Italian  Language.  London:  Faber.  (The  Great  Languages) 

Momigliano.  A.,  1 945.  Dante  Alighieri:  la  Divina  Commedia  commento  di  Attilio  Momigliano. 
Volume  1:  Inferno.  Firenze:  Sansoni. 

Musa,  M.,  1995.  Dante's  Inferno;  the  Indiana  Critical  Edition,  Translated  and  Edited  by 
Mark  Musa.  Bloomington:  Indiana  University  Press. 

Naudé,  A.C..  Afrikaanse  versvertaling  van  Dante  se  Goddelike  Komedie.  (Tot  dusver 
ongepubliseerd.) 

Provenzal,  D.,  1967.  Dante  Alighieri:  la  Divina  Commedia.  Commentata  da  Dino  Provenzal. 


59 


Inferno.  Verona:  Mondadori. 

Sansoni,  1988.  / dizionari  Sansoni:  Inglese-ltaliano,  Italiano-lnglese^.  Firenze:  Sansoni 
Editore. 

Singleton,  C.S.,  1960.  “In  Exitu  Israel  de  Exitu”,  in  Freccero  1965,  pp.  102-121, 

— , 1977  (A).  Dante  Alighieri,  The  Divine  Comedy,  Transiated,  with  a Commentary,  by 
Charles  S.  Singleton;  Inferno;  1.  Italian  Textand  Translatiorf.  Princeton  NJ:  University 
Press. 

— , 1977  (B).  Dante  Alighieri,  The  Divine  Comedy  Translated,  with  a Commentary,  by 
Charles  S.  Singleton;  Inferno;  2.  Commentar)A.  Princeton  NJ:  University  Press. 
Williams,  R.D.,  1972.  The  Aeneid  of  Virgil;  Books  1-6.  Basingstoke  and  London:  Macmillan. 
Williams,  R.D.,  1973.  The  Aeneid of  Virgil,  Books  7-12.  Basingstoke  and  London:  Macmillan. 

Universiteit  van  die  Oranje-Vrystaat 


Joan  Hambidge 

Vir  Patrick  Petersen,  ’n  vriend,  ’n  gedig: 
Lykdig 

Sou  jy  kan  voel  hoe  hierdie  vers,  hierdie  vers 
die  pyn  skandeer  van  iets  so  wrakkig 
as  ’n  lewe  wat  eindig  in  ’n  ambulans 
onbetyds  om  die  hartlongmasjien  te  haal, 

’n  suurstofmasker  of  intensiewe  eenheid  ... 

maar  die  digter  bly  asemhaal,  sy  hart  bly  klop 

in  sy  woorde,  in  die  intensiewe  eenheid  van  die  poësie. 

Twee  ‘Heilige  Sonnette’  van  John  Donne 
vertaal  deur  Andries  Wessels 


“Batter  my  heart ...” 

Hamer  my  hart  oop,  Drie-enige  God,  want 
U klop  maar  en  adem,  poets  en  herstel; 

Laat  my  staan  en  loop,  deur  my  neer  te  vel, 

Span  u krag  om  te  breek,  blaas  en  nuut  te  brand. 
Beleërde  stad  aan  ’n  vreemde  verpand, 

Stry  ek  om  U oor  my  mure  te  hel, 

Vergeefs,  want  rede  wat  u saak  moet  stel 
Bly  swak  en  gevange,  ontroue  gesant; 

Tog  het  ek  U lief,  wil  op  U bly  hoop, 

Maar  is  aan  u vyand  verloof,  toegesê, 

Skei  ons,  maak  los  of  sny  deur  die  knoop, 

Sleep  my  u tronk  in,  sluit  op  waar  ek  lê; 

Slegs  as  U my  boei,  word  ek  vry  in  u mag, 

En  ek  word  slegs  kuis,  as  U my  verkrag. 


“Death  be  not  proud  ...” 

Dood,  wees  nie  trots  nie,  al  noem  hulle  jou 
Magtig  en  kragtig,  want  jy  is  gewis 
Glad  nie  sterk  nie,  en  die  wat  jou  slagoffers  is 
Sterf  tog  nie,  selfs  ék  ontsnap  uit  jou  klou; 

As  slaap  en  respyt,  slegs  skadu’s  van  jou, 

Ons  verkwik,  des  te  meer  bring  jy  rus, 

En  die  wat  smag  na  sielslafenis 
Begeer  dat  jy  hul  in  jou  arms  toevou. 

Jy’s  ’n  slaaf  van  vorste,  skurke,  die  lot, 

Flenter  rond  saam  met  siekte,  oorlog  en  mag, 
Papawer  se  saad  het  ook  dwelmkrag, 

Is  jou  trots  dan  nie  dwaas,  misplaas  en  verspot? 
Na  ’n  kort  nag  se  slaap,  is  die  ewigheid  bloot 
Jou  einde,  want  Dood,  my  vriend,  dan’s  jy  dood. 

Lucas  Oosthuizen 
Klere 


Wat  het  nou  eintlik  verkeerd  gegaan  met  Antoinette?  Dit  is  die  vraag  wat 
Werner  Vogel  homself  al  baie  afgevra  het. 

Sy  pa  het  nogal  raad  gegee  toe  hy  begin  vrou  soek  het.  “Jong,  vat  hulle 
arm,  dan  luister  hulle  beter,”  was  sy  woorde.  Nie  dat  Werner  haastig  was 
om  vrou  te  vat  nie.  Hy  moes  immers  eers  sy  rekenmeestersonderneming 
op  die  been  kry. 

Hy  was  reeds  ’n  volwasse  38  toe  hy  vir  Antoinette  ontmoet  het.  Sy  was 
nogal  lank  vir  ’n  vroumens,  het  hy  gereken  toe  hy  haar  die  eerste  keer  by 
die  werk  opmerk.  ’n  Mooi  gesig  ook,  al  was  die  ken  so  effens  aan  die  kort 
kant. 

Om  met  haar  te  gesels,  was  nie  te  moeilik  nie.  Werner  was  immers  toe 
reeds  seniorvennoot  van  Vogel,  Weinstein  en  Knoesen  - geoktrooieerde 
rekenmeesters.  Toe  hy  dus  oor  die  lang  donker  klerk  begin  uitvra,  het  sy 
vennoot,  Nestet  Weinstein,  die  twee  op  die  plek  aan  mekaar  voorgestel. 
Hierna  het  dinge  vinnig  gebeur.  Eers  het  Werner  se  sekretaresse,  Marie 
Velthuysen  vir  die  eerste  keer  ná  tien  jaar  van  ononderbroke  diens,  siek 
geword.  Dit  was  ook  nie  net  griep  nie. 

“Daar  het  iets  liederlik  met  haar  liggaam  se  chemie  verkeerd  gegaan,”  het  ’n 
neuroloog-vriend  verduidelik.  Hy  het  aanbeveel  dat  ’n  semi-spastiese  Marie 
vir  ses  maande  bedrus  kry  en  behandeling  ontvang. 

“Sy  het  ’n  soort  van  ’n  toeval  gehad,”  het  een  van  die  ouer  tantes  tydens  tee 
verduidelik.  Marie  het  nooit  weer  teruggekeer  werk  toe  nie. 

Dit  was  Weinstein  wat  aan  die  hand  gedoen  het  dat  hy  Antoinette  as 
sekretaresse  aanstel.  “Jong,  sy  het  ’n  diploma  in  rekeningkunde  en  werk 
soos  ’n  esel,”  was  sy  woorde  aan  Werner. 

En  werk  kon  sy  werk.  In  die  aande  wanneer  hy  ná  sluitingstyd  boeke  ge- 
oudit  het,  het  sy  verseg  om  te  loop  voor  hy  klaar  was.  Sy  het  briewe  getik, 
geliasseer  en  selfs  die  kantoor  skoongemaak  as  sy  niks  meer  gehad  het 
om  te  doen  nie.  Dit  was  op  een  so  ’n  aand  dat  hy  besluit  het  om  haar  vir  ete 
by  ’n  restaurant  te  nooi. 

Ná  twee  glase  rooiwyn  het  hulle  heerlik  gesels  en  het  Antoinette  - wat  by 
die  werk  min  gepraat  het  - met  die  een  gevatte  kwinkslag  na  die  ander 
vorendag  gekom.  Ná  koffie  het  hy  besef  hy  hou  van  sy  sekretaresse.  Toe 
sy  hom  innooi  vir  nog  ’n  koppie  koffie  by  haar  woonstel,  was  hy  egter  nie 
voorbereid  op  wat  op  hom  gewag  het  nie. 

Die  woonstel  was  uiters  karig  gemeubileer.  Toe  hy  haar  uitvra  hieroor,  het 
sy  verduidelik  dat  sy  “swaar  grootgeword  het”  en  spaar  vir  ’n  motor. 
Werner  wou  weet  oor  die  swaarkry,  en  sy  het  vertel. 

Haar  pa,  ’n  spoorwegwerker  op  die  platteland,  het  op  ’n  dag  spoorloos 
verdwyn.  Haar  ma,  wat  ’n  huisvrou  was,  kon  geen  werk  op  die  dorp  kry  nie. 

Hulle  het  stad  toe  getrek  waar  sy  haar  einde  raad  tot  prostitusie  moes  wend 
om  haar  drie  dogters  van  kos  en  klere  te  voorsien.  Antoinette,  wat  die  slimste 
van  die  sussies  was,  het  met  ’n  beurs  by  ’n  technikon  gaan  studeer.  Toe  sy 
die  eerste  vakansie  by  die  huis  kom,  was  haar  ma  en  sussies  skoonveld. 
Sy  kon  hulle  hierna  nooit  weer  opspoor  nie. 

Hierdie  verhaal  het  ’n  ongekende  deernis  in  Werner  laat  opwel.  Hy  kon  later 
nie  presies  onthou  hoe  hulle  in  mekaar  se  arms  beland  het  nie.  Sy  het 
gehuil  en  hy  het  getroos,  het  hy  hom  verbeel,  of  was  dit  andersom?  Dit  was 
of  sy  kop  gedraai  het  toe  hy  haar  soen  en  hy  was  half  geskok  toe  hy  ’n  paar 
ure  later  sonder  klere  langs  haar  op  die  bed  wakker  word.  Sy  het  soos  ’n 
engel  geslaap  en  hy  kon  bloot  vaagweg  onthou  dat  hulle  seks  gehad  het. 
Dit  is  die  volgende  dag  dat  die  ding  met  klere  begin  het.  Antoinette  was 
gewoonlik  maar  half  valerig  aangetrek.  Toe  hy  oudergewoonte  die  volgende 
oggend  so  effens  vroeg  vir  werk  opdaag,  het  sy  hom  met  ’n  “morning  super 
lover”  gesoengroet. 

Dit  was  of  die  vrou  ’n  gedaanteverwisseling  ondergaan  het.  Sy  was  netjies 
gegrimeer.  ’n  Blink  baster-deurskynende  bloes  het  haar  borste  kwistig  ten 
toon  gestel  en  haar  romp  het  ’n  spleet  gehad  wat  byna  tot  aan  die  hemel 
gestrek  het. 

En  dan  was  daar  die  aandag.  Sy  het  ewe  skielik  sy  das  begin  regtrek  en 
selfs  sy  hand  gedruk  as  hy  ’n  belangrike  kliënt  moes  sien.  Hulle  het  nog  so 
’n  paar  keer  gaan  eet  - en  in  haar  woonstel  oornag  - voordat  hy  haar  gevra 
het  om  verloof  te  raak. 

Die  verlowing  was  maar  ’n  treurige  affêre.  Sy  vennote  - wat  ook  maar  Werner 
se  enigste  vriende  was  - was  half  ongemaklik  toe  Antoinette  hulle  op  die 
naam  begin  aanspreek.  Van  die  mense  wat  Antoinette  genooi  het,  het 
niemand  opgedaag  nie.  “Soos  die  kantoor  met  ’n  ander  power  structure,” 
het  Nestet  Weinstein  laat  hoor. 

Werner  en  Antoinette  is  kort  daarna  getroud.  Dinge  het  vir  ’n  ruk 
klopdisselboom  gegaan.  Antoinette  se  tabberds  het  die  koppe  laat  draai. 
Teenoor  Werner  was  sy  die  liefdevolheid  vanself  en  het  met  nog  groter 
oorgawe  gewerk. 

Werner  was  uit  die  veld  geslaan  toe  Nestet  - met  ’n  frons  op  die  voorkop  - 
hom  op  ’n  dag  vir  koffie  by  die  eetplek  om  die  hoek  nooi.  Dit  was  nie  in 
Weinstein  se  aard  om  geld  te  spandeer  nie,  en  veel  van  ’n  sosiale  wese 
was  hy  ook  nie. 

“Jong,  daar  is  probleme  met  jou  vrou,”  het  hy  sonder  omhaal  gesê  nadat 
hulle  die  koffie  bestel  het.  “Sy  het  die  klerke  so  die  moer  in,  dat  hulle  dreig 
om  almal  te  loop.” 

“Wat  bedoel  jy?”  het  Werner  gevra.  Weinstein  se  verduideliking  was 
ongelooflik. 

“Sy  het  blykbaar  gister  ’n  vergadering  belê  en  aan  hulle  gesê  dat  alles  wat 
hulle  doen  in  die  vervolg  deur  haar  goedgekeur  moet  word.  Volgens  haar, 
het  jy  die  opdrag  gegee.” 

Werner  kon  sy  ore  nie  glo  nie.  Weinstein  se  raad  dat  sy  eerder  moet  ophou 
werk-“jy  weet ’n  man  en  vrou  in  dieselfde  plekveroorsaakaltyd  probleme’’ 
- was  nie  vir  hom  aanvaarbaar. 

“Ek  wil  eers  uitvind  wat  aangaan,”  het  hy  aan  Weinstein  gesê.  “Sy  is  ’n  dem 
goeie  sekretaresse  en  ek  glo  dit  eenvoudig  nie.” 

Terug  by  die  kantoor,  het  Antoinette  selí  Weinstein  se  uitsprake  bevestig. 
“Die  klerke  is  slapgat  en  dit  is  tyd  dat  jy  as  senior  vennoot  hulle  begin 
vasvat,”  het  sy  verduideiik.  Daar  was  ’n  kliënt  om  hom  te  sien,  en  hy  besluit 
om  die  saak  by  die  huis  uit  te  praat. 

By  hui  woonplek  het  ’n  andersins  sagmoedige  Antoinette  in  ’n  vreemde 
weerbarstigheid  losgetrek.  “Hulle  skinder  almal  agter  jou  rug  en  doen  die 
hele  dag  fokól,”  het  sy  haar  optrede  verduidelik.  Hoe  meer  Werner  verduidelik 
het  dat  sy  nie  so  kon  optree  nie,  hoe  moeiliker  het  sy  geraak. 

“Jy  is  net  so  slapgat,  en  as  ek  nie  dinge  vir  jou  begin  uitwerk  nie  gaan  hulle 
jou  rot  en  kaal  steel,”  het  sy  op  ’n  koi  laat  hoor. 

Dié  aand  het  hy  in  die  spaarkamer  geslaap.  In  die  nanag  het  sy  by  hom 
ingekruip  en  huilend  om  verskoning  gevra.  “Miskien  is  dit  tyd  dat  ons  met  ’n 
gesin  begin,”  het  sy  deur  groot  trane  geprewel.  “Dit  is  ’n  goeie  idee,”  het  hy 
gesê.  “Laat  staan  maar  die  dinge  by  die  werk  vir  my.” 

Die  volgende  dag  het  sy  by  die  huis  gebly  en  het  hy  vir  ’n  ander  sekretaresse 
adverteer.  Binne  twee  dae  is  ’n  middeljarige  Swanepoel-vrou  - met  hope 
ondervinding  - aangestel.  Almal  by  die  werk  was  sigbaar  verlig. 

Vogel,  Weinstein  en  Knoesen,  geoktrooieerde  rekenmeesters,  se 
bedrywighede  het  hierna  soos  gewoonlik  aangegaan.  By  Werner  Vogel  se 
huis  was  dinge  egter  nooit  weer  dieselfde  nie. 

Die  eerste  ding  wat  hom  opgeval  het,  is  dat  Antoinette  van  al  haar  kantoorklere 
ontslae  geraak  het.  In  die  plek  daarvan  is  los  moederlike  rokke  aangeskaf. 
’n  Babakamer  is  onmiddellik  ingerig  waartydens  geen  koste  ontsien  is  nie. 
Toe  Weinstein  die  eerste  keer  dié  kamer  sien,  kon  hy  sy  oë  nie  glo  nie.  “Dit 
lyk  of  sy  nie  eers  sal  hoef  hospitaal  toe  te  gaan  nie,”  het  hy  op  sy  droë 
manier  aan  sy  vennoot  gesê.  Dit  het  Werner  nie  gepla  nie.  Antoinette  was 
immers  gelukkig. 

Dit  was  Maria  Shole,  Werner  se  huishoudster,  wat  met  die  vreemde  profesie 
vorendag  gekom  het.  Een  oggend  terwyl  sy  ontbyt  aan  Werner  voorgesit 
het,  het  sy  bloot  gesê;  “Antoinette  sal  nie  vat  nie,  Werner.” 

Die  ginekoloog  wat  Antoinette  kort  hierna  gaan  sien  het,  het  hierdie  uitspraak 
bevestig.  “Julle  sal  nie  kan  kinders  hê  nie,”  het  hy  gesê.  “Antoinette  se 
eierstokke  het  nooit  ten  volle  ontwikkel  nie.” 

Sy  wou  niks  weet  van  kinders  aanneem  nie.  “Jy  weet  nie  wat  jy  kry  nie,” 
was  haar  argument.  Werner  het  ’n  ander  werk  voorgestel,  maar  daarvan 
wou  sy  ook  niks  weet  nie.  “As  ek  nie  weer  my  ou  werk  kan  terug  kry  nie,  sit 
ek  eerder  by  die  huis,”  het  sy  gesê. 

Sy  het  nie  lank  gesit  nie.  Toe  hy  op  ’n  aand  by  die  huis  aankom,  het  sy  drie 
tennisrokke  aan  hom  gewys  wat  sy  dié  dag  vir  haar  aangeskaf  het. 

“Ek  het  nie  geweet  jy  speel  tennis  nie,”  was  sy  kommentaar. 

“Ek  speel  nie,  maar  ek  gaan  nou.  Jy  kan  nie  van  my  verwag  om  die  hele 
dag  hier  by  die  huis  te  sit  nie.” 

Dit  was  die  begin  van  die  tennisfase.  Werner  moes  ’n  tennisbaan  laat  bou 
en  ’n  afrigter  huur.  Hy  het  nie  omgegee  nie.  “Dit  was  vir  haar  ’n  groot  skok 
om  te  hoor  dat  sy  nie  kan  kinders  hê  nie,”  het  hy  aan  Weinstein  verduidelik. 
“Hoekom  sluit  sy  nie  by  ’n  klub  aan  nie?”  wou  Weinstein  weet.  “Ag  sy  moet 
immers  eers  leertennis  speel.  Jy  weet  hoe  groot  perfeksionis  sy  is,”  was 
Wernerse  verweer. 

Die  afrigter,  ene  Charles  Moerdyk,  was  hierna  pal  aan  Antoinette  se  sy. 
Totdat  Maria  Shole  op  ’n  dag  - weer  tydens  ontbyt  - aan  Werner  gesê  het: 
“Jong,  Antoinette  en  Charles  speel  nie  net  tennis  nie.” 

Toe  Werner  haar  hieroor  konfronteer,  het  sy  hom  so  uitgeskel  dat  die  bure 
die  polisie  ontbied  het.  “Jy  vertrou  my  nie,  jou  bliksem.  Wie  se  skuld  is  dit 
dat  ek  hier  by  die  huis  sit?”  het  sy  gesê.  In  die  proses  het  sy  feitlik  al  die 
breekgoed  teen  die  kombuismuur  stukkend  gegooi  en  gedreig  om  Maria  af 
te  dank. 

Nadat  ’n  verleë  Werner  aan  die  polisie  verduidelik  het  dat  hulle  net  “gestry” 
het,  het  hy  weer  in  die  spaarkamer  gaan  slaap.  In  die  vroeë  oggendure  het 
sy  weer  teen  hom  aangestuwe  en  om  verskoning  gevra. 

“Ek  sal  nooit  ontrou  wees  aan  jou  nie  Bokkie,”  het  sy  huilend  gesê.  “As  jy 
dink  ek  verneuk  jou,  sal  ek  vir  my  ’n  ander  stokperdjie  kry.” 

Die  aand  toe  hy  by  die  huis  kom,  het  sy  hom  in  ’n  perdrybroek  en  stewels 
ingewag.  “Ek  het  dit  vandag  in  die  stad  gesien,  lyk  ek  nie  goed  daarin  nie?” 
het  sy  gevra. 

Dit  het  goed  gegaan  met  die  perdry.  Haar  perd  se  naam  was  Lucky  en  sy 
kon  nie  uitgepraat  raak  oor  hoe  ’n  wonderlike  dier  hy  was  nie. 

Teenoor  Werner  was  sy  ook  weer  lieftallig,  soos  van  ouds,  en  het  selfs 
daarop  aangedring  dat  hy  Maria  ’n  verhoging  gee. 

Dinge  het  begin  lol  toe  sy  tot  die  bestuur  van  die  perdryklub  verkies  is. 

Sy  het  Werner  op  ’n  dag  by  die  kantoor  gebel  en  hom  meegedeel  dat  sy 
klaar  was  met  perde.  “Hulle  wou  niks  daarvan  weet  dat  almal  verplig  word 
om  klubkleure  te  dra  nie,”  het  sy  verduidelik.  Sy  was  hoogs  ontstoke  en 
Werner  was  maar  te  bly  toe  hy  die  aand  by  die  huis  kom  en  sien  dat  die 
kombuis  dit  nie  weer  ontgeld  het  nie. 

Hy  het  effens  geskrik  toe  sy  met  ’n  motorfietsuitrusting  aan  uit  die  slaapkamer 
kom.  “En  dié?”  wou  hy  weet.  “Is  dit  nie  pragtig  nie,  Bokkie,”  het  sy  laat  hoor. 
“Alles  leer.  Ek  kon  dit  nie  weerstaan  nie  en  het  sommer  vandag  by  ’n 
motorfietsklub  aangesluit.” 

Die  volgende  dag  is  die  motorfiets  afgelewer.  Antoinette  het  verduidelik  dat 
die  klublede  haar  sommer  vir  ’n  lisensie  sou  touwys  maak.  “Dit  is  nie 
gevaarliker  as  ’n  motor  nie,”  het  sy  sy  beswaar  afgemaak. 

Sy  het  nie  haar  leerbroek  aangehad  toe  sy  ’n  paar  maande  later  met  die 
einste  motorfiets  verongeluk  het  nie.  Maria  het  later  vertel  dat  Antoinette 

hoogs  ontstoke  was  dat  die  kleremaker  die  oggend  van  die  ongeluk  nie 
betyds  haar  broek  vir  ’n  breakfast  run  kon  aflewer  nie.  Hy  moes  dit  glo  op 
die  middel  invat. 

Sy  is  daar  vort  met  ’n  leerbaadjie  en  haar  perdrybroek.  Een  van  die 
motorfietsryers,  ene  Harry,  het  die  ongeluk  aan  Werner  beskryf.  “Ek  was 
besig  om  by  haar  verby  te  ry,  toe  sy  ewe  skielik  haar  hakke  in  die  kant  van 
die  motorfiets  inkap,”  het  hy  vertel.  “Ek  kon  sweer  sy  het  iets  soos  Lucky 
geskree  voor  sy  geval  het.” 

Die  motorfietsklub  het  die  volgende  dag  ’n  krans  gelê  teen  die  paal  waarteen 
Antoinette  haarte  pletter  gery  het. 

By  die  begrafnis  het  ’n  vrou  in  ’n  rolstoel  haarself  as  Antoinette  se  ma 
voorgestel.  “Ons  het  vir  jare  nie  geweet  waar  sy  is  nie,”  het  sy  aan  Werner 
vertel.  “Ons  het  haarfoto  in  die  koerant  gesien.” 

Die  man  wat  haar  rolstoel  gestoot  het,  het  gesê  hy  was  Antoinette  se  broer 
en  ’n  neuroloog  van  beroep.  Toe  hy  sy  ma  vir  ’n  rukkie  alleen  by  die  graf 
laat,  het  hy  aan  Werner  vertel  dat  sy  ma  siek  geword  het  toe  Antoinette  by 
die  huis  weg  is. 

“Daar  het  iets  met  haar  chemie  verkeerd  gegaan.  Sy  was  vir  ’n  tyd  lank 
heeltemal  spasties,”  het  hy  verduidelik.  “My  pa  was  ook  ’n  dokter  en 
Antoinette  was  sy  ontvangsdame.  Hy  het  op  ’n  dag  ’n  toeval  by  die 
spreekkamer  gekry.  Hulle  kon  nooit  mooi  uitvind  waaraan  hy  dood  is  nie.” 

I Barend  J.  Toerien 

t Poësie-vertaling  - en  klippe  in  die  skoen  met 
resensente 


Cruel  clever  cat 


Wrede,  slim  kat 


Sally,  having  swallo\wed  cheese, 

Directs  down  holes  the  scented  breeze, 
Enticing  thus  with  baited  breath 
Nice  mice  to  an  untimely  death 

Geoffrey  Taylor 


Sally  met  haar  kies  vol  kaas 
se  asem  in  gate  afgeblaas 
lok  muisies  uit  om  in  haar  maag 
te  vind  ’n  vroeë  sarkofaag. 

My  vertaling  (Gedigte  1960) 


Bogenoemde  soort  “Engelse”  humor  het  vir  Antonissen  laat  sê:  “Toerien 
moet  tog  net  nie  probeer  snaaks  wees  nie,”  of  so  iets. 

Goethe  het  gemeen  daar  is  drie  soorte  vertalings  van  poësie:  a)  Die 
akademiese,  waarby  net  die  idee  van  die  oorspronklike  in  prosa  weergegee 
word;  b)  Die  “parodiese”,  soos  hy  meen  bedryf  word  deur  die  Franse  as 
“belles  infidéles”;  en  c)  die  volmaakte,  wat  betekenis,  retoriek  en  ritmiek 
van  die  oorspronklike  weergee. 

Dis  ’n  gangbare  klassifikasie,  maar  wat  moet  beklemtoon  word,  is  dat  met 
alle  metodes  die  toon  van  die  oorspronklike  digter  behou  moet  word. 

Ek  begin  met  die  derde  metode  van  Goethe.  Hier  probeer  die  vertaler  die 
digter  se  woorde  asook  sy  versvorm  (plus  dinge  soos  ritme,  assonansie, 
rym  - binne-,  end-,  staf-  of  halfrym)  - te  reproduseer.  (Die  “vrye  vers”  lewer 
nie  hierdie  probleme  op  nie.) 

Dergelike  getrouheid  aan  die  oorspronklike  kan  dikwels  op  ’n  koue  en  dooie 
patat  uitloop;  tog  is  dit  die  metode  wat  ek  altyd  probeer.  As  die  oorsetting 
vormgewys  nie  wil  “kom”  nie,  abdikeer  ek  pronto,  en  is  dus  ’n  uitsoekerige 
amateurvertaler.  Anders,  as  sê  maar  rriet  deursetting  van  ’n  Dorothy  Sayers 
vir  haar  Engelse  Chanson  de  Roland  waar  sy  dit  regkry  om  die  tien-sillabiese 
reëls  te  laat  eindig  in  assonansie,  volgehou  vir  elke  “laisse”  (stanza).  Of  by 
ons  N.A.  Blanckenberg  se  genotvolle  vyfvoetige  jambiese  Vergilius.  Ek 
hoor  Rosa  Nepgen  se  Dante  is  glo  uitstekend.  (Ek  ken  nie  Italiaans  nie.) 
As  ’n  voorbeeld  van  ’n  probeerslag  “getroue”  vertaling  wil  ek  wys  na  myne 
van  Merrill  Moore  se  ligswaar(lig?  swaar?)  sonnet  in  omslagtige  spreektaal. 
Die  “urbaanse”  sofistikeerdheid  van  sy  werk  het  ek  altyd  aantreklik  gevind, 
hy,  ’n  mediese  dokter  en  digter  van  ver  oor  die  5000  sonnette.  Die  een  hier 
met  sy  ernstige  swart  humor,  met  iets  van  die  sinistere  - of  is  dit  bloot 
gekskeer?  - en  sy  lang  ingewikkelde  sinne  is  wel  ’n  groot  gedoen  oor  niks. 
Maar  in  die  huis  van  poësie  is  vele  woninge,  en  iets  wat  swaar  is  om  te 
begryp  vir  ons  akademici. 

Sonnet 


Why  He  Stroked  the  Cats 

He  stroked  the  cats  on  account  of  a spe- 
cific  cause, 

Namely,  when  he  entered  the  house  he 
felt 

That  the  floor  might  split  and  the  four  walls 
suddenly  melt 

In  strict  accord  with  certain  magic  laws 

That,  it  seemed,  the  carving  over  the  front 
door  meant, 

Laws  violated  when  men  like  himself 
stepped  in, 

But  he  had  nothing  to  lose  and  nothing  to 
win, 

So  in  he  always  stepped.  Before  him  went 

Always  his  shadow.  The  sun  was  at  his 
back. 

The  ceilings  were  high  and  the  passage- 
way  was  so  black 

That  he  welcomed  the  great  cats  who 
advanced  to  meet  him, 

The  two  of  them  arching  their  soft  high 
backs  to  greet  him; 

He  wouid  kneel  and  stroke  them  gently 
under  their  jaws, 

All  that  is  mentioned  above  being  the 
cause. 

Merrill  Moore 


Hy  het  die  katte  gestreel  om  ’n  spesifieke 
rede 

naamlik,  as  hy  die  huis  instap  het  hy 
gevoel 

dat  die  vloer  kan  oopskeur  en  die  mure 
wegspoel 

streng  volgens  vooruit-bepaalde  tower- 
sekerhede: 

dat  die  houtbeeldjie  bo  die  voordeur 
miskien 

oortrede  wette  beteken  as  iemand  soos 
hy  intrap. 

Maar  hy  het  niks  om  te  wen  of  te  verloor 
nie.  Dus  stap 

hy  altyd  binne.  Sy  skaduwee  is  altyd  te 
sien 

voor  hom  uit.  Die  son  is  agter  hom. 

Die  plafon  is  hoog  en  donker  die  gang, 
daarom 

is  hy  bly  dat  die  katte  gereeld  hom  kom 
ontmoet 

dat  die  twee  hul  rúens  hoog  krom  maak 
in  ’n  groet. 

Daarom  kniel  hy  altyd  en  streel  hul 
benede 

die  keel,  al  hierdie  bogenoemde  dinge 
omrede. 

Uit:  lllusies,  elegieë,  oorveë, 
transfusies  (1975) 


T.T.  Cloete  in  Tydskrif  vir  geesteswetenskappesonóer  hierdie  vertaling  uit 
weens  “knallende  rymwoorde,  ’n  gestremde  ritme  en  verwronge  taal,”  en 
haal  die  slotkoeplet  aan  as  bewys.  Ook  verdoem  hy  my  vertaling  Die 
seevaarder  u\\  die  oud-Engels  vir  die  “argaïese  taal”  en  tel  wragtag  “nie 
minder  as  ’n  dertigtal  samestellinge”,  en  dit  terwyl  ek  juis  daardie 
samestellinge  plus  die  uitspattige  metafore,  grootsprakerigheid  probeer 
weergee  het,  en  terselfdertyd  die  drie  strafryme  per  reël.  Dan  is  my  vertaling 
seker  maar  ’n  koue  patat  (en  Ezra  Pound  s’n  van  dieselfde?).  Cloete  het  die 
hele  boek  verdoem  volgens  herdie  vertalings,  sonder  om  blykbaar  agter  te 
kom  dat  hulle  vertalings  is,  en  kanoniseer  sy  uispraak  net  so  in  Die  Afrikaanse 
literatuur  sedert  1960,  en  in  SESA  se  supplement. 

By  ons  is  die  suksesvolste  “getroue”  vertalings  dié  van  Breyten  in  Engels 
uit  sy  eie  werk  {Judas  eye). 

Goethe  se  tweede  kategorie,  wat  hy  verkeerdelik  “parodies”  noem,  meen 
ek  is  waar  die  vorm  van  die  oorspronklike  nie  noodwendig  behoue  bly  nie, 
waar  die  klankwaardes  nie  probeer  nagevolg  word  nie,  waar  wat  gesê  word 
selfs  verander  word.  Maar  die  toon  van  die  digter  bly  behoue. 

Hierdie  vertalings  of  liewer  verwerkings  kan  baie  bevredigend  wees  en  die 
vreemde  digter  kan  nuut  en  tuis  laat  “lê”  in  die  nuwe  taal,  want  ’n  vertaalde 
gedig  moet  bowenal  ’n  nuwe  gedig  wees  wat  op  sy  eie  voete  kan  staan.  So 
het  Pound  vir  Sextus  Propertius  laat  neutvars  herleef  in  sy  Homage,  ten 
spyte  van  die  knaende  veroordelinge  van  Latyniste  weens  die  “ontrouheid” 
aan  die  oorspronklike.  Dieselfde  herskeppinge  het  hy  ook  gedoen  uit  die 
Chinees,  Provensaals  en  Italiaans,  in  tydgenootlike  Amerikaans. 

Hierdie  proses  van  “aanpassing”  word  nog  verder  en  amper  skaamteloos 
gevoer  deur  Robert  Lowell  met  sy  bundel  Imitations.  Hy  skroom  nie  om 
stanzas  se  volgorde  te  verander  nie,  of  van  hulle  uit  te  laat  of  selfs  by  te 
voeg  nie.  En  die  resultaat?  Pragtig  en  uiters  bevredigend. 

By  ons  is  daar  Uys  Krige  wat  Afrikaanse  poësie  so  eindeloos  verryk  het 
met  sy  vertalings  uit  die  Latynse  tale.  Kyk  net  die  goeie  invloed  op  Ingrid 
Jonker.  Maar  sy  swakte  was  om  aan  te  voeg  by  die  oorspronklike,  veral  as 
die  ryme  te  lekker  kom.  So  borduur  hy  voort  met  Prévert  se  slakgedig  se 
enkele  reël  (“Mais  voilá  le  soleil”)  en  rek  dit  uit  tot  ’n  kwatryn  (“Maar  die  son 
roep  hulle  toe  / (hy  staan  hoog,  hy  is  wit  / en  hy  lag  en  hy  lag  / met  sy 
glansende  gebit”).  My  Engelse  vertaling  vir  daardie  reël  as  “But  the  sun  the 
sun  was  there”  {The song of  the snails ...  Carrefour  Press,  1993)  vind  Joan 
Hambidge  “te  prosaïes”  {Beeld,  1 6 Junie  1 994).  Miskien  moes  sy  met  Prévert 
gaan  praat  het. 

In  Afrikaans  is  Blum  se  aanpassings/vertalings  uit  Belli  onoortrefbaar.  Dié 
van  ons  wat  Italiaans  nie  magtig  is  nie  moet  bepaald  Anthony  Burgess  se 
dergelike  aanpassings  in  sy  ABBA  ABBA  nagaan  om  te  sien  hoe  briljant 
bekkig  Blum  is. 

Kom  ons  kyk  na  en  geniet  nog  ’n  verwerking  deur  Blum,  ’n  Slauerhoff- 
sonnet  in  Engels  wat  in  Ons  e/fdee/ (Maart  1966)  verskyn  het.  Hier  pas 
Blum  die  woorde  by  homself  aan,  sonder  om  Slauerhof  enigsins  ontrou  te 
wees.  Slauerhof  moes  vir  Blum  ook  simpatiek  gewees  het  weens  sy 
“wortelloosheid”. 


Ziekentroost 

Pizarro  had  de  vijftig  overschreden 
En  weinig  roem  behaald  uit  veel  gevaar: 
Zijn  eerste  vrouw  droeg  veeren  in  het 
haar 

En  op  zijn  kleinen  akker  werkte  een 
tweede. 

Hij  stond  bekend  als  drieste  moordenaar, 
Geen  wet  haast  die  hij  niet  had 


Cold  Comfort 

Pizarro  at  fifty  had  known  much  test, 

Though  full  of  wounds  he  had  won  little 
fame: 

His  first  wife  wore  no  cloth  to  hide  her 
breast, 

The  second  hardly  could  pronounce  his 
name. 

There  was  no  law  that  he  had  not  trans- 
gressed. 

overtreden, 

Maar  dat  behoorde  tot  de  goede  zeden 
Op  Hispanolia  - hij  was  vijftig  jaar. 

Toen  kwam  de  kans:  met  een  vermolmd 
karveel 

Maakte  hij  de  reis  die  niemand  vóór  hem 
deed, 

Veroverde  met  honderd  man  Peroe. 

Vijftig  was  hij,  ik  dertig  maar:  wie  weet 
Ontdek  ik  niet  het  zesde  werelddeel, 

Al  ben  ik  nu  na  een  paar  stappen  moe? 

J.J.  Slauerhoff 
(1898-1936) 


No  virtue  to  which  he  could  lay  a claim: 

Though  early  colonists  were  free  from 
shame 

He  vaguely  felt  that  he  had  failed  some 
test. 

Then  came  his  chance:  with  a rotten 
caravel 

He  made  the  journey  none  had  dared  be- 
fore 

And  with  a hundred  men  conquered  Peru 

He  was  fifty,  I “a  mere”  forty.  Well, 

Perhaps  there’s  still  a world  for  me  to 
explore, 

Though  all  steps  tire  me  now,  even  a few. 

J.J.  Slauerhoff. 

(Translated  by  Peter  Blum) 


Goethe  se  eerste  kategorie,  die  van  oorsetting  van  gedigte  in  prosa,  kan 
ook  bevredigend  wees,  maar  iets,  iets  soos  die  poësie  self?  gaan  verlore. 
Hierdie  metode  “werk”  by  epiese  poësie,  by  die  vertelling  van  ’n  verhaal, 
soos  bv.  E.V.  Rieu  se  Odyssey,  die  Yslandse  sages  in  Engels,  of  die 
Nibelungenlied  in  Engels  deur  A.T.  Hatto  of  in  moderne  Duits  in  Fischer 
Verlag. 


Die  vertaling  van  poësie  is  ’n  wye  onderwerp  en  een  wat  baie  sieninge 
inhou.  Hierdie  stuk  van  my  was  ’n  persoonlike  reaksie  op  resensente.  Dat 
hulle  nie  die  vertalings  met  die  oorspronklike  werk  vergelyk  nie  sê  baie  van 
ons  kulturele  geïsoleerdheid. 

Dan  moet  mens  ook  vra:  waarom  poësie  vertaal?  ’n  Mens  wil  die  plesier  in 
die  oorspronklike  deel,  dit  in  jou  eie  taal  geniet.  En  terselfdertyd  jou  eie 
spiere  oefen.  En  die  vreemde  digter  aan  jou  eie  mense  voorstel.  Hierdie  is 
’n  paar  redes  en  ook  meer  as  genoeg. 

Eugene  Hayman 
In  Memoriam 

’n  bekende  sakeman 
is  vanoggend  bank  toe 
fortijin  in  die  hand 
( ) 

die  punt  van  ’n  rooíkoeël 
skryf  sy  leweloosheid  later 
in  hoofletters  op  die  voorblaaie 
aktetas  in  die  hand 

Shannon  Hoon  (Blind  Melon) 
het  gisteraand  getrip  en  ge-ÓD 
die  wurggreep  van  die  soet  gif 
nog  klam  om  sy  hart 
en  met  ’n  TV-flits  as  vroedvrou 
baarsy  blou  liggaam 
’n  muse 

naald  in  die  arm 

’n  ou  man  is 

vanmiddag 

dood. 

Spieëltjie  spieëltjie  2 
(the  reprisal  of  Narcissus) 

’n  model  staar  vurig 
in  die  spieël 

haar  sensitiewe  minnaar 
weer 

borrel  ’n  orgasmiese  gil 
uit  haar  naakte  keel 
land  soos  ’n  valskerm 
teen  die 
badkamerteëls 


’n  piksoentjie 
en  ’n  “ek  is  lief  vir  jou’’ 
poeierdie  krakies  toe 
in  haarbotticelli-refleksie 

nog  ’n  beeldskone  dag  breek 
binne  haarhiperbool 

Felicity  Hofmeyr 

“Life  is  like  a merry  go  round” 

die  berg  het  in  rook  opgegaan 
die  dag  toe  die  pas  gesluit  is 
en  ek  naby  bergville  - witsieshoek 
(’n  ompad)  jou  teen  hange  voel 
en  reukvan  perdrystewels 
lank  na  ]y  weg  is 
in  kamer  bly  hang 
kruip  jy  terug 
in  sirkels  van  die  maan 
en  slaggate  van  die  pad 

sorry,  dis  gesluit 

Los  gedagtes  op  kantoor 

kantoorgebonde  in  sellose  tronk 
voëls  buite,  ’n  duif  op  die  balkon 
iets  aards  om  te  onthou  en  hoor 
(perdepote  galop) 
hings  wat  merries  dek 
op  dae,  bakhand  alleen 

Wilna  Meyer 

Kom  kuier  vir  my 

ek  pluk  vir  jou  vye 

koel  vroegoggendvye 

in  repe  trek  ek 

die  growwe  groen  af 

dit  lê  in  my  hand 

’n  klein  wit  doekpoeding 

ek  breek  dit 

die  sagte  pienk 

puntigheid  lêoop 

onder  jou  tande  kraak 

bars  hulle  soos  reëndruppels 

op  jou  kaal  rug 

kom  kuier  vir  my 

ek  wil  so  graag 

vir  jou  vye  pluk 

Christo  Lombaard 

Uittreksel  uit  Navoringsverslag  ^ ~ • o‘ : 

Planeet  Aarde 

Dit  bring  ons,  geagte  lede  van  die  Interplanetêre  Raad,  by  die  volgende 
punt  op  ons  lys  van  waarnemings: 

Oer-kulture!e  restante  in  die  huidige  kuituur  op  Pianeet  Aarde:  vuur. 

’n  Baie  interessante  fenomeen  wat  ons  tydens  ons  ondersoektydperk  onder 
die  sogenaamde  homo  sapiens  aangetref  het,  is  die  gebruik  dat  ’n  klein 
hoeveelheid  smeulende  organiese  materiaal  rondgedra  word.  Dit  blyk  ’n  baie 
wyd  verspreide  verskynsel  te  wees.  Hier  herinner  die  Ondersoekspan  van 
Twaalf  graag  die  Raad  daaraan  dat  ons  die  meeste  van  die  groot  eilande 
van  Planeet  Aarde  besoek  het,  en  telkens  het  ons  hierdie  kulturele  rite 
teëgekom. 

Hierdie  gebruik  kruis  nie  alleen  die  relatief  groot  waterskeiding  tussen  Planeet 
Aarde  se  eilande  nie,  maar  dit  skyn  ook  die  kulturele  grense  tussen  die 
reeds  bespreekte  groepe  homo  sapienste  oorbrug.  Tog  blyk  die  verskynsel 
nie  ’n  baie  sterk  verenigende  faktor  te  wees  nie.  Ons  het  naamlik  ernstige 
konfliksituasies  waargeneem  waar  hierdie  ritus  by  al  die  betrokke  territoriaal- 
kompeterende  groepe  gemanifesteer  het,  sonder  dat  dit  ’n  faktor  tot 
versoening  blyk  te  wees. 

Hierdie  feit  spreek  egter  teen  die  klaarblyklike  sorg  waarmee  baie  eksemplare 
homo  sapiensd\e  rolletjies  gedroogde  organiese  materiaal  hanteer.  Telkens 
is  waargeneem  hoedat  aan  die  een  punt  van  die  rolletjie  gesuig  word,  sodat 
die  groter  hoeveelheid  suurstof  wat  sodoende  deur  die  ander  punt  van  die 
rolletjie  beweeg,  die  smeulende  organiese  stowwe  tot  ’n  helder  rooi  kooltjie 
laat  gloei.  Hierdie  regulerende  optrede  verseker  sodoende  dat  genoeg  hitte 
behoue  bly  om  die  organiese  materiaal  binne  die  ontvlammingsdrempel 
daarvan  te  hou. 

Verder  blyk  die  belang  van  hierdie  gebruik  ook  uit  die  groot  mate  van 
opofferings  wat  daarmee  gepaard  gaan.  Ons  biologiese  meetinstrumente 
het  naamlik  vasgestel  dat,  pas  na  bovermelde  suigaksie,  dié  spesie  se 
bloeddruk  verhoog,  hartklop  versnel,  en  longe  verwerpingsreaksies  ten 
opsigte  van  ingesuigde  partikels  vertoon,  om  maar  ’n  paar  onmiddellike 
biologiese  reaksies  te  noem.  Op  die  lang  duur  sal  daar  waarskynlik  ander, 
meer  ernstige  gevolge  wees;  dit  sal  egter  eers  met  ’n  latere,  meer  langdurige 
studiebesoek  vasgestel  kan  word. 

Oor  wat  presies  die  funskie  van  hierdie  gebruik  is,  kon  ons  geen  uitsluitsel 
kry  nie.  Uit  ’n  kort  oorsigtelike  studie  van  homo  sapiens se  eie  literatuur  oor 
die  sogenaamde  “psige”  (vgl.  punt  3 j.^]  hierbo),  is  daar  egter  ’n  teorie 
hieroor  wat  ons  graag  aan  die  hand  doen:  ’n  Sekere  Carl  Jung  - die 

benoeming  van  een  van  die  bekende  eksemplare  van  hierdie  spesie  - hang 
naamlik  ’n  siening  van  homo  sapiens  aan  as  dat  sou  daar  ’n  tipe  herinnering 
in  elke  lid  van  die  spesie  van  ander  lede  van  daardie  spesie  wees. 

Nou  weet  ons  reeds  uit  die  eerste  van  ons  besoeke  aan  Planeet  Aarde  dat 
vuur  vroeër  ’n  baie  belangrike  rol  vir  dié  spesie  gespeel  het,  nie  alleen  in 
die  vestiging  van  die  ontwikkelingsproses  van  homo  sapiens  nie,  maar  ook 
in  die  handhawing  van  hulle  biologiese  sisteme.  Die  temperatuur-verhogende 
funksie  van  die  vuur  is  naamlik  aangewend  rondom  voedselgebruik  én  die 
instandhouding  van  liggaamshitte.  Omdat  beide  van  hierdie  sake  skynbaar 
’n  belangrike  rol  speel  in  die  handhawing  van  die  relatiewe  lae 
oorlewingsdrempel  van  homo  sapiens,  is  dit  (as  eksemplaar  Jung  korrek  is) 
geensins  verbasend  dat  vuur  tans  nog  so  ’n  groot  rol  in  die  “psige”  van 
hierdie  spesie  speel  nie. 

Hierdie  vuur-  het  ons  met  die  eerste  besoek  opgemerk  - is  meestal  verhaal 
vanuit  natuurlike  voorkomste  daarvan,  omdat  die  tegnologie  om  self  vuur  te 
produseer  aanvanklik  by  homo  sapiens  ontbreek  het.  Hierdie  natuurlike 
voorkomste  van  vuur  het  meestal  saamgehang  met  meteorologiese  gebeure 
naby  aan  die  planeet  se  oppervlak,  insluitend  elektriese  aktiwiteite  in  die 
atmosfeer,  asook  sekere  seisoenale  droogtetydperke. 

Nadat  so  ’n  voorkoms  van  vuur  deur  ’n  eksemplaar  van  die  spesie  gevind 
is,  moes  dit  voortdurend  van  brandstof  voorsien  word.  Hierdie  voorsiening 
was  veral  tydens  die  migrasietydperke  van  die  groepe  ’n  problematiese 
aangeleentheid.  Tydens  sulke  stammebewegings  is  die  vuur  dan  in  die  vorm 
van  ’n  smeulende,  draagbare  houtstomp  meegeneem.  Veel  aandag  moes 
egter  voortdurend  bestee  word  aan  die  instandhouding  van  hierdie  vuur. 
(Meer  inligting  hieroor  is  te  vind  in  Navorsingsverslag  9®' 

spruit  het  uit  ons  eerste  besoek  aan  Planeet  Aarde  ’n  kort  tydjie  gelede.) 
Dit  is  daarom  ons  teorie  dat  die  gebruik  wat  tans  nog  aangetref  word,  naamlik 
dat  smeulende  rolletjies  organiese  materiaal  deur  ’n  groot  hoeveelheid 
eksemplare  konstant  meegeneem  word,  ’n  oorblyfsel  kan  wees  vanuit  hierdie 
oer-kuiturele  tydperk  van  homo  sapiens. 

Hoewel  ons  graag  ons  teorie  wou  kontroleer  in  ’n  onderhoud  met  die 
eksemplaar  van  die  spesie  wat  as  Jung  benoem  word,  kon  ons  dit  ongelukkig 
nie  opspoor  nie.  Dit  sou  volgens  berigte  verhuis  het  na  ’n  “hoër  plek”.  Hierdie 
sogenaamde  “hoër  plek”  is  nog  een  van  die  sake  waaraan  in  ’n  volgende 
studiebesoek  aandag  gegee  sal  moet  word;  die  ruimtevaart  van  homo 
sapiens  is  tot  op  hede  nog  nie  so  ver  gevorderd  dat  dít  die  waarskynlike 
verklaring  van  hierdie  uitspraak  kan  wees  nie.  Ons  moet  dus  in  ons 
teorievorming  volstaan  by  die  letterkunde  van  eksemplaar  Jung  wat  ons 
met  ’n  kort  soektog  kon  opspoor. 

Hoewel  die  nut  van  hierdie  gebruik  om  vuur  saam  te  dra,  lank  reeds  verval 
het  (elektrisiteit  is  tans  bekend  aan  homo  sapiens en  in  algemene  gebruik), 
blyk  die  relatiewe  primitiwiteit  van  die  spesie  daaruit  dat  insig  in  die 
onnodigheid  daarvan  nog  nie  deurgebreek  het  nie.  Met  aansienlike 

hoeveelheid  energie  en  ander  hulpbronne  wat  in  die  nastrewing  van  hierdie 
kultuursaak  aangewend  word,  word  hierdie  tradisie  deur  groot  getalle  homo 
sapiens  steeds  onbevraagtekend  nagevolg. 

Verder  word  hierdie  ritus  ook  aktief  aangemoedig,  byvoorbeeld  deur 
inligtingsreghoeke  wat  langs  die  vervoerweë  van  die  spesie  aangebring  word. 
In  hierdie  boodskappe  (wat  meer  afbeeldings  as  skrif  bevat)  is  dit  steeds 
die  oorlewingsverbonde  sake  wat  beklemtoon  word,  maar  nou  eerder  die 
prokreasie-aspek  as  die  voedselverwerkings-  en  temperatuur-aspekte.  Hieruit 
blyk  dat  ook  die  insig  dat  oordrewe  prokreasie  tans  gevaar  vkhomo  sapiens 
se  voortbestaan  op  Planeet  Aarde  inhou,  nog  nie  deurgedring  het  nie.  Hierdie 
gebrek  dui  nogmaals  die  relatiewe  primitiwiteit  van  hierdie  spesie  aan. 

Die  Ondersoekspan  van  Twaalf  wil  egter  nie  die  Raad  eensydig  negatief 
stem  insake  die  kulturele  ontwikkeling  op  Planeet  Aarde  nie.  Daarom  staan 
ons  vervolgens  stil  by  ’n  skynbaar  meerfunksionele  kulturele  instelling  van 
homo  sapiens,  naamlik  die  fenomeen  van  die  sentrale  versameling  van 
bundels  letterkunde ... 


Die  tien  demands 

Ek  is  die  RDP  jou  riglyn  wat  jou  uit  apartheid,  uit  die  plek  van  slawerny, 
bevry  het.  Jy  mag  naas  my  geen  ander  kode  hê  nie. 

Jy  mag  nie  vir  jou  ’n  ander  witskrif  of  enige  ander  bloudruk  maak  van  wat  in 
die  parlement  daarbo  of  in  die  provinsiale  rade  hieronder  of  in  die  streeksrade 
onder  in  die  politieke  strukture  is  nie.  Jy  mag  hulle  nie  vermeer  of  sien  nie, 
want  ek,  die  RDP  jou  riglyn,  eis  onverdeelde  trou  aan  my.  Ek  reken  my 
kinders  die  sondes  van  die  apartheidsvaders  toe,  selfs  tot  in  die  derde  en 
vierde  geslag  van  dié  wat  by  my  baat,  maar  ek  betoon  my  aktiewe  finansiële 
steun  tot  aan  die  duisendste  instansie  van  dié  wat  my  liefhet  en  my  planne 
gehoorsaam. 

Jy  mag  jou  met  die  skrywers  van  die  RDP  jou  riglyn  nie  misreken  nie,  want 
ons  sal  die  een  wat  hom  met  ons  misreken,  nie  ongestraf  laat  bly  nie. 
Sorg  dat  jy  die  vakansiedae  heilig  hou.  Alle  dae  moet  jy  werk  of  staak 
volgens  wat  ek  sê  jy  moet,  maar  die  vakansiedag  is  die  herdenking  van  die 
RDP  jou  riglyn.  Dan  mag  jy  geen  werk  doen  of  staak  nie,  nie  jy  of  enige 
iemand  teen  wie  jy  ageïsme  of  seksisme  of  spesieïsme  pleeg  nie,  maar 
miskien  wel  die  vreemdeling  uit  Zimbabwe  by  jou.  Die  RDP  het  binne  ses 
maande  die  hemel  en  alles  daarin  belowe,  die  aarde  en  alles  daarop,  die 
see  en  alles  daarin.  Vanaf  die  sewende  maand  het  dit  gerus,  en  daarom  het 
ons  nou  ’n  gereelde  vakansiedag  ingestel  om  dit  te  heilig. 

Eer  my  as  jou  vader  en  jou  roeder,  dan  sal  jy  lank  bly  woon  in  die  landerye 
wat  die  RDP  vir  jou  sal  gee. 

Jy  mag  nie  meer  politieke  moorde  pleeg  nie. 

Jy  mag  nie  inbraak  pleeg  as  jy  ’n  polisieman/vrou  is  nie. 

Jy  mag  nie  luukse  Duitse  weeldemotors  steel  nie. 

Jy  mag  nie  vals  getuienis  voor  die  waarheidskommissie  aflê  nie. 

Jy  mag  nie  iemand  anders  se  huis  beset  nie.  Jy  mag  wel  sy/haar  man/ 
vrou(e)  in  Loslyf  begeer,  maar  nie  meer  ’n  slaaf  of  slavin  nie  (dis  die  núwe 
Suid-Afrika,  onthou)  ’n  bees  of  ’n  donkie  na  die  buurstaat  toe  steel  nie,  of 
enigiets  anders  waaraan  ]y  skuldig  bevind  kan  word  maar  nie  amnestie  voor 
kan  kry  nie. 


76 


Literêr-aktueei 
Lina  Spies 


Olga  Kirsch:  ’n  Huldiging 

Ek  het  Olga  Kirsch  leer  ken  in  die  stralende  Bolandse  lente  van  1 975:  Die 
digteres  wie  se  werk  ek  jare  lank  gelees  en  waardeer  het,  het  ’n  mens 
geword;  ’n  mens  met  ’n  groot  deernis  en  begrip  en  meelewendheid.  ’n  Vrou 
met  krullerige  swart  hare  en  bruin  oë  wat  ver  en  diep  kyk  en  ’n  uiters 
ekspressiewe  gesig. 

Ons  ontmoeting  het  ons  te  danke  gehad  aan  die  inwyding  van  die  Afrikaanse 
Taalmonument  op  10  Oktober  1975.  Dit  is  ironies  dat  die  makers  van  die 
letterkunde  van  dié  taal  wat  die  omstrede  monument  simboliseer,  nie  genooi 
is  nie.  Daarom  was  ek  en  Olga  Kirsch  saam  by  die  fees  ’n  onverwagte, 
onvoorstelbare,  vreemde  verskyning:  Ek  met  een  enkele  bundel  op  my  naam 
en  Olga,  na  sewe  en  twintig  jaar  in  Israel,  terug  in  haar  geboorteland  waar 
sy  grootgeword  en  in  Afrikaans  gedig  het. 

Olga  is  genooi  deur  bemiddeling  van  Dirk  Richard,  destyds  redakteur  van 
Die  Vaderland,  en  die  Joodse  Raad  van  Afgevaardigdes  wat  haar  besoek 
geborg  het.  Ek  het  my  uitnodiging  daaraan  te  danke  gehad  dat  Babs  Laker 
my  gedig  “’n  Paternoster  vir  Suid-Afrika’’  voorgedra  het.  Ons  het  daar  op  die 
Pêrelberg  gestaan  met  ’n  uitsig  op  die  magtige  berge  wat  die  dorp  omring. 
Olga  het  haar  asem  diep  ingetrek  en  gesê  “Hoe  mooi”.  Ek  het  haar  twee  dae 
tevore  op  ’n  skemeronthaal  in  Kaapstad  ontmoet  en  vanaf  ons  eerste 
handdruk  het  ons  nooit  ’n  andertaal  as  Afrikaans  met  mekaar  gepraat  nie. 
Van  huis  uit  Engelssprekend  was  Afrikaans  op  die  klein  dorpie  Koppies  in 
die  Vrystaat,  soos  sy  latervirmygesê  het,  haarspee/taal.  So  vertroud  was 
sy  met  die  taal  dat  sy  Afrikaans  en  Nederlands  aan  die  Universiteit  van  die 
Witwatersrand  bestudeer  het  en  in  1 944  as  digter  gedebuteer  het  met  Die 
Soeklig.  In  1948  publiseer  sy  haar  tweede  bundel  Mure  van  die  harten 
emigreer  dieselfde  jaar  uit  brandende  Sionistiese  oortuiging  - waarvan  dié 
bundel  in  besonder  getuig  - na  Israel. 

Vir  vier  en  twintig  jaar  hoor  die  Afrikaanse  leserspubliek  nie  weer  van  Olga 
Kirsch  nie  en  dan  in  1 972  verskyn  onverwags  Negentien  gedigte.  Dié  bundel 
is  deur  die  kritici  met  onvermengde  geesdrif  ontvang,  want  dun  soos  dit  is, 
bevat  dit  verse  van  ’n  suiwerheid  wat  móét  ontroer.  Olga  Kirsch  het  met 
hierdie  bundel  weer  pertinent  die  aandag  op  haar  gevestig  en  daarmee  het 
sy  ook  een  geword  van  drie  digteresse  wat  as  ex-patriate  jare  lank  geswyg 
het  en  toe  in  die  jare  sewentig  meteens  met  indrukwekkende  poësie  vorendag 
gekom  het:  Olga  Kirsch,  Sheila  Cussons  en  Ina  Rousseau. 

Na  Negentien  gedigte  het  daar  weertydskrifartikels  oor  Olga  Kirsch  verskyn 
en  hoe  bekend  en  geliefd  sy  was,  het  op  die  feesviering  van  10  Oktober 
1 975  onteenseglik  geblyk.  Voortdurend  is  sy  deur  feesgangers  voorgestaan 
met  ’n  feesprogram  en  om  haar  handtekening  gevra.  Ek  onthou  hoe  studente 


77 


skugter  nadergekom  het  en  hoe  wyle  Dirkie  de  Villiers  haar  met  sy 
kenmerkende  jovialiteit  begroet  en  hom  aan  haar  voorgestel  het  as  die  “seun 
van  die  komponis  van  Die  Stem”.  Hy  het  haar  hand  lank  vasgehou,  homself 
’n  komponis  graad  B genoem  en  bygevoeg:  “Maar  jy,  Olga,  is  ’n  digteres  in 
die  eerste  klas.” 

Die  bywoning  van  die  Taalfees  was  vir  Olga  baie  goed.  Omgewe  deur  ’n 
warm  gloed  van  herkenning  en  erkenning  van  haar  as  digter,  het  sy 
vriendelikheid  en  dankbaarheid  uitgestraal.  Ek  het  opgemerk  dat  dit  tog 
jammerwas  dat  haar  man  nie  ookteenwoordig  was  nie.  Waarop  sy  op  haar 
sagte,  half-peinsende  maniergeantwoord  het:  “Nee,  maardan  sou  ons  moes 
Engels  praat”.  En  dan  is  daar  in  die  artikels  na  Negentien  gedigte  beweer 
dat  sy  nie  meer  Afrikaans  kon  of  wou  praat  nie.  Daar  is  selfs  gesê  dat  sy 
erg  gebroke  Afrikaans  praat.  Ek  het  daar  en  dan  aanvaar  dat  om  weer 
Afrikaans  te  praat  van  Olga  ’n  deurbraak  vereis  het,  want  sy  as 
kompromisloos  eerlike  mens,  sou  niks  voorgegee  het  om  watter  rede  ook 
al  nie. 

By  alle  waardering  wat  uitgespreek  is  vir  die  poësie  van  Olga  Kirsch,  veral 
na  Negentien  gedigteen  by  haar  besoek  in  1 975,  is  daar  enkele  kere  nogtans 
taamlik  vitterig  na  haar“beperkte  woordeskat”  verwys  en  pligstatig  verklaar 
dat  dit  miskien  tog  goed  sal  wees  as  sy  haar  besluit  om  nie  weer  in  Afrikaans 
te  dig  nie,  gestand  sou  doen.  Ek  het  presies  die  teenoorgestelde  gehoop  en 
daar  by  die  Taalmonument  het  sy  my  rede  vir  dié  hoop  gegee.  Ons  was  dit 
eens  dat  poëtiese  vormgewing  altyd  ’n  worsteling  met  die  taal  beteken  en 
dat  dit  in  haar  geval  des  te  taaier  was  omdat  Afrikaans  nooit  haar  huistaal 
was  nie.  Dié  worsteling  het  nog  verbetener  geword  toe  sy  in  Israel  nooit 
meer  Afrikaans  gehoor  of  gepraat  het  nie.  “Maar,”  het  sy  gesê,  “’n  mens  kan 
mos  nie  stil  bly  nie.” 

Die  hoop  het  nie  beskaam  nie.  Afrikaans  het  weer  vir  Olga  hoorbaar  en 
praatbaar  geword  en  in  1976,  agt  maande  na  haar  besoek,  verskyn  haar 
rykste  en  rypste  bundel,  Geil  gebied.  Die  aanvangsgedig  is  die  belydenis 
van  ’n  ex  patriaat-digter  wat  weer  tuisgekom  het  in  die  taal  van  haar  poësie: 

Nou  spreek  ek  weer  bekendes  aan: 

Sluit  ek  my  oë,  sien  ek  weer 
die  oë  vriendelik-spottend,  teer 
wat  my  herken;  my  stem  nie  meer 
geluid  wat  in  my  hoof  vergaan, 
uitroepe  in  'n  klankdig  sel 
maar  soos  van  een  wat  stil  vertel: 
jy  was  nie  tuis  toe  ek  jou  bel 


(“Nou  spreek  ek  weer  bekendes  aan”) 

Die  gedig  is  die  “geil  gebied”  omring  deur  die  woestyn: 

Gedigte  kan  nie  vergoed,  is  nie  tot  troos 
Hul  geil  gebied  is  klein. 

die  heining  broos. 

Rondom  hom  knaag  en  knetter  die  woestyn. 

Nuwe  dag,  ou  leed.  Gister  se  gedig 
het  gister  verkwik.  Vandag  is  hy  ’n  tuin 
gestroop  van  lower  en  omvergeruk 
deur  dle  dor  wind  wat  waai  uit  die  woestyn. 

Deur  die  kenmerkende  ironie  wat tot  die  wese  van  die  poësie  behoort,  is  die 
implikasie  dat  juis  die  woestyn  die  gedig  maak:  die  gedig  ontstaan  en,  in 
die  taal  van  Jesaja,  breek  die  woestyn  uit  in  blom.  Na  aanleiding  van  die  rol 
van  die  woord  “woestyn”  in  Olga  Kirsch  se  poësie  kan  ’n  mens  die  tematiese 
ontwikkeling  vanaf  haar  bundel  Mure  van  die  hart  tot  en  met  Geil  gebied 
saamvat.  In  Mure  van  die  hart  is  die  woord  “woestyn”  ten  nouste  verbonde 
met  die  Sionistiese  verlange  van  die  Jood  in  die  dispora  na  die  beloofde 
land.  In  die  gedig  “Die  uittog”  vra  sy: 

Ons  het  ons  sterk  gemaak,  gewend  aan  pyn, 
maar  hoeveel  jare,  Heer,  in  die  woestyn? 

As  Israeli  kry  die  woord  “woestyn”  vir  Olga  Kirsch  meer  betekenisnuanses: 
Dit  ontwikkel  ’n  sterker  letterlike  betekenis  en  kry  terselfdertyd  ’n  ryker 
simboliese  sin.  Uiteraard  speel  herinnering  vir  die  ouerwordende  digter  ’n 
steeds  belangriker  rol  en  vir  Olga  Kirsch  word  dié  rol  groter  deurdat  haar 
kindertyd  en  jeug  afgespeel  het  in  ’n  land  wat  sy  verlaat  het. 

Van  haar  mooiste  verse  is  die  vyf  herinneringsonnette  aan  haar  vader  in 
Negentien  gedigte.  Sy  beskik  na  “veertig  jaar”  eers  oor  die  woorde  om  gestalte 
te  gee  aan  die  vader  wat  sy  “skaars  leer  ken  het”  en  vir  wie  se  spraak  sy 
haar  geskaam  het,  om  dat  dit  in  “twee  vreemde  tale  vreemd  gebly  het”. 
“Veertig  jaar”  - dié  tydperk  wat  die  Israeliete  in  die  woestyn  moes  swerwe 
voordat  hulle  die  beloofde  land  kon  binnegaan  - is  dus  simbool  van  die 
langdurige  onvermoë  om  deur  die  woord  ’n  geliefde  te  laat  herleef  binne  die 
“geil  gebied”  van  die  gedig: 

Toe  ek  nog  klein  was  het  ek  aan  jou  sy 
gestaan  in  die  sinagoge  en  gevolg 
terwyl  jou  vingers  langs  die  letters  gly 
van  woorde  wat  ek  nog  nie  kon  vertolk. 

Die  kantor  hef  sy  stem  op,  yl  en  soet 
wierook  die  lied  omhoog.  Rooi,  geel  en  blou 
slaan  die  vlamme  uit  ’n  ruit  hom  tegemoet  - 
sou  die  Voorsienigheid  Sy  guns  weerhou 
wanneer  daar  so  gesmeek  word?  En  jy  vou 
jou  syige  gebedsjaal  weg  en  hou 
jou  arm  om  my  en  ek  staan  gedruk 
vas  teen  jou  knie  en  bewe  van  geluk. 

Swaar  stemme  styg  in  stadige  akkoorde  - 
oomblikke  veertig  jare  sonder  woorde. 

(“Sonnet  V") 

Vir  my  was  dit  ’n  bron  van  vreugde  en  verryking  dat  ek  Olga  Kirsch  by  drie 
geleenthede  meegemaak  het.  In  Suid-Afhka  tydens  die  taalfees  van  1 975 
en  weer  by  die  SAUK  se  boekevendusie  in  1 979.  In  1 978  het  ek  haar  en 
haar  man  in  Tel  Aviv  besoek.  In  chronologiese  tyd  bereken,  was  hierdie 
geleenthede  kort,  maar  as  geesverwante  het  die  woorde  van  die  Nederiandse 
digteres,  Ida  Gerhard,  vir  ons  vriendskap  gegeld: 

Er  is  een  weten  van  elkaar 
dat  tijd  en  afstand  overwint. 

In  haar  poësie  het  Olga  Kirsch  ook  die  tyd  en  afstand  oorwin  tussen  haar  en 
Suid-Afrika  en  die  lesers  van  haar  poësie. 

Olga  was  sielsgelukkig  getroud  met  Joseph  Gilles,  professor  in  Wiskunde. 
Van  Britse  afkoms  en  ’n  oud-student  van  Cambridge  was  hy  kennelik  ’n 
“gentleman  and  a scholar”.  Ek  het  my  volkome  tuis  gevoel  toe  ek  in  1978 
by  hulle  gekuier  het.  Die  warmte  en  hartlikheid  wat  van  hulle  uitgegaan  het, 
was  ook  voelbaar  aanwesig  in  hulle  onderlinge  verhouding.  Geen  wonder 
nie  dat  van  Olga  Kirsch  se  mooiste  gedigte  dié  is  oor  die  liefde  van  twee 
ouer  eggenote  vir  mekaar;  die  heel  mooiste  is  miskien  “Huwelik”  in  Geil 
gebied:  Die  egpaar  wat  agterbly  as  die  kinders  uit  die  huis  is,  ontdek  mekaar 
opnuut: 

In  leë  kamers  sien  hul  mekaar  weer  raak  - 
vergete  rykdom.  Albei  het  diep  gely, 
veel  prysgegee  en  baie  bygekry. 

In  die  stil  huis  ontdek  hul  weer  mekaar 
soos,  in  ’n  veraf  tuin,  die  eerste  paar. 

Die  feit  dat  Olga  Kirsch  ’n  Jodin  was,  het  ’n  volkome  eie  stempei  gegee  aan 
die  groot  oorkoepelende  tema  van  haar  poësie:  die  mens  se  verbondenheid 
én  vreemdelingskap  op  aarde.  In  1 981  het  sy  Suid-Afrika  vir  die  laaste  keer 
besoek  om  afskeid  te  neem  van  haar  sterwende  moeder.  Met  Oorwinteraars 
in  die  vreemde  (1978),  Afskeide  (1982)  en  Ruie  tuin  (1983)  bereik  sy  nie 
weer  dieselfde  hoë  vlak  as  met  Geil  gebied  nie.  Sy  het  besef  dat  sy 
noodgedwonge  móés  afskeid  neem  van  die  taal  wat  sy  verkies  het  as  me- 
dium  vir  haar  poësie  en  in  ’n  radioprogram  gesê  dat  dit  vir  haar  gevoel  het  of 
sy  iets  baie  kosbaars  verloor  het. 

Hierna  publiseer  sy  in  Engels  ’n  eenheidsbundel  oor  die  dood  van  haar 
kleindogter,  The  book  ofSitrya,  in  1 990.  Dis  ’n  aangrypende  elegie  en  tog, 
as  ’n  mens  dit  lees  naas  Olga  se  Afrikaanse  verse,  besef  jy  dat  haar  dogter 
gelyk  gehad  het  in  genoemde  radioprogram  toe  sy  oor  die  band  van  haar 
moeder  met  Afrikaans  gesê  het:  “It  is  the  language  which  resonates  most 
deeply  for  her.” 

Solank  Afrikaans  gelees  en  liefgehê  word;  solank  dit  bestaan  as  ’n  lewende 
skeppende  taal,  sal  die  vreemde,  vertroude  stem  van  Olga  Kirsch  bly  ontroer. 

Stellenbosch,  15  April  1997. 

Robert  J.  Pearce:  In  Memoriam  Patríck  James  Petersen 

Die  teologiese,  akademiese  en  literêre  wêrelde  het  met  skok  kennis  geneem 
van  die  afsterwe  van  Patrick  James  Petersen  op  7 Junie  1 997.  Patrick  het 
die  aand  van  6 Junie  verongeluk  op  die  pad  tussen  Vredenburg,  sy  tuisdorp, 
en  Paternoster  aan  die  Weskus. 

Hy  is  gebore  op  6 Julie  1951  op  Wolseley  in  die  Boland,  Kaapprovinsie  en 
het  sy  laerskoolloopbaan  daar  voltooi.  Daarna  is  hy  na  Wellington  waar  hy 
aan  die  Senior  Sekondêre  Bergrivier  matrikuleer.  Hy  begin  as  teologiese 
student  by  die  Universiteit  van  Wes-Kaapland  (U.W.K.)  en  voltooi  sy  stu- 
dies  aan  die  einde  van  1975.  In  1976  word  hy  as  leraar  van  die  N.G.  Send- 
ing-gemeente  op  Oudtshoorn  bevestig.  Daarna  bedien  hy  ook  die  gemeentes 
Daniëlskuil  en  Lime  Acres.  Hy  aanvaar  ’n  beroep  na  Vredenburg  gedurende 
1 982  en  bly  aan  tot  sy  ontydige  dood. 

Nie  net  as  predikant  nie,  maar  ook  as  digter,  uitgewer  en  sakeman  het  hy 
sy  merk  gemaak.  Hy  debuteer  in  1985  met  amandla  ngawetu.  Daarna 
pubiiseer  hy  Advent{\  988)  en  Vergenoeg  (1 993).  Van  sy  gedigte  verskyn 
ook  in  Aankoms  uit  die  skemeren  hy  was  mede-redakteur  van  die  bundel 
Optogrwatin  1990  verskyn.  Hytree  op  as  sprekertydens  die  eerste  Swart 
Afrikaanse  Skrywersimposium  in  1 985  en  tien  jaar  later  (Oktober  1 995)  is 
hy  die  dryfkrag  agter  die  tweede  Swart  Afrikaanse  Skrywersimposium  wat 
op  Paternoster gehou  is.  ConceptUet  ook  van  sy  gedigte  in  1 995  gepubliseer 
en  gedurende  dieselfde  jaar  het  Rogér  Wastijn  ’n  volledige  gesprek  met 
hom  gevoer  wat  in  Concepígepubliseer  is.  Gedurende  April  1 995  stel  Patrick, 
Peter  William  Abrahams,  Eugéne  Beukes  en  André  Boezak  die  bundel  Ons 
kom  van  ver  afbekenú  by  die  Klein  Karoo  Kunstefees.  Patrick  was  ook  ’n 
gas  van  Concepten  het  voorgelees  uit  die  bundel  by  die  Concept  Poësie 
Wedstryd  prysuitdeling.  As  stigterslid  en  Voorsitter  van  die  Afrikaanse 
Skrywersvereniging  (ASV)  bied  hy  ’n  simposium,  in  samewerking  met  die 
ander  Bestuurslede  van  die  ASV,  aan  gedurende  September  1996  op 
Vredenburg. 

As  akademikus  venwerf  hy  in  1995  die  MTH  (Christelike  Studies)  -graad 
aan  UWK  met  ’n  verhandeling  getiteld  “D/e  etiek  van  luister:  'n  anallse  van 
Swart Afrikaanse  poësie  in  die  jare  sewentig  en  daarna." 

By  sy  begrafnis  op  1 5 Junie  1 997,  omtrent  ’n  maand  voor  sy  ses-en-veertigste 
verjaarsdag  was  dit  juis  mense  uit  die  teologiese  en  skrywerskringe  wat 
hulde  aan  hom  gebring  het  tesame  met  sy  familie.  Van  die  sprekers  het 
ingesluit:  Broeder  A Hectorwat  namens  die  plaaslike  Kerkraad  en  Gemeente 
van  die  kerk  waar  Patrick  predikant  was  hulde  gebripg  het;  ds  Eugene 
Beukes,  mededigter  en  medeleraar;  Dawid  Elias,  ook  ’n  dominee  en 
boesemvriend  van  Patrick;  Abraham  de  Vries,  ondervoorsitter  van  die 
Afrikaanse  Skrywersvereniging  (ASV);  Ingrid  Geldenhuys,  namens  Prog- 
uitgewery,  die  uitgewery  wat  Patrick  begin  het;  Robert  Pearce  het  ’n  boodskap 
van  Rogér  en  Susan  Wastijn  namens  Concept  Suid-Afrika,  België  en 
Nederland  voorgelees,  asook  ’n  boodskap  van  die  Stigting  vir  Afrikaans 

namens  Elize  Botha  en  Karel  Prinsloo;  Anthony  “Speedo”  Wilson  het  as 
vriend  en  as  werker  van  die  Suid-Afrikaanse  Uitsaaikorporasie  (SAUK) 
gepraat  oor  die  programme  wat  hy  vir  televisie  oor  Patrick  en  die  ander 
digters  gemaak  het  asook  die  invloed  wat  Patrick  op  hom  gehad  het;  die 
Eden  Primêre  Skool  van  Vredenburg  het  hul  skoollied  gesing  waarvan  Patrick 
die  lirieke  geskryf  het;  die  preek  is  gelewer  deur  ds  C Zincke  en  die 
Oudtshoorn  VGK  Kerkkoor  het  ’n  lied  as  troossang  uitgevoer. 

Ander  bekende  begrafnisgangers  het  ingesluit  Hein  Willemse,  Antjie  Krog, 
die  dominees  wat  Ons  kom  van  ver  af  saam  met  Patrick  uitgegee  het, 
Melvin  Whitebooi,  Leonard  Khoza,  Valda  Janse,  Willie  Adams,  Con  Januarie 
(O’  Shea)  en  sy  vrou  Maxi,  lede  van  die  pers  en  Willem  Fransman. 

Patrick  laat  sy  vrou  Elize,  sy  seun  Amos,  sy  dogter  Renata,  sy  vader,  ’n 
broer  en  twee  susters  agter.  Mag  hy  in  vrede  rus.  As  laaste  huldeblyk  hou 
ek  graag  die  volgende  gedig  voor: 

Patrick  James  Peterson 
(6  Julie  1951  - 7 Junie  1997) 

aa 

my  Xhosa  broer 

ons  het  ’n  lang  pad  gekom 

tot  hier  op  Vredenburg 

waar  ons  afskeid  kom  neem  het  van  jou 

’n  Groter  Gees  as  die  een  wat  jy  gegee  het 

Ja-nee 

jou  koms  was  ver 

vanaf  Eerstelaan  op  Wolseley 

deur  na  Belville,  Oudtshoorn,  Paternoster  en 

Vredenburg 

waar  jy  uiteindelik  tot  ruste  gekom  het 
en  begrawe  lê  op  Vredenburgse  maan 

Drie-duisend-tweehonderd  kilometer  aflê 
tussen  Eersterust  en  Vredenburg  is  gans  te  min 
vir  Speedo,  Felicity,  Sylvia  en  my 
vir  ’n  laaste  vaarwel  aan  ’n  Gestalte  soos  jy 

aa,  Pat 

jy  was  g’n  engel  ou  broer 

maar  waar  jy  vandag  in  N.G.  Kerk  in  kis  van  vyftien  Junie  lé 
is  botter  nie  te  smelt  in  engele  mond. 

Ek  weet  ek  praat  uit  huis,  maar  broer 
was  ons  nie  lief  vir  die  vrug  van  die  wingerd 
en  vlees  in  wit  gehul? 

Maar  in  dieselfde  asem  laat  my  soos  Christus  beveel: 

“sondevrye,  gooi  die  eerste  steenf’ 

Bra 

gun  my  ’n  bietjie  sentimentaliteit 

om  te  leen  uit  van  ver  afen  te  sé  dat  jy  in  jou  kis 

“alkant  donners  moof’  was  my  swartbroer 

O wee 

kan  ons  na  jou  heengaan  weer  na  Paternoster  gaan 
vir  dig,  praat  en  baklei  oor-en-in  Afrikaans? 

O nee 

Ons  sal  gaan  om  krans  te  lê 
op  Paternosterpad  waar  ]y  verongeluk  het 
daai  koue  Vrydagaand  van  ses  Junie 

Elize,  Amos,  Renata  en  familie 
ons  het  ’n  Pa  verloor 
wat  diep  spore  getrap  het 
vanuit  verdrukte-bevryde  Azania 
tot  in  Nederland  en  België. 

Laat  ons  nooit  vergeet  die  onopsigtelike  liefde 
wat  hy  aan  ons  betoon  het. 

Ons  ken  vandag  ten  dele 
maar  eendag  soos  daar  belowe  is; 

“sal  ons  ten  volle  verstaarí' 

Sondagdigter  broers 

twee  skakels  in  van  ver  af-digtersketting  ontbreek  tans 
maar  moenie  vergeet  dat  eers  Isak  en  nou  Pat 
’n  “vi/eg  gaan  voorberei  het  ”. 

Ons  is  verslae  en  rou  in  ons  gemoed 

maar  soos  die  ontslapenes  so  dikwels  gepreek  het: 

“sy  wH  het  geskied." 

Soek  dan  salwing  en  vertroosting  daarin 
dat  die  weë  wat  hulle  uitgebeitel  het 
soos  ’n  swaar  mantel  op  julle  val 
om  voort  te  sit  die  Prog-drome 
ter  nagedagtenis  en  vir  nageslagte. 

Faal  ons  dan  nie  in  nuutopgelegde  taak 
want,  indien,  sal  ons  ontslape  bruinbroers  onrustig  slaap 
en  soos  die  vader  van  Hamlet  na  jul  terugkeer  om  te  eis: 
“voltooi  wat  begin  ist' 

My  bruin/wit/swart  broers  en  susters 

moenie  laat  Pat-leemte 

julle  jul  spoor  laat  byster  raak. 

Is  ons  geloof  dan  so  oppervlakkig 
dat  ons  nou  leierloos  na  Pat  se  heengaan 
op  ashoop  gaan  sit  en  rou  in  wanhoop? 

Pat 

laat  my  toe  in  afwesigheid 
jou  aan  te  spreek  in  nog  ’n  vers: 
nalatenskappe  sal  geboorte  en  gestalte  gee 
aan  nuwe  beginne  en  embrios  wat  om  die  beurt 
jou  visie  sal  volbring. 

As  een  gelowige  dominee  hoort  jy  mos  te  weet  my  broer 
dat  die  geeste  wat  jou  vervul  en  verlaat  het  moes, 
om  gestalte  te  gee  in  jou  geskrifte  en  nagelatenis. 

’n  Leemte  het  jy  gelaat  my  Xhosa  broer 

wat  gedwonge  gevul  sal  word  deur: 

Amandla  Nga  wetu/Advent/Optog/Vergenoeg/ 

Aankoms  uit  die  skemer  en  Ons  kom  van  ver  af 

Laat  my  dan  toe  om  af  te  sluit  met  laaste  vers 
en  saam  met  die  struggle-  en  Afrikaanse  digters  te  uiter: 

“Lank  lewe  die  gees  van  Patrick  James  Petersen,  lank  leeff’ 
en:  “Hamba  Kahle  Pat,  Hamba  Kahle.” 

“Stil  mense,  daar  lê  'n  Man  op  Vredenburg  begrawe." 

J.P.  Smuts:  Commendatio  vir  die  Ou  Mutual-Letterkundeprys  1997 

Die  Ou  Mutual-letterkundeprys  wat  jaarliks  aan  publikasies  van  die  uitgewer 
Human  & Rousseau  toegeken  word,  is  een  van  die  lofwaardige  voorbeelde 
van  ’n  vooraanstaande  sake-onderneming  wat  ’n  positiewe  inset  lewer  om 
die  kunste,  en  hier  meer  spesifiek  die  Afrikaanse  boek,  te  bevorder.  Die 
waarde  van  hierdie  bydrae  is  onmeetbaargroot,  want  pryse  aan  kunstenaars 
behels  veel  meeras  die  materiële  vergoeding  wat  gewoonlik  daarmee  gepaard 
gaan.  Sulke  toekennings  het  ’n  diep  emosionele  waarde  vir  die  ontvangers, 
want  dit  gee  erkenning  aan  gehalte  en  dien  as  stimulus  wat  hulle  aanspoor 
om  nuwe  hoogtes  te  probeer  bereik. 

As  Ou  Mutual  betrokke  wou  raak  by  die  bevordering  van  die  boek,  kon  hulle 
kwalik  ’n  beter  genoot  as  die  uitgewery  Human  & Rousseau  gekies  het. 
Human  & Rousseau  het  saam  met  die  Sestigerbeweging  ontstaan  en  het 
binne  enkele  jare  gegroei  tot  een  van  die  ondernemendste  en,  vir  skrywers, 
een  van  die  mees  gesogte  uitgewery  in  die  land.  Die  meeste  Sestigers  het 
intussen  reeds  die  grens  van  sestig  verbygesteek,  en  Human  & Rousseau 
is  flink  op  pad  na  sy  veertigste  verjaardag,  maarte  oordeel  aan  die  publikasies 
wat  aan  die  paneel  vir  beoordeling  voorgelê  is,  toon  dié  uitgewery  geen 
tekens  van  middeljarigheid  nie  en  is  dit  trouens  meer  dinamies  as  ooit.  Die 
firma  moet  geluk  gewens  word  met  die  peil  van  sy  boeke:  hulle  is  redaksioneel 
uiters  professioneel  versorg,  en  wat  voorkoms  aanbetref,  kan  hulle  hul  plek 
met  selfvertroue  in  enige  boekwinkel  inneem,  ook  tussen  buitelandse 
publikasies. 

Die  opdrag  aan  die  beoordelaars  was  om  uit  die  Afrikaanse  prosawerke  wat 
die  afgelope  vyf  jaar  by  Human  & Rousseau  verskyn  het,  die  drie  beste 
boeke  in  volgorde  te  plaas.  ’n  Skrywer  kon  nie  vir  meer  as  een  toekenning 
kwalifiseer  nie,  en  daar  is  ook  ’n  bepaling  dat  die  vorige  keer  se  wenner  nie 
weer  oorweeg  kan  word  vir  bekroning  nie.  In  dié  geval  het  dit  beteken  dat 
Karel  Schoeman  se  werke  buite  berekening  gelaat  moes  word.  ’n  Totaal 
van  56  boeke  is  deur  die  uitgewer  vir  beoordeling  voorgelê. 

Die  paneel  was  van  meet  af  aan  eenparig  in  hulle  oordeel  dat  die  eerste 
prys  aan  Lettie  Viljoen  moes  toegeken  word,  omdat  ons  van  mening  was 
dat  haar  twee  romans  wat  binne  die  periode  val,  Karolina  Ferreira  uit  1 993 
en  Landskap  met  vroue  en  s/ang  wat  aan  die  einde  van  verlede  jaar  verskyn 
het,  die  twee  beste  werke  was.  Ons  moes  egter  ’n  enkele  boek  in  elke 
kategorie  bekroon  en  nie  ’n  skrywer  nie,  en  ons  het  dit  uiters  moeilik  gevind 

om  ’n  keuse  tussen  hierdie  twee  voortreflike  romans  te  maak.  Na  ’n  uurlange 
bespreking  is  daar  op  Karolina  Ferreira  besluit  - maar  met  die  wete  dat 
Landskap  met  vroue  en  slangnet  so  ’n  waardige  wenner  sou  wees. 

Kyk  ’n  mens  na  hierdie  twee  romans,  besef  jy  dat  dit  moeilik  sal  wees  om 
na  Etienne  Leroux  nog  ’n  romanskrywer  in  Afrikaans  uit  te  wys  wat  die 
komplekse  roman  so  meesterlik  kan  hanteersoos  Lettie  Viljoen.  Om  hoogs 
verwikkelde  denkwêrelde  te  verower  soos  wat  sy  en  Leroux  doen,  is  klaar 
’n  enorme  prestasie.  Om  dit  egter  op  so  ’n  wyse  in  jou  romans  te  integreer 
dat  dit  deel  word  van  ’n  suggestieryke  en  artistieke  geheel  wat  by  elke 
herlees  verdere  betekenisse  genereersoos  wat  Lettie  Viljoen  in  albei  hierdie 
romans  regkry,  waarmerk  jou  as  rasegte  kunstenaar. 

Karolina  Ferreira,  hooffiguur  in  die  gelyknamige  roman  wat  ons  eerste  geplaas 
het,  is  ’n  vyf  en  dertigjarige  insektekundige  wat  na  die  dorpie  Voorspoed  in 
die  noordoos-Vrystaat  gaan  om  navorsing  oor  motte  te  doen.  Gedurende 
die  agtien  weke  van  haar  verblyf  in  die  dorp,  wat  strek  van  die  somer  tot  die 
herfs,  verken  Karolina  nie  net  die  dorp  self  nie,  maar  beweeg  sy  feitlik  elke 
dag  in  die  veld  om  entomologiese  navorsing  te  doen. 

Die  tyd  is  die  vroee  jare  negentig,  en  Voorspoed  is  tipies  kleindorps  met  sy 
paar  winkeltjies,  apteek,  kafees  en  bowenai  sy  hotel  waar  die  dameskroeg, 
snoekerkameren  danslokaal  die  sentrum  van  die  blanke  inwoners  se  sosiale 
lewe  vorm.  Die  hotefruimte  groei  algaande  uit  tot  ’n  mikrokosmos  waarin 
alle  spanninge  in  die  dorp  resoneer. 

Karolina,  wat  van  ’n  subtropiese  kusstad  kom,  gaan  nie  net  na  Voorspoed 
om  te  gaan  navorsing  doen  nie,  maar  ook  om  tot  ’n  vergelyk  met  haar  eie 
bestaan  te  kom.  Daar  is  naamlik  onopgelosthede  in  haar  persoonlike 
verhoudings,  en  teleurstellings  wat  letsels  gelaat  het. 

Hierdie  roman,  wat  by  eerste  lees  ’n  oënskynlik  toeganklike  indruk  maak,  is 
in  werklikheid  ’n  uiters  komplekse  werk.  Deur  haar  studie  van  motte  verken 
Karolina  die  insektewêreld,  maar  sy  word  op  haar  togte  vergesel  deur  die 
plantkenner  Willie  September  wat  haar  van  die  veld  leer,  waardeur  ’n  verdere 
faset  tot  haar  ervaringswêreld  toegevoeg  word.  Sy  kom  ook  tydens  haar 
verblyf  op  Voorspoed  tot  nuwe  selfkennis  in  haar  persoonlike  verhoudings 
op  erotiese  vlak.  Van  haardrome  word  meermale  gerapporteer,  waardeur  ’n 
verkenning  van  die  onderbewuste  as  laag  tot  die  roman  toegevoeg  word. 
Sy  maak  verder  kennis  met  die  subtiele  magte  wat  onder  die  oppervlak  aan 
die  werk  is  in  ’n  samelewing  waarin  ’n  politieke  transformasie  hom  aan  die 
voltrek  is  en  geweld  tot  erupsie  wil  kom. 

’n  Mens  kan  verder  let  op  die  verskillende  soorte  diskoers  en  stylregisters 
wat  effektief  in  die  roman  aangewend  word:  balladeske  elemente, 
tydskrifeffekte  en  kenmerke  van  die  feministiese  diskoers  kan  onder  meer 
uitgewys  word.  Die  roman  se  tekstuur  word  ook  deur  etlike  intertekste  verdig 
wat  bydra  tot  die  veelduidigheid  van  die  werk.  ’n  Verdere  groot  en  belangrike 
pluspunt  van  hierdie  roman  is  die  wyse  waarop  die  skryfster  die  taal  hanteer: 
die  hoogs  geraffineerde,  subtiel  georganiseerde  en  geskakeerde  taalgebruik 

lewer  deurgaans  ’n  demonstrasie  van  hoe  deeglik  die  skryfster  in  beheer 
van  haar  medium  is. 

Dit  behoort  duidelik  te  wees  dat  Karolina  Ferreira’n  uitsonderlike  roman  is 
en  ’n  waardige  wenner  van  die  Ou  Mutual-letterkundeprys. 

Die  paneel  was  onmiddellik  eenparig  dat  die  tweede  plek  moet  toegeken 
word  aan  André  P.  Brink  vir  sy  roman  Inteendeel.  André  Brink  se  bydrae  tot 
die  Afrikaanse  literatuur  die  afgelope  veertig  jaar  is  so  ruim  en  gevarieerd 
dat  ’n  mens  nie  weet  waar  jy  moet  begin  as  jy  iets  oor  hom  moet  sê  nie.  Hy 
het  as  vernuwende  Sestiger  begin  en  daarna  skynbaar  moeiteloos  daarin 
geslaag  om  dekade  na  dekade  nuwe  rigtings  in  die  Afrikaanse  letterkunde 
te  open.  In  die  jare  sestig  was  hy  die  mees  roekelose  eksperimenteerder 
onderdie  immereksperimenterende  Sestigers,  en  in  die  dekade  van  sewentig 
het  hy  die  betrokke  roman  in  Afrikaans  geloods  met  Kennis  van  die  aand. 
Daarna  het  hy  voortgegaan  met  die  politieke  roman,  maar  hy  het  die  leser 
keer  op  keer  verras  deur  sy  vermoë  om  telkens  met  nuwe  tegniese 
invalshoeke  te  kom  en  aan  te  sluit  by  boeiende  gestaltes  of  episodes  uit 
die  Suid-Afrikaanse  geskiedenis.  En  nou  het  ek  nog  niks  gesê  oor  Brink  se 
belangrike  bydrae  tot  die  Afrikaanse  drama  en  ook  die  literêre  teorie  en 
kritiek  nie.  Dan  is  daar  uiteraard  ook  nog  sy  geskrifte  in  Engels. 
Inteendeel  \Nordi  allerweë  beskou  as  een  van  Brink  se  beste  romans.  As 
hooffiguur  kies  hy  Estienne  Barbier,  die  eerste  bekende  rebel  in  die  Suid- 
Afrikaanse  geskiedenis  wat  vir  sy  verset  teen  die  korrupsie  van  die  owerheid 
ter  dood  veroordeel  en  tereggestel  is.  Die  verhaal  word  aangebied  as  die 
vertelling  van  Estienne  Barbier  self  aan  ’n  ontsnapte  slavin  wat  saam  met 
hom  in  die  Donker  Gat  van  die  Kasteel  opgesluit  is  terwyl  hy  sy  teregstelling 
afwag. 

Die  roman  gee  dus  die  bestekopname  van  ’n  lewe  en  strewe  uit  ’n  finale  en 
fatale  moment,  maar  alhoewel  dit  ’n  verhaal  vol  erns  is,  is  dit  hoegenaamd 
nie  ’n  somber  werk  nie.  Daarvoor  is  Barbier  se  lewe  aan  die  Kaap  te  vol 
avontuur  en  afwisseling,  en  vermeng  Brink  die  skraal  historiese  gegewens 
te  sterk  met  ’n  heerlike  spel  van  die  fantasie. 

Die  verhaal  van  die  eerste  rebel  word  verder  verdig  deur  die  bybring  van 
verwysings,  veral  na  Jeanne  D’Arc  as  mede-martelaar  en  na  Don  Quichote 
as  dolende  ridder.  Die  Don  Quichote-gegewe  aktiveerdie  pikareske  roman, 
’n  tradisie  waarby  hierdie  werk  deur  die  aard  van  sy  hooffiguur  opvallend 
aansluit. 

Inteendeel'is  ’n  heg  gestruktureerde  en  veelduidige  roman,  maarterselfdertyd 
’n  hoogs  leesbare  werk.  Dit  neem  ’n  historiese  gegewe  as  uitgangspunt, 
maar  die  probleme  wat  in  die  roman  tot  uitdrukking  kom,  veral  die  spanning 
tussen  owerheid  en  onderdaan,  is  vandag  net  so  relevant  as  wat  dit  in  1 993 
was  toe  die  werk  verskyn  het,  en  sal  relevant  bly  in  die  jare  wat  kom. 

Die  derde  finalis  is  J.M.  Gilfillan  met  haar  verbeeldingryke  novelle  Dle  verhaal 
van  ’n  vrou,  ’n  leeu  en  ’n  hoenderhen.  Dié  werk  het  die  paneel  onder  meer 
beïndruk  deur  die  goeie  strukturering,  hergebruik  van  sprokiespatrone. 

aansluiting  by  ander  literêre  en  ook  by  literêr-teoretiese  modelle  en  bowenal 
sy  fantasierykheid.  Dit  is  terselfdertyd  ’n  werk  wat  ’n  verrassende  vooruitgang 
binne  die  skryfster  se  oeuvre  bring. 

Namens  die  paneel  ons  gelukwense  aan  die  drie  finaliste.  Die  kompetisie 
was  straf,  en  u het  erkenning  gekry  vir  werk  van  voortreflike  gehalte.  Mag 
hierdie  toekennings  vir  u as  aansporing  dien  om  voort  te  gaan  om  die 
Afrikaanse  literatuurte  verryk  met  u bydraes. 

Louise  Viljoen:  Motivering  by  die  toekenning  van  W.A.  Hofmeyr-prys: 
Eben  Venter  - Ek  stamel  ek  sterwe 

Die  titel  van  Eben  Venter  se  roman  Ek  stamel  ek  sterwe  maak  die  leser 
daarvan  bev>/us  dat  veral  twee  dinge  hier  aan  die  bod  gaan  kom:  ’n 
sterwensproses  en  die  poging  om  dit  te  “stamel”  of  te  verwoord  in  taal.  Die 
buitelyne  van  die  verhaal  waarin  dit  gebeur,  is  heel  eenvoudig:  Konstant 
Wasserman  verhuis  na  Australië  omdat  hy  onvrede  het  met  sy  lewe  in 
Suid-Afrika.  Die  aanpassing  in  sy  nuwe  tuiste  verloop  goed,  maar  sy 
nuutgevonde  vryheid,  vrede  en  selfvertroue  word  versteur  wanneer  hy  ontdek 
dat  hy  terminaal  siek  is.  Die  letterlike  emigrasie  kry  dus  ’n  figuurlike 
meerwaarde:  Konstant  verlaat  sy  vaderland  maar  moet  kort  na  sy  vestiging 
in  ’n  nuwe  land  ontdek  dat  hy  die  lewe  self  moet  verlaat.  In  ’n  sekere  sin 
vertel  die  roman  ook  die  verhaal  van  “wortels”,  hoe  verwikkeld  én  futiel  die 
mens  se  pogings  is  om  homself  te  wortel  en  ontwortel  in  die  aangesig  van 
iets  so  ingrypend  soos  die  verteller  se  terminale  siekte. 

Om  te  sterf,  moet  Konstant  afstand  doen  van  sy  oonA/eldigende  drang  om 
te  leef.  Hierdie  lewensdrang  manifesteer  hom  in  die  aggressie  waarmee  hy 
homself  losmaak  van  Suid-Afrika,  sy  entoesiastiese  aanpassing  in  Australië 
en  die  oopgesteldheid  vir  alle  sinnelike  ervarings  of  dit  nou  die  erotiese  of 
die  kulinêre  is.  Al  hierdie  ervarings  vind  vergestalting  in  die  energieke 
taalgebruik  van  die  verteller:  die  hakkelende  woede  waarmee  hy  reageer  op 
die  indringerigheid  van  sy  tuisdorp  se  mense,  die  soek  na  woorde  vir  sy 
ervaring  van  Australië  (’n  kontinent  wat  eintlik  nou  vir  die  eerste  keer  in  die 
Afrikaanse  letterkunde  ingeskryf  word),  die  sensualiteit  maar  ook  presisie 
van  die  taal  waarmee  hy  sy  sintuiglike  ervarings  beskryf.  Alles  wat  in  hierdie 
vertelling  gebeur,  word  deur  die  verteller  Konstant  vasgelê  in  ’n  soort  gesprek 
met  homself  waarop  die  leser  inluister.  Nog  min  is  die  verskillende  regis- 
ters,  die  spraakritmes,  die  sensuele  genot  en  die  onvertaalbare  uniekheid 
van  die  Afrikaanse  idioom  so  gevoelig  geregistreer  as  hier.  Die  taal  is  egter 
ook  deel  van  die  sterwensproses:  dit  lyk  asof  die  blote  handeling  van  vertel 
en  praat  in  die  taal  uiteindelik  die  enigste  manier  is  waarop  die  verteller 
homself  kan  begelei  die  dood  in.  Die  afbraak  van  die  taal  in  die 
sterwensoomblikke  getuig  daarvan  dat  die  gebruik  van  taal  die  laaste 
stuiptrekking  van  lewe  is  vir  hierdie  persoon  voordat  dit  stamelend  wegsterwe 
saam  met  hom. 

Sterf  beteken  ook  vir  Konstant  ’n  bestek  opneem  van  die  verskillende 

verhoudings  wat  sy  lewe  beïnvloed  het.  In  die  eerste  plek  is  daar  die 
verhouding  met  Jude,  minnares  deurwie  hy  skynbaar  besmet  word  met  die 
virus  wat  lei  tot  sy  dood.  Sy  word  geteken  as  ’n  vreemde  mengsel  van  die 
onweerstaanbaar  eksotiese  en  die  huishoudelike,  van  die  vrome  en  die 
flambojante,  van  die  bedrieglike  en  die  betroubare,  van  die  manlike  en  die 
vroulike.  Konstant  se  pogings  om  vrede  te  maak  met  haar  verspringende 
erotiese  fokus  is  die  emosionele  ekwivalent  van  sy  pogings  om  tot  ’n  vergelyk 
te  kom  met  die  siekte  waardeur  hy  sy  lewe  moet  aflê.  Dit  is  betekenisvol 
dat  die  virus  en  die  siekte  waaroor  dit  hiergaan  nie  by  name  genoem  word 
nie  en  doelbewus  losgemaak  word  van  die  homoseksuele  waarmee  dit 
dikwels  geassosieer  word;  dit  lyk  asof  die  outeur  kies  vir  ’n  beklemtoning 
van  die  universele  aspekte  van  hierdie  soort  ervaring  eerder  as  die  maak 
van  ’n  politieke  punt.  Die  universalisering  geskied  sonder  dat  hierdie  eerlike 
verslag  oor  ’n  siekte  wat  deel  van  ons  tyd  geword  het,  inboet  aan  enige  van 
die  pynlike  detail  waarmee  dit  gepaard  gaan. 

Die  verknooptheid  van  die  verteller  se  gevoelens  oor  sy  land,  sy  ouers  en 
sy  taal  gee  nuwe  dimensie  en  letterlike  waarde  aan  die  terme  “vaderland” 
en  “moedertaal”.  Konstant  se  broer  kom  uit  Suid-Afrika  om  hom  by  te  staan 
en  ’n  soort  middelaar  te  wees  tussen  die  sterwende  en  sy  verlede.  Uit  die 
laaste  telefoongesprek  met  sy  ouers  blyk  dit  dat  hy  afgereken  het  met  die 
behoefte  om  deur  sy  vader  aanvaar  te  word  en  die  behoefte  om  weer 
onvoorwaardelik  soos  ’n  kind  gekoester  te  word  deur  sy  moeder.  In  hierdie 
gesprek  word  die  sterwende  kind  by  wyse  van  spreke  ’n  ouer  wat  sy  eie 
ouers  moet  vertroos. 

Om  die  uitnemendheid  van  hierdie  roman  te  beskryf,  het  ’n  mens  woorde 
soos  “deernis”,  “menslikheid”,  en  “wysheid”  nodig;  nie  noodwendig  literêr- 
tegniese  terme  soos  “hegte  konstruksie”  “volgehoue  vertelperspektief”  en 
“effektiewe  diskoerswisseling”  nie.  Voortreflikheid  van  tegniek  is  daar  wel, 
maar  die  werklike  impak  van  die  roman  lê  in  die  ontroerende  wyse  waarop 
dit  die  leser  konfronteer  met  die  verskrikking  van  siekte  en  dood. 

Boekbesprekings 
Andries  Visagie 


Rampe  in  die  ruigte  (Henníe  Aucamp) 

Guitige  fabels  veranker  in  die  Suid-Afrikaanse  werklikheid 

’n  Paar  jaar  gelede  het  Hennie  Aucamp  afgetree  as  hoofleraar  in  die 
opvoedkunde  aan  die  Universiteit  van  Stellenbosch.  Die  klaarblyklik 
eindelose  stroom  publikasies  uit  sy  pen  is  egter  ’n  duidelike  bewys  van  sy 
voortgesette  vitaliteit  as  skrywer.  Onder  sy  publikasies  van  die  afgelope 
paar  jaar  tel  ’n  bundel  kortverhale  {Gewis  is  alles  net  ’n  grap),  twee  dagboeke 
{Gekapte  tyden  Allersiele),  ’n  moraliteitspel  {Van  hoogmoed  tot  traagheid) 
en  ’n  versameling  fabels  {Rampe  in  die  ruigte).  Dit  wil  voorkom  asof  Aucamp 
tans  ’n  toegespitste  belangstelling  in  morele  kwessies  het:  die  sewe 
doodsondes  en  gepaardgaande  morele  vergrype  kom  nie  net  in  Van 
hoogmoed  tot  traagheid  ter  sprake  nie,  maar  ook  in  Sewe  sondes,  nee 
meer,  ’n  resente  verhalebundel  waarvan  Aucamp  die  samesteller  is.  Die 
fabel  as  ’n  moralistiese,  lerende  teks  is  uiteraard  ’n  besonder  geskikte  genre 
vir  ’n  geestige  verkenning  van  die  menslike  sedes.  In  Rampe  in  die  ruigte 
ontgin  Hennie  Aucamp  dié  moontlikhede  wat  die  fabel  bied  met  groot  sukses. 
Rampe  in  die  ruigte  sluit  aan  by  ’n  eeue-oue  literêre  tradisie:  benewens 
die  fabels  in  die  Bybel  is  dit  veral  die  werk  van  die  Griek  Esopus  uit  die 
sesde  eeu  voor  Christus  asook  die  fabels  van  Jean  de  la  Fontaine  uit  die 
sewentiende  eeu  wat  steeds  bekendheid  geniet.  Dit  is  opvallend  dat  die 
eerste  Afrikaanse  boek,  Zamenspraak  tusschen  Klaas  Waarzeggeren  Jan 
Twijfeiaar  van  L.H.  Meurant  ook  ’n  aantal  fabels  bevat.  Oorspronklike 
Afrikaanse  fabels  is  in  1978  deur  Pieter  W.  Grobbelaar  gebundel  in  Die 
groot  Afrikaanse  fabelboek.  Aucamp  se  diereverhale  respekteer  hierdie 
lang  tradisie,  maar  oie  skrywer  verleen  uiteindelik  ’n  eiesoortige  literêre 
kleur  aan  sy  fabels. 

Danksy  Piet  Grobler  se  kleun/olle  bandontwerp  en  talle  sketse  wat  die 
fabels  illustreer,  is  Rampe  in  die  ruigte  ’n  buitengewoon  aantreklike  boek. 
’n  Mens  begin  egter  stadigaan  wonder  of  Grobler  dan  die  enigste 
boekillustreerder  in  Suid-Afrika  is  - sy  werk  pryk  deesdae  in  feitlik  elke 
tweede  publikasie  wat  ’n  prentjie  behoef.  Die  gebrek  aan  variasie  in  Grobler 
se  styl  het  verder  ’n  soort  voorspelbaarheid  tot  gevplg  in  die  boeke  wat  hy 
illustreer.  Tog  illustreer  die  sketse  van  die  onbetwisbaar  talentvolle  Grobler 
nie  bloot  die  fabels  in  Rampe  in  die  ruigte  nie,  maar  versterk  soms  die 
ironieë  waarmee  Aucamp  sy  verhale  verdig:  in  “Oom  Douwtjie  Das  flap 
uit’’  is  daar  ’n  skets  van  Douwtjie  Das  en  ’n  kameraad  wat  met  adorasie 
opkyk  na  Jan  Smuts  wat  op  ’n  rots  sit  en  peins  oor  diep  dinge,  duidelik 
onbewus  van  die  onbenullige  dassies  (31).  Maar  volgens  Douwtjie  Das 
was  sy  “ontmoeting”  met  Smuts  ’n  hoogtepunt  in  sy  lewe.  Hierdie  illustrasie 
kontrasteer  treffend  met  die  skets  (28)  van  Douwtjie  op  ’n  rots  wat  besig  is 

om,  in  teenstelling  tot  die  rustig  mediterende  Smuts,  met  groot  gebaar  die 
hoogtepunte  van  sy  lewe  aan  ’n  aanvallige  dasjoernalis  in  visnetkouse  uit 
te  lê.  In  sy  voorstellings  van  die  insekte  in  “Een  skone  dag’’  slaag  Grobler 
egter  nie  altyd  daarin  om  die  menslike  emosies  van  die  insekte  vas  te 
vang  nie  - die  skoenlappers  en  die  naaldekoker  word  nie  meer  as  slegs 
goggas  op  grasspriete  nie. 

In  ’n  fabel  soos  “Een  skone  dag’’  maak  Aucamp  gebruik  van  ’n  tipiese 
konvensie  van  die  fabel,  naamlik  die  transponering  van  menslike  eien- 
skappe  op  dierekarakters.  Skoonheid  en  ydelheid  is  betekenisassosiasies 
wat  tradisioneel  met  skoenlappers  in  verband  gebring  word  en  dit  is  hierdie 
gegewe  wat  die  vertrekpunt  van  “Een  skone  dag’’  vorm:  die  skoenlappers 
van  die  Stormberge  trek  saam  vir  ’n  skoonheidskompetisie.  Die  beeldskone 
en  grasieuse  Vlinderita  wen  die  kompetisie,  maar  soos  dit  konvensioneel 
dikwels  die  geval  is,  word  haar  skoonheid  nie  gekomplementeer  deur  ’n 
genoegsame  hoeveelheid  gesonde  verstand  nie.  Na  afloop  van  die 
kompetisie  laat  sy  haar  ompraat  deur  generaal  Stokkies,  ’n  melkbos- 
sprinkaan,  om  saam  met  hom  die  omgewing  van  Die  Rooi  Donga  te  gaan 
verken.  Kort  voor  haar  tragiese  dood  moet  Vlinderita  ontdek  dat  die 
generaal  haar  bloot  as  ’n  “gesogte  eksemplaar”  (41 ) vir  homself  wou  inpalm. 
Soos  ’n  mens  kan  venwag,  neem  Aucamp  nie  altyd  genoeë  daarmee  om, 
soos  meestal  in  die  fabeltradisie  gebruiklik  is,  ’n  enkele,  stereotipiese 
karaktereienskap  uit  die  menslike  ervaringswêreld  aan  ’n  dierepersonasie 
te  koppel  nie.  In  “Naspel:  die  meeu’’  word  die  meeu,  wat  vir  Stoffel  die 
fabelskrywer  met  sy  eie  werklikheid  konfronteer,  uiteindelik  ’n  aansienlik 
verwikkelde  wese  wat  enersyds  soos  ’n  ongemanierde  skoHie  en 
vertrouenswendelaar  optree  en  andersyds  herinner  aan  “’n  digter  en  ’n 
akrobaat ...  elektries  gelaai  met  lewe’’  (58). 

In  Rampe  in  die  ruigte  word  die  spanningsverhouding  tussen  mens  en 
dier  deurgaans  op  ’n  boeiende  manier  uitgebeeld.  Die  diere  is  meestal 
pynlik  bewus  van  hulle  tekortkominge  ten  opsigte  van  die  mens  as  ’n 
magtiger  en  meer  begaafde  skepsel.  In  die  briljante  fabel  “Die  bruilof’’  is 
die  Slang-gesin  se  gebrek  aan  hande  keer  op  keer  die  aanleiding  tot 
tragikomiese  oomblikke.  Mevrou  Slang  word  weens  haar  handeloosheid 
gedwing  om  met  die  puntjie  van  haar  stert  die  uitnodiging  vir  haar  dogter 
se  bruilof  te  skryf:  “Eers  nadat  sy  geskryf  het,  kan  sy  omdraai  en  lees  wat 
daar  staan,  maar  sy  moet  baie  versigtig  wees,  anders  vee  daardie  einste 
stert  uit  wat  sy  so  pas  geskryf  het’’  (3).  Wanneer  die  aap  die  Slang-gesin 
aanmoedig  om  al  die  bruilofreëlings  in  sy  hande  te  laat,  sug  die  gesin  by 
die  aanhoor  van  die  woord  “hande”.  Maar  ook  die  aap  beskou  menslike 
gebruike  as  die  norm  waarvolgens  die  diere  hulle  eie  gedrag  moet  meet: 
die  slange  se  besluit  dat  die  bruilofsgaste  elkeen  ’n  eier  moet  saambring, 
vind  byval  by  die  aap  omdat  dit  ooreenstem  met  die  “tweevoetiges”  se 
gebruik  om  elkeen  “sy  eie  bottel  na  ’n  party”  te  bring  (4). 

Die  verhouding  tussen  mens  en  dier  word  in  “Klaaglied  vir  Scapino”  met 

groter  kompleksiteit  uitgebeeld.  Die  skilpad  Scapino  kan  wel  alles  verstaan 
wat  die  mense  op  die  plaas  Rust-mijn-ziel  sê,  maar  die  enigste  uitweg  tot 
sy  beskikking  om  met  hulle  te  kommunikeer  is  om  hulle  aan  te  kyk  “met 
die  saamgestelde  wysheid  van  geslagte  en  geslagte  skilpaaie”  (48).  Hoewel 
die  plaasmense  op  hulle  beurt  ’n  deel  van  hulle  natuurwysheid  put  uit  die 
gedrag  van  skilpaaie,  is  die  innerlike  funksionering  van  die  dierewêreld  vir 
hulle  grootliks  ontoeganklik.  Uiteindelik  is  dit  die  mens  se  versuim  om 
groter  sensitiwiteit  vir  die  tekens  van  die  natuur  aan  die  dag  te  lê  wat 
sentraal  gestel  word.  Die  seun  Stoffel  tel  eendag  ’n  skilpadgeraamte  op 
om  te  dien  as  rekwisiet  vir  sy  monoloog  uit  Hamlet.  Hy  verklaar  weliswaar 
die  omringende  natuur  tot  sy  gehoor,  maar  hy  let  nie  op  dat  die  skilpaddop 
’n  gaatjie  aan  die  stertkant  het  nie  - die  teken  waaraan  hy  altyd  sy  verlore 
troetelskilpad  Scapino  uitgeken  het.  Dit  is  die  fabelskrywer  se  klaaglied 
wat  as  korrektief  moet  optree  vir  die  mens  se  onsensitiwiteit. 

Esopus  het  dikwels  sy  fabels  afgesluit  met  ’n  opsomming  van  die  sedeles 
wat  in  die  fabel  vervat  is.  Met  sy  (soms  ironiese)  sedekommentaar  in  Rampe 
in  die  ruigte  knoop  Aucamp  ’n  veelsydige  gesprek  met  die  tradisionele 
fabel  aan.  In  “Die  pers  petunia”  word  dit  aan  die  leser  oorgelaat  om  ’n 
sedeles  uit  die  dood  van  Meryl  Streepmuis  te  haal.  Die  fynbesnaarde 
sangeres  Meryl,  wat  slegs  pers  petunias  kan  eet,  word  diep  geraak  deur 
die  dood  van  ’n  groep  bobbejane.  Sy  besluit  in  ’n  emosionele  opwelling 
om  ’n  krans  van  pers  petunias  vir  hulle  te  vleg.  Sodoende  sny  sy  haar  af 
van  haar  voedselbron  en  haar  eie  dood  volg  spoedig.  Vir  die  leser  is  die 
les  duidelik:  die  mens,  en  veral  die  kunstenaar,  moet  daarna  streef  om 
nugterheid  te  behou  te  midde  van  emosionele  beproewings.  In  “Oom 
Douwtjie  Das  flap  uit”  word  die  kommentaar  oor  sedelike  verval  - by  die 
mens  en  gevolglik  ook  by  die  beïnvloedbare  dassies  van  Tafelberg  - in 
die  loop  van  oom  Douwtjie  se  vertelling  uitgespreek.  In  die  samevatting 
van  die  sedeles  in  die  slot  van  “Die  bruilof”  word  daar  terselfdertyd  die 
spot  gedryf  met  die  moralistiese  inhoud  van  die  tradisionele  fabel.  Met  die 
oog  op  haar  bruilof  vryf  die  slangbruid  haar  blink  met  ’n  blikkie  gesteelde 
Brasso.  Dit  is  egter  nie  die  Brasso  wat  die  ramp  in  die  verhaal  veroorsaak 
nie,  maar  die  gulsigheid  van  die  slange  by  die  bruilof:  daar  ontstaan  ’n 
wedywering  om  die  grootste  eiers  eerste  te  verorber  en  ’n  paar  gaste  byt 
in  die  stof.  In  die  les  wat  die  sterwende  moeder  Slang  uit  die  tragedie 
haal,  kan  sy  nie  nalaat  om  ook  die  Brasso  met  sy  superieure  kwaliteite  te 
betrek  nie:  “’n  Goeie  gesindheid  teenoor  jou  medemens  is  meer  werd  as 
al  die  Brasso  in  die  wêreld”  (7). 

Hoewel  die  fabelskrywer  meestal  streef  na  die  formulering  van  ’n  universele 
waarheid  oor  die  menslike  kondisie,  is  daar  voorbeelde  van  skrywers  (bv. 
La  Fontaine)  wat  die  aktualiteit  in  hulle  fabels  laat  meespreek.  Ook  Hennie 
Aucamp  se  fabels  is  duidelik  veranker  in  die  politieke  en  sosiale  vraagstukke 
van  die  hedendaagse  Suid-Afrikaanse  werklikheid.  Feite  wat  tans  vorendag 
kom  oor  vergrype  van  die  veiligheidsdienste  in  die  vorige  regime  vind 

weerklank  in  generaal  Stokkies  se  ontvoering  van  Vlinderita  in  “Een  skone 
dag”.  Agathe  Waterjuffer  se  pogings  om  geregtigheid  te  laat  geskied,  word 
onmiddellik  in  die  wiele  gery:  “Die  leër  was  ...  bankvas  agter  die  Generaal 
en  die  hele  saak  is  in  ’n  ommesientjie  gesmoor”  (42).  Hennie  Aucamp  se 
besware  in  Die  Burger{en  later  in  Gekaapte  tyd)  oor  die  oorname  van  eens 
rustige  parke  in  Kaapstad  se  voormalige  wit  groepsgebiede  deur 
molesmakers  en  dranksugtiges  weerklink  in  “Die  rebellie  van  die  rotte”:  tot 
die  rotte  se  misnoeë  het  die  eekhorings  die  Kompanjietuin  binnegedring  en 
begin  oorheers;  ’n  opstand  word  beplan.  Die  verteller  maan  ten  slotte:  “Die 
dag  kom  nader,  vinnig  nader,  dat  selfs  die  oulikste  diertjies  eetbaar  verklaar 
gaan  word  in  ons  vernongerde,  oorbevolkte  Kaap”  (15). 

Die  fabels  in  Rampe  in  die  ruigte  spring  nie  die  invloed  van  die  postmo- 
dernistiese  metafiksionaliteit  vry  nie:  selfbewuste  kommentaar  oor  die 
skryfproses  is  nie  onbekend  in  die  geskiedenis  van  die  fabel  nie,  maar  in 
“Naspel:  die  meeu”  word  hierdie  procédé  besonder  ver  gevoer.  In  hierdie 
verhaal  eis  ’n  parmantige  meeu  dat  die  fabelskrywer  genaamd  Stoffel  ’n 
storie  oor  ’n  meeu  moet  skryf.  Stoffel  kap  teë  dat  hy  die  voorlopige  titel  van 
sy  bundel,  Rampe  in  die  ruigte,  sal  moet  prysgee  indien  hy  ’n  fabel  oor  ’n 
meeu  insluit.  Met  onvermelde  skatpligtigheid  aan  Ernst  van  Heerden  verklaar 
die  meeu  egter:  “Die  see  is  ook  ’n  ruigte.  ’n  Ruie  vlegsel  van  spier  en  wier” 
(57).  Die  meeu  het  sy  saak  klaarblyklik  duidelik  genoeg  gestel. 

Aucamp  bewys  met  Rampe  in  die  ruigte  opnuut  dat  hy  ’n  woordvirtuoos 
van  formaat  is.  Tog  is  die  slotte  van  enkele  verhale  in  die  bundel 
onbevredigend.  In  plaas  daarvan  om  in  die  slot  van  “Die  rebellie  van  die 
rotte”  te  konsentreer  op  die  beplande  stryd  teen  die  eekhorings,  stuur 
Aucamp  sy  vertelling  in  ’n  nuwe  rigting  wat  uiteindelik  weinig  wins  oplewer: 
daar  word  vertel  hoedat  die  aanvoerders  van  die  rotte  toevallig  deur  ’n 
motorfiets  omgery  word;  die  konflik  tussen  die  rotte  en  die  eekhorings  bly 
onopgelos.  In  die  slot  van  “Die  pers  petunia”  kom  die  vermelding  van  die 
huilende  en  dragtige  bobbejaanwyfie  by  Meryl  Streepmuis  se  begrafnis 
voor  as  ’n  lastige  oorbevestiging  van  die  tragedie  wat  hom  onder  Witsand 
se  dierebevolking  afgespeel  het.  Tog  is  hierdie  besware  van  mindere 
belang:  Aucamp  se  skerpsinnige  satire  en  fyn  humor  tesame  met  Grobler 
se  sketse  maak  van  Rampe  in  die  ruigte  ’n  genotvolle  boek.  Aucamp  se 
omgang  met  die  fabol  as  literêre  vormsoort  is  meesterlik  en  verbluffend. 

Universiteit  van  Zululand 


Marthinus  Beukes 

Die  Jogger  {André  P.  Brink).  Kaapstad:  Human  & Rousseau.  1997. 

Brink  publiseer  in  die  laat  sewentigerjare  laas  ’n  drama.  Hy  verbreek  hierdie 
stilte  met  Die  Jogger  waarin  nogeens  ’n  greep  uit  die  geskiedenis  van 

Suid-Afrika  onder  apartheid  beskryf  word. 

Verskeie  gebeurtenisse  uit  die  hoofkarakter,  Kilian,  se  verlede  word  deur 
die  titel  saamgebind,  en  dié  loop  as  motief  deur  die  drama.  Vanuit  die 
psigiatriese  hospitaal  ervaar  Kilian  gebeure  uit  die  verlede  wat  stelselmatig 
as  afsonderlike  stukke  in  ’n  legkaart  gepas  word.  Só  vloei  verlede  in  die 
hede  saam  en  sluit  as  skakels  belangrike  gebeurtenisse  van  Kilian  se 
ineengestrengelde  lewe.  Dit  is  veral  deur  die  gebruik  van  musiek  en  skyfies 
van  die  familieplaas  en  ’n  atletiekbyeenkoms  uit  Kilian  se  jeugjare  dat  die 
verlede  dramatiese  effek  kry.  Die  aanmoediging  van  Kilian  se  oupa  met 
die  woorde  “Hol,  Boeta,  hol’’  (17)  en  die  drawwer  wat  met  kere  op  die 
verhoog  verskyn,  versterk  die  rol  van  die  hardloopmotief,  maar  beklemtoon 
ook  die  uitwerking  wat  die  voorgeslag  se  invloed  op  die  nageslag(te)  het. 
Aangesien  die  teks  dit  veral  het  oor  skuld  en  onskuld,  kan  die  motief  van 
die  hardloper  gelees  word  as  die  skuldgevoel  wat  deurgaans  aanwesig  is 
en  soos  ’n  hond  op  Kilian  se  spoor  bly. 

Die  jeugverlede  van  Kilian  en  die  onreg  en  wrede  dade  wat  teen  mense 
gepleeg  is,  het  ’n  invloed  op  sy  funksionering  in  die  hospitaal.  Só  is  Kilian 
se  verlede  as  gewese  kolonel  in  die  Veiligheidspolisie  ’n  motivering  vir  die 
aanklagte  teen  hom.  (Sy  naam  bevestig  ook  die  rol  as  moordenaar  van 
andersdenkendes,  naamlik  Kill  Jan.)  Dit  is  in  dié  lig  ironies  dat  die  slagoffer 
van  marteldade,  Vusi,  se  tong  uitgesny  is  en  in  ’n  bottel  voor  Kilian  se  bed 
bewaar  word.  Al  is  hy  tot  stomheid  gemartel,  is  sy  teenwoordigheid  saam 
met  Kilian  in  die  hospitaalsaal  ’n  bevestiging  van  die  beskuldiging  teen 
hom.  Vusi  verwoord  so  die  onuitgesproke  skuld  in  Kilian  waarvoor  woorde 
in  homself  ontbreek  of  sukkel  om  gespel  te  word. 

Parallel  hieraan  is  die  verwysing  na  Napoleon  se  penis  wat  deur  Kilian  “bewaar” 
word.  Beide  tong  en  penis  as  metafore  van  mag  is  afgesny.  Dié  twee  simbole 
bevestig  die  invloed  van  ’n  magsbehepte  gemeenskap  en  word  ’n  hoorbare 
aanklag  teen  ’n  patriargale  sisteem  waardie  penisdraer  in  magstrukture  mense 
onderdruk  en  die  martelaar  se  tong  die  swye  opgelê  is. 

Ilse,  Kilian  se  enigste  kind,  verbreek  die  invloed  van  die  verlede  en  omlyn 
só  die  deurbreking  van  ’n  verlede  waar  mag  ’n  oorgeëerfde  gegewe  in 
Afrikaner-verband  was.  As  llse  haar  Pa  se  storie  van  sy  oupa  se  aan- 
moediging  langs  die  atletiekbaan  aanhoor  en  daarop  opmerk:  “Dis  hoe  pa 
met  my  ook  gemaak  het”  (17),  kan  die  leser/kyker  die  magsinvloed  van 
geslagte  op  mekaar  nie  miskyk  nie. 

Dit  is  ’n  bekende  Brinkwerkwyse  dat  die  kind,  hier  weer  eens  die  dogter, 
téén  haar  pa  se  invloed  en  gesag  ingaan  ná  sy  op  universiteit  by  linkse 
politiek  betrokke  geraak  het.  In  Die  jogger  \rou  llse  later  onwetend  met  ’n 
agent  vir  die  Veiligheidspolisie,  gehuur  deur  haar  pa.  Wanneer  sy  verwagtend 
raak,  kan  die  kind  as  metafoor  gelees  word  van  ’n  inenting  van  die  twee 
ideologieë.  Sy  sê  dan  ook:  “Deur  Pa  is  ek  vandag  net  so  skuldig.  Deur  Pa  is 
ek  besmeer”  (78).  Wanneer  sy  egter  later  uitvind  dat  Nico  ’n  spioen  was  wat 
tussen  hulle  op  universiteit  geplant  was,  verbreek  sy  hulle  verbintenis,  knip 

die  naelstring  en  magsband  (die  penis?)  en  verteenwoordig  as  vrou  met  ’n 
ongebore  baba  die  aflê  van  die  verlede  se  ballas  en  ’n  hoop  op  ’n  vry  toekoms: 
“Hierdie  kind  wat  ek  in  my  dra:  ons  twee  gaan  weg  na  waar  jy  ons  nooit 
weer  sal  kry  nie.  Die  Here  hoor  my,  dáárdie  hande  sal  nooit  weer  aan  ons 
raak  nie’’  (79).  Dit  is  egter  betekenisvol  dat  llse  in  hierdie  geslaglyn  die 
invloed  verbreek  deur  ’n  eie  koers  in  te  slaan.  Sy  word  profiel  van  ’n  geslag 
nuwe  bloed.  Haar  karakter  word  eksemplaar  van  die  Afrikaner  wat  die  deel 
van  Afrika  herkolonialiseer  en  grond,  die  liggaam  en  politiek  herdefinieer. 
Die  drama  bring  ’n  korrektief  op  die  magsimbole  wat  die  geskiedenis  van 
mense  gedikteer  het.  Wanneer  Kilian  in  die  psigiatriese  hospitaal  is,  is  hy 
ook  as  ’t  ware,  soos  die  bewaarde  tong  en  penis,  niksseggend.  Só  is  hy 
die  swye  opgelê.  Die  ingeperktheid  van  die  hospitaal  is  soos  die  bottels 
versterkwater  ruimte  waarin  hy  nou  as  magshebber  “ont-man”  (dus  ont- 
rriag)  is  en  nie  gehoor  word  nie.  Sy  aanvanklike  rol  van  bevelvoerder  is 
opgehef  waar  hy  in  eensame  opsluiting  in  die  hospitaal  met  slegs  Noni, 
verpleegster  in  die  psigiatriese  hospitaal,  kan  kommunikeer  en  Vusi  (’n 
man  uit  die  Struggle)  wat  as  skadugestalte  sy  gewete  aanspreek.  Sy  poging 
aan  die  einde  van  die  drama  om  telefonies  met  die  Minister  kontak  te 
maak  eindig  in  ’n  monoloog  waar  niernand  hom  hoor  nie. 

Noni  het  in  hierdie  teks  ’n  kardinale  rol.  Sy  kalmeer  Kilian  én  verteenwoordig 
die  stem  van  apartheid,  maar  ontluister  ook  die  onderdrukte  se  gevoel  van 
bitterheid  deur  vergiffenis  teenoor  Kilian  te  hê.  In  dié  rol  is  haar  vrouwees 
belangrik,  want  só  verwoord  sy  ook  die  pyn  van  ’n  gemeenskap  wat  intens 
onder  apartheidsdade  gely  het.  Haar  vergiffenis  word  dus  ’n  kollektiewe 
poging  om  waarheid  en  versoening  tasbaarteenoor  Kilian  te  hê.  ’n  Opheffing 
ook  van  apart-wees  tussen  geslagte  geskied  met  Vusi  en  Noni  se  rolle  in 
die  gebeure.  Só  verwerf  hulle  op  vernuwende  wyse  in  die  Afrikaanse  teater 
die  stem  van  die  gemarginaliseerde  deur  op  die  verhoog  gesien  en  gehoor 
te  word. 

Die  kyker/leser  kan  ’n  déja  vu-gevoel  ervaar  met  dié  teks.  Tog  is  die  gebruik 
van  kru-taal  en  geweld,  die  clichés  van  apartheid  en  ’n  patriargale  sisteem 
in  die  diskoers  van  hulle  angel  ontneem.  Dit  is  byna  asof  Brink  stemreg  gee 
vir  ’n  nuwe  orde,  want  die  bevryding  wat  volg  deur  te  bieg,  stel  die  ou  orde 
aan  die  kaak.  Soos  met  T’  kama  in  Die  eerste  lewe  van  Adamastorvnoet  die 
oorgewig  van  ’n  te  swaar  verlede  as  las  afgelê  word,  ja,  inderdaad  afgesny 
wórd  sodat  ’n  nuwe  “lewe”  daaruit  gebou  kan  word.  Met  Die  jogger  praat 
Brink  oor  die  littekens  wat  ’n  geslag  Afrikaners  aan  ander  mense  gedoen 
het,  maar  vir  die  leser/kyker  om  die  pyn  aan  te  hoor,  is  die  uiting  van  jammersê 
belanghk.  Kilian  se  slotwoorde  as  hy  deurdie  trane  so  hard  as  hy  kan  skreeu: 
“Hol,  boeta,  hol  ...!”,  is  ’n  aanmoediging  van  ’n  ander  boodskap  aan  die 
kind,  naamlik  dié  van  vergiffenis  en  versoening.  Die  kind  is  dan  gestalte  van 
enige  kind,  óók  sy  kleinkind,  wat  stemreg  verwerf  het  en  versoening  wen. 

Randse  Afrikaanse  Universiteit 

Viola  Milton 


Taxi:  Staanpiek-stories  (G.A.  Jooste  - red.)  Pretoria:  J.L.  van  Schaik. 
1996 

In  die  tweede-  en  vreemdetaalonderrig  van  Afrikaans  word  daar  gedurig 
gesoek  na  opwindende  leesstof  wat  nie  net  geskik  sal  wees  om  in  die 
klaskamer  te  gebruik  nie,  maar  ook  sal  help  om  lesers  vir  Afrikaans  te  lok. 
Met  die  saamstel  van  Taxi:  staanplek  virstories  is  daar  beoog  om  hierdie 
leemte  in  die  onderrig  van  die  Afrikaanse  kortprosa  op  tersiêre  vlak  aan  te 
vul  en  te  help  vernuwe. 

Dit  spreek  vanself  dat  die  tekste  wat  vir  vreemdetaalsprekers  gekies  word 
aan  ander  vereistes  sal  moet  voldoen  as  dié  wat  vir  moedertaalonderrig 
gebruik  word.  Daar  word  onder  andere  van  hierdie  tekste  verwag  om  in 
eenvoudige  taal  geskryf  te  wees,  sowel  as  om  temas  te  hanteer  waarmee 
die  lesers  sal  kan  identifiseer,  maar  wat  darem  ook  stof  tot  nadenke  bied 
- kortom,  so  ’n  teks  moet  die  student  se  literêre  kennis  en  belangstelling 
prikkel,  maar  moet  ook  deure  tot  die  kultuur  van  die  taal  vir  die  leser 
oopmaak. 

Taxi  se  beoogde  lesers  is  voorgraadse  studente  vir  wie  Afrikaans  ’n 
vreemder  taal  is  as  vir  diegene  wat  tradisioneel  onder  die  begrip 
“tweedetaalleser”  tuisgebring  is.  Die  samestellers  het  gepoog  om  met 
hierdie  bundel  vir  dié  studente  verhale  aan  te  bied  waarin  hulle,  onder 
andere,  iets  van  hulle  eie  Afrika  kan  herken,  in  die  hoop  dat  Afrikaans 
sodoende  minder  vreemd  vir  hulle  sal  word.  Om  dié  rede  bestaan  die 
bundel  uit  verhale  van  skrywers  vanuit  verskillende  Afrika(an)se 
agtergronde.  In  dié  opsig  word  daar  in  die  bundel  dus  ook  daarop 
gekonsentreer  om  die  leser  nie  net  bekend  te  stel  aan  die  sosiolinguistiese 
aspekte  van  taalgebruik  nie,  maar  word  ook  agtergrond  geskep  oor 
interetniese  verhoudings  in  verskeie  Afrika(an)se  gemeenskappe. 

In  die  34  verhale  wat  hier  gebundel  is,  gaan  dit  as  ’t  ware  oor  die  optekening 
van  stories  wat  by  die  taxirank  afspeel.  Net  soos  wat  die  “staanplek  vir 
taxis”  die  bymekaarkomplek  van  ’n  mengelmoes  van  taal-  en  kultuurgroepe 
is,  net  so  moet  hierdie  bundel  dien  as  staanplek/bymekaarkomplek  vir 
verskillende  Afrikaanse  stemme  en  perspektiewe.  Die  woord  ‘taxi’  word 
hier  gesien  as  ’n  sinoniem  van  “swartvervoer”.  Dit  spreek  dus  bykans 
vanself  dat  die  wêreld  wat  hierin  aangeraak  word,  sal  strek  van  die 
gemaklike,  vrolike  atmosfeer  van  die  township-sjebeens,  tot  by  die  ietwat 
meer  gesofistikeerde  straatkafees  van  die  stad.  In  dié  opsig  word  die  bundel 
die  vervoermiddel  van  perspektiewe  binne  en  buite  die  tradisioneel 
standaard-Afrikaanse  gemeenskap,  en  ’n  mens  hoef  maar  net  na  die 
inhoudsopgawe  te  kyk  om  hierdie  stelling  te  bevestig.  Daar  is  hier  nie 

slegs  gepoog  om  aan  mans  en  vrouens  ewe  veel  spreekbeurte  te  gee  nie, 
maar  ook  die  rasse-samestelling  van  die  bundel  dra  daartoe  by  om  die 
bundel  onmiddellik  binne  die  Suid-Afrikaanse  situasie  te  plaas.  Skrywers 
vanuit  alle  Afrikaanse  milieus  (hetsy  standaard-Afrikaans  of  sommer  net 
“plein  en  common”  straat- Afrikaans),  is  in  die  bundel  betrek.  Die  titels  van 
die  verhale  roep  dan  ook  onmiddellik  ’n  Afrika(ans)  op  wat  vir  die  bedoelde 
leser  bekend  is,  terwyl  dit  terselfdertyd  nie  wegdoen  met  die  Afrikaans  wat 
tradisioneel  in  die  skole  aangeleer  word  nie.  Daar  word  dus  hier  ’n  balans 
gehandhaaf  wat,  sonder  om  dit  in  soveel  woorde  te  sê,  die  leser  alreeds 
wys  op  die  verskeidenheid  van  Afrikaans  en  hom  ook  oorhaal  om  te  besef 
dat  alle  vareïteite  van  Afrikaans  bestaansreg  het.  Die  leser  kry  dus  ook 
onbewustelik  ’n  stukkie  taalpolitiek  om  aan  te  herkou. 

In  die  verhale  self  gaan  dit  dan  ook  hoofsaaklik  oor  die  Nuwe  Suid-Afrika, 
kwessies  soos  rassisme,  taalverskeidenheid  en  dan  uiteraard  ook  die 
posisie  van  die  vrou.  Die  afleiding  wat  op  grond  van  die  titel  en 
inhoudsopgawe  gemaak  is,  word  dus  ook  deur  die  inhoud  van  die  tekste 
ondersteun.  Vergelyk  in  dié  verband  byvoorbeeld  “Vervloë  jare”  van  J.M. 
Lenake  wat,  deur  die  storie  van  sy  verlede  aan  die  implisiete  luisteraar  te 
vertel,  aan  die  hedendaagse  leser  ’n  blik  gee  op  ’n  tydperk  van  oppressie 
en  geweld,  tenwyl  hy  terselfdertyd  ook  op  die  “brandende”  taalkwessies  in 
die  Suid-Afrikaanse  samelewing  kommentaar  lewer. 

In  “Die  oudisie”  (Anton  Basson)  word  die  kwessie  van  “window  dressing” 
wat  so  ’n  deel  is  van  die  nuwe  Suid-Afrika  weergegee.  Dit  gebeur  so  maklik 
dat  vriendskappe  gesluit  word,  of  werksgeleenthede  geskep  word,  net  sodat 
’n  persoon  sy  beeld  kan  opbou,  of  ’n  maatskappy  sy  produkte  kan  verkoop. 
Ander  kontemporêre  kwessies  waarmee  in  die  bundel  geworstel  word,  is 
die  witman  se  plek  in  Afrika,  interkulturele  beïnvloeding  deur  die  sluit  van 
vriendskapsverhoudinge  oor  die  kultuurgrens  heen,  ens.  Die  bundel 
konsentreer  egter  nie  net  op  kwessies  wat  op  die  Suid-Afrikaanse 
samelewing  kommentaar  lewer  nie.  Daar  is  ook  sake  van  universele  belang, 
soos  byvoorbeeld  die  kind  se  posisie  wanneerouers  skei/huweliksprobleme 
ondervind.  Daar  is  selfs  ’n  voorbeeld  van  ’n  eietydse  spookstorie  by  die 
bundel  ingewerk.  Tóg  handel  die  meeste  van  die  verhale  oor  karakters  se 
stryd  om  oorlewing  in  ’n  nuwe  bestel. 

Dit  wil  uiteindelik  voorkom  asof  die  bundel  met  sekere  vooropgestelde 
idees  saamgestel  is.  Dit  blyk  in  die  eerste  instansie  asof  die  venwagte 
leser  van  die  teks  nie  sommer  énige  vreemdetaalleser  is  nie,  maar  dat  dit 
gaan  om  ’n  spesifieke  groep  vreemdetaallesers  vir  wie  taxi-ry  onlosmaaklik 
deel  van  hul  lewens  is.  Dit  wil  amper  voorkom  asof  die  “taxi-titel”  ’n  merker 
is  waarmee  die  beoogde  lesers  geïdentifiseer  kan  word.  In  hierdie  lig 
gesien,  kan  daar  nou  gevra  word  of  dit  sinvol  is  om  aan  dié  groep  lesers  ’n 
klomp  stories  te  bied  oor  ’n  werklikheid  wat  hulle  in  elk  geval  ken  en  beleef. 
As  dit  gaan  om  leesgenot,  soos  wat  dit  in  die  voorwoord  van  die  bundel 
gestel  word,  dan  kan  daar  inderdaad  gevra  word  of  hierdie  oorvertel  van 

gebeure  nie  eerder  sal  verveel  instede  van  boei  nie.  ’n  Mens  kan  tog  ook 
net  soveel  van  een  saak  aanluister  en  nie  meer  nie.  Studente  in  die  tweede- 
en  vreemdetaalklaskamers  vra  trouens  dat  daar  wegbeweeg  moet  word 
van  stories  oor  geweld  en  rassisme  en  goed  wat  eintlik  maar  ’n  optekening 
is  van  hule  lewe  in  die  Suid-Afrikaanse  konteks  en  dat  daar  beweeg  moet 
word  na  verhale  wat  ook  die  verbeelding  so  bietjie  prikkel,  wat  minder  met 
die  realiteite  van  ons  land  te  doen  het,  maar  ook  vensters  op  ander  gebiede 
oopmaak. 

So  gesien,  is  daar  nog  heelwat  werk  te  doen  op  die  vlak  van  tweede-  en 
vreemdetaalleesmateriaal.  Dit  geld  veral  omdat  die  taalgebruik  in  die 
bespreekte  bundel  nie  altyd  van  die  eenvoudigste  is  nie  en  dit  nogal 
problematies  raak  wanneer  hierdie  kortverhale  deur  studente  met  slegs  ’n 
basiese  kennis  van  Afrikaans  gelees  moet  word. 

Tóg  is  die  bundel  ’n  positiewe  stap  in  die  rigting  van  geskikte  leesmateriaal 
vir  tweede-  en  vreemdetaalgroepe.  Alhoewel  sommige  stories  die  leser 
kan  verveel,  is  daar  tóg  ook  ’n  paar  ander  wat  werklik  die  moeite  werd  is 
om  te  lees,  veral  ten  opsigte  van  die  literêre  tegnieke  wat  gebruik  word. 
Die  bundel  behoort  aan  die  letterkunde-dosent  heelwat  materiaal  vir 
bespreking  te  verskaf. 

Universiteit  van  Pretoria 

Annette  Jordaan* 

So  liefas  wat  daardie  hoender  vir  ’n  skoot  is  (Ina  le  Roux)  Kaapstad: 
Human  & Rousseau.  1996 

“Naderhand  sê  Piet:  ‘Ek  moet  nou  gaan  slaap,  ons  moet  móre  vroeg  ry.’ 
Ek  dra  die  hen  terug  na  haar  slaapplek  toe  en  sluit  die  deure.  So  lief  as 
wat  daardie  hoender  vir  ’n  skoot  is.  Die  honde  het  al  gaan  inkruip’’  (p. 
108). 

Só  eindig  “Die  begin’’  van  hierdie  kosbare  vertellings  by  monde  van 
pastoor  Piet  Mavhetha  van  die  gemeente  Folovhodwe  aan  die  droë  kant 
van  die  Soutpansberg.  Behalwe  dat  “Die  begin’’  eintlik  die  einde  is,  en 
die  enigste  deel  van  die  boek  waarin  die  skryfster  self  as  verteller  optree. 
In  hierdie  laaste  vertelling  hoor  die  leser  hoedat  sy,  ná  haar  aankoms  in 
Vendaland  in  1989,  ‘die  lang,  vriendelike’’  (p.  97)  leer  ken  het  en  hoe  hy 
haar  bygestaan  het  met  die  beluistering  en  vertaling  van  Venda- 
volksverhale  (ngano)  vanaf  bandopnames  wat  sy  oor  ’n  wye  gebied 
versamel  het.  Piet  se  kennis  is  waardevol  omdat  hy  ookTshikalanga,  ’n 

Sjona-taal  van  suidelike  Zimbabwe,  goed  ken  en  kan  hoor  wanneer  van 
die  ouer  vertellers  ook  Tshikalanga-woorde  gebruik.  Piet  raak  dan  al  hoe 
meer  betrokke  by  die  navorsing.  Hy  daag  byvoorbeeld  een  Woensdag- 
oggend  met  sy  tas  op  en  kondig  aan;  “Ek  het  nou  gekom  en  ek  gaan  bly 
tot  Saterdag.  Ek  het  stukkie  tyd.  Ek  gaan  saam”  (p.  1 08).  Piet  toon  ’n  fyn 
slag  met  die  ou  mense  wat  die  ngano  vertel.  Maar  saans,  terug  by  die 
skryfster  se  huis,  praat  hulle  ook  oor  “die  ou  tyd,  oor  Venda-gebruike, 
oor  die  Venda-woord,  geloof  aan  geeste  en  gedaantes”  (p.  108).  En  “in 
brokke”  hoor  die  skryfster  dan  ook  Piet  se  eie  verhaal. 

“Uit  die  donker  vertel  hy  van  dinge  wat  hy  byna  vergeet  het.  Net  eenmaal 
is  hy  so  ontroer  dat  hy  nie  verder  kan  praat  nie.  ‘As  ek  dink  aan  die  swaarkry 
wat  my  ma  gehad  het ...”’  (p.  108). 

Dit  verklaar  dan  hoekom  die  verteller  van  die  eerste  amper  honderd  bladsye 
so  geloofwaardig  is,  hoekom  sy  vertellings  so  uit  die  hart  kom  en  tot  die 
hart  spreek.  Want  Piet  Mavhetha  is  hier  aan  die  woord,  en  hy  openbaar 
hom  in  sy  taalgebruik,  in  die  amper  kinderlike  eenvoud  van  sy  vertellings, 
maar  ook  in  die  aardse  wysheid  - ’n  kombinasie  van  sy  opreg  Christelike 
oortuigings  met  iets  van  die  tydlose  misterie  van  Afrika. 

Die  agt-en-twintig  vertellings  volg  geen  vaste  kronologiese  patroon  nie. 
Daar  is  eers  ’n  hele  aantal  anekdotes  uit  Piet  se  pastorale  lewe,  voordat 
die  leser  iets  van  sy  eie  lewensgeskiedenis  hoor:  hoe  sy  pa  se  tweede 
vrou  hom  en  sy  ma  weggejaag  het  en  hulle  ’n  heenkome  by  ’n  tante  moes 
gaan  soek;  hoe  hy  as  veertienjarige  “dunnetjie”  werk  by  wit  mense  by 
Muswodi  gekry  het  om  hulle  seuntjie  op  te  pas  en  later  soos  ’n  kind  in 
hulle  huis  geword  het  en  saam  gaan  vakansie  hou  het  op  Welkom: 

“Ek  ry  saam  agter  in  die  Volkswagen  saam  met  Johantjie,  ons  eet  swiets 
en  drink  koeldrienk  en  gesels”  (p.  49). 

Wanneer  dokter  Van  den  Berg  verplaas  word  en  Piet  se  familie  nie  wil 
“permission”  gee  dat  hy  saamgaan  nie,  volg  ’n  onvermydelike  skeiding, 
wat  in  Piet  se  kenmerkende  onderbeklemtoonde  verteltrant  soos  volg 
weergegee  word: 

“Die  dag  toe  daardie  mense  trek,  was  dit  die  eerste  keer  dat  ’n  wit  vrou  my 
met  die  hand  groet.  Ons  het  so  gestaan  en  huil”  (p.  51). 

In  “Fifty  six  ten”  gewaar  die  leser  tog  iets  van  die  skeppende  verteller  se 
herskepping  van  Piet  se  verhaal: 

Omdat  Piet  so  betroubaar  is  in  sy  werk  by  die  “Waterworks”  op  Tzaneen 
waar  hy  leer  om  “in  die  laboratorium  te  werk  met  ’n  masjien  wat  die  sement 
en  die  klip  en  die  concrete  moet  toets”,  word  hy  op  ’n  dag  verplaas  na 
“Peeprust”.  Dit  gebeur  op  versoek  van  Piet  Naudé,  wat  eers  op  Tzaneen 
’n  “carpenter”  was  wat  “daardie  bokse  gemaak  het  waar  hulle  die  sement 
ingooi  vir  die  damwal”  (p.  456).  Dit  is  dan  op  Peeprust  waar  Piet  se  vriend 
Simon  Mulaudzi,  wat  die  vorige  maand  “gebekeer”  het,  een  naweek  vir 
Piet  vertel  “oor  Isiah  55”.  Piet  land  saam  met  Simon  in  die  kerk,  en  hy 
“bekeer”  ook.  Die  afloop  van  die  hoofstuk  is  dan  die  volgende  uitspraak: 

“Nou  het  my  lewe  heeltemal  verander  daar  op  Peeprust  deur  daardie  car- 
penter  wat  my  geroep  het”  (p.  57  - kursivering  AJ). 

So,  broksgewys,  word  Piet  se  lewe  en  bediening  oopgemaak  en  leer  die 
leser  sy  lewensfilosofie  ken  uit  uitsprake  soos  die  voigende:  “So  leef  ons 
deur  die  swaar  tyd  en  ons  maak  die  lewe  vir  ons  gelukkig”  (p.  45). 

Die  dorre  noordekant  van  die  Soutpansberg  - Afrika  op  sy  ongenaakbaarste 
- is  die  ruimte.  Dit  word  bevolk  met  ’n  verskeidenheid  wonaerbaarlike 
karakters,  wat  in  Piet  se  droog-humoristiese  verteilings  lewe  kry  en  deernis 
wek.  Daar  is  onder  andere  “nurse  Thifheli”  van  die  “clinic”,  wat  so  koppig 
is  dat  jy  haar  nie  sommer  kan  “skuif”  nie;  R.T.  Mashusa  van  Matshena, 
wat  alleen  in  die  kerk  sit  wanneer  Piet  daar  gaan  preek  - met  een  kind  aan 
die  bors  en  die  ander  onder  die  arm;  Jack  May  Ramarumo,  wat  vir  ’n 
towenaar  aangesien  word  en  daarom  deur  almal  - insluitende  Piet  self  - 
“misbehandel”  word  en  eindelik  deur  ’n  groepie  “jong  mannetjies” 
doodgekap  en  verbrand  word.  Daar  is  die  nanga  (tradisionele  geneser), 
Matodzi,  wat  weier  om  te  bekeer  - “Kyk  hoe  sorg  my  voorvaders  se  geeste 
vir  my.  Ek  short  niks”  (p.  58)  - totdat  die  “cancer”  haar  in  die  Donald  Fraser- 
hospitaal  plattrek.  Hier  gee  sy  dan  haar  “testimony”  en  verduidelik  dat  sy 
nou  “die  God  gevat  (het)  wat  die  v/iafunz/ Mavhetha  altyd  oor  gepraat  het” 
(p.  61).  Die  volgende  naweek  begrawe  hulle  haar. 

Deurtalle  insidente  word  Piet  se  kinderlike  vertroue  uitgebeeld,  maar  ook 
weer  sy  vermoë  om  “ironies  te  lewe”.  Voorbeelde  van  laasgenoemde  kom 
voor  in  “Family  Planning”,  “Ri  khou  sokou  sea”er\  “Die  RDP”.  “Rhi  khou 
sokou  sea” - “Nee,  ons  lag  sommer ...”  vertel  van  die  begrafnis  van  Vader 
Vhomaangwe,  waartydens  Piet  by  die  kop  van  die  oop  kis  gestaan  het 
terwyl  die  begrafnisgangers  verbyloop.  “(E)n  die  een  wat  hard  skree,  kry 
klap  ...  Hulle  moet  hom  respek”  (p.  80).  Maar  ná  die  tyd  kan  Piet  en  sy 
vrou  darem  nie  help  om  baie  lekker  te  lag  omdat  hy  die  mense  soos  “’n 
kwaai  slang”  gedreig  het  nie. 

So  lief  as  daardie  hoender  vir  ’n  skoot  is  is  die  onpretensieuse  en 
deernisvolle  uitbeelding  van  ’n  stukkie  eiesoortige  wêreld:  dié  van  pastoor 
Piet  Mavhetha  van  Folovhodwe,  aan  die  droë  noordekant  van  die  Sout- 
pansberg. 

Tien  blou  krale  en  drie  lemoene  - Kinderjare  op  Nauhoho.  (Hannie 
Maritz).  Kaapstad:  Human  & Rousseau.  1997 

Op  die  agterblad  van  die  drie-en-tagtigjarige  skryfster,  Evelyn  Marais,  se 
eerste  boek,  Huis  tusseh  die  rante  (Tafelberg,  1986)  word  venA/ys  na  dié 
werk  as  “’n  beeld  van  ’n  onvergelyklike  kindertyd  op  Diepfontein,  waar  die 
kinders  die  asemrowende  vryheid  van  die  Karooveld  geniet  het  ...” 
Eweneens  word  die  skilder-skrywer,  Thijs  Nel,  se  ’n  Annerster  soort  (Hu- 
man  en  Rousseau,  1997)  weer  op  dié  boek  se  agterblad  beskryf  as  “’n 
aangrypende  en  evokatiewe  uitbeelding  van  grootwordjare  in  die  bar  en 
meedoënlose  omgewing  van  die  Bosveld”. 

Die  skryfster  Margaret  Bakkes  het  per  geleentheid  ’n  leeskring  van 
hoofsaaklik  bejaarde  dames  toegespreek  en  by  hulle  aangedring  om  hulle 
jeugherinneringe  neerte  skryf,  sodat  dit  nie  virdie  nageslag  verlore  gaan 
nie.  Wanneer  Pa-Kotie  in  Hannie  Maritz  se  Tien  blou  krale  en  drie  lemoene 
dus  in  die  slotreëls  vir  sy  dogter  Hannie  sê:  “Niks  gaan  ooit  verby  nie”, 
word  dié  woorde  in  werklikheid  juis  deur  die  skryfster  self  waar  gemaak: 
deur  die  herinneringe  neer  te  geskryf  het,  is  hulle  behou. 

Die  werk  is  deur  Hannie  Maritz  opgedra  aan  “almal  wat  vir  my  ’n  lewe  van 
mooi  herinneringe  gegee  het,  dié  wat  nog  lewe  en  dié  wat  al  gesterwe 
het”.  Die  skryfster  is  by  publikasie  reeds  by  tagtig  jaar  verby,  en  daarom  is 
dié  “wat  reeds  gesterwe  het”  miskien  die  grootste  groep:  haar  ouers,  Ma- 
Betta  en  Pa-Kotie,  oupa  en  ouma  Kooy,  wat  laterjare  van  Nauhoho  in  die 
destydse  Suid-Rhodesië  verder  getrek  het  Belgiese  Kongo  toe,  verskeie 
ooms  en  tantes  en  selfs  die  twee  geliefde  niggietjies,  Sussa  en  Lenie. 

Al  dié  familielede  (en  ook  verskeie  vriende  van  die  familie)  word  in  die 
loop  van  Hannie  Maritz  se  vertellings  oor  haar  kinderjare  vlees-en-bloed 
mense,  wat  deels  vanuit  die  grootliks  onkritiese  perspektief  van  ’n  kind, 
maar  deels  ook  met  die  rype  insig  van  ’n  veeljarige  gepenskets  word. 

Die  ouer  Sussa  is  byvoorbeeld  Hannie  en  Lenie  se  heldin:  “O,  Sussa  is 
vreesllk  mooi  vir  Hannie,  met  swart  krulhare,  swart  oë  en  spierwit  vel, 
sonder  sproete.  En  syis  vreeslikslim  en  vreeslik  fluks ...  Sommige  mense 
sê  syis  te  groot  vir  haar skoene ...”  (p.  24).  Sussa  en  Lenie  se  pa,  Pa-Flip, 
word  weer  beskryf  as  “ ’n  lang  man.  So  lank  dat  hy  moes  buk  om  by  deure 
in  te  kom.  Hy  was  bruingebrand  van  die  son  en  die  wind,  sy  gesig  het 
voortjies  ingehad  waarin  die  sweet  afgeloop  het  wanneer  hy  moeg  gewerk 
was  op  ’n  warm  dag. ...  Pa-Flip  se  arms  was  baie  lank - seker  vanweë  die 
tros  kinders  wat  altyd  daaraan  gehang  het!  Hulle  was  lief  vir  horri'  (p.  41 ). 
Kosbaar  is  die  uitbeelding  van  die  harde,  sober  en  tog  vreugdevolle  en 
vervullende  lewe  op  die  plase  in  die  ou  Suid-Rhodesië.  Hannie-hulle  se 
plaas  is  deel  van  die  sogenaamde  Nauhoho-blok,  met  Bulawayo  as  die 
naaste  groot  dorp.  Wa  en  osse  is  die  vervoermiddel  daarheen.  Hannie 
vertel  dat  Pa-Kotie  aanvanklik  ’n  transportryer  by  Fox  en  Bookless  was, 
maar  dat  hy  - soos  Oupa  Kooy  en  Pa-Flip  (Lenie-hulle  se  pa)  - plaas  toe 
getrek  het  omdat  hy  “daardie  onverklaarbare  begeerte  van  alle  Afrikaners 
gehad  het  om  sy  eie  grond  te  besit”  (p.  1 1 ).  So  gebeur  dit  dat  Hannie-hulle 
in  ’n  tweevertrekhuis  van  roustene  woon  totdat  Pa-Kotie  ’n  “regte  huis” 
klaar  het  met  witgekalkte  mure,  ’n  staandak,  skuiframe,  ’n  harde  teëlvloer 
en  ’n  groot  vuurherd  in  die  kombuis  waar  die  kinders  kon  sit. 

Die  grootste  vreugde  is  egter  dat  Ma-Betta  se  suster  Miemie,  wat  Pa-Flip 
se  vrou  is,  en  natuurlik  ook  die  niggies,  Sussa  en  Lenie,  nou  hulle  bure  is. 
Die  verhaal  sentreer  dan  eintlik  om  die  drie  meisiekinders  en  hulle  avonture 
en  belewenisse  - sommige  goed,  sommige  hartseer  of  pynlik  - in  die  jare 
op  Nauhoho. 

Die  omgewing  is  “wiid,  ongerep;  die  rivier  en  spruite  vol  helder,  skoon 


100 


water,  krokodille,  otters,  visse,  waterslange,  rietmuise  - ongestoord. 
Doringbome  langs  die  rivier,  ghoesiebome  in  groepe  op  die  bulte;  voëls 
elkeen  na  sy  soort”  (p.  18).  (In  klein  Hannie  se  lewe  het  die  “Bijbel”  ’n 
belangrike  rol  gespeel  en  Bybelse  verwysings  kom  dikwels  voor  - AMJ). 
In  hierdie  milieu,  wat  wissel  tussen  idillies  en  gevaarlik  (daar  is  benewens 
die  krokodille  ook  nog  “wildehonde,  tiere,  ’n  enkele  leeu,  luislange”  (p. 
18)),  leer  die  kinders  die  lewe  ken,  maar  ook  die  dood.  Lenie-hulle  se 
klein  broertjie,  Niekie,  raak  op  ’n  dag  baie  siek  en  selfs  Oupa  Kooy  se 
doktersboek  kan  hierdie  keer  nie  redding  bring  nie.  Niekie  sterf  by  eerste 
lig  en  die  kinders  word  aangemaan  om  baie  soet  te  wees  dié  dag.  Ná  die 
begrafnis,  wat  breedvoerig  beskryf  word,  stap  Hannie  aan  Ma-Betta  se 
hand  huis  toe  in  die  skemerte,  en  op  die  bult  draai  hulle  om  om  terug  te 
kyk  na  die  boom  waar  die  graffie  is.  Dan  merk  klein  Hannie  op:  “Kyk  hoe 
mooi  is  Niekie  se  boom”. 

“En  so  was  dit  nooit  Niekie  se  graf  nie,  maar  Niekie  se  boom”  (p.  32). 
Daar  is  veelvuldige  vertellings  waarin  die  avontuurlustige  waagmoed  van 
die  meisies  uitgebeeld  word,  soos  wanneer  Hannie  en  Lenie  in  weerwil 
van  ’n  streng  verbod  in  die  “krokodilgat”  gaan  swem  en  net  die  tussenkoms 
van  ’n  “ottertjie-engeltjie”  hulle  waarskynlik  van  Mabalel  se  uiteinde  red. 
Ma-Betta  is  kwaai  en  die  plak  word  dikwels  gebruik,  veral  wanneer  die 
“verkeerde”  buurman,  Oom  Frik,  kom  kla  dat  die  drie  niggies  tien  blou 
krale  uit  sy  dogter  Johanna  se  kamer  geneem  het  en  boonop  drie  lemoene 
van  sy  boom  afgesteel  het.  Die  geheelindruk  wat  die  leser  kry,  is  beslis 
nie  een  van  ’n  oorgeïdealiseerde  en  soetsappige  relaas  nie,  maar  ’n 
geloofwaardige  uitbeelding  van  ’n  kind  se  belewing  van  haar  wêreld.  Daarby 
kom  egter  ook  die  agternáperspektief,  wat  oordeel  dat  dié  wêreld  eg  en 
goed  was,  en  daarom  die  moeite  werd  om  op  te  teken. 

Sussa,  Hannie  en  Lenie  het  op  ’n  dag  op  een  van  hulle  ontdekkingstogte 
langs  die  rivier  ’n  hamerkopnes  op  ’n  groot,  wit  rots,  direk  bo-oor  die  wa- 
ter,  ontdek.  Hulle  het  verskeie  planne  beraam  om  in  die  nes  in  te  kyk, 
maar  hulle  kon  nooit  sukses  behaal  nie.  “En  die  hamerkopnes  is  die  enigste 
ding  op  daardie  plaas  wat  sy  geheim  hou  tot  vandag  toé'  (p.  61 ).  Dit  is  van 
hierdie  nes,  as  simbool  van  die  kinders  se  lewe  van  ontdekking  op 
Nauhoho,  wat  Pa-Kotie  laterjare  vir  ’n  ouer  Hannie,  tuis  van  kosskool  af, 
sê:  “Niks  gaan  ooit  verby  nie.  Al  sien  ons  dit  nie  meer  nie,  die  nes  sal  altyd 
daar  staan,  die  wyfie  in  die  nes  en  jou  hamerkop  in  die  boom  - en  die  drie 
dogtertjies  wat  daar  speel"  (p.  126). 

Tien  blou  krale  en  drie  lemoene  deel  as  teks  ooreenkomste  met  die  soort 
lewe  wat  daarin  beskryf  word:  ’n  lewe  van  eenvoud,  soberheid  en  die 
vreugde  wat  opgesluit  lê  in  die  alledaagse  dinge. 

Universiteit  van  Pretoria 

Pieter  Duvenhage* 

Donkerland  {Deon  Opperman).  Kaapstad:  Tafelberg  1996. 

Donkerland  as  metanarratief  van  die  geskiedenis 

“True  artworks  contain  in  themseives  the  very  forces  that,  activated  by  the  critic,  may 
interrupt  their  merely  borrowed  totality  and  crack  the  edifice  ofappearance  built  around 
their  truth  content.  Aestheticism,  by  contrast,  suppresses  such  critical  powers  while  it 
impose  a false  totality  on  the  forms  of  social  intercourse. " 

Koepnick 

Deon  Opperman  se  Donkerland  het  in  1996  met  ’n  groot  geskal  die 
Afrikaanse  teater-  en  leespubliek  getref.  ’n  Ongekende  reklameveldtog 
voor  sy  debuut  by  die  Klein  Karoo  Nasionale  Kunstefees  is  met  ’n  vinnige 
publikasie  van  die  teks  by  ’n  vooraanstaande  uitgewer  gevolg.  Oor  die 
algemeen  is  die  drama  goed  ontvang  deur  kritici  met  een  wat  selfs  beweer 
het  dat  ons  hier  met  ’n  “unikum”  te  doen  het  wat  veel  verdwerg  wat  “die 
afgelope  tien,  twintig  jaar  in  die  Afrikaanse  teater  vermag  is”.  Hoë  lof 
inderdaad.  Die  vraag  is  egter:  het  ons  hier  met  ’n  unikum  te  doen  of  bloot 
’n  onderhoudende  teks  wat  moeilik  die  toets  van  die  tyd  sal  deurstaan? 
Opperman  se  drama  is  die  verhaal  van  verskeie  geslagte  van  Afrikaners 
wat  mekaar  op  ’n  plaas  in  Noord-Natal  afwissel.  Vandat  Pieter  de  Witt  in 
1838  sy  plaas  uitmeet,  volg  vyf  geslagte  van  dié  witstam  met  onverbiddelike 
reëlmaat  tot  in  die  onsekere  hede  van  post-apartheid  Suid-Afrika.  In  die 
proses  word  ’n  geskiedenis  geskilder  waar  die  een  geslag  na  die  ander  in 
’n  stryd  met  die  land,  Brit  en  swart  gewikkel  is.  Wanneer  die  een  stryd 
verby  is,  staan  die  volgende  gereed  om  te  begin  - met  die  sirkulerende 
simbole:  grond,  rykdom,  stryd,  vuur  en  bloed  (29,  51).  Die  drama  is  egter 
om  ’n  aantal  sentrale  manlike  karakters  gebou.  Daar  is  Pieter  self  wat 
feitelik  die  hele  19de  eeu  leef  en  moet  sien  hoe  sy  seun  (Majuba)  en 
kleinseun  (Anglo-Boereoorlog)  in  verskillende  veldslae  teen  die  Britte 
sneuwel,  net  om  dan  self  as  banneling  in  die  vreemde  te  sterf.  “My  seun 
...  die  Engelse  kom  altyd  weerterug”  (47).  Klein  Piet  (1883-1935),  Pieter 
se  klein-klein-seun,  verteenwoordig  die  geslag  Afrikaners  wat  die  oorgang 
van  die  1 9de  na  die  20ste  eeue  deurmaak  en  die  trauma  van  verstedeliking 
en  industrialisering  moes  deursien.  Sy  seun  Ouboet  (1904-1960)  is  weer 
die  geslag  wat  vir  Apartheid  kies  teen  kritiek  van  binne  (’n  rebelle-broer) 
en  buite  (groeiende  liberale  en  swart  verset).  Sy  susterskind  en  hulle 
kinders  (Arnold  en  Mariaan)  sit  dan  met  die  taak  om  die  kastaiings  uit  die 
Apartheidsvuur  te  krap. 

Teen  hierdie  agtergrond  is  dit  duidelik  dat  die  geskiedenis,  en  meer  spesifiek 
die  “Afrikaner”  s’n,  in  die  brandpunt  van  hierdie  drama  staan.  Dit  is  in  ’n 


* Pieter  Duvenhage  is  professor  in  Filosofie  oon  die  Universiteit  von  die  Noorde 


102 


sekere  sin  ’n  Waarheids-  en  Versoeningskommissie  in  die  kleine.  Reg 
aan  die  begin  word  dit  gestel:  “Hulle  sê  daar’s  g’n  plek  in  die  heelal  nie 
waar  mens  ver  genoeg  kan  terugstaan  sodat  jy  jou  storie  kan  vertel  en 
met  die  vertel  kan  sê:  hier  is  die  waarheid,  presies  soos  dit  gebeur  het. 
Die  geheue  is  ’n  snsakse  dier  - hy  onthou  wat  hy  wil  en  die  res  val  van 
hom  af  soos  vrot  vrugte  van  ’n  boom’’  (3).  Die  opwindende  moontlikhede 
van  hierdie  aanhaling  word  egter  nooit  verwesenlik  nie,  maar  stol  tot  ’n 
groot  mate  in  ’n  metanarratief  van  die  “Afhkaner”  se  geskiedenis.  Hierdie 
metanarratief,  soos  Lyotard  in  The  postmodern  condition  aandui,  behels 
dat  daar  ’n  enkele  in  plaas  van  ’n  veelvuldige/heterogene  kyk  na  die 
geskiedenis  is.  Geskiedenis  met  ’n  hoofletter  “G”  is  in  hierdie  drama  die 
aanbod  van  ’n  enkele  weergawe,  van  ’n  parogiale,  paternalistiese  en 
onsensitiewe  gemeenskap  waar  pa  en  seun  nie  kan  wag  om  mekaar  met 
groter  wordende  hardvogtigheid  te  troef  nie.  Die  punt  is  nie  om  die  belang 
van  hierdie  tema  te  ontken  nie,  maar  om  te  vra:  watter  funksie  vervul  dit 
hier?  Is  daar  net  een  geskiedenis  van  die  Afrikaner?  En  hoekom  begin  dit 
in  die  ideologies-gelade  jaar  van  1838?  Hermann  Giliomee  en  André  du 
Toit  het  oortuigend  gewys  dat  daar  reeds  voor  1838  interessante  spore 
van  ’n  Afrikaanse  politiek  te  vinde  is.  En  dan  is  daar  die  alomteenwoordige 
verteller  wat  op  belangrike  punte  in  die  drama  intree.  Vanuit  watter  gesag 
kom  sy  sintese  van  die  geskiedenis?  En:  wil  baie  Afrikaanssprekendes 
hulleself  as  Afrikaners  beskryf,  of  dan  spesifiek,  in  die  terme  wat  dit  in  die 
drama  uit  die  verf  kom? 

Daar  is  momente  waar  dit  lyk  asof  Opperman  hierdie  metanarratief  wil 
ondergrawe.  Een  van  die  ondergrondse  strome  in  die  drama  pleit  juis  dat 
die  sirkel  van  geweld  tussen  wit  en  swart  in  die  land  gebreek  moet  word. 
Reeds  vroeg  word  sekere  elemente  hiervan  in  ’n  gesprek  tussen  Pieter 
en  sy  seun  Jakob  gevind  (45-46).  Sy  skeptisisme  oor  Afrikaner- 
Nasionalisme  en  getemperde  houding  oor  wit-swart-verhoudinge  word 
egter  nie  verder  ontgin  nie.  Anna,  Jakob  se  kleinkind,  se  argument  met 
haar  Engelse  liefde,  John  Walsh,  dui  ook  op  ’n  onafhanklikheid  van  die 
vrou  wat  weer  abrupt  agtergelaat  word  (56-57).  Sy  sê  byvoorbeeld  van 
haar  vuurvreter  broer  (Klein  Piet):  “Ons  is  nie  almal  soos  hy  nie”  (63).  Die 
mees  duidelik  voorbeelde  van  ’n  moontlike  ondergrawing  van  die 
metanarratief  is  Dirk  (en  tot  ’n  mate  sy  tragiese  broer  Henk)  wat  die 
onsinnigheid  van  die  Apartheidsideologie  in  die  twintigste  eeu  insien  (117). 
Sonder  dat  die  implikasies  van  hierdie  karakters  verder  verken  word,  neem 
’n  nuwe  geslag  kragdadig  by  hulle  oor.  Dan  is  daar  ook  die  swart  mense 
op  die  plaas  wat  die  heeltyd  soos  skimme  op  die  agtergrond  beweeg  en 
nooit,  selfs  met  die  “geskiedenis  aan  hulle  kant”,  werklik  aan  die  woord 
kom  nie.  Meidjie  kry  byvoorbeeld  ’n  prominente  spreukbeurt  aan  die  einde 
van  die  eerste  afdeling,  maar  dit  bly  sonder  enige  sin  binne  die  groter 
geheel.  Selfs  die  geslag  van  die  hede,  Arnold  en  Mariaan  se  “vredemaak” 
met  Afrika  staan  op  ’n  gespanne  voet,  vanweë  die  kontinent  se  vermoë 

om  ’n  klein  strepie  mensdom  in  die  wildernis  te  laat  wegraak. 

Al  hierdie  brose  momente  van  ondergrawing  verhoed  gevolglik  nie  dat 
Opperman  se  drama  telkens  die  gevaar  loop  om  in  stereotipes  van  Boer/ 
Brit  en  Wit/Swart  om  te  slaan  nie.  Die  tergendste  vraagstuk  in  hierdie 
opsig  is  die  betekenis  wat  hy  aan  Afrika  heg.  Reg  aan  die  einde  van  die 
drama  word  dit  gestel.  “Die  wiele  van  Afrika  draai  stadig  ...  stadig,  maar  so 
seker  soos  die  dood,  en  eendag  ...  ééndag  sal  daar  net  ’n  verbrokkelde 
stapeltjie  klippe  oorbiy,  getuienis  van  ’n  klein  strepie  mensdom,  verlore  in 
die  gras  van  Donkerland’’  (157).  Beteken  “Afrika”  hier  die  eindigheid  van 
alle  menslike  pogings  en  ’n  etiek  van  nederigheid  of  gelatenheid  (soos  die 
bekende  motto’s  van  Van  Wyk  Louw  en  D.J.  Opperman  probeer  aandui) 
o/dat  niks  in  Afrika  stand  hou  nie?  Dit  wil  voorkom  asof  Opperman  die 
tweede  opsie  kies  en  daardeur  in  die  dryfsand  van  ’n  tipe  neo-koloniale 
diskoers  beland. 

Dit  is  so  dat  die  literêre  bedryf  in  Afrikaans,  aan  die  een  kant,  meer 
toeganklik  en  populêr  geword  het,  maar  aan  die  ander  kant,  diepgang 
verloor  het.  Teen  hierdie  agtergrond  is  daar  met  groot  verwagting  uitgesien 
na  die  stem  van  ’n  jonger  dramaturg  in  hierdie  onsekere  tye.  Ten  spyte 
van  alles  wat  in  die  proses  in  Opperman  belê  is,  is  die  eindproduk 
teleurstellend  in  terme  daarvan  dat  die  verwagting  wat  hy  in  Donkerland 
self  skep  nie  aan  voldoen  word  nie.  Nie  eers  die  ontspanne  omgang  van 
taal  kom  tot  sy  redding  nie.  As  die  stuk  wou  slaag  moes  dit  ernstig  ingekort 
word,  maar  ook  ’n  verdieping  in  terme  van  tematisering  (byvoorbeeld:  dat 
die  geskiedenis  eensydig  gerekonstrueer  word:  die  tematiese  van  die 
geskiedenis  kon  dieper  hanteer  geword  het  in  terme  van  die  postmoder- 
nisme)  en  karakterisering  (veral  wat  byvoorbeeld  die  binnewêreld  van  die 
karakters  betref)  ondergaan.  Andersins  bly  Donkerland  bloot  ’n 
onderhoudende  televisieteks  of  intelligente  sepie.  ’n  Tafereel  van 
oppervlakkige  karakters  wat  modernisties  soos  outonome'subjekte  met 
groot  krag  opstaan  en  die  omgewing  beïnvloed.  In  ’n  tyd  wat  vra  om  die 
ontwrigtende  werking  van  die  geskiedenis  in  die  gemaklike  onverskilligheid 
van  die  hede,  het  Opperman  ’n  belangrike  geleentheid  vir  sy  geslag  laat 
verbygaan. 

Universiteit  van  die  Noorde 

Linette  Ras* 

Vanuit  ’n  ou  dorpshuis  (Chris  Lombard).  Human  & Rousseau  (Edms) 
Bpk.  1996 

Chris  Lombard,  meer  bekend  as  digter,  debuteer  as  kortverhaalskrywer 
met  Vanuit  ’n  ou  dorpshuis.  Dit  is  ’n  bundel  uiteenlopende  reisverhale  wat 

Linette  Ras  is  junior  dosent  in  die  Departement  Afrikaans,  Universiteit  van  Pretoria 


104 


sentreer  rondom  besoeke  aan  of  van  die  verteller.  Reeds  in  die  eerste 
verhaal  “Verlangse  familiebesoek”  bring  die  verteller  ’n  besoek  aan 
familielede  by  Diepkloof,  daarna  besoek  Piet  in  “Piet  Bow  Tie”  en  Gielie, 
in  “Gielie  en  my  Griekse  reis”  die  verteller  wat  sy  reiswedervaringe  met 
die  betrokke  besoekers  deel.  Die  verhale  word  elk  met  uitvoerige  sintuiglike 
beskrywings  van  herinneringe  en  ervarings  aan  die  leser  gestel  wat  soms 
hinderlik  en  selfs  soetsappig  kan  voorkom  soos  die  volgende  aanhaling 
uit  “Silvana  se  verhaal”:  “Maar  daar  was  by  die  serene  ’n  latente  dinamiek 
waarvan  ek  bewus  was,  ’n  aktiverende  krag  wat  ingewerk  het  op  ander ...” 

(p.  100). 

Elk  van  die  verhale  is  ’n  gedetailleerde  vertelling  van  die  ek-verteller  se 
belewing  van  sy  alledaagse  omgewing  en  herinneringe  wat  deur  bepaalde 
gebeure  opgeroep  word,  duidelik  waarneembaar  in  “Uiteet  onder  die  prieel” 
(p.  59)  waar  die  verteller  en  Jannie  herinneringe  van  besoeke  aan 
restaurante  regoor  die  wêreld  oproep  en  die  disse  in  detail  bespreek. 

Die  twaalf  kortverhale  se  intriges  verloop  min  of  meer  dieselfde  en  bied 
nie  veel  variasie  nie  - tog  dra  die  voorspelbaarheid  van  die  gegewens  by 
tot  die  lui,  ontspanne  atmosfeer  van  die  bundel.  Daar  word  telkens  gefokus 
op  die  eetmaal  waartydens  die  herinneringe  aan  reise  en  gebeurtenisse 
aan  die  leser  gebied  word.  Vanuit  ’n  dorpshuis  is  ’n  bundel  waar  die  skrywer 
die  leser  nooi  om  saam  aan  te  sit  en  die  verhale  in  kleur,  geur  en  smaak  te 
ervaar. 

Noorman  en  ander  verhale  (Nic  Tredoux).  Human  & Rousseau  (Edms) 
Bpk.  1996 

Noorman  en  ander  verhale  is  ’n  kortverhaalbundel  wat  die  leser  telkens 
verras  met  ’n  varsheid,  ’n  soort  eerlikheid  waarmee  uiteenlopende  gebeure 
geskets  word.  Dit  wDrd  aan  die  leser  oorgedra  vir  die  waarheid  en  die 
beskrywings  - “My  grootoupa  Daniel  “Noorkapper”  Brand  was  toe  al  kierie- 
oud”  (p.  9)  - dring  die  leser  om  dit  vir  die  waarheid  te  lees.  Die  bundel 
word  in  twee  dele  aangebied.  Lesers  mag  die  effense  langdraderigheid 
waarmee  die  eerste  drie  verhale  vertel  word,  steurend  vind.  Die 
verhaalgegewe  in  die  eerste  deel,  “Noorman”,  “Skilpadspore  op  die  maan” 
en  “Die  skedelklip”  word  uit  die  Weskus  se  geheimenisse  gehaal  en  is 
egter  interessant  genoeg  om  dié  steuring  oorte  sien. 

Die  tweede  gedeelte  blyk  ook  meer  bondig  en  boeiend  te  wees  - 
waarskynlik  omdat  die  verhale  korter  is.  Die  skrywer  slaag  suksesvol  daarin 
om  die  leser  te  manipuleer  tot  ’n  empatiese  verhouding  met  die  karakters 
in  elke  verhaal.  Die  beste  voorbeeld  hiervan  word  gevind  in  “Die 
moordbees”  waar  die  leser  as  ’t  ware  willekeurig  die  moord  wat  gepleeg 
word,  goedkeur. 

Politieke  geweld  en  verhoudings  oor  rassegrense  heen  word  onder  andere 
in  “Die  mandjieskind”,  “’n  Gat  vol  gisters”  en  “Die  Slangpistool”  aange- 
spreek.  In  die  laasgenoemde  kortverhaal  slaag  die  verteller  suksesvol  in 

die  aanwending  van  politieke  gebeure  uit  hede  en  verlede  om  die 
destruktiewe  vorm  wat  herinneringe  kan  aanneem  aan  die  leser  te  skets. 

Noorman  en  ander  verhale  is  ’n  bundel  wat  die  leser  iets  gee  om  oor  na 
te  dink  en  ’n  ondersoek  van  die  self  te  onderneem  en  jou  eie  perspektiewe 
met  betrekking  tot  die  temas  hierbo  genoem  uit  te  klaar. 

Universiteit  van  Pretoria 

Joan  Hambidge 
Poësiekroniek  nommer  8 


I 

Die  vier  bundels  ter  bespreking  ontvang,  is  Trienke  Laurie  se  Skietspoel 
(Tafelberg,  1997),  Carl  Boplaas  se  Soetsop  virre  klipkind {Bo'pïaas  Uitgewers, 
1 997,  bestel  van  0223  - 70601 ),  Petra  Múller  se  Swerigesange  vir  Susan 
en  ander  (Tafelberg,  1 997)  en  George  Weideman  se  'n  Staning  ondersterre 
(Tafelberg,  1 997).  Die  bundels  word  bespreek  in  die  orde  van  ontvangs. 

II 

Trienke  Laurie,  verneem  ons  in  die  persverklaring,  is  die  oudste  dogter  van 
D.J.  Opperman.  Peter  Louw  is  destyds  met  sy  Tantalus  bemark  as  Van 
Wyk  Louw  se  seun.  So  whatl,  sê  ek.  Hulle  is  digters  in  eie  reg,  en  wie  pa 
was  of  pa  se  kind  is,  het  niks  met  die  digterlike  prys  van  eiers  uit  te  waai 
nie.  Dis  veel,  veel  interessanter  en  relevanter  om  te  kyk  na  die  familieboom 
van  digters,  soos  dat  Opperman  navolgers  had  in  digters  soos  Daniel  Hugo 
en  Charles  Fryer;  of  dat  gert  vlok  nel  ’n  ‘seun’  van  Van  Wyk  Louw  is  en  De 
Lange  Sheila  Cussons  en  Van  Wyk  Louw  in  sy  poësie  versoen. 

Skietspoel is  T rienke  Laurie  se  debuut  - met  ’n  amateuragtige  omslag  van 
die  digteres  self.  Die  gedigte  daarenteen  is  goed  afgewerk  en  aan  die  moeder 
opgedra. 

’n  Mens  kan  sien  dat  hier  ’n  ouer,  wyser  persoon  aan  die  woord  is.  Sy  kyk 
nie  - soos  die  jong  onervare  digter  - na  binne  nie,  maar  beskryf  die  hele 
wêreld  om  haar.  Daar  is  goeie  natuurgedigte,  religieuse  verse,  verse  van 
skerp  waarneming.  Daar  is  eweneens  blyke  van  ’n  bewussyn  oor  die  skryf 
van  poësie  soos  in  “Wit  hings’’  (bladsy  6): 

My  wit  hings, 

ek  wou  jou  nie  aanhils  nie, 
nóg  afskort,  jou  galop  inkort. 

Bloei  nie  dood  in  die  sand, 
dek  steeds  vlaktes, 
bries  by  bronstige  merries  ... 

In  ’n  silwer  spieëling 
projekteer  ek  jou, 

Pegasus!  (strofe  3) 

Vir  die  digteres  is  die  skryfproses  ’n  wonderwerk,  ’n  daad  van  hergeboorte 
- met  die  wete  dat  dit  nie  altyd  ’n  geslaagde  proses  is  nie.  Die  bundel  heet 
Skietspoel en  ontgin  ook  die  verwysing  na  groot  fotograwe  se  ‘gelukskote’ 
met  beroemde  foto’s;  en  dat  die  ‘maklike’  foto  dikwels  die  hardste  werk 
kos.  Die  skietspoel  venA/ys  ook  na  die  apparaat  wat  in  die  weefwerk  gebruik 

word  wat  vaardigheid  en  geduld  impliseer.  Dieselfde  geld  die  digkuns. 

Dit  is  ’n  komplekse  bundel  en  een  wat  ’n  wonderlike  samevoeging  is  van  ’n 
bykans  mistieke  ‘gebeur’  van  die  gedig  en  vakmanskap.  Die  ‘engel  is  uit 
die  klip’  verlos.  En  omdat  daar  ’n  meer  volwasse  spreker  aan  die  woord  is, 
tref  die  gedigte  ook  om  hul  wysheid,  hul  menslikheid  en  gulheid.  “Skuilplek” 
(bladsy  78  - “u”  in  die  vierdie  versreël  moet  sekerlik  ’n  hoofletter  wees) 
getuig  van  ’n  suiwer  blik  op  die  skrywerskap  en  daar  is  werklik  wat  hierdie 
leser  betref  religieuse  gedigte  in  hierdie  bundel  wat  die  genre  verryk. 

In  die  ars  poetica  “Digter”  (bladsy  58)  verraai  die  digteres  iets  van  haar 
werkswyse.  En  inderdaad  hou  sy  alles  om  haar  met  ’n  valkoog  dop.  ’n 
Gunsteling-gedig  vir  my  in  hierdie  verband  is  die  lieflike  vers  oor  die 
ballerinatjie,  “Pas  de  deux”  (bladsy  39);  of  “Mislukte  foto”  (bladsy  43)  waar 
die  kamera  - anders  as  die  gedig  - nie  in  staat  is  om  die  naderende  onheil 
vas  te  vang  nie: 

Mislukte  foto 

vir  F. 

Die  Kodakfilm  was  nooit  in  die  kamera, 
nou  moet  ek  dit  vaslé  op  skrif: 

Lang  meisiekind,  hare  strooigeel 
onder  die  mandjiehoed  ... 

Hare  en  linte  verstrengel, 
wapper  vrolik  in  die  oggendwind  ... 

’n  Tikkie  ouwéreldse  sjarme 
in  ouma  se  blomveldtabberd. 

Oé  knipper  teen  oggendlig  - 
wimpers  nat  van  geluk. 

Preek  oor  gedeelde  God,  humor,  kontak. 

Jou  brief  bevestig 
dat  jy  die  huwelik 
rosegeur  en  maanskyn  vind. 

Ná  drie  maande 
maniese  depressie: 

Hoe  kon  die  kamera  weier 
om  te  help  fokus  op  geluk 
die  dag  van  die  huwelik? 

Eweneens  belangrik  vir  die  begryp  van  hierdie  bundel  is  die  gedig  “Samehang” 
(bladsy  49)  opgedra  aan  die  digter  T.T.  Cloete,  ’n  digter  bekend  vir  sy 
religieuse  verse  en  natuurlik,  gedigte  oorfoto’s  van  beroemdes.  Vir  hierdie 
digteres  is  Cloete  se  poësie:  “die  afdruk  van  die  vinger  van  God”. 

Dit  is  ’n  bundel  vir  baie  nalees  en  nadink.  Dis  ’n  aangename  verrassing  en 
’n  in  hierdie  dae  waar  ons  debutante  dun  gesaai  is  en  die  Afrikaanse  poësie 
al  hoe  meer  terugval  op  die  bekende  en  bestendige  talente,  is  ’n  nuwe 
talent  in  die  laat  negentigerjare  ’n  welkome  aanwins.  Dit  bewys  ook  dat  die 

poësie  al  hoe  meer  na  die  meer  liriese  aanslag  verskuif,  en  dat  in  alle 
waarskynlikheid,  die  beswaar  dat  poësie  te  esoteries  en  intertekstueel  en 
postmodernisties  geword  het,  deur  hierdie  bundel  afgebreek  word. 

Neffens  die  gedig  “Arena”  (bladsy  53)  is  daar  ’n  afdruk  - net  soos  ons  die 
gedig  in  Johl  se  Roulet  moet  lees  as  ’n  interpretasie  van  die  afgedrukte 
skildery  (“Meisie  met  perskes”).  As  ek  wel  een  punt  van  kritiek  mag  uitspreek: 
die  digteres  moet  waak  teen  die  uitroepteken.  Die  leser  van  poësie  weet 
wanneer  iets  beklemtoon  word,  al  dan  nie.  Andersins  is  dit  ’n  goeie  gedig 
wat  Lorca  en  Lurcat  aktiveer.  maar  al  sou  ’n  mens  nie  die  verwysings  ken 
nie,  spreek  die  gedig  nog  steeds  tot  die  leser. 

En  om  te  begin  by  eerste  opmerking:  die  poëtiese  vaders  is  natuurlik  ook 
Opperman,  met  T.T.  Cloete  as  ’n  soort  stiefvader.  (En  ons  praat  nou  van  die 
digkuns,  nie  die  genealogie  niel).  Kyk  na  “Ingeperk”  (bladsy  57): 


Ek  loods  deur  bottelnek 
nie  luuksueus  ’n  lynboot 
maar  eenvoudig  en  onperfek 
van  kiel  tot  lyboord 
stuk  vir  stuk 

sonder  grootdoen:  ’n  galjoen. 

Moeisaam  woord  vir  woord 
ten  spyte  van  kitsgom  - 
van  antoniem  en  oksimoron 
uit  tesourus  en  woordeboek 
wat  oseaanbote  stroombelyn 
- bly  ek  die  patryspoort  soek. 

Party  van  die  kontreiverse  is  nie  my  ding  nie,  maar  ek  kan  sien  die  digteres 
weet  hoe  om  oor  die  landskap  te  skryf. 

Om  die  digteres  self  aan  te  haal:  hierdie  is  ’n  bundel  om  te  geniet  met  “hand 
en  ’n  hart  vol  vuur”. 

Chapeau! 


Soetsop  virre  klipkindvan  Carl  Boplaas  kan  bestel  word  by  Posbus  3,  Koue 
Bokkeveld  6836  (Telefoon  0223  - 70601 ).  Die  prys  word  nie  vermeld  nie. 
Die  Bokkeveld  het  weer  ’n  digter,  sê  die  skutblad.  Carl  Boplaas  van  der 
Merwe,  broerskind  van  die  beroemde  Boerneef  vertel  hy  kon  op  die  lange 
duur  nie  die  sterk  skrywersgene  in  sy  familie  ontkén  nie.  En,  ja,  sê  hy,  dis 
nie  ’n  poging  tot  gesofistikeerde,  intellektuele  poësie  nie,  maar  die  werk 
van  ’n  liefhebber  wat  sy  ervarings,  “baie  jare  se  soetsop  uit  Bokkeveldse 
suikerkanne”  met  mense  van  sy  eie  kontrei  wil  deel. 

Maar,  staan  daar  verder,  ’n  mens  hoef  nie  Bokvelder  te  wees  om  ook  klipkind 
te  word  en  hierdie  verse  te  geniet  nie. 

Laat  ons  dit  duidelik  stel:  poësie  hoef  nie  vol  intellek  en  interteks  te  wees 
om  te  slaag  nie.  Dit  bewys  ’n  figuur  soos  die  onoortroffe  Ronnie  Belcher  ten 
beste  met  sy  kwatryne,  of,  die  aanhang  wat  gert  vlok  nel  se  poësie-aande 
geniet. 

Maar  die  eenvoudige  praatvers,  die  ding-uit-die-hart  wat  Boerneef  so 
uitstekend  kon  doen,  sit  nie  in  elke  digter  se  broek  nie.  Inteendeel.  Dit  lyk 
maar  net  maklik  ... 

Soetsop  virre  klipkind  \s  nie  sonder  talent  nie.  Dis  net  jammer  dat  hierdie 
bundel  nie  onder  Charles  Fryer  of  Petra  Grútter  kon  verskyn  nie.  Kyk  maar 
net  welke  belangrike  ‘kontreikuns’  is  onder  hulle  gelewer!  Want  die  bundel 
soos  hy  nou  hier  staan,  het  baie  vuur,  baie  drif,  baie  opgewondenheid  - 
maar  met  temper  en  afwerk  kon  daar  iets  meer  gewees  het. 

Nou  staan  daar,  jammer  genoeg,  embarasserende  gedigte  soos; 

Laaitie 

Hy  is  ma  klein  gebou 
op  sy  perdjie 
bitter  gou. 

Gaan  iemand  hom  teë 
toon  hy  die  moed 
van  twee. 

As  jy  aan  hom  torring 
slaat  hy  lat  jy  ruik 
na  horing 
al  is  hy 

muggiepis  in  die  see.  (p.  12) 

Die  digter  wil  kennelik  as  digter  ernstig  opgeneem  word  anders  sou  hy  nie 
gepubliseer  het  nie; 

Dig 

Party  skrywers  'dig’  vir  die  skyn. 

Vir  my  issitie  ólliesym. 

Dalk’s  ekkie  sosie  ressie. 
ofmiskien  het  ek  ’n  obsessie: 

’n  gedig  se  woorde  moet  mos  rym.  (p.  62) 

En  die  talle  gedigte  oor  die  digterskap  sê  ook  dat  Carl  Boplaas  as  digter 
gelees  wil  word.  In  “Geboorte”  (bladsy  49)  vind  ons  nog  ’n  gewonder  oor  die 
plek  van  die  digkuns.  En  ongelukkig,  soos  dit  dikwels  by  beginner-digters 
die  geval  is,  weet  hy  dat  die  poësie  om  die  wondenA/erk  gaan,  maar  hy  praat 
dit  helaas  dood. 

Dit  bly  ’n  grootse  wonder 
en  min  kom  klaar  daarsonder. 

Daar’s  hope  probeer,  maar  min  afgewerkte  goeie  gedigte  in  hierdie  bundel 
wat  by  ’n  mens  die  kriewelrige  gevoel  raak  van  ’n  Elvis  Presley-  of  Marilyn 
Monroe-look  alike-kompetisie.  Nabootsing  kan  dikwels  van  buite  af  amper- 
amper  daar  wees,  maar  dit  mis  altyd  die  oorspronklike,  die  regte  se  vuur. 
En  daar  is  net  een  Boerneef  en  sy  berggans  het  nie  hier  ’n  veer  laat  val  nie. 
Die  Koue  Bokkeveld  sal  ’n  ander  digter  móét  oplewer. 

IV 

Petra  Múller  se  Swerfgesange  virSusan  en  ander  \s  uitgegee  deurTafelberg 
uitgewers. 

Oor  die  bekoring  wat  Petra  Múller  se  poësie  vir  my  inhou,  het  ek  my  al 
dikwels  uitgelaat.  Sy  is  ’n  bestendige  kortverhaalskrywer  en  as  keurdervir 
Tafelberg  uitgewers  het  sy  deur  die  jare  loflike  werk  gelewer.  Menige  skrywer 
is  deur  haar  van  raad  bedien.  Dit  is  dan  ook  goed  dat  sy  verlede  jaar  bekroon 
is  vir  haar  werk  as  resensent  deur  Leserskring  as  boekjoernalis  van  die 
jaar. 

Petra  Múller  se  jongste  digbundel  heet  Swerfgesange  virSusan  en  ander 
en  dit  bevestig  haar  posisie  as  liriese  digteres.  Sy  is  nie  akademies  ingestel 
nie;  eerder  spiritueel.  En  as  sy  in  gesprek  tree  met  ander  digters,  dan  is  dit 
op  ’n  praatvlak:  een  mens  tot  ’n  ander.  (Terloops,  agterop  verskyn  nie  ’n 
foto  van  die  digteres  nie,  maar  van  Osip  Mandelstam  (1 891-1938).) 

Verse  praat  ook  terug  met  gedigte  uit  vroeër  bundel  soos  ‘nico’  met  die  vers 
uit  Patria,  wat  handel  oor  die  dood  van  haar  broer: 

dit  is  gedaan  en  afgesluit:  ek  skryf 
jou  in  die  wasem  teen  die  ruit 

waardeur  ek  op  mistige  oggende  uitkyk 
na  ’n  landskap  wat  skoon  is,  en  gestroop 

en  deur  jou  helder,  eenvoudige  naam 
wit  paaie  wat  wegloop,  wegloop  (p.  17) 

Dit  is  ’n  ars  poetica  van  Petra  Múller:  haar  poësie  is  soos  ’n  helder  landskap. 
Of  dit  is  eenvoudige  weefwerk  wat  ’n  mens  imponeer  om  die  helder  kleure. 
Petra  Múller  het  al  dikwels  oor  die  Russiese  digters  geskryf  - ek  dink  hier 
aan  haar  gedig  oor  Marina  Tsjvetajeva.  Die  gesprek  met  Anna  Achmatova. 
En  die  verdigtings  ván  Osip  Mandelstam,  die  Russiese  digter  wat  in  ’n 
kamp  naby  Wladiwostok  gesterf  het  tydens  die  Stalinistiese  vervolging. 
Snags  het  hy  sy  gedigte  aan  sy  vrou,  Nadezhda,  voorgedra  en  sy  het  dit 
gememoriseer  en  sodoende  het  sy  poësie  oorlewe. 

Die  bundel  praat  dan  in  die  idioom  van  oorlewing.  Van  die  digter  as  die  een 
wat  kan  praat  namens  die  dooies,  die  vermoordes  of  digters  wat  andersins 
onbekend  sou  bly  in  Afrikaans. 

Swerfgesange\s  ’n  bundel  van  verdriet  van  afsterwe.  Die  bundel  handel  oor 
die  dood  van  geliefde  vriende:  Susan  Rudnitzky  en  Martin  Versfeld.  In  hierdie 
elegiese  bundel  het  Múller  ’n  voorloper  in  die  digter  Phil  du  Plessis  en  sy 
lykdigte  oor  Wilhelm  Knobel. 

Ons  vind  in  hierdie  bundel  ’n  ervaring  van  die  digter  se  kennismaking  met 
die  dood.  Sy  staan  ’n  vriendin  by  in  haar  laaste  reis  en  sy  wys  op  die 
aftakeling  en  die  mens  se  vrees  vir  én  soeke  na  die  dood. 

In  die  twee  gespreksverse  - die  vriendin  word  soms  aan  die  woord  gestel  - 
“Nou  en’’  en  “Hier”  (p.  62)  versoek  Susan  haar  om  ’n  gedig  te  skryf.  Die 
digter  wil  nie,  want  elke  skryfsel  skryf  haar  af.  Tog  skryf  sy  ’n  gedig  om  die 
dood  te  besweer: 

...,  'n  oorblyfsel,  ’n  spelende  stelling 
wat  ons  sal  moet  staanmaak  in  die  plek 
van  silwerende  wittebome 

jaar  na  skoongewaaide  jaar. 

Die  mens  word  deel  van  die  natuur  en  a ja  a,  die  filosoof  Martin  Versfeld  is 
nie  om  dowe  neute  nie  op  die  voorblad.  Sy  ryk  menslike  filosofie  is  die  bron 
vir  bykans  elke  gedig.  My  plek  se  naam  is  Waterval  praat  ook  saam  in 
hierdie  gedigte.  Ek  dink  aan  die  klein  “treursang  vir  nico”  (p.  131): 

hierdie  wit  iris 

hierdie  vergete  iris  uit  die  winterkloof 

hierdie  iris 
wat  jou  oë 
wat  toe  is 

wat  jou  gesig 
uit  die  doderyk  dra 

deur  ’n  daeraad  ryp 

Haar  debuutbundel  begin  met  ’n  aanspreek  van  die  dood;  en  die  digter  se 
onvermoë  om  met  die  gedig  die  geliefde  uit  die  stilte  van  die  dood  te  kan 
terugwen.  Tog  kan  die  digter-  soos  ’n  leë  sonkriek-  die  groenwêreld  namaak. 
En  dit  is  die  deurlopende  tematiek  van  hierdie  bundel:  ten  spyte  van  slopende, 
pynlike  ervarings  is  die  digteres  in  staat  om  geliefde  vriende  en  ’n  broer  te 
verewig  in  haar  gedigte.  Soos  Mandelstam  se  vrou  sy  poësie  aan  die  wêreld 
kon  teruggee ... 

Dit  spreek  vanself  dat  hierdie  bundel  geskryf  is  deur  ’n  ryp  mens;  en  ook  ’n 
uiters  belese  mens.  Maar  al  die  invloede  is  verwerk.  Dit  kos  fyn  speur  en 
nalees.  Sy  het  my  teruggeneem  na  Osip  Mandelstam  se  Selected  Poems- 
soos  vertaal  deur  Clarence  Brown  en  W.S.  Merwin.  Ook  na  herinneringe 
aan  Rusland  en  ’n  besoek  aan  die  Hermitage.  Ook  aktiveer  dit  die  onlangs 

ontslape  digter,  Johann  Johl  se  ‘verslag’  oor  Rusland,  Roulet. 

Susan  word  ’n  reisgesel  genoem  en  dit  is  duidelik  dat  ’n  mens  hier  kan 
praat  van  geesgenote  in  die  ware  sin  van  die  woord.  Tog  is  die  afsterwe  van 
die  vriendin  ook  ’n  klaarmaak  met  iets  in  die  digteres  self: 

“drie-uur  snags” 

Hoe  hang  die  vensters  in  die  esbome,  elk 
’n  dofgew/orde  vierkant  lig  in  lower, 
luisterend  na  die  gedig. 

Ek  is  vreemd  hier. 

Ek  leef  van  flentertjie 
tot  flentertjie  papier.  (p.  77) 

Dit  is  die  tyd  van  die  nag  wanneer  mense  sterf;  en  kreatiewe  mense  lewe, 
vertel  die  Jungiane.  Dit  is  wanneer  die  liggaam  se  weerstand  op  sy  laagste 
is  en  die  psige  as  ’t  ware  die  oorhand  kry.  Ons  weet  ook  dat  die  digteres  ’n 
kenner  van  Jung  is  en  die  bundel  so  gelees,  word  eweneens  ’n  verslag  van 
afsterwe,  van  klaarmaak  met  oortollige  psigiese  bagasie. 

Benewens  die  gestroopte  verse  - wat  tot  hierdie  leser  spreek  - is  daar  ook 
langer  gedigte.  Haar  vers  oor  Rembrandt  hoort  in  die  galery  van  ander 
klassieke  Rembrandt-gedigte  in  Afrikaans. 

Hierdie  leser  had  al  die  voorreg  om  Petra  Múller  haar  verse  te  hoor  voordra. 
Sy  doen  dit  uiters  gedrae  en  ’n  mens  kan  haar  stem  hóór  wyl  jy  hierdie 
gedigte  lees. 

“herinnering  het  jou  reeds  afgerond  / terwyl  ek  na  jou  kyk’’  (p.  72)  is  die 
refrein  waarmee  ek  hierdie  bundel  (ge)  lees  (het).  ’n  Mens  sal  eweneens 
ook  nie  die  volgende  strofe  kan  vergeet  nie: 

ek  is  ’n  digter,  ek:  ek  werk  met  skaduwees, 
met  liggame  op  trek;  ek  kry  eers  lewe 
as  die  avond  met  gesange  uit  die  rante  rek 
en  enkel  swerwers,  byna  reeds  geraamte, 
op  die  grondpad  vind  (“swerf’,  p.  71) 

Daar  is  verwysings  na  die  musiek,  Chinese  digkuns,  die  Russiese  wêreld, 
die  filosofie,  kunswêreld.  En  ’n  bemoeienis  met  die  dood  is  ook  ’n  bemoeienis 
met  die  lewe.  En  hoë  gedagtes  veronderstel  ook  ’n  erkenning  aan  kafpraters 
(“Sneeu  in  September;  Agter-Pakhuis”,  p.  34).  Die  gedig  word  opgedra  aan 
wyle  Daantjie  Saayman. 

Omdat  sy  hierdie  kruis/munt-beginsel  besef,  is  daar  reëls  soos: 

Dit  is  hier  nou  nugter  oggend  in  die  klippe.  Elke  hart 
het  in  sy  holte  tuisgekom. 

Dit  is  ’n  bundel  wat  sy  beslag  gekry  het  in  ‘helderte  en  pyn’.  Die  digteres 
knoop  ook  ’n  gesprek  aan  met  haar  eie  poësie  en  sy  word  al  suiwerder.  Die 

eiesoortige  aanslag  van  Petra  Múller  se  poësie  en  die  onbekende  of  minder 
bekende  verwysings  wat  sy  aan  lesers  voorstel,  moenie  onvermeld  gelaat 
word  nie. 

Haar  poësie  is  uiters  sintuiglik.  Sy  dig  aards,  konkreet.  Dit  is  iemand  wat 
die  wêreld  om  haar  síén.  Sy  praat  terug  met  Leipoldt,  met  Boerneef  en  met 
Opperman. 

Soms  is  die  gedigte  soos  ’n  akwarel  (“Waterverf”,  p.  1 8),  maar  die  ‘maklike’ 
gediggie  is  dikwels  die  moeilikste  om  te  skryf.  Want  jy  kan  nie  agterna 
verander  nie ... 

Vir  die  leser  lê  daar  ’n  leeftyd  voor  om  uit  te  pluis  aan  hierdie  digteres  se 
alfabet  (om  haar  woorde  aan  te  pas.) 

Dis  die  moeite  werd  om  saam  te  reis. 

En  terloops:  waarom  is  die  digteres  nog  net  met  die  Eugéne  Marais-prys 
bekroon? 

V 

’n  Staning  onder  sterre  is  George  Weideman  se  jongste  bundel  wat  ’n 
poëtiese  stilte  van  tien  jaar  ophef.  Die  digter  het  reeds  vyf  bundels 
gepubliseer  en  hy  is,  nes  Petra  Múller,  ’n  gedugte  kortverhaalskrywer 
waarvan  Die  donkermelk  van  daeraad{]  994)  ’n  hoogtepunt  is  in  sy  oeuvre. 
Die  skrywer  het  ook  al  twee  medaljes  vir  sy  bydrae  in  die  kinderlektuur 
ontvang.  Dit  is  dan  ’n  skrywer  met  ’n  wye  aanbod. 

’n  Staning  onder  sterre  is  ’n  dik  bundel.  Dit  is  sekerlik  ‘kontreiwerk’,  maar 
soos  dikwels  gebeur  in  hierdie  soort  poësie  is  die  kosmiese  en  die  gesprek 
met  die  Opperwese  deurgaans  aanwesig.  Die  bundel  bevat  jeugindrukke, 
landskapsverse,  liefdesgedigte,  ‘speelse  verse’  en  elegiese  verse. 
Weideman  is  ’n  liriese  digter:  suiwer  in  aanbod,  maar  moenie  jou  misgis 
nie.  Die  verse  spreek  van  ’n  intellektuele  beheer  en  afgerondheid. 

Op  dieselfde  aand  wat  Petra  Múller  van  háár  verse  voorgedra  het,  was 
Weideman  ook  aan  die  woord.  (Die  onlangse  sukses  van  gert  vlok  nel  se 
‘show’,  “Om  Beaufort-Wes  se  beautiful  woorde  te  verlaat”,  bewys  myns 
insiens  die  behoefte  wat  by  mense  bestaan  in  die  politiek-onsekere  tye  om 
weer  poësie  te  hoor.  Ook  UNESCO  se  boekeaand  was  ’n  reusesukses  en 
bywoners  van  POETRY  INTERNATIONAL  in  Durban  vanjaar  het  ook  groot 
lof  vir  die  optrede  van  digters.  Poësie  moet  GEHOOR  word  en  as  die  digter 
dit  self  voordra,  bring  dit  ’n  interessante  én  menslike  dimensie  na  vore.  Op 
die  manier  kan  poësie  meer  toeganklik  word,  veral  by  gewone  mense  wat 
dit  as  “moeilik”  ervaar.) 

Ons  vind  in  “Skepping”  ’n  bemoeienis  met  die  skryfaksie: 

Geduldig  is  papier;  soutlek  waar  jy  misdeeld, 
tekorte  aanvul  en  jou  telkens  ’n  paradys  verbeel.  (p.  5) 

En  ja,  die  gedig  begin  met:  “Papier  is  wit,  is  koel,  ’n  landskap  toegesneeu” 

sodaí  ons  dit  kan  iees  as  ’n  program-gedig  dat  die  digter  telkens  aanwesig 
is  as  ‘maker’  in  elke  gedig.  Soos  Flaubert  van  sy  eie  skryfwerk  gesê  het: 
die  skrywer  is  orals  aanwesig  soos  God,  maar  nêrens  vaspenbaar  nie. 

Dat  daar  ’n  komplekse  siening  van  Afrika  is,  kan  ons  aflees  uit  die  gedig 
“Koloniale  diskoers’’  (p.  8)  een  van  die  literêr-teoretiese  modes  van  die  tyd. 
Maar  die  digter  verklaar: 

Waí  was,  is  onopgeklaar. 

Wat  kom,  is  ondeurgrondbaar. 

Die  eerste  afdeling  met  sy  ars  poetiese  gedigte  heet  “Verbeelde  paradys" 
en  die  tweede  afdeling  “Ouma  baai’’  bevat  gedigte  oor  die  grootmoeder  en 
daarby  inbegrepe,  jeugherinneringe  wat  die  digter  gevorm  het. 

Die  jeugherinnering  is  die  gedig  van  die  dubbel-visie,  omdat  sowel  die  jong 
kind  as  die  ouer,  vernugterde  volwassene  in  die  vers  saampraat.  Hierdie 
gedigte  lewer  ook  bewys  van  die  digter  se  klankbeheer  en  hy  is  in  die  gedig, 
“Ouma  Baai  se  ensikiopedie’’  ’n  meester  van  die  enjambement. 

Die  derde  afdeling  heet  “Plaaswerf”  waar  die  buitengewoonheid  van  gewone 
dinge  aangespreek  word.  Die  gedigte  het  iets  treurigs  aan  hulle  en  die  skerp 
waarneming  is  bepaald  opvallend: 

Vreemd  hoe  warm  die  water 

uit  die  maag  van  die  aarde  is, 

soos  verlange,  soos  verdriet.  (“Handpomp”,  p.  27) 

En  ’n  digterwat  kan  dig  soos  in  “Ramkamp”  (p.  28)  kan  dig! 

In  sy  sel  smeul  die  ongetemde  ram 
met  die  Charlie  Manson  oë;  hou 
’n  oomblik  op  met  kou  en  staan  penorent; 
uitdagend  en  wydsbeen  probeer  hy  jou 
met  sy  koorsige  kyk  vaspen; 

proes  misprysend,  gaan  voort  met  kou. 

Om  sy  sye  glip  snags  ’n  naakte  vrou. 

In  “Aantekeninge:  tien  somerminute”  word  daar  klem  gelê  op  die  feit  dat  ’n 
mens  nooit  die  wêreld  van  jou  jeug  kan  verlaat  nie  en  dat  dit  uiteindelik 
bepaal  wie  jy  is.  Die  gedigte  in  hierdie  reeks  praat  saam  met  die  poësie  van 
Norman  MacCaig: 


Die  tien  minute  is  verby.  Nee,  tog  nie. 

Ek  laat  die  dorpie  agter  my.  Nie  eintlik  nie. 

Die  wysie  vervaag,  word  stil.  Nee  dis  nóg  daar.  (p.  30) 

In  die  vierde  afdeling,  “Anderkant  Blomveld-se-vlei”,  vind  ons  verskeie 
huldeblyke  aan  die  Boesmanlandse  wêreld  wat  Hondegaloppie  (1966) 
aktiveer.  En  die  gedig  “Bronwater”  wil  pynlik  bely  hóé  pynlik-verby  hierdie 

jeug,  hierdie  stuk  geskiedenis  is  vi.r  sowei  die  digter  as  sy  iandgenote. 
“Unvoiiendet”  (p.  42)  weer  die  onvermoë  van  die  digter  om  tekste  af  te  rond 
en  terseifdertyd  praat  die  gedig  terug  met  sy  bundei  Hoera  hoera  die  ysman 
(1 977).  Dit  is  werkiik  een  van  die  verrukiikste  gedigte  in  die  bundei  wat  ek 
graag  hieraanhaai: 

Ek  sukkel  om  dinge  af  te  rond: 
dit  het  ek  van  pa  geërf. 

Orals  staan  of  lê  halfklaar  maaksels 
gestapel  oor  die  werf: 

’n  bakoond  onafgepleister  onafgewit 
’n  buitekamer  sans  plafon 
’n  gemak  wat  alte  ongemaklik  sit 
’n  stoepdeur  half  geverf; 

onklaar  stories,  gedigte  sonder  slot 
’n  drama  of  twee  onafgewerk 
’n  roman  wat  net  nie  wil  vlot  - 
so  skep  jy  ’n  eie  ystydperk. 

Daar  is  natuurlik  grotes:  Búchner, 

Schubert,  Pope  en  ander  oor  wie 
ons  altyd  sal  bly  wonder. 

En  God  se  onklaar  simfonie. 

En  ja  die  digter  skeer  die  gek  met  die  eiektronika  wat  ons  weghou  van  die 
llias,  Odusseiaen  Dante.  ’n  Waarwoord  as  ’n  mens  by  jong  gesiagte  besef 
HOE  min  huiie  weet  van  kiassieke  tekste,  maar  aiies  van  die  internet. 
in  die  vyfde  afdeiing,  “Skryweiekkers”,  verraai  ’n  digteriike  oog,  ’n  obsessie 
met  die  skryf  van  poësie.  Aiies  word  woord,  aiies  word  berym.  in  hierdie 
afdeiing  staan  ook  van  die  mooiste  gedigte  oor  die  iiefde  en  Weideman  kry 
dit  reg  om  ’n  gedig  oor  die  iiefde  te  skryf  wat  duur. 

In  die  sesde  afdeling,  “Plaaswysies”,  bewys  die  digter  dat  hy  waarskynlik 
saam  met  T.T.  Cloete  die  mees  bedrewe  klankman  in  die  bedryf  is.  In  die 
sewende  afdeling,  “Variasies:  tussen  son  en  sand”  - in  navolging  van  Charles 
Scully  - kry  ons  die  woord  en  wederwoord-aspek  waarmee  hierdie  digter 
besonder  knap  is.  Dis  nie  net  blote  intellektuele  gesprek  nie,  maar  indig 
teen  die  eerste  teks.  Vir  die  postkoloniale  gesprek  en  die  obsessie  met  die 
Boesman  - ook  in  die  poësie  van  Stephen  Watson  se  Return  ofthe  moon- 
vra  hierdie  afdeling  fyn  aandag. 

In  die  slotafdeling,  “Elegiese  variasies”,  staan  daar  hartroerende  gedigte  en 
veral  die  een  oor  die  vader  (“Selfgemaak”)  bly  ’n  mens  by.  Dit  was  die 
moeite  werd  om  so  lank  vir  hierdie  bundel  te  wag. 

Alles  is  - behalwe  vir  die  een  uitsondering  - nog  wel  met  ons  poësie. 

Universiteit  van  Kaapstad 

M.J.  Prins 

Die  gebruik  van  beeldspraak  in  “Gesprek  met  ’n 
oogarts”  deur  Petra  Múller 

A.  Teorie 

Ons  kommunikeer  (baie  eenvoudig  gestel)  basies  op  twee  maniere:  eksplisiet 
en  implisiet.  By  ekspHsiete  kommunikasie  praat  of  skryf  ons  direk:  Ons  sê 
of  skryf  presies  wat  ons  bedoel,  niks  minder  of  niks  meer  nie.  Byvoorbeeld: 
lemand  sê  of  skryf:  “Dit  is  ’n  wolf’’  en  bedoel  daarmee  iets  soos:  “Die  dier 
waarna  ek  verwys,  is  ’n  vraatsugtige  roofdier  van  die  hondegeslag  wat  groot 
skade  onder  vee,  wild,  beeste,  ens.  aanrig  en,  in  ’n  groep,  die  mens  aanval’’ 
(HAT).  By  implisiete  kommunikasie  word  iets  nie  direk  of  duidelik  uitgedruk 
nie.  lets  ontbreek,  wat  die  hoorder  of  leser  moet  verskaf.  Of  daar  is  iets 
anders  ingesluit  of  inbegrepe  of  word  veronderstel  of  volg  uit  dit  wat  gesê  of 
geskryf  is.  Byvoorbeeld:  lemand  sê  of  skryf:  “Hy  is  ’n  regte  wolf’’  en  bedoel 
daarmee:  “Die  man  na  wie  ek  verwys,  is  vreeslik  inhalig’’.  Ons  merk  dat  die 
implisiete  mededeling  ook  sterker  emosioneel  gelaai  is  as  die  eksplisiete. 
Skrywers  (digters,  prosaïste  en  dramaturge)  maak  besonder  baie  gebruik 
van  implisiete  kommunikasie.  Daar  is  veral  vier  vorme  van  implisiete 
kommunikasie  waarvan  hulle  dikwels  gebruik  maak:  Simboliek,  Vergelyking, 
Metaforiek  en  Metonimia. 

1.  Die  simbool 

Ons  het  met  ’n  simbool  te  doen  wanneer  lemand  ’n  persoon,  saak,  handellng 
of  elenskap  eksplisiet  benoem,  maar  dié  betrokke  persoon,  saak,  handeling 
ofeienskap  verkry  op  grond  van  ASSOSIASIE  ook  ’n  implisiete  (gewoonlik 
abstrakte)  betekenis.  By  ’n  simbool  het  ons  dus  terselfdertyd  eksplisiete 
sowel  as  implisiete  kommunikasie.  Dit  is  moontlik  dat  iemand  iets  kan  sê 
of  skryf  wat  hy/sy  letterlik  bedoel,  maar  dat  mense  op  grond  van  die  konteks 
of  die  situasie  waarbinne  dit  gesê/geskryf  word  dit  ook  figuurlik  verstaan. 

Byvoorbeeld: 

Veronderstel  iemand  vertel  ’n  verhaal  oor  mense  wat  swaarkry.  Hulle  sit 
in  ’n  huis  in  ’n  woud  en  buite  huil  die  wolwe  vreeslik.  Dan  kan  die  wolwe 
en  hulle  gehuil  in  die  verhaal  op  grond  van  assosiasie  ’n  simboolword 
van  wreedheid  of  verlatenheid  of  hartseer  of  liefdeloosheid  of  die  dood  of 
so  iets,  al  staan  dit  nêrens  so  in  die  verhaal  hie.  Simbole  dien  dikwels 
om  veral  sekere  emosies  te  kommunikeer. 

2.  Die  vergelyking 

Veronderstel  ek  sê:  “Daardie  man  is  so  wreed  soos  ’n  wolf.  Goed  besien, 
bevat  hierdie  uiting  twee  stellings:  (a)  Daardie  man  is  wreed.  (b)  ’n  Wolf  is 
wreed.  Die  eerste  stelling  is  eksplisiet  bedoel.  Die  tweede  impliseer  eintlik 

iets,  naamlik  dat  ’n  wolf  baie  wreed  is  en  dat  my  hoorder  sal  verstaan  dat  ek 
bedoel  dat  die  man  ook  baie  wreed  is.  Ek  sê  nie  eksplisiet  dat  die  man  baie 
wreed  is  nie,  maar  impliseer  dit  deur  hom  met  ’n  wolf  te  vergelyk  en  dra 
miskien  duideliker  aan  my  hoorder  oor  hoe  ek  oor  hom  voel.  In  so  ’n  geval 
het  ons  met  ’n  vergelykingte  doen.  Die  vergelyking  is  sterker  emosioneel 
gekleur. 

In  die  volledige  vergelyking yerge\yk  ons  twee  sake  met  mekaar.  Ons  noem 
sowel  die  vergelyker as  die  vergelykte.  Ons  sê  ook  op  grond  waarvan  ons 
die  twee  sake  vergelyk,  die  motiefvan  die  vergelyking.  Die  verbindingswoorde 
“so  ...  soos’’  tree  op  as  ’n  skakel  tussen  die  vergelyker  en  die  vergelykte. 

Byvoorbeeld: 

Daardie  man  is  so  wreed  soos  ’n  wolf. 

Die  vergelyker  is  “wolf.  Die  vergelykte  is  “man”.  Die  motief  is  “wreed”.  (Aan 
die  hand  van  I.A.  Richards  se  terminologie  kan  ons  ook  die  vergelyker  die 
vehicle  noem  en  die  vergelykte  die  tenor.) 

3.  Díe  metafoor 

Veronderstel  ek  sê/skryf; 

Daardie  man  is  soos  ’n  wolf.  Of  nog  korter: 

Daardie  man  is  ’n  wolf. 

Daar  is  ’n  vergelyker  en  ’n  vergelykte,  maar  die  motief  ontbreek.  Dit  word 
slegs  geïmpliseer.  Die  leser/luisteraar  moet  nou  self  die  ooreenkoms/te 
tussen  “man”  en  “wolf”  invul.  Dit  kan  hy  doen  aan  die  hand  van  sy  eie 
kennis,  of  van  leidrade  uit  die  res  van  wat  die  spreker/skrywer  sê,  of  van 
leidrade  uit  die  konteks  waarbinne  dit  gesê/geskryf  is.  Wanneer  dit gebeur, 
het  ons  met  ’n  metafoor  te  doen.  Die  metafoor  is  in  ’n  sekere  sin  ’n  meer 
beknopte,  meer  gelaaide,  nog  meer  emosionele  uiting  as  die  vergelyking. 
In  die  geval  van  ’n  metafoor  is  daar  ’n  sterk  element  van  identifikasie.  In 
ons  voorbeelde  hierbo  (veral  die  tweede)  identifiseer  d\e  spreker/skrywer 
man  en  wolf  met  mekaar. 

In  die  sin  “Die  man  is  ’n  wolf”  maak  ons  iets  uit  die  kategorie  “dierlik”  (wolf) 
direk  ván  toepassing  op  iets  uit  die  kategorie  “menslik”  (man),  sonder  om  te 
sê  wat  die  motief  \s.  Die  motief  word  slegs  geïmpliseer.  Die  sin  handel  oor 
“man”.  Dis  ’n  beskrywing  van  ’n  man  deur  hom  met  ’n  wolf  te  identifiseer. 
Ons  noem  daarom  “man”  die  vergelykte  (tenor)  en  “wolf  die  vergelyker 
{vehicle). 

Mens  kan  ook  praat  van  byvoorbeeld  “die  winde  van  verandering”  of  “die 
son  van  vryheid”.  In  so  ’n  geval  maak  ons  iets  konkreets  (“winde”/“son”) 
van  toepassing  op  iets  abstraks  (“verandering”/“vryheid”).  Ons  vergelyk 
verandering  met  wind  en  vryheid  met  die  son.  Die  vergelykers  is  “winde”  en 
“son”  en  die  vergelyktes  “verandering”  en  “vryheid”.  Maar  elke  keer  ontbreek 

die  motief:  Ons  sê  nie  in  watter  opsig/te  verandering  soos  wind  is  of  vryheid 
soos  die  son  nie.  Ons  impliseer  dit.  Deur  die  implikasie  verkry  die  uiting 
dikwels  ’n  sterker  emosionele  waarde. 

In  die  voorbeelde  van  metafore  wat  ons  tot  dusver  gehad  het,  het  ons  elke 
keer  ’n  woord  wat  op  ’n  sekere  weseof  saa/cbetrekking  het  van  toepassing 
gemaak  op  ’n  wese  of  saak  (idee)  op  wie  of  waarop  dit  normaalweg  nie  van 
toepassing  is  nie. 

Ons  het  “wolf”  op  ’n  man  van  toepassing  gemaak,  “son”  op  vryheid,  “winde” 
op  verandering.  Anders  gestel:  wolf,  man,  wind,  verandering,  son  en  vryheld 
is  almal  naamwoorde.  In  so  ’n  geval  praat  ons  dan  van  die  een  wese  of 
saak  as  die  vergelykte  (tenor)  en  van  die  ander  as  die  vergelyker  (vehicle). 
Maar  nou  kan  ons  ook  werkwoorde  en  byvoeglike  naamwoorde  van 
toepassing  maak  op  wesens  of  sake  waarmee  ons  dit  normaalweg  nie 
assosieernie. 

Byvoorbeeld: 

Die  professor/cnor. 

Die  kleure  is  warm. 

Omdat  ons  hier  streng  gesproke  nie  twee  instansies  met  mekaar  vergelyk 
nie,  sal  dieterme  vergelykeren  vergelyktenle  meergoed  wees  nie.  Daarom 
praat  ons  in  die  bostaande  gevalle  eerder  van  die  fokusen  die  raam.  In  die 
eerste  sin  is  “knor”  die  fokus  en  “die  professor”  die  raam.  In  die  tweede  is 
“warm”  die  fokus  en  “die  kleure”  die  raam.  Die  fokus  is  die  woord  wat  ons 
aandag  trek  omdat  dit  “snaaks”  gebruik  is,  anders  as  wat  ons  dit  gewoonlik 
gebruik.  Die  raam  is  die  persoon  of  saak  waarop  die  fokus  van  toepassing 
gemaak  word.  In  albei  die  bostaande  voorbeelde  ontbreek  die  motief.  Dit 
word  geïmpliseer.  In  die  eerste  geval  kan  die  motief  byvoorbeeld  wees: 
“praat  onvriendelik”  en  in  die  tweede:  “vrolik,  helder”.  Die  motief  sê  vir  ons 
wat  die  normale  of  gewone  betekenis  van  die  fokus  kan  wees,  wat  die 
fokus  impliseer.  Ons  merk  weer  in  die  bostaande  voorbeelde  hoe  die  metafoor 
die  gevoelswaarde  van  ’n  stelling  kan  beklemtoon:  “knor”  het  ’n  sterker 
emosionele  betekenis  as  “onvriendelik”  en  “warm”  kommunikeer  sterker  die 
gevoelsassosiasie  as  “vrolik”.  Dis  asof  die  emosies  wat  ter  sprake  is, 
gekonkretiseer  word. 

Ons  het  met  ’n  metafoor  te  doen  wanneer  ’n  woord  wat  op  ’n  bepaalde 
kategorie  van  die  werklikheid  betrekking  het  van  toepassing  gemaak  word 
op  iets  uit  ’n  ander  werklikheidskategorie  (lewend/leweloos:  die  stilte  praat, 
dierlik/menslik:  myhand  is  ’n  os,  kleur/kleurloos:  ’n  goue  toekoms,  klank 
/ klankloos:  ’n  skreeuende  onreg,  visuele  / taktiele:  koue  blou,  menslik  / 
nie-menslik:  die  wind  huil,  menslik  / dierlik:  die  professor  blaf,  abstrak  / 
konkreet:  die  hartseer  vloei,  burgerlik  / koninklik:  hulle  huis  is  ’n  kasteel, 
ensovoorts).\N  anneer  ons  met  selfstandige  naamwoorde  of  eiename  te  doen 
het,  gebruik  ons  die  terme  verge/y/cer  (vehicle)  en  vergelykte  (tenor).  Wanneer 

ons  met  selfstandige  naamwoorde  plus  werkwoorde  of  byvoeglike 
naamwoorde  te  doen  het,  gebruik  ons  die  terme  fokusen  raam. 

Nog  voorbeelde: 

1 . Die  stilte  praat  met  die  vrou. 

2.  Die  toekoms  is  bewolk. 

3.  Warm  kleure. 

4.  Die  kind  is  ’n  vlindertjie. 

5.  Daar  kom  die  kameelperd. 

Dit  is  in  die  eerste  voorbeeld  uit  die  sin  duidelik  dat  die  spreker  ’n  metafoor 
gebruik  omdat  ons  weet  dat  die  stilte  (iets  abstraks  en  sonder  lewe,  iets  nie 
mensliks)  nie  letterlik  kan  praat  nie.  Net  ’n  mens  of  ’n  menslike  wese  kan 
praat.  Ons  maak  ’n  werkwoord  wat  tot  die  kategorie  “menslik”  behoort  van 
toepassing  op  iets  wat  tot  die  kategorie  “nie-menslik”  behoort.  Praat  met  is 
die  fokus  en  die  stilte  en  die  vrou  die  raam.  In  die  tweede  en  derde  voorbeelde 
weet  ons  dat  die  toekoms  (’n  abstrakte  saak)  nie  letterlik  bewolk  (’n  konkrete 
toestand)  kan  wees  nie,  en  dat  kleure  (iets  wat  ons  met  ons  oë  waarneem) 
nie  letterlik  warm  (iets  wat  ons  met  ons  tassin  waarneem)  kan  wees  nie. 
Ons  maak  byvoeglike  naamwoorde  wat  tot  die  kategorieë  konkreet  en  taktiel 
behoort  van  toepassing  op  selfstandige  naamwoorde  wat  tot  die  kategorieé 
abstrak  en  visueel  behoort.  Is  bewolk  en  warm  is  die  fokusse  en  die  toe- 
komsen  kleure  die  raamwerke.  Net  so  (voorbeeld  4)  kan  ’n  kind  (’n  menslike 
wese)  nie  letterlik  ’n  vlindertjie  (’n  insek)  wees  nie.  Ons  identifiseer  iets  wat 
tot  die  kategorie  “insek”  behoort  met  iets  wat  tot  die  kategorie  “mens”  behoort. 
Die  kind\s  die  tenor  (vergelykte)  en  ’n  vlindertjie  di\e  vehicle  (vergelyker). 
In  die  vyfde  voorbeeld  is  daar  niks  in  die  sin  as  sodanig  wat  vir  ons  sê  dat 
die  spreker  nie  letterlik  bedoel  wat  hy/sy  sê  nie.  Maar  verbnderstel  die 
woord  “karneelperd”  verwys  binne  ’n  bepaalde  konteks  of  situasie  na  iemand 
met  ’n  baie  lang  nek,  dan  sal  mens  uit  die  konteks  of  die  situasie  kan  aflei 
dat  die  spreker  ’n  metafoor  gebruik.  Hy/sy  bedoel:  “Daar  kom  die  ou  met  die 
lang  nek.”  “Met  die  lang  nek”  is  die  geïmpliseerde  motief.  Die  spreker  gebruik 
’n  woord  wat  op  ’n  dier  betrekking  het  om  na  ’n  mens  te  verwys.  Hy  noem 
die  vergelyker  (“die  kameelperd”)  maar  nie  die  vergelykte  (“die  ou”,  “die 
man”,  “die  kêrel”)  nie.  Hy  verswyg  die  vergelykte  omdat  dit  miskien  aan  sy 
hoorder/s  bekend  is  of  om  ’n  ander  rede.  Dalk  het  hy  dit  vroeër  reeds 
gespesifiseer.  Hy  impliseer  dus  nou  nie  net  die  motief  nie  maar  ook  die 
vergelykte. 

In  “Die  stilte  praat  met  die  vrou”  het  ons  ’n  verbale  fokus  “praat”.  In  “Die 
toekoms  is  bewolk”  en  “warm  kleure”  het  ons  adjektiwiese  fo/russe  “bewolk” 
en  “warm”.  En  in  “Die  kind  is  ’n  vlindertjie”  en  “Daar  kom  die  kameelperd” 
het  ons  die  vergelykers  {veh\c\es)  “vlindertjie”  en  “kameelperd”.  ’n  Verbale 
en  ’n  adjektiwiese  fokus  spesifiseer  selfstandige  naamwoorde:  “praat  met” 
spesifiseer  “stilte”  en  “die  vrou”,  “bewolk”  spesifiseer  “toekoms”,  “warm” 

spesifiseer“kleure”.  “Praat  met”  impliseer  hoe  die  vrou  die  stilte  beleef,  hoe 
sy  daaroor  voel.  Dis  ’n  sekere  soort  stilte  vir  ’n  sekere  mens,  ’n  mens  wat 
’n  sekere  soort  persoonlikheid  het  of  wat  iets  soos  stilte  op  ’n  sekere  manier 
ervaar,  miskien  omdat  sy  byvoorbeeld  eensaam  is.  “Bewolk”  impliseer  hoe 
iemand  of  mense  oor  die  toekoms  voel.  “Warm”  impliseer  watter  emosionele 
indruk  sekere  kleure  maak.  Hierdie  selfstandige  naamwoord/e  (stilte,  vrou, 
toekoms,  kleure)  noem  ons  die  raam. 

Daar  is  ’n  interaksie  iussen  fokus  en  raam.  “Praat”  sê  iets  omtrent  “stilte”: 
Die  stilte  word  gepersonifieer,  dit  verkry  iets  van  ’n  konkrete  persoonlikheid, 
dit  word  iets  mensliks.  “Stilte”  gee  weer  ’n  sekere  betekenis  aan  “praat”  wat 
anders  is  as  die  alledaagse  betekenis  daarvan:  “Praat”  beteken  nou  miskien 
dat  die  stilte  die  vrou  laat  verlang  of  bang  voel  of  haar  gedagtes  ver  laat 
teruggaan  of  so  iets.  “Praat”  sê  dus  ook  vir  ons  iets  omtrent  die  vrou  (sien 
bo). 

’n  Normale  fokus  dui  gewoonlik  aan  dat  daar  ’n  interaksie  plaasvind  tussen 
selfstandige  naamwoorde  of  naamwoordelike  konsepte.Hieronderskei  ons 
’n  íenor-veh/c/e-verhouding.  In  “Die  kind  is  ’n  vlindertjie”  is  “kind”  die  tenor 
(vergelykte)  en  “vlindertjie”  die  vehicle  (vergelyker).  Die  een  selfstandige 
naamwoord  of  naamwoordelike  konsep  is  die  tenor  en  die  ander  een  is  die 
vehicle.  Die  tenor  is  die  hoofonderwerp.  Dit  is  die  kritieke  element,  dit 
waaroor  die  sin  “werklik  gaan”.  “Kind”  is  die  hoofonderwerp,  die  sin  handel 
oor  die  kind.  Die  vehicle  spesifiseer  die  tenor  metafories.  “Vlindertjie” 
spesifiseer  “die  kind”  metafories.  Die  tenor  (vergelykte)  word  metafories 
gespesifiseer  deur  toepaslike  eienskappe  van  die  vehicle  (vergelyker).  ’n 
Vlinder  het  die  volgende  eienskappe  (vergelyk  die  HAT):  Dit  is  ’n  insek  met 
vier  bontgekleurde  vlerke,  met  voelhorings  soos  dun  haartjies,  en  wat  leef 
van  die  sap  van  blomme  en  vrugte  wat  dit  met  ’n  slurp  opsuig.  Watter  van 
hierdie  eienskappe  is  nou  toepaslik  op  “kind”?  Wat  is  die  motief?  Miskien 
dra  die  kind  ’n  bont  rokkie,  of  dalk  beweeg  sy  op  ’n  manier  wat  ’n  mens  aan 
’n  vlinder  laat  dink,  dit  lyk  amper  of  sy  rondfladder,  of  sy  kan  ook  vreeslik 
lief  wees  vir  blomme  en  vrugte,  of  miskien  beteken  die  metafoor  dat  die 
kind  so  nietig  en  weerloos  soos  die  betrokke  insek  is  - dit  hang  alles  af  van 
die  konteks  waarin  die  metafoor  gebruik  is.  Die  spreker  artikuleer  hoe  hy  / 
sy  oor  die  kind  voel.  Dit  kan  ook  gebeur  dat  meer  as  een  eienskap  van  die 
vehicle  toepaslik  is.  Die  leser/hoorder  moet  dit  self  invul. 

In  “Daar  kom  die  kameelperd”  het  ons  ’n  vehicle  sonder  'n  ekspHsiete  tenor. 
Ons  kan  sê  die  spreker  verswyg  die  tenor  omdat  hy/sy  weet  of  aanneem 
dat  dit  reeds  bekend  is,  of  omdat  hy/sy  wil  hê  die  hoorder/s  of  leser/s  moet 
dit  self  ontdek. 

Die  hoorder  moet  die  tenor  rekonstrueer  uit  die  situasie  of  die  konteks: 
“Daardie  man  / vrou  ...”  Die  vehicle  “kameelperd”  spesifiseer  die  tenor  “man/ 
vrou”  metafories.  Die  vehicle  “kameelperd”  impliseer  dat  die  persoon  in 
minstens  een  opsig  met  ’n  kameelperd  geïdentifiseer  kan  word:  Hy/sy  het 
byvoorbeeld  ’n  lang  nek.  Dit  is  die  motief  wat  geïmpliseer  word.  Uit  die 

vergelyker  blyk  die  gevoel  van  die  spreker  oor  die  persoon;  hy  vind  hom  / 
haar  snaaks  of  lagwekkend  of  vreemd  of  selfs  lelik. 

4.  Funksíes  van  beeldspraak 

Die  vorme  van  implikasie  wat  ons  tot  dusver  bespreek  het  (simbool, 
vergelyking  en  metafoor)  word  gesamentlik  beeidspraak  genoem. 
Waarom  maak  digters  van  beeidspraak  gebruik?  Om  hierdie  vraag  te 
beantwoord,  moet  ’n  mens  eintlik  telkens  na  elke  spesifieke  teks  kyk.  Miskien 
kan  ons  egter  die  volgende  algemene  funksiesvan  beeldspraak  noem: 

* Dit  is  ’n  gekondenseerde  (gekonsentreerde)  uitdrukkingsvorm.  Deur  ’n 
beeld  sê  mens  baie  met  min  woorde.  Jy  sê  “meer  as  een  ding  gelyk”. 

* Dit  is  ’n  konkrete  uitdrukkingsvorm.  ’n  Idee,  beeld  of  simbool  word  so, 
deur  die  teenwoordigheid  van  ander  idees,  beelde  of  simbole,  helderder 
of  duideliker  gemaak.  Veral  emosies  kan  sodoende  “gewys”  of 
gedemonstreer  word.  Deur  beeldspraak  word  die  sterk  met  emosie 
belaaide  innerlike  wêreld  van  ’n  skrywer  op  ’n  aanskoulike  of  suggestiewe 
manier  voorgestel  of  opgeroep. 

* Dit  verhoog  die  kompieksiteit  van  die  teks.  Dit  maak  die  teks  inge- 
wikkelder  (“moeiliker”)  en  betrek  sodoende  die  leser  meer.  Die  leser  moet 
meer  aandag  gee,  deegliker  lees,  meer  nadink,  harder  probeer  om  te 
verstaan.  Op  dié  manier  “skryf”  hy/sy  as  ’t  ware  self  ook  aan  die  gedig. 

* Dit  verhoog  die  impiikasie  van  die  teks.  Die  teks  praat  meer  “indirek”. 
Daardeur  sê  dit  miskien  meer  en  die  leser  word  ook  meer  betrek. 

* Dit  is  ’n  manier  waarop  die  mens  kreatiefmet  die  taal  omgaan.  Deur 
beeldspraak  “speel”  ’n  mens  met  die  taal  en  gebruik  jy  die  taal  op  ’n 
nuwe  of  oorspronklike  manier,  al  gebeur  dit  dikwels  dat  beeldspraak  deur 
herhaalde  gebruik  in  die  omgangstaal  ’n  ciiché  word. 

5.  Díe  metonimia 

By  die  metafoor  maak  ons  ’n  woord  van  toepassing  op  ’n  persoon  of  saak 
waarop  ons  dit  normaalweg  glad  nie  van  toepassing  maak  nie.  By  die 
metonimia  maak  ons  ’n  woord  van  toepassing  op  ’n  persoon  of  saak  waarmee 
dit  in  elk  geval  in  verband  staan. 

Voorbeeld:  Veronderstel  ek  sê:  “Ek  is  bly  die  jagters  het  die  wolf  geskiet. 
Nou  sal  hy  nooit  weer  sy  poot  hier  sit  nie”.  Dan  gebruik  ek  die  woord  “poot” 
vir  die  hele  wolf.  Maar  die  poot  is  ’n  deel  van  die  wolf,  dit  staan  reeds  in 
verband  met  ’n  wolf. 

Nou  gebruik  ek  ’n  metonimia.  Ek  identifiseer  in  ’n  sekere  sin  die  hele  wolf 
met  sy  poot.  Deur  dit  te  doen,  sê  ek  iets  soos  “hy  sal  glad  nie  weer  hier  kom 
nie”.  Dit  is  wat  ek  met  dié  metonimia  impliseer.  Deur  die  metonimia 
beklemtoon  ek  my  tevredenheid  oor  die  optrede  van  die  jagters  en  my  weersin 
in  die  wolf. 

Ons  het  met  ’n  metonimia  te  doen  wanneer  ’n  woord  offrase  vervang  word 

deur  ’n  ander  woord  of  frase  op  grond  van  ’n  verband  wat  tussen  die  twee 
woorde  of  frases  bestaan.  ’n  Woord  of  frase  word  vervang  deur  ’n  ander 
woord  of  frase  wat  baie  naby  aan  daardie  woord  of  frase  is.  Daar  is  ’n 
ruimtelike  oflogiese  of  ander  betrekking  tussen  die  twee  woorde  offrases. 
Die  spreker  / skrywer  gebruik  die  deel  vlr  die  geheel  of  die  geheel  vir  die 
deel,  die  maker  vir  die  produk,  die  oorsaak  vir  die  gevolg,  enkelvoud  vlr 
meervoud,  die  voorwerp  virsy  inhoud,  die  plek  virdle  inwoners,  die  konkrete 
vir  die  abstrakte,  ensovoorts. 

Byvoorbeeld: 

1 . Die  troon  is  in  die  moeilikheid.  (Deel  / geheel:  T roon  = koningshuis.) 

2.  Ons  bestudeer  ’n  Shakespeare.  (Maker  / produk:  Shakespeare  = 
een  van  sy  dramas). 

3.  Het  jy  jou  tong verloor?  (Oorsaak / gevolg:  Verloor  van  tong  = stilswye.) 

4.  Die  v/'ouword  onderdruk.  (Enkelvoud  / meervoud:  Vrou  = Vroue  oor 
die  algemeen.) 

5.  Die  ketel  kook.  (Voorwerp  / inhoud:  Ketel  = water.) 

6.  Fort  Hare  staak.  (Plek  /inwoners:  Fort  Hare  = studente.) 

7.  Koningin  Elizabeth  dra  die  kroon.  (Konkrete  / abstrakte:  Kroon  = 
koningskap.) 

Veronderstel  ek  verwys  na  ’n  man  met  die  volgende  sin:  “Daardie  vent  sit 
nie  weer  sy  poot  hier  nie”.  Die  woord  “poot”  het  ek  dan  sowel  metonimies 
(poot  is  deel  van  geheel)  as  metaíories  (poot  is  dierlik)  gebruik.  In  so  ’n 
geval  kan  ons  dan  van  ’n  metanimiese  metafoor  praat.  Ek  gebruik  dit  om 
my  afkeer  in  die  “vent”  duidelik  te  maak. 

B.  Toepassíng  op  “Gesprek  met  ’n  oogarts’’ 

In  die  eerste  strofe  vertel  die  spreker  hoe  die  oogarts  die  stoel  “krink”.  Die 
woord  “krink”  kom  uit  ’n  vroeër  era  en  beteken  om  “die  voorstel  van  ’n  wa  te 
draai”  (HAT).  Streng  gesproke,  kan  ’n  mens  dus  nie  ’n  stoel  krink  nie,  sodat 
die  spreker  miskien  reeds  met  hierdie  woord  iets  wil  impliseer.  Omdat  ’n 
mens  gewoonlik  ’n  wa  krink,  het  hierdie  woord  ’n  “kragdadiger”  gevoelswaarde 
as  wat  “draai”  sou  gehad  het:  dit  suggereer  dat  die  oogarts  ’n  soort 
magshandeling  uitvoer.  In  die  lig  van  die  res  van  die  strofe  kan  ’n  mens 
waarskynlik  reeds  in  hierdie  woord  ook  die  losmaak  van  ’n  bepaalde  tyd  en 
ruimte  as  motief  in  die  gedig  lees. 

Die  resultaat  van  hierdie  handeling  van  die  oogarts  is  dat  die  spreker  “kantel 
in  sy  sig  / soos  iets  wat  in  die  ruimte  hang”.  Hierdie  vergelyking  impliseer 
twee  dinge:  (a)  die  spreker  word  in  die  oë  van  die  oogarts  verontmenslik, 
minder  mens,  ’n  “iets”  gemaak,  of  so  voel  sy  ten  minste,  en  (b)  sy  word  in 
’n  sekere  sin  losgemaak  van  die  ruimte,  sy  verloor  haar  verankering  in  die 
ruimte,  sy  “hang”. 

Hierna  “skerp”  die  oogarts  se  “lig  op”.  “Opskerp”  beteken  volgens  die  HAT 

om  “kragtigerof  lewendigerte  maak".  “Opskerp”  is  normaalweg  ’n  oorganklike 
werkwoord.  ’n  Mens  kan  net  iets  anders  opskerp,  byvoorbeeld:  “Ek  probeer 
julle  aandag  / geheue  opskerp”.  Maar  in  die  gedig  staan:  “nou  skerp  sy  lig 
op”  (onoorganklik),  m.a.w.,  die  lig  skerp  homself  op.  Deur  hierdie  metafoor 
word  die  lig  ’n  lewende  wese  gemaak,  verkry  dit  iets  bedreigends,  waardeur 
die  spreker  se  gevoel  van  ondenA/orpenheid  beklemtoon  word. 

Die  resultaat  van  die  kragtiger  of  lewendiger  maak  van  die  oogarts  se  lig  is 
dat  hy  “diep  kan  afkyk  in  die  mooi  klein  grot  / waar  skugter  bloed  deur 
binnewande  stroom”.  “Grot”  is  nou  ’n  vergelyker  vir  die  vergelykte  “oog”. 
Wat  impliseer  hierdie  metafoor?  Miskien  dat  ons  hier  ’n  terugkeer  het  na  die 
oerbestaan  van  die  mens,  die  tyd  toe  hy  nog  in  grotte  gewoon  het.  Die 
oogarts  het  dus  via  die  oogbal  van  sy  pasiënt  ’n  blik  op  die  oerwêreld  van 
die  mens,  los  van  die  huidige  ruimte  en  tyd.  Die  woorde  “mooi  klein”  sê  vir 
ons  hoe  die  oogarts  oor  hierdie  “grot”  voel:  dit  is  vir  hom  iets  moois,  iets 
kosbaars,  iets  waarna  hy  nie  maar  net  op  ’n  kliniese  manier  kan  kyk  nie. 
Andersyds  is  dit  iets  nietigs,  iets  broos.  Hierdie  grot  is  ’n  plek  “waar  skugter 
bloed  deur  binnewande  stroom”.  “Skugter”  beteken  volgens  die  HAT:  “bedees, 
bang  om  die  aandag  te  trek”.  Die  metafoor  “skugter  bloed”  impliseer  dus 
waarskynlik  dat  die  oogarts  nou  toegang  het  tot  ’n  besonder  private  en 
weggesteekte  of  teruggetrokke  dimensie  van  die  pasiënt  se  bestaan  as 
mens.  Deur  dit  alles  word  die  oogarts  ’n  simbool  van  iemand  wat  toegang 
verkry  tot  die  intiemste  of  mees  verborge  dimensie  van  die  spreker  se 
bestaan,  ook  sy  bestaan  as  oermens  of  wesenlike  mens,  los  van  tyd  en 
ruimte,  ons  kan  miskien  sê  die  “innerlike”  of  “ware”  mens. 

In  die  tweede  strofe  praat  die  oogarts  met  die  spreker.  Hy  vertel  vir  haar  wat 
hy  sien  terwyl  hy  by  haar  oog  inkyk.  In  die  oog  van  die  spreker  sien  hy  die 
lewe  van  die  vrou,  “elke  siektekleur  en  droom”.  “Siektekleur”  kan  ons  seker 
as  ’n  metonimia  lees:  Siekte  lei  dikwels  tot  ’n  kleurverandering  iewers  in  die 
oog,  sodat  die  kleur  deel  vorm  van  die  siekteverskynsel.  Die  oogarts  sien 
ook  “elke  droom”  van  die  pasiënt  in  haar  oog.  “Droom”  moet  ons  seker  hier 
lees  as  ’n  vergelyker  vir  die  ideale  of  wense  of  mooi  ervarings  van  die 
mens.  Die  oogarts  sien  dus  die  negatiewe  sowel  as  die  positiewe  aspekte 
van  die  spreker  se  lewe  in  haar  oog,  haar  siektes  sowel  as  haar  drome. 
Die  oog  is  verder  “al  plek  in  u vertakte  liggaam  / waar  die  warm  bloed  homself 
vertoon”.  “Vertak”  beteken  om  “in  takke  of  onderverdelings  te  splits”  (HAT). 
Dié  woord  word  gewoonlik  in  verband  met  iets  soos  ’n  rivier  of  stroom  gebruik. 
“Vertakte  liggaam”  is  dus  ’n  metafoor.  Dit  impliseer  dat  die  mens  se  liggaam 
in  baie  dele  of  “takke”  splits,  waarvan  die  oog  een  is.  Die  oog  verskil  egter 
van  die  ander  dele  in  dié  opsig  dat  dit  die  enigste  plek  is  waar  ’n  mens 
normaalweg  iemand  se  bloed  direk  kan  waarneem.  In  strofe  een  het  die 
spreker  van  “skugter  bloed”  gepraat,  hier  praat  die  oogarts  van  die  “warm 
bloed”.  Met  die  metonimia  “warm”  impliseer  die  oogarts  dat  die  bloed  nie  net 
verborge  of  mistiek  is  (soos  deur  “skugter”  geïmpliseer)  nie,  maar  ook  vars 
en  lewend  is,  die  bloed  van  ’n  lewende  wese,  aards  en  konkreet. 

Vervolgens  maak  die  oogarts  twee  stellings  oor  die  retina  van  die  spreker. 
Eerstens:  “Die  retina  is  skóón  geskiedenis  Die  fokus  “skoon”  impliseer 
waarskynlik  iets  soos  “waar”  of  “eg”.  Ons  weet  dat  “skoon”  ook  “mooi”  kan 
beteken.  Vir  die  oogarts  is  die  geskiedenis  van  die  pasiënt,  soos  hy  dit  van 
haar  retina  kan  aflees,  iets  moois.  Daarom  dan  ook  is  die  retina  tweedens 
“wonderlik  soos  ’n  gedig  wat  jy  onthou  / totdat  dit  lateraan  jou  pla”.  Vir  die 
oogarts  is  die  retina  ’n  stuk  poësie.  Hy  vergelyk  die  pasiént  se  retina  met  ’n 
gedig.  Maar  dis  ’n  sekere  soort  gedig,  een  “wat  jy  onthou  / totdat  dit  lateraan 
jou  pla”.  Ons  kan  sê  ’n  onvergeetlike  gedig,  maar  wat  juis  om  sy 
onvergeetlikheid  later  ’n  lastigheid  kan  word.  Of  dit  kan  ook  beteken  dat  die 
onthouproses,  as  dit  eers  begin  het,  voortduur  totdat  mens  by  dinge  uitkom 
wat  jou  ontstel,  ’n  interpretasie  wat  goed  aansluit  by  die  verdere  verloop 
van  die  gedig. 

Aan  die  einde  van  strofe  twee  vra  die  oogarts  vir  die  spreker:  “Wat  sien  u 
nou,  mevrou?”  Hy  het  nou  klaar  vir  haar  vertel  wat  hy  sien,  nou  is  dit  haar 
beurt  om  te  vertel.  Die  woordjie  “nou”  dui  ’n  teenstelling  aan  met  die  verlede. 
Met  ander  woorde:  Die  oogarts  wil  weet  wat  die  vrou  sien,  nou  nadat  hy  vir 
haar  vertel  het  wat  hý  sien.  Wat  sien  sy  op  grond  van  of  as  gevolg  van  die 
beskrywing  wat  hy  van  haar  retina  gegee  het?  Ons  kan  amper  sê  hy  het  vir 
haar  ’n  ander  oog  gegee  om  mee  te  sien. 

In  die  volgende  drie  strofes  antwoord  die  vrou  op  die  oogarts  se  vraag.  Sy 
“kyk”  nou  met  die  “oog”  wat  die  oogarts  vir  haar  gegee  het.  “Ek  sien  myself 
in  die  fluwelerige  duister  hang,”:  Waar  sy  in  die  eerste  strofe  in  die  oé  van 
die  oogarts  gehang  het,  sien  sy  haar  in  die  derde  strofe  nou  self  “hang”.  Sy 
voel  nou  self  losgemaak  van  tyd  en  ruimte.  Sy  hang  in  “die  fluwelerige 
duister”.  Die  woord  “fluwelerig”  kom  nie  in  die  HAT  voor  nie,  “fluwelig”  wel. 
“Fluwelig”  beteken  “soos,  met  die  aard  van,  gelykende  op  fluweel;  fluweelagtig” 
(HAT).  Die  agtervoegsel  “-erig”  beteken  “effens  so”.  (“Rooierig”,  byvoorbeeld, 
beteken  “effens  rooi”.)  “Fluwelerig”  (wat  ons  miskien  as  ’n  neologisme  kan 
bestempel,  d.w.s.  ’n  nuwe  skepping  van  die  digter,  iets  wat  ’n  mens  dikwels 
in  die  poésie  kry),  beteken  dus  “effens  soos  fluweel”.  Fluweel  is  ’n  “fyn, 
sagte,  gladde  weefstof”  (HAT).  Die  fokus  “fluwelerig”  impliseer  dus  dat  die 
donkerte  waarin  die  pasiént  “hang”  vir  haar  effens  soos  fluweel  lyk.  Dis  nie 
’n  angswekkende  of  bedreigende  donker  nie.  Sy  voel  positief  daaroor. 
Hierdie  positiewe  fokus  word  beklemtoon  deur  die  hieropvolgende  metafoor: 
“’n  nuutgebore  stelsel  van  ’n  nuwe  nag”.  Dis  asof  die  pasiént  haarself  in  ’n 
soort  baarmoeder  sien.  Die  “bril”  wat  die  oogarts  vir  haar  opgesit  het,  laat 
haar  haarself  heeltemal  in  ’n  nuwe  lig  sien,  sy  is  ’n  nuwe,  vreemde  wese  vir 
haarself,  amper  grotesk,  “met  bloed  / wat  luister  en  ’n  oog  wat  hoor”.  Die 
“skugter”  bloed  van  die  eerste  strofe,  wat  in  strofe  twee  “warm”  bloed  geword 
het,  is  nou  bloed  wat  “luister”.  Met  hierdie  metonimiese  metafoor  sé  die 
spreker  waarskynlik  dat  sy  haarself  in  ’n  oerstadium  sien,  toe  sy  as  ’t  ware 
nog  net  uit  plasma  bestaan  het. 

Daarom  is  dit:  “mý  bloed,  / wat  eerstigheid  verloor”.  Daar  is  nie  so  ’n  woord 

soos  “eerstigheid”  in  Standaard-Afrikaans  nie.  Ook  dít  is  waarskynlik  ’n 
neologisme.  Die  agtervoegsel  “-igheid”  vorm  ’n  selfstandige  naamwoord  van 
’n  byvoeglike  naamwoord.  So  byvoorbeeld  maak  ons  die  selfstandige 
naamwoord  “slaperigheid”  van  die  byvoeglike  naamwoord  “slaperig”.  “Slaperig” 
is  ’n  eienskap  en  “slaperigheid”  ’n  toestand.  “Eerstigheid”  lyk  dus  soos  ’n 
selfstandige  naamwoord  wat  van  die  rangtelwoord  “eerste”  afgelei  is.  Dit  dui 
op  ’n  toestand,  die  “toestand  van  eerste  wees”.  Die  spreker  se  bloed  verloor 
sy  “eerstigheid”,  ons  kan  sê  dit  verloor  sy  uniekheid.  Die  spreker  besef  dat 
sy  as  biologiese  organisme  maar  net  ’n  skakel  in  ’n  oneindige  ketting  is. 
Binne  die  konteks  van  die  gedig  is  “eerstigheid”  die  teenoorgestelde  van 
“ewigheid”  in  die  slotreël. 

Sy  sien  dan  in  strofe  4 ook  terug  tot  by  die  “visfase”  van  die  mens.  Volgens 
’n  bepaalde  beskouing  was  daar  in  ’n  sekere  stadium  van  die  evolusieketting 
slegs  waterdiere,  waaruit  die  amfibieë  en  later  dan  die  landdiere  ontwikkel 
het  en  uiteindelik  die  mens.  “(E)k  sien  ’n  bleekwit  dieptevis  wat  opstaar  / na 
’n  onbekende  gloed,  iets  kosteliks  en  wonderbaar”:  Vanuit  sy  waterdiepte 
sien  die  vis  die  sonlig  daarbuite.  Hy  weet  nie  wat  dit  is  nie,  maar  dit  lyk  vir 
hom  wonderlik.  Het  die  amfibieë  miskien  vanuit  hierdie  ervaring  ontwikkel? 
Die  gloed  van  die  son  is  hier  ’n  simbool  vir  dit  wat  geheimsinnig,  waardevol 
en  wonderlik  is  - ons  kan  amper  sê  iets  religieus. 

Hierdie  gloed  sien  die  vis  “bo  die  gefragmenteerde  vog  waarin  hy  vaar”. 
“Gefragmenteerde  vog”  is  ’n  metafoor  virwater.  lets  wat  gefragmenteer  is, 
is  in  stukke  gebreek.  Die  fokus  “gefragmenteerde”  impliseer  dus  ’n  toestand 
waarin  daar  nie  ’n  geheel  is  nie,  ’n  soort  gebroke  of  onafgehandelde  toestand. 
Die  water  waarin  die  vis  rondswem,  word  só  simbolies  van  die  feit  dat  hy  sy 
bestaan  as  onbevredigend  ervaar  in  vergelyking  met  die  wonderlike  lig  waarna 
hy  opstaar.  Die  feit  dat  die  vis  “bleekwit”  is,  simboliseer  ook  iets  van  ’n 
siektetoestand. 

In  die  voorlaaste  strofe  sien  die  spreker  “’n  mot  wat  fladder  uit  die  grot,  / 
alreeds  op  soek  na  iets  alreeds  / op  hom  gerig  ...”  Net  soos  die  vis  in  sy 
water  is  die  mot  klaarblyklik  nie  tevrede  in  sy  grot  nie.  Ons  weet  dat  motte 
eintlik  veral  in  die  nag  rondvlieg,  wanneer  hulle  baie  sterk  deur  lig  aangetrek 
word.  Waarskynlik  soek  die  mot  dus  ook  na  lig.  Die  mot  word  dus  ook 
simbool  van  die  soeke  na  die  goddelike.  Die  “iets  alreeds  op  hom  gerig”  is 
seker  die  Skepper  of  die  Persoon  of  Mag  wat  hom  daargestel  het.  Die  grot 
is  ook  ’n  simbool  vir  die  oer-  of  primitiewe  stadium  van  die  mens,  sodat  die 
mot  miskien  ook  as  ’n  vergelyker  vir  die  mens  gesien  kan  word. 
Uiteindelik  sien  die  spreker  “’n  wese,  weelderig  soos  God,  / wat  huiwer 
agter  ’n  gesplete  lig”.  Die  woord  “weelderig”  beteken  “oorvloedig,  oordadig; 
in  weelde”  (HAT).  “Gesplete”  beteken  “gesplits,  gekloof,  met  ’n  spleet”,  maar 
ook “innerlik  verdeeld”  (HAT).  Die  vergelyking  “soos  God”  impliseer  dat  hierdie 
wese  so  oorvloedig  of  oordadig  met  sekere  eienskappe  bedeeld  is  dat  hy 
iets  Goddeliks  aan  hom  het,  dat  hy  mens  aan  God  laat  dink.  Miskien  moet 
ons  hier  dink  aan  die  gedagte  dat  die  mens  na  die  beeld  van  God  geskape 

is.  Die  visioene  wat  die  pasiënt  waarneem  met  die  “oog”  wat  die  “oogarts” 
vir  haar  gegee  het,  bereik  hiermee  ’n  hoogtepunt. 

Hierdie  wese  “huiwer ...  agter  ’n  gesplete  lig”,  waar  die  water  waarin  die  vis 
hom  bevind  het  “gefragmenteerd”  was.  Met  die  fokus  “gesplete”  impliseer 
die  spreker  miskien  dat  die  lig  waarin  hy  die  goddelike  wese  waarneem, 
gebroke,  onvolmaak  of  selfs  misleidend  kan  wees.  Dié  wese  “huiwer”  agter 
die  lig.  Om  te  huiwer  beteken  om  “’n  ligte  rilling,  ’n  siddering  van  skrik, 
vrees  of  afsku  te  voel”,  ook  om  “terug  te  deins,  te  aarsel,  byna  nie  die  moed 
te  hê  nie”  (HAT).  Die  vis  staar  op,  die  mot  fladder  uit,  maar  die  wese  huiwer. 
Dis  asof  hy  bang  is  vir  iets.  Die  mens  is  per  slot  van  rekening  nie  God  nie, 
dis  ’n  staat  waartoe  hy  nie  kan  (mag?)  evolueer  nie,  al  is  hy  in  baie  opsigte 
“weelderig  soos  God”. 

Daarom  roep  die  pasiënt  ten  slotte  benoud  uit:  “Krink  my  weer  uit  die  donker 
op  en  rig  my  regop  in  die  tyd!”  Haar  ekskursie  in  die  evolusiegeskiedenis 
van  die  mens  (die  verlede  maar  ook  die  toekoms  daarvan)  is  per  slot  van 
rekening  ’n  angswekkende  ervaring.  Sy  wil  vanuit  die  donker  (simbool  van 
’n  toestand  van  los  wees  van  die  hier  en  die  nou)  terugkeer  na  die  hede  en 
die  alledaagse  werklikheid.  Daarvoor  is  die  regop  draai  van  die  oogarts  se 
stoel  ’n  simbool.  “Die  spreektyd  is  verby;  ons  pla  die  ewigheid.”  Haar  gesprek 
met  die  oogarts  (“spreektyd”  beteken  nou  “tyd  om  te  praat”)  het  tot  sy  einde 
gekom.  Hulle  dring  binne  in  dimensies  waar  hulle  as  aardse  wesens  nie 
tuishoort  nie.  Dit  impliseer  die  metafoor  “pla  die  ewigheid”.  Haar  ervaring  by 
hierdie  “oogarts”  was  “wonderlik  soos  ’n  gedig  wat  jy  onthou/totdat  dit  lateraan 
jou  pla”.  Die  sentrale  emosies  in  die  gedig  is  dié  van  venA/ondering  enersyds 
en  angs  of  gekweldheid  andersyds,  amper  soos  wat  ’n  mens  soms  in  jou 
drome  ervaar.  Die  woord  “droom”  in  die  tweede  strofe  is  daarom  ’n  kernwoord 
van  die  gedig. 

Ria  Smuts 

Op  reis  na  ’n  verlore  tyd 


1 

Tyd  in  sy  verskillende  geledinge  is  een  van  die  sleutelaspekte  van  Chris 
Barnard  se  kortverhaalbundel  Duiwel-in-díe-Bos.  Dit  word  reeds  deur  die 
bundeltitel  in  die  vooruitsig  gestel,  want  diétitel  speel  in  op  die  paradyslike 
opset  en  die  sondeval,  dus  ’n  voor  en  ’n  na  in  die  tydsverloop.  Met  die 
sondeval  het  die  bose  ook  meegebring  dat  die  sterflikheid  vir  die  mens  ’n 
voldonge  feit  geraak  het  en  tyd  vir  hom  ’n  onontkombare  werklikheid  geword 
het. 

In  talle  verhale  in  die  bundel  vind  jy  dat  die  oorgang  van  een  periode  na  ’n 
ander  in  menselewens  ’n  sentrale  plek  inneem.  En  feitlik  deurgaans  kry  ]y 
ook  ’n  duidelike  kontrastering  tussen  twee  tye.  In  etlike  stukke  word  ’n 
tydperk  van  onskuld,  illusies  en  drome,  geluk  en  ook  vervulling  vernietig 
deur  ’n  ingryp  van  die  kwade.  In  sommige  verhale  vind  die  werking  van  die 
bose  konkrete  vergestalting,  byvoorbeeld  deurdat  daar  ’n  moord  gepleeg 
word.  Die  kwade  kom  egter  ook  tot  meer  subtiele  uitdrukking,  veral  in  van 
die  latere  verhale  in  die  bundel.  Daar  vind  jy  dat  dit  lê  in  die  ontnugterende 
wete  wat  by  personasies  kom  dat  nie  ’n  bose  mag  van  buite  nie,  maar  die 
mens  se  onontkombare  volwassenheid  sy  drome  verwoes  en  hom  sy  onskuld 
laat  verloor.  En  daarby  kom  die  verdere  wete  dat  die  moontlikheid  op  geluk 
wel  vir  die  mens  groot  vervulling  kan  bring,  maar  hom  terselfdertyd  uiters 
kwesbaar  maak. 

In  die  openingsverhaal  “Vrydag”  lê  hierdie  kenteringsmoment,  hierdie  oomblik 
van  besef  dat  die  mens  uitgelewer  is  aan  pyn  en  ontnugteringj  sentraal.  Die 
naamlose  hooffiguur  in  die  verhaal  besef  op  die  Vrydag  wat  die  verhaal 
afspeel  dat  sy  vrou  hom  op  hierdie  dag  verlaat  het.  Die  man  het  vroeër 
sonder  skynbare  registrasie  van  die  tyd  die  tydsverloop  geleef,  maar  nou 
herbeleef  hy  die  verlede  intens  en  en/aar  hy  ’n  oomblik  wat  nie  kan  verbygaan 
nie. 

In  “Die  gog”  kan  jy  ook  ’n  vroeër  en  ’n  nou  onderskei,  ’n  tyd  waarin  die  gog 
nie  ’n  faktor  was  nie,  en  dan  ’n  periode  waarin  die  teenwoordigheid  van  dié 
vreemde  diertjie  negatief  ingryp  op  die  bestaan  van  die  man  en  die  vrou. 
Ook  die  kat  in  “Die  lang  kat”  word  ’n  negatiewe  faktor  in  die  man  en  vrou  se 
lewens.  Dit  is  eintlik  implisiet  dat  daar  ’n  periode  was  toe  dit  nie  die  geval 
was  nie,  maar  daar  is  in  dié  verhaal  ook  sprake  van  ’n  tweede  tydsgrens 
wat  sal  moet  oorgesteek  word  wanneer  die  vrou  tuiskom  en  die  dooie  kat 
sien. 

In  “Die  swaar  vrou”  raak  die  kloosterseuntjies  gefassineer  deur  die 
dorpsprostituut  en  vermoor  haar  uiteindelik.  Ook  in  “Die  dood  van  Julika 
von  Schwabe”  vermoor  kinders  ’n  vrou,  maar  hier  is  sy  ’n  non,  die  volkome 

teenbeeld  van  Lila  in  die  ander  verhaal.  In  beide  verhale  is  daar  ’n  oorgang 
van  ’n  periode  van  ongereptheid  by  die  kinders  tot  ’n  bestel  waarin  die  bose 
in  hulle  oorneem  en  daar  ’n  totale  verlies  van  onskuld  is.  Daar  word  dus 
weer  eens  ’n  tydsgrens  in  hulle  lewens  oorgesteek. 

Maar  dit  is  veral  in  die  laaste  twee  verhale  in  die  bundel,  “Na  aanleiding  van 
’n  bietjie  teenspoed’’  en  “Hoogsomernag’’,  waar  die  implikasies  wat  die  aflê 
van  jou  onskuld  en  die  belewing  van  volwassewording  het,  besonder  sterk 
na  vore  tree.  In  die  slot  van  “Na  aanleiding  van  ’n  bietjie  teenspoed’’  word 
hierdie  oorsteek  van  ’n  grens  duidelik  gedemonstreer  as  die  spreker  en 
Isola,  na  hulle  belewing  van  die  begrafnis,  die  see  inswem  om  aan  die 
aarde,  met  sy  sterflikheidskonnotasies,  te  probeer  ontkom.^  Dit  is  egter  ’n 
futiele  daad,  want  Isola  het  vir  die  eerste  keer  in  haar  lewe  werklik  die 
verskriklikheid,  onontkombaarheid  en  raaiselagtigheid  van  die  dood  én  die 
lewe  ervaar  en  sodoende  haar  jeugdige  onskuld  afgelê.  En  daarmee  val  die 
aksent  weer  op  die  tyd:  op  wat  in  haar  lewe  was,  en  is,  en  sal  wees. 

In  geen  verhaal  in  Duiwel-in-die-Bos  is  daar  by  die  sentrale  personasie  ’n 
sterker  drif  om  die  drome  van  sy  jeug  tot  werklikheid  te  probeer  maak  as  in 
die  sluitstuk  van  die  bundel,  “Hoogsomernag”  nie.  Dit  is  ingegee  in  die  situasie 
dat  die  spreker  se  besoek  aan  die  Swart  Woud,^  die  ruimte  waarbinne  hy 
reken  die  drome  van  sy  jeug  sal  realiseer,  ’n  futiele  daad  is.  Dit  laat  hom 
onvermydelik  met  ’n  gevoel  van  gefnuiktheid  en  oneindige  leegheid.  Sy 
soektog  na  die  illusie  wat  konkrete  gestalte  moet  kry,  is  in  werklikheid  ’n 
reis  na  tyd  wat  vir  altyd  verlore  is. 

2 

Dit  is  opvallend  hoe  baie  tydsverwysings  en  tydsimplikasies  daar  in 
“Hoogsomernag”  voorkom.  Dit  begin  reeds  by  die  titel,  wat  nie  alleen  ’n 
seisoenale  aanduiding  gee  nie,  maar  ook  ’n  bepaalde  periode  binne  die 
etmaal  aandui.  Daarbenewens  aktiveerdie  verwysing  na  hoogsomernag  \n 
die  titel  en  na  droom  in  die  eerste  paragraaf  skakeling  met  Shakespeare  se 
drama  A midsummer  night’s  dream  (De  Vries  1983:  80).  Dit  aktiveer  ook 
midsummer  madness  (emosionele  ongebalanseerdheid,  maar  in  Shake- 
speare  ook  hondsdolheid)  en  midsummermoon,  ’n  uitdrukking  wat  eweneens 
op  waansin  dui,  aangesien  daar  geglo  is  die  maan  bring  waansin.  Die 
verhaaltitel  stel  dus  ook  in  die  vooruitsig  dat  daar  ’n  emosionele  weerloosheid 
by  ’n  personasie  of  personasies  mag  wees,  moontlik  selfs  tot  die  graad  van 
die  ongebalanseerde  toe. 

Die  tweede  tydsaspek  wat  opval,  is  dat  die  verhaal  aangebied  word  in  die 
verledetydsvorm,  wat  deurgaans  die  agternaperspektief  beklemtoon.  Die 
verteller  bou  sy  verhaal  uit  die  voltooide  ervaring.  Hy  het  geen  illusies  of 
verwagting  meer  nie;  hy  weet  presies  hoe  dit  alles  verloop  en  afgeloop  het. 
Wat  gaan  volg,  het  klaar  ’n  onafwendbaarheid  en  ’n  finaliteit.  Dat  hy  ten 
spyte  hiervan  voortgaan  om  te  vertel,  impliseer  dat  hy,  deur  die  rekonstruksie 

van  sy  ervaring,  in  die  hede  tot  ’n  peiling  van  die  implikasies  van  daardie 
ervaring  probeer  kom. 

Dit  gaan  ook  nie  hier  oor  ’n  kontinue  verledetydservaring  nie.  Die  verteller 
kyk  wel  in  die  grootste  deel  van  die  verhaal  terug  op  ’n  ervaring  wat  hy  as 
ses-en-twintigjarige  tydens  ’n  reis  in  Duitsland  gehad  het,  maar  met  sy 
huidige  insig  roep  hy  ook  vroeëre  insidente  uit  sy  lewe  op  wat  vir  sy  verhaal 
van  belang  is.  In  sy  vertelling  van  die  reiservaring  onthou  hy  egter  ook  hoe 
hy  (tydens  die  wandeling  deur  die  bos  met  die  meisie)  ander  ervarings  met 
meisies  onthou  het.  Laasgenoemde  onthouproses  is  dus  ingebed  in  die 
(huidige)  onthouproses  - wat  ’n  verdere  dimensie  tot  die  verteller  se  ervaring 
van  tyd  toevoeg. 

In  die  insetgedeelte  val  die  aksent  op  drie  periodes  in  sy  lewe:  toe  hy  ’n 
klein  kindjie  was,  ’n  sestienjarige  seun  en  dan  ’n  ses-en-twintigjarige 
volwassene  in  die  stadium  direk  voor  die  ervaring  wat  hier  verhaal  word.  In 
elkeen  van  hierdie  stadiums  het  hy  sy  bestaan  verskillend  ervaar. 

Toe  hy  klein  was,  het  hy  in  ’n  fantasiewêreld  geleef,  in  ’n  vermooide 
werklikheid  wat  oneg  was  omdat  dit  nie  op  die  ervaring  gebaseer  was  nie. 
Op  sestien  was  hy  nog  ’n  dromer  soos  toe  hy  klein  was,  maar  die  drome 
van  die  puberteit  raak  nou  sterker  aan  die  lewe  van  die  volwassene.  In  die 
eerste  plek  neem  die  erotiese  ’n  belangrike  plek  in  sy  gedagtewêreld  in. 
(Die  verwysing  na  groot,  swaar  vroue  en  die  see  slaan  terug  op  die  “Die 
swaar  vrou”,  ’n  prostituut  wat  by  die  see  gewoon  en  die  jong  seuns  van  ’n 
nabygeleë  klooster  gefassineer  het.)  Verder  is  die  sestienjarige  ook  in  ’n 
stadium  van  sy  lewe  waarin  hy  die  natuur,  die  omringende  werklikheid 
waarbinne  hy  bestaan,  begin  verken:  die  lug,  die  miere,  die  meeldou.  Dit 
blyk  dat  sy  drome  onder  andere  steeds  gegaan  het  oor  die  Swart  Woud, 
maar  nou  is  dit  bevolk  met  meisies  wat  hy  daar  in  herberge  sou  aantref.  Die 
aksent  val  in  die  beskrywing  van  dié  vroue  baie  sterk  op  die  erotiese:  hulle 
is  “robuuste,  blonde  goed  met  haelwit  tande  en  koperoorringe  en  heupe”. 
As  ses-en-twintigjarige  kon  hy  ligweg  geamuseerd  wees  met  syjeugdrome. 
Die  droom  bly  egter,  maar  daar  kom  nou  ’n  groter  werklikheidselement  by  - 
dit  is  ’n  hunkering  wat  hy  bewustelik  beleef;  anders  as  die  puber  wat  sy 
erotiese  drome  in  sy  slaap  droom. 

Hierdie  aspek  word  later  in  die  verhaal  verder  gevoer  as  die  verteller  terugdink 
aan  die  meisies  wat  ’n  faktor  in  sy  lewe  was:  die  donker  een  by  die  dorpsdam, 
die  wit  klein  maagd,  die  groen  meisie  onder  die  water,  die  kloosterkind  met 
die  bokhaarjas,  die  ander  heilige  meisie  en  die  amber  een  met  die  treurende 
borste.  Hy  het  dus  nie  as  ’n  eroties  onskuldige  persoon  na  die  Swart  Woud 
gegaan  het  nie,  maar  is  klaarblyklik  nog  steeds  ’n  alleenreisiger  op  soek  na 
vervulling. 

Die  opvallende  terugdink  in  die  tyd  word  na  aan  die  einde  van  die  verhaal  ’n 
derde  keer  deur  die  spreker  na  vore  gebring  as  hy  rapporteer:  “Ek  het  nie 
aan  tyd  gedink  nie,  maar  in  die  tyd  ín  terúg.”  Daar  is  dus  by  hom  in  hierdie 
ervaring  wat  nie  geword  het  wat  hy  gehoop  het  nie,  ’n  terugkyk  op  ’n  sta- 


130 


dium  in  sy  lewe  toe  die  droom  nog  nie  deur  die  werklikheid  aangetas  is  nie, 
’n  verlange  na  ’n  tyd  wat  vir  altyd  verby  en  verlore  is. 

Die  eerste  agt  paragrawe  van  die  verhaal  vorm  ’n  eenheid  deur  die  sterk 
tydsbelewing  daarin.  Dit  word  ook  deur  ’n  reël  wit  van  die  volgende  deel  van 
die  verhaal  geskei.  ’n  Belangrike  funksie  van  die  eerste  afdeling  is  om  die 
leser  te  oriënteer  omtrent  die  tipe  mens  wat  die  verteller  is;  iemand  wat 
enersyds  wêreldwys  en  geëmansipeerd  is,  ook  op  seksuele  gebied,  maar 
terselfdertyd  ’n  persoon  in  wie  se  lewe  die  fantasie  en  verbeelding  ook  ’n 
groot  rol  speel.  Sy  persoonlikheidsamestelling  maak  hom  uiteraard  ’n 
emosioneel  verwondbare  persoon. 

3 

Die  volgende  fase  van  die  verhaal  begin  met  die  verteller  wat  in  Stuttgart  se 
stasie  sit  en  ’n  keuse  tussen  twee  roetes  na  Basel  in  Switserland  moet 
maak.  Die  een  roete  is  rasioneel  die  regte;  die  ander  bied  emosionele 
moontlikhede:  dit  sal  hom  die  geleentheid  gee  om  die  Swart  Woud  wat  hy 
so  in  sy  jeug  geromantiseer  het,  te  sien  en  miskien  sy  droom  te  realiseer. 
Aanvanklik  bied  die  Swart  Woud  wel  vir  hom  die  ervaring  waarna  hy  verlang 
het:  hy  sien  spitsdakhuisies  uit  ’n  vergete  dwerglandskap  en  voel  dat  hy  na 
al  die  jare  weer  deur  sy  blou  prenteboek  blaai.  Maar  uiteindelik  bring  sy 
besoek  aan  die  Swart  Woud  ook  vir  hom  ’n  reeks  ontnugteringe. 

As  hy  die  aand  in  Titisee  kom,  kry  hy  geen  houtherberge  met  laggende 
blonde  meisies  nie,  maar  net  ’n  skraal  donker  kind  wat  hom  stuurs  begluur. 
Sy  het  ook  nie  uitdagende  oorringe  soos  die  meisies  van  sy  drome  nie, 
maar  dra  ’n  tamaai  kruisbeeld,  teken  van  konserwatisme  en  godsdiens,  om 
haar  nek.  En  in  die  kroeg  sit  net  ’n  paar  ou  mans  en  gesels.  Sy  besoek  aan 
sy  droombos  word  vir  hom  ’n  ontnugterende,  vereensamende  ervaring. 
Wanneer  die  blonde  meisie  sy  aanbod  om  die  tuba  vir  haar  te  dra  aanvaar, 
ontstaan  daar  wel  die  moontlikheid  dat  sy  jeugdroom  in  ’n  mate  vervul  kan 
word.  Tydens  die  wandeling  deur  die  woud  vergroei  sy  algaande  vir  hom  tot 
al  die  meisies  wat  daar  in  sy  lewe  was  - vergelyk  “Sy  was  almal  van  hulle. 
En  sy  was  niemand”.  Sy  word  dus  ’n  anima-gestalte,  beeld  van  die  universele 
vrou  in  sy  lewe,  die  vrou  na  wie  hy  nog  altyd  gehunker  het. 

Daar  is  egter  ook  aanduidings  dat  hierdie  situasie  nie  gaan  word  wat  hy 
hoop  nie;  dat  daar  vir  hom  teleurstelling  wag.  Daar  is  eerstens  die  meisie  se 
vertelling  oor  die  koekoeke  wat  bly  roep  omdat  hulle  nie  maats  kon  kry  nie, 
en  sy  wat  reken  hy  sal  teleurgesteld  wees  as  hy  ’n  nagtegaal  moet  hoor. 
Die  koekoeke  word  teen  die  einde  van  die  verhaal  verder  gevoer  met  die 
klok  in  die  huis  wat  herhaaldelik  met  sy  koekoekroep  die  tyd  aandui.  (Die 
koekoek  word  tradisioneel  beskou  as  verraderlik.) 

Die  opvallendste  aanduiding  dat  daar  vir  die  spreker  ontnugtering  wag,  is 
die  tuba  wat  hy  moet  dra  en  wat  voortdurend  tussen  hulle  is.  As  hulle  stap, 
is  die  verteller  hom  ook  voortdurend  bewus  van  die  las  van  die  tuba. 

Die  tuba  speel  feitlik  van  die  begin  af  die  rol  van  indringer  en  spelbederwer. 
Hy  word  ook  al  meer  ’n  lewende  gestalte:  hy  het  ’n  oog  wat  dophou,  hy 
luister  na  die  gesprek,  word  gestreel  en  teen  die  wang  gedruk  en  wag  geduldig 
en  eensaam  (Du  Toit  1974:  205).  Hy  word  ook  vergelyk  met  ’n  opgerolde 
luislang  en  impliseer  toenemend  seksualiteit.  Die  bundelopset  gee  vir  die 
leser  ’n  aanwyser  dat  die  slang  met  die  sondeval  geskakel  moet  word,  die 
moment  toe  die  mens  sy  onskuld  verloor  het.  Dié  duiwelse  assosiasies 
vind  ook  aansluiting  by  die  bundeltitel,  Duiwel-in-die-Bos. 

As  hulle  by  die  huis  kom,  is  daar  ’n  vermenging  van  die  ontnugterende  en 
die  belofteryke.  Die  spreker  kan  wel  die  las  van  die  tuba  aflê,  maar  as  hy  dit 
op  die  bed  neersit,  is  hy  ontnugter  deur  dle  ou  vrou  wat  hy  in  die  bed  aantref. 
Sy  is  die  volkome  teenbeeld  van  die  Swart  Woud-meisies  van  sy  drome. 
Op  groteske  wyse  probeer  sy  nog  iets  van  die  erotiek  suggereer,  iets  wat 
aansluit  by  die  beeld  van  die  oermoeder,  die  seksueel  onversadigbare  vrou. 
Beiofteryk  is  dat  die  meisie  hom  innooi  en  hy  uiteindelik  selfs  in  die  huis 
oornag.  As  hulle  alleen  is,  ervaar  hy  egter  ’n  ongemaklike  stilte.  (Sy  besef 
dat  daar  “niks  op  aarde  (was)  wat  die  moeite  werd  was  om  oor  te  praat  nie’’ 
is  ’n  voorafskaduing  van  die  stilte  in  die  slotoomblik  van  die  verhaal  met  sy 
metafisiese  dimensie.)  Die  stilte  in  die  huis  word  telkens  onderbreek  deur 
geluide  van  die  tuba  wat  al  meer  ’n  wysie  begin  vorm.  Die  ou  vrou  se 
vaardigheid  groei  dus,  soos  die  gewig  van  die  tuba  gegroei  het;  die  las  van 
die  man  se  volwassenheid  groei,  en  die  stilte  groei.  En  wanneer  die  meisie 
hom  laat  luister  na  ’n  nagtegaal  en  die  laaste  ontbrekende  element  van  sy 
Swart  Woud-bedevaart  aangevul  word,  is  die  vervulling  van  die  romantiese 
ideaal  weer  eens  nie  moontlik  nie,  want  in  sy  gees  hoor  hy  die  tuba  te 
duidelik  naklink. 

Dit  val  op  hoe  verwysings  na  die  tyd  algaande  ’n  al  hoe  duideliker  motief  in 
die  verhaal  word.  Ironies  genoeg  het  die  verteller  aan  die  begin  van  sy  reis 
gedink  tyd  is  nie  ’n  probleem  nie,  terwyl  dit  in  werklikheid  juis  sy  probleem 
is  en  hy  dit  al  hoe  meer  besef.  In  die  huis  is  hy  hom  intens  bewus  van 
horlosies  wat  die  tyd  aandui,  en  registreer  hy  elke  kwartier.  Die  stokou  vrou 
is  ook  ’n  tydselement:  sy  behoort  al  byna  tot  die  verlede,  maar  sy  gee  ook 
’n  ontstellende  voorafskaduing  van  die  toekoms  - sy  was  waarskynlik  ook 
eenmaal  ’n  mooi  blonde  meisie.  Miskien  juis  daarom  is  dit  ironies  dat  die 
meisie  vir  die  verteller,  wat  só  intens  bewus  is  van  die  voortgang  van  tyd, 
sê  om  te  maak  asof  hy  haar  nie  sien  nie.  Verdere  aanduidings  van  die  tyd  is 
die  aksent  wat  op  die  seisoene  val  as  daar  oor  die  koekoek  gepraat  word  en 
die  koekoekklok  wat  reeds  ter  sprake  was. 

4 

In  die  slotepisode  is  alles  oënskynlik  reg  vir  die  totstandkoming  van  die 
romantiese  situasie  en  die  vervulling  van  die  droom.  Die  spreker  is  in  die 
Swart  Woud,  en  die  mooi  blonde  meisie  kom  in  die  nag  na  sy  kamer.  ’n 

Subtiele  spel  van  uitlok  en  ontwyk  word  deur  middel  van  die  deurknop 
gespeel.  Die  man  se  swetende  hande  wys  hoe  sterk  hy  emosioneel  en 
eroties  betrokke  is.  Die  spel  duur  ’n  hele  ruk,  en  dan  is  daar  die  finale 
fnuikende  oomblik  as  sy  die  deurknop  skielik  stewig  vasgryp  en  hy  dit  nie 
kan  roer  nie. 

Dat  die  man  nie  in  staat  is  om  die  deurknop  te  draai  en  die  deur  oop  te  maak 
nie,  is  nie  bloot  op  realistiese  vlak  te  interpreteer  nie.  Hy  is  jonk  en  sterk  en 
was  in  staat  om  die  tuba  te  dra.  As  dit  letterlik  hier  gaan  oor  die  beweeg  van 
’n  deurknop,  is  dit  onwaarskynlik  dat  die  meisie  die  knop  so  vas  kan  hou 
dat  hy  dit  nie  kan  draai  en  die  deur  oopmaak  nie.  Hy  het  in  elk  geval  lank  ’n 
spel  met  haar  gespeel,  en  sou  die  deur  in  ’n  vroeér  stadium  kon  oopgemaak 
het  as  hy  wou.  Dit  is  dus  nodig  om  te  besluit  waarom  hy  nie  die  deur  oopmaak 
nie. 

’n  Eerste  moontlike  verklaring  hang  saam  met  die  verteller  se  hiperbewustheid 
van  tyd.  So  gesien,  is  die  stollingsmoment  waarin  hy  en  die  meisie  hulle 
weerskante  van  die  toe  deur  bevind,  vir  hom  ’n  oomblik  van  helder  insig 
waarin  hy  besef  dat  droom  en  werklikheid  finaal  geskei  is:  die  droom  van  ’n 
sestienjarige  kan  nie  gerealiseer  word  deur’n  ses-en-twintigjarige  nie.  Hy 
weet  dat  as  hy  die  deur  oopmaak,  dit  die  finale  erkenning  van  verlies  van  sy 
droom  sal  wees  en  ervaar  die  oomblik  as  ’n  durende  sensasie  waarin  hy 
hom  deel  van  ’n  kosmiese  stilte  voel  word.  In  terme  van  die  Bybel  (wat  in 
die  bundel  ’n  belangrike  verwysingsveld  vorm)  is  dit  ’n  terugsak  tot  ’n  staat 
wat  was  vóór  die  begin,  want:  “In  die  begin  was  die  Woord  ...”  In  dié  sin  is 
dit  ’n  oomblik  waarin  hy  uitgelewer  staan  aan  die  bose.  Hierdie  stilte  is  die 
uiterste  verlatenheid. 

’n  Ander  moontlikheid  is  dat  die  spel  met  die  deurknop  metafoor  word  vir  die 
seksdaad  - werklik  of  gedroom  (Du  Toit  1974:  209).  Ook  Van  Zyl  (1986: 
113))  sien  die  slottoneel  as  ’n  seksdaad.  Haar  interpretasie  van  die  slot  is 
dat  dit  ’n  steriele  seksdaad  is  wat  demonstreer  dat  die  romantiese  finaal  die 
stryd  verloor  teenoor  die  seksuele  en  - by  implikasie  - die  dood. 

As  ’n  mens  die  ervaring  as  ’n  werklike  seksdaad  interpreteer,  sou  jy  ook  die 
paradoksale  siening  daarvan  kon  oorweeg  wat  Brink  in  ’n  opstel  “Oor  religie 
en  seks”  (1964:  35)  formuleer,  naamlik  dat  die  seksdaad  “’n  paradoks  van 
byna  ondraaglike  ekstase  én  agonie”,  is;  ’n  “vorm  van  sterwe  en  ’n  vorm 
van  geboorte”  (37-38).  As  ’n  mens  die  ervaring  van  die  verteller  in 
“Hoogsomernag”  só  wil  interpreteer,  sou  jy  die  deur  wat  hom  en  die  meisie 
skei,  kan  interpreteer  as  die  dun  grens  tussen  dié  uiterstes. 

Aangesien  die  verhaal  in  die  teken  van  ontnugtering  staan  (en  nie 
droomvervulling  nie)  en  veral  gesien  binne  die  bundelkonteks  waar  dié  soort 
oomblik  op  ’n  drumpel  ’n  sirkulerende  motief  is,  is  dit  in  ieder  geval  duidelik 
dat  die  oomblik  wanneer  die  deurknop  vasgegryp  word,  nie  ’n  bevredigende 
ervaring  vir  die  verteller  is  nie  en  dat  die  droom  soos  hy  dit  vroeér  gedroom 
het,  nie  vervul  kan  word  nie. 

Of  dit  egter  ’n  erotiese  spel  is  wat  gefnuik  word,  ’n  seksdaad,  ’n  erotiese 

droom  of  bloot  ’n  erotiese  fantasie  in  die  verteller  se  gedagtes,  hy  ervaar 
dié  moment  as  ’n  oomblik  wat  sy  hele  lewe  sal  verander.  Daarom  is  die 
aanbreekvan  vieruurook’n  belangrike  faktor:  dit  word  reeds  lig;  die  voortgang 
van  die  tyd  word  weer  geregistreer  en  sy  kans  om  sy  somernagdroom  te 
behou  verdwyn  met  die  breek  van  die  dag.  Hierdie  werklikheidsbewussyn 
word  bevestig  deur  sy  intense  registrering  van  die  stilte  wat  hulle  inneem. 
In  hierdie  oomblik  speel  die  tuba  - wat  van  die  begin  af  ingemeng  het  in  hul 
samesyn  - met  sekerheid  en  selfvertroue  ’n  mars.  Dit  is  musiek  waarop  jy 
voortbeweeg  in  die  werklikheid,  maar  dit  roep  ook  assosiasies  met  die 
dodemars  op.  Die  tuba  bevestig  daarmee  dat  die  droom  finaal  dood  is, 
maar  dat  daar  sal  moet  voortgegaan  word  in  die  tyd. 

Die  mens  se  uitgelewerdheid  aan  sy  tydsgebondenheid  en  die  vernietigende 
gevolge  wat  dit  vir  sy  geluk  kan  hê,  kom  hier  op  so  ’n  geraffineerde  wyse  tot 
uitdrukking  dat  “Hoogsomernag”  inderdaad  as  een  van  die  hoogtepunte  van 
die  Afrikaanse  kortverhaalkuns  beskou  moet  word. 

Verwysings 

1 . Dit  is  uiters  ironies,  want  hulle  kan  nie  aan  die  dood  ontsnap  deur  die  simboliese  daad 
om  die  land  te  ontvlug  deur  die  see  in  te  swem  nie.  Die  simboliek  van  water  in  die 
algemeen  en  see  in  die  besonder  beklemtoon  dat  dit  verband  hou  met  ondergang, 
eensaamheid,  die  dood  en  chaos.  “To  return  to  the  sea  is  ...  to  die”  (Cirlot  1962:  268). 
Vergelyk  ook  De  Vries  1974:  406,  493  en  Biedermann  1995:  404. 

2.  Die  woud  is  bos,  die  plek  waar  die  duiwel  skuil,  dié  wese  wat  die  ongeluk  oor  die  mens 
bring. 

